
Bevezetés 


Párizs szívében, a Cité nevű szigeten találhatók IX. Lajos király 
palotakápolnájának megmaradt részei. A  Sainte-Chapelle manapság 
elveszni látszik a körülötte felhúzott sokkal magasabb épületek, egy 
későbbi kor mementóinak tetőszerkezetei között, de tornyai dacosan törnek 
az ég és Isten felé, akinek a dicsőítésére megalkották őket. E templom 
egyedülállónak számít, sőt valójában több is átlagos templomnál: 
tanúságtétel. 

A látogató az alsó kápolnán keresztül juthat be az épületbe. A ma is 
lenyűgöző termet Lajos idejében a palota személyzetének kevésbé rangos 
tagjai használták. Lajos a sarokból tekint ránk: a szobor egy jámbor, kissé 
szigorú királyt ábrázol, aki mintegy figyelmezteti a kápolnába betérőket, 
arra intve őket, hogy vigyázzanak a lelki üdvösségükre. Már ez is mély 
benyomást tesz a látogatóra, ugyanakkor nem elég ahhoz, hogy megfelelően 
felkészítse arra a látványra, ami a felső szinten fogadja. 

A helyiségből keskeny lépcsősor vezet a felső kápolnába, melyhez 
foghatót hiába is keresnénk az egész keresztény világban. Színpompás 
templombelső tárul elénk, melynek olyan hatalmas ablakai vannak, hogy 
úgy tűnik, nincsenek is falai. Mindegyik ablak sötét árnyalatú 
karmazsinvörös, fenséges királykék vagy élénk aranyszínben pompázik, s 
mindegyiken egy bibliai jelenet van megörökítve. A látogató egyszerűen 
képtelen levenni tekintetét az ábrázolásokról, nem tehet mást, mint 
végigkíséri a történeteket üvegtábláról üvegtáblára. 

A templom szent mivoltát nagyban növelték az egykor a falai közt 
elhelyezett tárgyak, lévén hogy a kereszténység legbecsesebb ereklyéi közül 
kettőnek is a Sainte-Chapelle adott otthont. A templombelső keleti részén, a 
gyülekezet figyelmének középpontjában hatalmas emelvény állt: ezen volt 
elhelyezve a töviskorona, melyet annak idején Krisztus fejére tettek, és 
annak a keresztnek egy darabja, melyen megfeszítették. Lajos egy vagyont 
költött, hogy megszerezhesse ezeket a gyűjteményébe. A falakon körös- 
körül a hívek csodálatát fogadó apostolok szobrai, az ábrázolt bibliai 
jelenetek dicsőségének néma tanúi sorakoztak, és sorakoznak ma is. 

A Sainte-Chapelle a tanúbizonyság arra, mekkora ösztönzőerőt jelentett a 
Szentföld a középkor emberének ahhoz, hogy rendkívüli tetteket 
próbáljon véghezvinni. Lajos és a hozzá hasonló gondolkodású emberek 


sokasága számára a Szentföld egyetlen más helyhez sem volt fogható. Pedig 
nem állíthatjuk, hogy különösebben gazdag országról lett volna szó, jóllehet 
az itteni kereskedelemből jelentős vagyonra lehetett szert tenni - az akkói 
kikötő forgalmából származó bevételek a XIII. században meghaladták az 
angliai kikötők összjövedelmét. E vidéket a hely szent volta tette oly 
különlegessé, nevezetesen az, hogy itt tanított, s aztán halt kereszthalált 
Jézus. De már e közvetett kapcsolat is elegendő volt ahhoz, hogy az 
emberek hihetetlen dolgokra legyenek képesek vállalkozni az ő nevében. 

A jelen munka a Jeruzsálem visszafoglalására indított utolsó nagy 
keresztes hadjárat eseményeit tárgyalja. A résztvevők számára a keresztes 
hadjárat vezeklési lehetőségnek számított, mely szellemi téren jelentős 
haszonnal kecsegtetett: a keresztesek (akiknek a soraiban nőket is találunk) 
elnyerték a részvételért járó pápai bűnbocsánatot. Egyszerűen fogalmazva: 
a keresztesek bűnei megbocsátást nyertek, vagyis a résztvevők 
biztosíthatták maguknak az örök üdvösséget. A mélyen megélt hittel 
rendelkező emberek számára, mint amilyen Lajos is volt, ez nem kis 
vonzerőt jelentett. És minél nagyobb a meghozott áldozat, annál nagyobb a 
jutalom. 

Az 1095-től a XIII. század végéig terjedő időszakban több nagyszabású 
keresztes hadjárat is indult a Közel-Keletre, de az egész periódust 
figyelembe véve kevesek voltak kénytelenek oly mértékben elszenvedni ,,a 
balsors minden nyűgét s nyilait", mint a szóban forgó hadjárat résztvevői. 
Egy időben úgy tűnt, a keresztesek hatalmas győzelem küszöbén állnak, de 
az események utóbb negatív fordulatot vettek, és a hadjárat katasztrófába 
torkollott. A haderőt lemészárolták, a remények szertefoszlottak, és ezrek 
kerültek évekig tartó fogságba. Ha a szenvedésnek valóban megvolt a lelki 
ellentételezése, e keresztesek alighanem nagy jutalomra számíthattak. 

A könyv témájául szolgáló hadjárat azért is különleges, mert egy 
tekintélyes történetíró is részt vett benne: neki is köszönhetjük, hogy a nagy 
jelentőséggel bíró eseménysorozatról az utókor is tudomást szerzett. Egy 
erős keresztes hagyományokkal rendelkező vidék, a Champagne-i grófság 
királybírájáról (szenesál), Jean de Joinville-ről van szó, aki Lajos első 
keresztes hadjárata idején még fiatalembernek számított, hiszen mindössze 
24 esztendős volt. Joinville az elkövetkező öt év során több eseménynek 
volt szemtanúja, mint amennyit egy átlagember akár egy tucat élet során 
átélhet. Jó néhány évvel később, amikor visszatekintett a történésekre, az 
idős emberek egy részéhez hasonlóan ő is papírra vetette egykori élményeit. 


Beszámolója azonban nem lehet tökéletes. 85 esztendős volt, amikor 
lejegyezte a hetedik keresztes hadjárat krónikáját, olyan eleven képet festve 
róla, mintha csak az előző nap krónikáját ismertetné. Mivel nagy horderejű, 
mélyen átélt események szemtanúja volt, ezek alighanem kitörölhetetlenül 
rögzültek emlékezetében, és a krónikás később tetszés szerint fel tudta 
idézni őket. 

Joinville beszámolóját olvasva mindazonáltal nemcsak az eseményekről 
szerezhetünk tudomást, hanem a mindennapi élet történéseibe is 
betekintést nyerhetünk. Lajos első nagyszabású keresztes hadjáratának 
története - melyet a történettudomány hagyományosan a , hetedik keresztes 
hadjáratként" aposztrofál - két különálló szakaszra bontható. Az első az 
egyiptomi inváziót, a drcrámai harci cselekmények idejét foglalja magában. A 
különböző keresztes hadjáratok történéseiről számos kézirat maradt ránk, 
melyek bepillantást engednek az adott hadjáratokba, illetve azok fontosabb 
történéseibe. 

Joinville krónikájának kevésbé szokványos része a hadjárat második 
szakaszáról szól, mely Lajos vállalkozásának a király Franciaországba való 
visszatérése — előtti hosszú  outremeri (a közel-keleti keresztes 
államalakulatok összefoglaló elnevezése) tartózkodását öleli fel. Joinville 
az uralkodóval maradt, és ritkaságszámba menő módon azt is bemutatja, 
milyen volt az élet a kereszténység peremvidékein a XIII. században. 

Joinville leírást közöl Lajosnak az itt élő sajátos, olykor veszedelmes 
népekkel létesített diplomáciai kapcsolatairól, legyen szó a hihetetlenül 
kegyetlen mongolokról vagy a muzulmán vallású titokzatos népcsoportról, 
az asszaszinokról. Ugyanakkor a mindennapi élet történéseiről sem 
feledkezik meg, életre keltve ezzel a tárgyalt időszakot. Így például 
bemutatja a Közel-Keletre látogató norvég lovagi kompániát és szokatlan 
oroszlánvadászi taktikájukat, vagy például a hosszú tengeri utazás 
veszélyeit. 

A Joinville-féle krónikán kívül a hivatalos okiratokon - például az egyházi 
dokumentumokon - át a színes beszámolókig egy sor egyéb írásos forrás is 
a rendelkezésünkre áll. Az utóbbi kategóriába elsősorban Matthaeus 
Parisiensis, egy erősen franciaellenes érzelmű angol krónikás műve 
sorolható, aki beállítottsága ellenére csak nagy nehézségek árán tud kritikát 
megfogalmazni Lajossal szemben. Ezen írásoknak köszönhetően színes, 
eseménydús időszak képe elevenedik meg a XIII. századból. 


Az említett írásos emlékek radikális változásokon átmenő világ képét 
tárják elénk, ahol a hagyományos hatalmi bázisok helyét egyre inkább új 
hatalmi tényezők foglalják el. Magának a keresztes mozgalomnak a 
természete is átalakuláson ment keresztül, és Lajos Outremerbe indított 
keresztes háborúja az utolsó nagy szentföldi hadjáratnak bizonyult. Új erők 
léptek működésbe, melyek utóbb kikényszerítették, hogy a keresztes 
mozgalom hadszínterei a korábbi helyett gyökeresen más vidékekre 
helyeződjenek át. Ily módon a hetedik hadjárat minden tekintetben egy 
korszak lezárulását jelentette. 

Mindjárt az elején érdemes leszögeznünk, hogy a sorszámot illetően egy 
megjegyzést kell tennünk. A közgazdászokat úgy tartják számon, mint 
akik semmiben sem tudnak egyetérteni, de ebben a vonatkozásban időnként 
a történészek sem maradnak le sokkal tőlük. Mindmáig jelentős 
nézeteltérések mutatkoznak a tekintetben, hogy a szóban forgó keresztes 
hadjárat a hatodik vagy a hetedik volt-e. Jómagam úgy vélem, az utóbbi 
tekinthető helytállónak, noha a Frigyes német-római császár vezette hatodik 
keresztes hadjárat pápai áldás nélkül indult útnak. 

A vitának valójában nincs sok értelme, mivel igazából egyik sorszám sem 
fedi a valóságot. Számos kisebb katonai akció, illetve keresztes hadjárat is 
indult a Szentföldön kívüli ellenségek legyőzésére, melyek azonban nem 
érdemelték ki a történészektől azt a , kegyet", hogy sorszámmal illessék 
őket, ami némileg vitathatóvá teszi a keresztes hadjáratok számozását. De 
az emberek szeretnek címkézni, én pedig személy szerint amellett teszem le 
a voksot, hogy Lajos hadjárata a hetedik volt a sorban. 

A könyv címadásával kapcsolatban szintén magyarázattal tartozom. Lajos 
király hadjáratai (hiszen kettőt is vezetett: az elsőt 1248-ban, a másodikat 
1270-ben) után valójában még több évszázadon át indultak keresztes 
hadjáratok. Egyes történészek kitartanak amellett, hogy ,a keresztes 
mozgalom Málta 1798. június 13-i elestével ért véget". És amennyiben 
szigorúan a közjogi értelmezésnél maradunk, igazuk is van. 

Ugyanakkor véleményem szerint kétség sem férhet ahhoz, hogy a hetedik 
keresztes hadjárat az utolsónak számít a hasonló jellegű háborúk sorában. 
IX. Lajos volt az utolsó a nagy nyugat-európai államok - értve ezen 
Franciaországot, a Német-római Császárságot és Angliát - királyai közül, 
aki egy hadsereg élén azzal az elhatározással szállt partra a Szentföldön, 
hogy visszaszerezze Jézus országát - ahogyan ők látták - jogos keresztény 
hűbérurai számára. Az 1249-es hadjárat egyúttal az utolsó jelentős 


vállalkozás volt, mely a kereszténység elővéd országainak visszahódítását 
tekintette elsődleges feladatának (úgy vélem, Edward angol herceg 1270-es, 
lényegesen kisebb expedíciója nem mérhető Lajos sokkal nagyobb szabású 
vállalkozásához). 

A későbbi keresztes hadjáratoknak egymástól meglehetősen különböző 
tájegységek, például Európa központi részei vagy a Baltikum, voltak a 
célpontjai, bár 1365-ben Alexandria ellen is sor került egy akcióra, melynek 
során hat napra sikerült is elfoglalni az egyiptomi várost. E 
hangsúlyeltolódás részben a változó külső körülményekre vezethető vissza, 
lévén hogy a muzulmán világ újjáéledése miatt a keresztény Európa 
peremvidékei egyre nagyobb nyomás alá kerültek, így a kereszténység a 
saját határai közé szorult. Európa számára sokkal fajsúlyosabb problémák is 
voltak, mint a távoli, egyre elmaradottabb közel-keleti partvidék sorsa, 
mivel a muzulmánok megerősödése több európai ország számára is egyre 
nagyobb veszélyt jelentett. 

Mindamellett a belső tényezőkről sem szabad megfeledkeznünk. A 
hadjáratokon való részvételért kilátásba helyezett lelki jutalom közvetítője, 
a Pápai Állam egyre gyakrabban ígért bűnbocsánatot a közelebb fekvő 
területekre indított hadjáratokon való részvételért is. Az albigens (más 
néven kathar) keresztes hadjárat katonái - mely évszázadok óta a 
legvéresebb küzdelem volt Európában - pápai hozzájárulással vettek részt a 
sokszor kegyetlenkedésbe torkolló harcokban, és ezek a háborúk nem a 
muzulmánok, hanem az eretnekek ellen irányultak. 

Egy időben a mongol veszély is arra késztette a pápaságot, hogy keresztes 
hadjáratot hirdessen az innen fenyegető veszedelem elhárítására. IX. 
Gergely , pápa 1241-ben (igaz, ő a mongol áradat közvetlen 
szomszédságában lévő térségekre korlátozta a tervbe vett hadjárat , területi 
hatályát"), IV. Ince pedig 1243-ban intézett ilyen értelmű felhívást a 
keresztény világhoz. Ám a ,külső? ellenséggel vívott háborúk mellett 
számos olyan hadjárat is indult, mely a pápaság európai világi hatalmakkal 
szembeni hatalmi igényének kívánt érvényt szerezni, különösen a Német- 
római Császárság vonatkozásában, és főleg amikor II. Frigyes állt a 
birodalom élén. Ugyanez a trend fedezhető fel a Baltikumba indított 
hadjáratok hátterében is. 

Ebből a szempontból az 1250-es év vízválasztónak tekinthető az európai 
történelemben, vagy ahogy egy történész megfogalmazta, ,, minden 
bizonnyal egyike az emberiség sorsát döntően meghatározó esztendőknek". 


Három nagy jelentőségű esemény is történt ekkoriban, melyek komoly 
hatást gyakoroltak Európára és a Földközi-tenger térségére. Az egyik a 
jelen könyv tárgyát képező hetedik keresztes hadjárat jelentős eltérülése az 
eredeti célkitűzésektől. A második - az előzőhöz szorosan kötődő - esemény 
az új és igen magabiztos mameluk dinasztia trónra lépése Egyiptomban, 
ami számottevő hatással volt Lajos keresztes hadjáratára. A harmadik II. 
Frigyes német-római császár halála, azé a férfiúé, aki kolosszusként 
őrködött Európa ügyei fölött, gyakran káoszt hagyva maga után. 

Mindehhez egy negyedik tényezőt is hozzászámíthatunk, mely a XIII. 
században évtizedekre rányomta bélyegét mind a muzulmán világ, mind a 
keresztény Európa politikájára. A mongolok sorozatos betörései Ázsiába és 
Európa peremvidékeire a muzulmán és a keresztény államokat egyaránt 
rettegéssel töltötték el. E tényező mindenütt éreztette hatását a világpolitika 
alakulásában, ebben a légkörben gyakorolták a hatalmat Lajos és 
uralkodótársai, így a kereszténység nagy ellensége, Bajbarsz egyiptomi 
szultán is. 

Palesztina és a környező területek egy történeti értelemben vett törésvonal 
mentén helyezkedtek el, ahol különféle világok feszültek egymásnak (a 
helyzet a modern kori történelemből is igen ismerős lehet). A XIII. század 
drámai eseményei, így a mongol hordák borzalmas pusztításai vagy az erős 
mameluk dinasztia hatalomra jutása után a világ gyökeresen megváltozott. 
Olyan átrendeződés ment végbe, mint amikor egy pakli gondosan sorrendbe 
állított kártyát feldobunk a levegőbe, és a lapok a korábbihoz képest 
teljesen más sorrendben hullanak vissza. Semmi nem volt többé olyan, mint 
korábban, ami különösen igaz a keresztes mozgalomra. 

Ebben az összefüggésben állapítható meg, hogy a hetedik az utolsó 
keresztes hadjárat volt azok sorában, melyeket a tengeren túlra, Európa 
határain kívülre, muzulmán fennhatóság, alatti területekre indítottak. Maga 
IX. Lajos király is kissé anakronisztikus figurának tűnhet, aki egy olyan 
eszme iránt kötelezte el magát, mely radikális változáson ment keresztül, és 
joggal feltételezhetjük, hogy olyan irányban, mely nem volt épp a kedvére 
való. Lajosnak nem volt ellenére, hogy támogatást nyújtson a pápaságnak a 
közelebb eső területekre indított hadjáratokhoz (uralkodása arra az 
időszakra esett, amikor Franciaország a katharok elleni keresztes hadjárat 
következményeit igyekezett kiheverni), de a szíve mindig is Jeruzsálembe 
húzta. A Jeruzsálem és a Jézus lábai által érintett többi vidék iránti figyelem 
Lajos halálával sem lankadt, de ezt követően egyetlen jelentős nyugati 


uralkodó sem érkezett a Közel-Keletre azzal a céllal, hogy fegyveres erővel 
foglalja vissza ezeket a kereszténység számára. 

A keresztes hadjáratokat tárgyaló egyik XX. századi alapmű az alábbi 
megállapítással méltatja Lajos keresztes vállalkozásának fontosságát: 

IX. Lajos hadjáratai a keresztes mozgalom csúcspontját jelentették, 
egyszersmind a vég kezdeteként is felfoghatók. Egyetlen ezt megelőző 
hadjárat sem volt ennyire jól szervezett és állt ilyen biztos anyagi alapokon, 
egyetlen korábbinak sem volt ilyen elhivatott vezetője, és egyetlennek sem 
volt ekkora esélye a sikerre. Az 1249-es hadjárat a kereszténység utolsó, 
szívből jövő próbálkozása volt a pogányok legyőzésére, még ott is 
szorítottak a sikeréért, ahol egyébként féltékenyek voltak a francia király 
vezető szerepére, és gyanakvással figyelték a pápa politikáját. De a 
vállalkozás bukása nagy kiábrándulást hozott. 

A Setton monumentális művéből idézett megállapítások közül nem 
mindegyik állja ki az idő próbáját. A jelentős erőforrásokat mozgósító 
hadjáratok nagy várakozásokat ébresztettek, melyeknek azonban nem 
sikerült megfelelni. Ez kihatott a keresztes háborúk megítélésére, kikezdve 
a keresztény világ morális tartását és súlyos károkat okozva a későbbi 
keresztes hadjáratokhoz való hozzáállásának. 

Lajos király személyisége az egész hadjáratra hatással volt. Bár az alázat 
mint emberi tulajdonság sok keresztesben megvolt, a király ebben a 
vonatkozásban mindenkin túltett. Spiritualizmusa annyira nyilvánvaló volt, 
hogy néhány évtizeddel a halála után szentté avatták, részben (bár nem 
kizárólag) azon tetteiért, melyeket a keresztes hadjárat idején vitt véghez. 
Bármilyen hiányosságai voltak is a hadászat terén - mert tény, hogy jóllehet 
kétségkívül rátermett vezető volt, nem nevezhető katonai géniusznak 
tagadhatatlan, hogy a saját korában, sőt más korszakok viszonylatában is 
figyelemre méltó embernek számított. 

Azok közül, akik a keresztes korban hátrahagyták szülőhazájuk nyugalmát 
a Közel-Kelet bizonytalanságáért, legyen szó nemesről vagy közrendűről, 
gazdagról vagy szegényről, csak kevesek vagy talán senki sem rendelkezett 
szilárdabb személyiséggel a király, zarándok és szent IX. Lajosnál. Az 
Outremerbe vezetett utolsó nagyszabású hadjáratának történései hűen 
tükrözik, hogy a király jellemvonásai és személyisége oly módon formálta 
az események menetét, amilyenre a keresztes mozgalom történetében csak 
ritkán akadt példa. 


1. 


IX. Lajos fogadalma 


1244-et írunk. IX. Lajos, Franciaország királya a halottas ágyán fekszik. 
Fiatal szervezetét (az uralkodó ekkor harmincéves volt) komoly láz támadta 
meg, és úgy tűnt, semmi remény a gyógyulására. Az idő előrehaladtával 
életjelei egyre gyengültek, és ahogy a láz mind jobban elhatalmasodott 
testén, a gondolkodása is eltompult. 

Csönd telepedett a szobára, egyedül a haldokló elfúló zokogásának és 
nehéz légzésének a neszei hallatszottak. Ágya körül családtagjai és 
alattvalói sorakoztak, hogy búcsút vegyenek tőle. Sokan közülük őszinte 
gyengédséget éreztek királyuk iránt. Senki sem kételkedett az ifjú 
áhítatosságában. Egy vallásos korban a király olyan példát mutatott 
áhítatból, mellyel egyetlen kortárs uralkodó sem vetekedhetett. Rövid élete 
során tanúsított, szinte fanatizmusba hajló hite kétségkívül érdemessé tette 
arra, hogy Isten oltalmába kerüljön, akinek a sors rendelése folytán 
hamarosan a színe elé fog járulni. 

Szenvedései tovább erősödtek, míg végül olybá tűnt, már nem is 
folytatódnak tovább. A pislákoló gyertyák remegő fénykörei által 
megvilágított sötét szobában tisztelettudó alattvalói lerótták kegyeletüket 
haldokló királyuk előtt. Az uralkodó sóhajai egyre halkultak, és úgy rémlett, 
végleg el is némultak. A legtöbben azt gondolták, szent élete immár 
végképp kihunyt. Az ágynál álló egyik udvarhölgy megmozdult, hogy az 
urának tett utolsó szolgálat gyanánt ráterítse a szemfödőt a halott arcára. 
Ám ekkor az ágy túloldalán egy másik női szolgáló leállította mozdulatát, 
mondván, hogy bár a király kétségkívül nagyon gyenge, még él. 

Hosszas tanácskozás kezdődött a két nő között, ám közben csoda történt. 
A betegségben legyöngült király napok óta nem szólt egy szót sem, de Isten 
végül erőt adott neki, hogy beszélni tudjon. Kezdett új erőre kapni: Lajos 
visszafordult a halál torkából, és új életre kelt. Amikor teljesen visszanyerte 
beszédkészségét, köszönetet mondott az Úrnak az életért, amelyet nem 
sokkal korábban, úgy látszott, végleg elveszít. 

A király az általa ismert leggyakorlatiasabb módon rótta le tartozását. 
Pontosan ebben az évben a közép-ázsiai kegyetlen muzulmán nomád 


lovasnép, a khorezmiek hordái elfoglalták Jeruzsálemet, miután a Közép- és 
Közel-Keleten . végigsöprő "mongol seregek elűzték őket eredeti 
szállásterületükről. A khorezmiek viharként csaptak le a gyanútlan 
outremeri keresztes királyságra. A város elvesztése drcrámai módon jelezte, 
hogy a térségben végbement, kérészéletű keresztes újjászületésnek végleg 
bealkonyult. 

A  propagandisták a súlyának megfelelően értékelték Jeruzsálem 
elvesztését. Egy egykorú spanyol költemény lehangolóan zord képet fest 
arról, mi történt Jeruzsálemben a bukás után: 

...a rabszíjra fűzött fiatal hajadonoknak kínszenvedés jut osztályrészül, 
nyomorúságuk és balsorsuk miatti hangos zokogásuk betölti Jeruzsálemet. 
A keresztényeknek azt kell látniuk, hogy fiaikat megsütik, életben maradt 
asszonyaik mellét levágják. Levágott kéz- és lábfejű keresztények járják 
Jeruzsálem utcáit. A pogányok pokrócnak használják a miseruhákat, istállót 
csináltak a Szent Sírból, a szent keresztekből pedig máglyát raktak. 

Ilyesféle komor történetek a legtöbb nagy háborúban szárnyra kapnak: a 
legutóbbi időkből jó példát szolgáltatnak erre az indiai szipojlázadás során 
szuronyra tűzött csecsemőkről, vagy az I. világháború idején a németek 
által állítólag keresztre feszített kanadai katonákról szóló rémmesék. 
Mindamellett a közvélemény elevenébe vágtak, csakúgy mint a későbbi 
vádaskodások; ami azt illeti, keresztesi buzgalmat gerjesztettek, és jól 
illeszkedtek abba a klasszikus forgatókönyvbe, mely a következő 
fejezetekből áll: katasztrófa történik, mire válaszul keresztes hadjárat indul 
(általában nem éri el a kitűzött célt), mely fokozatosan kifullad, a 
keresztényeken pedig apátia lesz úrrá, egy újabb jelentős vereség nyomán 
pedig kezdődik minden elölről. 

Jó példa erre Jeruzsálem, a keresztény világ legszentebb városának 1187- 
ben történt elvesztése, amikor Szaladdin elfoglalta a települést a 
keresztesektől. A történtek miatt félelem lett úrrá a Nyugaton, melynek 
nyomán nagyszabású hadműveletek kezdődtek. S bár a II. Fülöp Ágost 
francia uralkodó és I. (Oroszlánszívű) Richárd angol király által vezetett 
hadjárattal nem sikerült visszaszerezni a várost, II. Frigyes, a kiemelkedő 
képességekkel — megáldott — német-római császár erőfeszítéseinek 
eredményeként később mégiscsak visszaállították a keresztény uralmat 
Jeruzsálemben. 

Jeruzsálem eleste a maga nyers valóságában jelezte a keresztények újbóli 
térnyerésének múlékony és csalóka voltát. Ha vissza akarták szerezni a 


kereszténység számára, újabb keresztes hadjáratra volt szükség. Lajos 
király úgy vélte, a sors akaratából neki jutott a vezetés feladata, s hogy 
betegsége és gyógyulása Isten félreérthetetlen üzenete arra nézve, hogy föl 
kell vennie a keresztet. 

Ennek megfelelően olyan erőteljes hangon, ami kevéssel korábban 
elképzelhetetlen lett volna, közölte szándékait az ágy mellett állókkal, 
köztük anyjával, Kasztíliai Biankával, aki rendkívül örült, hogy fia 
megmenekült a halál torkából. 

Amikor azonban meghallotta fia terveit, ismét a gyászolók fájdalma 
kerítette hatalmába. A keresztes hadjárat hitelét vesztett dolognak számított. 
Egy ilyen akció hatalmas anyagi ráfordításokat vetített előre a megtérülés 
garanciája nélkül, ugyanakkor azzal járt volna, hogy a király épp akkor lesz 
távol a birodalmától, amikor kívülről agresszív szomszédok, belül pedig 
elégedetlen alattvalók veszélyeztetik az ország nyugalmát. Az asszony azt 
gondolta, egy ilyen hadjárat csak bajt hozhat. 

Figyelmeztetései azonban, csakúgy mint Lajos tanácsadóinak intelmei, 
süket fülekre találtak. Lajos szerint Isten félre nem érthető jelet küldött, 
márpedig az isteni tervet bűn és szentségtörés lenne figyelmen kívül hagyni. 
Lajos rendkívül komolyan vette királyi méltóságából fakadó kötelességeit, 
ennél csak az Isten iránti elkötelezettségét vette szigorúbban. S miután 
szilárdan meg volt győződve arról, hogy maga az Isten szólt hozzá, volt 
benne egyfajta hajthatatlanság, mely nem tűrt ellentmondást. Keresztény 
uralkodóként kizárólag Isten akaratának köszönhette pozícióját, és ő nem 
akart lemondani abbéli szándékáról, hogy zarándokként és keresztesként 
hadba vonuljon. 

Ennek a különleges királyi családnak nem Lajos volt az egyedüli istenfélő 
tagja. Volt egy Izabella nevű húga, aki nagyon közel állt hozzá, és 
lehetséges, hogy az ő biztatására tartott ki oly makacsul elképzelése mellett. 
Alig néhány évvel korábban anyja feleségül akarta adni a leányt II. Frigyes 
német-római császár kijelölt utódjához. A házasság összekapcsolta volna a 
két nagy nyugateurópai szárazföldi hatalmat, így sokak támogatására 
számíthatott. 

Izabella azonban nem volt hajlandó szerepet vállalni ebben a szépen 
elrendezett "megállapodásban. Miután nem sokkal ezután súlyosan 
megbetegedett, szüzességi fogadalmat tett, s ez véget vetett a házasságról 
szőtt tervezgetéseknek. Izabella nem vonult zárdába, de nagyon 
önmegtartóztató életet élt, egyszerű öltözéket viselt, és a szegényekről való 


gondoskodásnak szentelte magát. Ez a  zsarnokoskodó anyja 
manipulációival is dacoló, erős egyéniség alighanem igen nagy hatással volt 
Lajosra. 

Lajos eddigi élete a nehézségek jegyében telt. 1214. április 25-én, Szent 
Márk napján született, és 1226. november 29-én, mindössze 12 éves 
korában foglalta el a francia trónt. Apja, VIII. Lajos francia király fiatalon 
távozott az élők sorából, vérhas áldozata lett (bár egyesek azt beszélték, 
hogy halálát valamelyik kegyetlen bárója okozta, aki megmérgezte). 

Nehéz periódus volt ez az ország, és embert próbáló idő a gyermek király 
számára. Nem ő volt az elsőszülött fiú, de bátyja, Fülöp 1218-ban meghalt. 
Bármilyen szigorú neveltetésben részesült azonban, ezek egyáltalán nem 
készítették fel az előtte álló feladatokra. Az ifjú trónörökös még lovag sem 
volt, ezért úton az ősi reimsi székesegyházban tartandó koronázási 
szertartásra - ahol csaknem ezer évre visszamenőleg, a Meroving-dinasztia 
uralmának kezdete óta a koronázási ceremóniákat tartották - sietve lovaggá 
ütötték a közeli püspöki székhelyen, Soissons-ban. 

Lajos egy olyan ország királya lett, melynek testét a gyűlölet és az 
eretnekség fekélyei borították. Közvetlen felmenői, vagyis nagyapja, Fülöp 
Ágost és apja, VIII. Lajos húsz hosszú éven át brutális keresztes hadjáratot 
folytattak egy dél-franciaországi eretnek szekta, az albigensek (katharok) 
ellen. A hadműveletek a kegyetlenkedések és a kivégzések jegyében 
zajlottak, a francia királyi seregek szisztematikusan, irgalmat nem ismerve 
törekedtek az eretnekek kiirtására. Ebben a fundamentalizmussal átitatott 
környezetben teltek Lajos korai évei, melyekről nem sok feljegyzés maradt 
ránk. Tekintettel e háttérre, nem csodálkozhatunk, hogy a királynak a 
kereszténységet illetően markáns és határozott nézetei alakultak ki. 

Legfogékonyabb éveiben emellett olyan személy befolyása érvényesült, 
aki egész későbbi életében fontos szerepet játszott: az anyjáé. Lajos a trónra 
lépése idején még túl fiatal volt ahhoz, hogy saját jogán kormányozni tudja 
országát, ezért Kasztíliai Biankát nevezték ki mellé régenssé. Az asszony 
élvezte a tisztséggel járó hatalmat, jóllehet korántsem birtokolta szilárdan. 

Franciaország még ekkoriban is a formálódás éveiben volt. Az ország 
arculata az előző évtizedek során drámai változáson ment keresztül. Az 
említett időszakban a franciáknak jelentős területeket sikerült elfoglalniuk 
az angol Plantagenet-dinasztia királyaitól, ugyanakkor bizonyos régiók 
továbbra is angol kézen maradtak. Egyes tartományok, mint például 
Bretonföld, lényegében önállóak voltak, az ország keleti részén fekvő 


burgund területek pedig makacsul ragaszkodtak függetlenségükhöz. 
Tekintettel arra, hogy Dél-Franciaországot csak a közelmúltban sikerült egy 
nagy  vérontással és pusztítással járó hadjárattal elfoglalni, az 
uralkodóháznak ébernek kellett lennie. 

Bianka olyan erőteljesen védelmezte a maga és családja pozícióit, hogy 
még azután is fojtogatóan rátelepedett fia életére, miután Lajos ténylegesen 
is átvette a kormányzást. Lajos keresztes hadjáratának krónikása, Jean de 
Joinville az asszonynak tulajdonítja a király áhítatosságát: 

ÍBiankal megtanította neki, hogy higgyen Istenben és szeresse őt, s hogy 
gyűjtse maga köré az összes jóravaló vallásos embert. Amikor Lajos még 
gyerek volt, elmondatta vele az összes zsolozsmát, ünnepek alkalmával 
pedig meghallgattatta vele a szentbeszédeket. A király utóbb sokszor 
felidézte, hogy anyja többször is értésére adta: szívesebben látná őt holtan, 
mint hogy halálos vétket kövessen el. 

A királynén elhatalmasodott a francia bárók miatt érzett üldözési mánia, 
mely bizonyos fokig megalapozott volt. Idegenként érkezett Kasztíliából, a 
helyi nemesek nem nagyon kedvelték, így Biankának nem sok szövetségese 
volt Franciaországban. Régensi uralma idején néhány nagy hatalmú francia 
főnemes mintha arra törekedett volna, hogy aláássa hatalmát. A hatalomban 
töltött évei alatt erős bárói ellenzék formálódott Franciaországban 
Boulogne grófja körül. 

Mielőtt rátérnénk Lajosnak a keresztes mozgalomban játszott szerepére, 
ismernünk kell, milyen kihívásokkal kellett szembenéznie odahaza, mivel a 
király közel-keleti fellépését ezek fényében érdemes értékelnünk. Lajos 
uralmának kezdeti szakaszában nagyon megerősödött a koronával szembeni 
ellenállás, amely azzal érte el tetőpontját, hogy a bárók gyűlést hívtak össze 
Corbeil-be, azt követelve, hogy a király juttasson nekik még több földet, 
ám kérésüket előre megjósolhatóan elutasították. 

Lajos ekkoriban Montlheriben tartózkodott, és csak azután tért vissza 
Párizsba, hogy erős fegyveres alakulatot küldtek ki a városból kíséretül. 
Nyílt lázadás tört ki, melyet Bretagne grófja, Péter vezetett, ám a felkelés 
hamarosan kudarcba fulladt. A döntő pillanatokban Lajos maga mellett 
tudhatta a nemesség néhány legbefolyásosabb tagjának, különösen a nagy 
hatalmú champagne-i grófnak, IV. Tibaldnak a támogatását, és a lázadó 
bárókat sikerült meghátrálásra késztetni. 

A zendülés nem sok jót hozott Bretagne grófjának: jelentős 
engedményeket kellett tennie, hogy elnyerje az uralkodó bocsánatát, 


kénytelen volt átengedni Anjou és Perche grófságokat. A lázadásnak 
azonban ezzel még nem volt vége. Látván, hogy a champagne-i gróf 
kiiktatása nélkül nem lesznek képesek rákényszeríteni a királyt követeléseik 
elfogadására, a bárók Tibaldra irányították figyelmüket. 

Tibald Champagne-ra vonatkozó igénye vitatott volt. Apja, a tartomány 
korábbi grófja másodszülött fiú volt a családban, és bátyjának, Champagne- 
i Henriknek született egy lánya, aki ekkoriban Ciprus királynője volt. A 
bárók közül sokan azt hangoztatták, hogy Champagne birtoka őt illeti meg, 
nem pedig a jelenlegi grófot. 

Ugyanakkor nem mindenki volt meggyőződve arról, hogy törekvéseiket 
Tibald birtokjogának elvitatása szolgálja a leginkább. Úgy vélték, a gróf 
hűbérjoga ellen intézett támadással csak bajt hoznak a saját fejükre, és ha 
kétségbe vonják az általa betöltött tisztség jogszerűségét, megkérdőjelezik a 
status guót. Emellett a gróffal szembeni ellenállás bátorításával veszélyes 
precedenst teremthetnek, s ezt a jövőben esetleg őellenük is föl lehet majd 
használni. A gróf ráadásul óriási befolyással rendelkezett, és nem lehetett 
arra számítani, hogy tétlenül fogja szemlélni a hatalma megdöntésére 
irányuló kísérleteket. Épp ezért a bárók egy része a konfliktus elsimítására 
törekedett. 

A békés rendezés érdekében indítványozták, hogy Tibald lépjen frigyre 
Bretagne grófjának leányával. Lajos dühbe gurult, amikor tudomást szerzett 
a tervbe vett házasságról, mivel az gyökeresen megváltoztatta volna a 
franciaországi hatalmi egyensúlyt, veszélyeztetve az állam egységét. 
Egyértelmű üzenetet küldött Tibaldnak, hogy állítsák le a házassági 
előkészületeket. A házasságkötéssel járó személyes előnyök ellenére Tibald 
úgy döntött, enged az uralkodó határozott kérésének. 

A történtek dühös reakciókat váltottak ki Bretagne-i Péter támogatóiból. 
Nemcsak hogy folt esett a család becsületén, de a frigy meghiúsulása a gróf 
dinasztikus és területszerzési ambícióit is zátonyra futtatta. A bretagne-i 
gróf bosszút esküdött Tibald ellen. Úgy tervezte, sereget indít a 
megbüntetésére, miközben szövetségese, Burgundia hercege a másik 
irányból átkaroló hadmozdulattal intéz ellene támadást. Ciprus királynőjét 
is megkörnyékezték, azt sejtetve, hogy készek harcba indulni érte. 
Nyilvánvalóan úgy érezték, a királynőben erős politikai szövetségesre 
találhatnak. 

A Tibald elleni akció közvetve Lajos ellen is irányult, mivel a tervbe vett 
házasság az ő parancsa miatt esett kútba. Épp ezért Lajos maga is hadat 


gyűjtött, hogy felléphessen a lázadók ellen. A zendülő bárók Iroyes városa 
alá vonultak, melynek lakói Joinville urához, Simonhoz fordultak 
segítségért. A felmentő sereg hamarosan a helyszínre sietett, és 
eltántorította a lázadókat a város megtámadásától, akik ehelyett 
csatlakoztak szövetségesük, a burgund herceg közelben állomásozó 
seregéhez. 

Ekkor Lajos is felsorakoztatta haderejét, egyértelművé téve, hogy 
támadást fog indítani a zendülők ellen. Meghatározó pillanat volt ez egész 
uralkodása szempontjából. A bárók nyílt lázadásra készültek, de most, hogy 
személyesen a királlyal találták szembe magukat, sokuk kezdte határozottan 
kényelmetlenül érezni magát a gondolatra, hogy uruk ellen fognak hadat 
viselni. Korábban hűségesküt fogadtak neki, mely szent aktus volt, a 
középkori ember szemében isteni természetű kötelék, amelyet nem lehetett 
felszámolni anélkül, hogy az elkövető lelki üdve ne sínylette volna meg az 
esküszegést. 

A bárók követet menesztettek a királyhoz, arra kérve, hogy vonuljon 
vissza, Lajos azonban megvetően elutasította a felkérést. A bárók erre újabb 
javaslattal álltak elő: felajánlották, hogy ráveszik a ciprusi királynőt a 
békekötésre (ami meglehetősen ironikusan hangzik, hiszen jórészt épp a 
lázadók rángatták bele a királynőt a konfliktusba). Lajos ezt az ajánlatot is 
elutasította: nem fog békét kötni, és a champagne-i grófnak sem fogja ezt 
megengedni mindaddig, míg a főurak el nem vonulnak seregeikkel. 

Miután a király sorra nemet mondott a tárgyalási ajánlatokra, a főurak 
hadjárata előbb megfeneklett, majd végképp kudarcba fulladt. Lényegében 
az történt, hogy a király határozott fellépésére a bárók megzavarodtak. 
Champagne grófja és a ciprusi királynő békeszerződést kötött, melynek 
értelmében a gróf átengedett bizonyos területeket a királynőnek, emellett a 
királynak is eladott néhányat a birtokai közül. 

Történeti krónikájában Joinville ezeket az eseményeket is érinti, és 
érdemes eltűnődnünk azon, hogy a beszámolóban, mely erősen Lajos 
keresztes hadjáratára koncentrál, a szerző miért tartotta fontosnak ezeket 
lejegyezni. Mindez részben a személyes érintettségnek tudható be, mivel a 
hadjáratban az apja is részt vett. A mű azonban számos egyéb fontos 
információt is tartalmaz, melyek szorosan kapcsolódnak könyvünk 
témájához. . Mindenekelőtt . sokat "megtudunk belőle a király 
jellemvonásairól. Lajos hű volt a párthíveihez, habozás nélkül segítségére 


sietett az egyik alattvalójának, akit fenyegetés ért a monarchiának nyújtott 
támogatás miatt. 

Lajos a bátorságot sem nélkülözte. Döntése, hogy személyesen is részt 
vesz a csatában, nagyon is összhangban áll későbbi cselekedeteivel, a jelzett 
esetben pedig döntőnek bizonyult a konfliktus megoldásában. Hajthatatlan 
volt: a lázadó bárók felől érkező egyezkedési javaslatok ellenére sem 
tágított eredeti álláspontjától. 

Az adott helyzetben hozzáállása eredményre vezetett. E bátorság és 
hajthatatlanság azonban az éremnek csak az egyik oldalát jelenti. A 
csökönyösség bizonyos szituációkban előnyös tulajdonságnak számít, 
máskor azonban rugalmatlanságba csaphat át. Lajos cselekedeteiben a 
királyi méltóságból fakadó önérzet is tetten érhető, miként az azok elleni 
harag is, akik veszélyeztetik a hatalmát. Emberként szerény, királyként 
büszke férfiú volt. Később ezek a tulajdonságok köszönnek vissza 
uralkodásában és keresztesi ténykedésében is. 

Az esemény arra is rávilágít, hogy a korabeli Franciaországot távolról sem 
lehet egységesnek tekinteni. Bár a követő évtizedben Lajosnak sikerült 
valamelyest megszilárdítania hatalmát, az ország területének bármilyen 
rövid időre történő elhagyása súlyosan veszélyeztethette a király pozícióját. 
Ennek fényében újabb vonást ismerhetünk meg Lajos jelleméből: a 
személyes indíttatású, lelkiismereti dolgok nagyobb súllyal estek nála latba 
az államügyeknél és a politikánál. 

Ez hasznosnak számít, ha a szentté avatás kritériumainak kell eleget tenni, 
ugyanakkor nem igazán szerencsés, ha valaki sikeres király szeretne 
lenni. A történészek szerint Lajos uralmának kezdeti szakasza után a 
franciaországi helyzetben számottevő javulás következett be: a királynak és 
anyjának sikerült bizonyos stabilitást teremteniük, mely lehetővé tette, hogy 
Lajos hosszabb időre is távol legyen országától. E megállapítás azonban 
csak részben helytálló. 

Mindössze két évvel azelőtt, hogy Lajos fogadalmat tett a keresztes 
hadjárat — megindítására, ismét lázadás tört ki, jelezve, hogy 
Franciaországban még mindig képlékeny a helyzet. Egy másik befolyásos 
szereplő, egy régi-új ellenség aktivizálta magát a francia politikai élet 
színpadán. A XIII. század elején nagy kiterjedésű francia területek álltak az 
angol király fennhatósága alatt, Franciaország és Anglia pedig hosszú ideje 
hadban vagy a háború küszöbén állt egymással. I. (Oroszlánszívű) Richárd 
például többet hadakozott francia területen, mint keresztes hadjáratokon. 


Richárd kiváló, hírneves harcos volt, akit halála után öccse, I. 
(Földnélküli) János követett a trónon. János nem volt rátermett uralkodó. A 
róla fennmaradt életrajzi írások nagyrészt az ellenségeitől származnak, így 
nem sok jóindulattal viseltetnek iránta. A köztudatban az a sztereotípia 
terjedt el róla, hogy az egyik legalkalmatlanabb volt az angol királyok 
sorában, ez azonban nyilvánvaló túlzás. 

Tagadhatatlan azonban, hogy uralkodása katonai és területi szempontból 
katasztrofális volt a Plantagenet-ház franciaországi uralma számára. Egy 
jól megszervezett, véres hadjárat során elragadták tőle a dinasztia 
franciaországi birtokait, köztük  Normandiát is. A francia király 
fennhatósága alatt álló területek ezzel szemben jelentősen megnövekedtek. 
Uralkodása második felében János nagyrészt a súlyos angliai problémákkal 
volt elfoglalva, ami egy ideig meggátolta abban, hogy eredményes 
ellentámadást indítson. 

E gondok azonban csak késleltetni tudták a visszacsapást. János 1216-ban 
bekövetkezett halála után fia, III. Henrik került a trónra, aki ekkor még 
csak kilencéves volt. Mindez jó néhány évvel a Franciaországot ért angol 
fenyegetés előtt történt. Henrik nem volt sikeres uralkodó, de uralma hosszú 
ideig tartott. 1230-ban kísérletet tett az elvesztett franciaországi területek 
visszaszerzésére, az ötletszerűen vezetett hadjárat azonban nem hozott 
tartós eredményt. 

Ám a franciáknak mindig számolniuk kellett újabb hadjáratokkal. 1242- 
ben János király özvegye, III. Henrik anyja, Angoulémi Izabella újból 
férjhez ment, mégpedig La Marche és Lusignan grófjához, Lajos király 
egyik vazallusához. A gróf szoros kapcsolatokat épített ki Henrik angol 
királlyal, és hadsereget toboroztak, melyet Gascogne-on keresztül a francia 
korona birtokában álló területek felé vezettek. 

Lajos a helyszínre sietett, hogy felvegye velük a harcot. A két haderő egy 
vár szomszédságában, lIaillebourgnál találkozott, ahol egy nagyon keskeny 
híd ívelt át a Charente folyón, mely nyilvánvalóan nem volt elég széles 
ahhoz, hogy nagy létszámú sereg gyorsan át tudjon haladni rajta. Amikor a 
franciák meglátták, hogy az ellenség megindul feléjük, a rendelkezésükre 
álló kis csónakokon és pontonhidakon átkeltek a folyón. 

A Joinville jellemzése szerint , ádáz és kegyetlen"? ütközetben a két sereg 
dühödten esett egymásnak. A franciák igen jelentős létszámhátrányban 
voltak, de vitézül küzdöttek. Maga Lajos is a harcok sűrűjében viaskodott, 
és Joinville szerint jelenléte döntőnek bizonyult. Amikor az ellenség 


észrevette, hogy Lajos személyesen is részt vesz a csatában, a sereg 
felbomlott és megfutamodott. 

Valóban elképzelhető, hogy amikor La Marche gróf katonái ráébredtek, 
hogy Lajos ellen harcolnak, lelkesedésük jelentősen megcsappant. Henrik 
király és La Marche gróf seregei távoztak a harcmezőről; a megszégyenült 
Henrik visszatért Gascogne-ba, és a hadjárat véget ért. Az angol király 
fellépésével előállott fenyegetést - legalábbis egyelőre - sikerült elhárítani. 
Nem sokkal a győzelem után Lajos, akit az erőfeszítések alighanem 
alaposan kimerítettek, megbetegedett: a kór mintegy előfutára volt a 
szervezetét két évvel később érő súlyosabb támadásnak. 

Mivel biztos lehetett abban, hogy a megtorlás nem fog elmaradni, La 
Marche grófja békét kért, de súlyos árat volt kénytelen fizetni. Térdre 
borulva kellett kegyelemért könyörögnie a király előtt mellette térdeplő 
feleségével és gyermekeivel együtt, emellett igen jelentős földterületeket 
kellett átadnia Lajosnak. Az uralkodó nagy győzelmet aratott, mellyel 
megerősítette a királyi hatalmat, egyértelműen jelezve, hogy olyan erőt 
képvisel, amellyel számolni kell. A siker az önbizalmát is alaposan 
megnövelte, s azt is jelentette, hogy nyugodtabb szívvel hagyhatja el 
Franciaországot, és indulhat el egy nagyszabású keresztes hadjáratra. 

Ugyanakkor ilyen kevéssel az események után még mindig rendkívül 
vakmerő ötlet volt keresztes háborúba vonulni. Bizonyosnak látszott, hogy 
Henrik angol király nem fog részt venni egy ilyen hadjáratban, noha időről 
időre hangot adott abbéli szándékának, hogy zarándokútra indul a Közel- 
Keletre. Ha Lajos távol lenne egy keresztes hadjáraton, és az ilyenkor 
megszokott módon nemessége nagy része is vele tartana, Franciaország 
igencsak ki lenne szolgáltatva egy Angliából érkező esetleges támadásnak. 
Kasztíliai Bianka és a terv többi kritikusa ebbéli aggodalmuk miatt 
ellenezte Lajos elképzelését. 

Ám Bianka stratégiai indokai nem sokat számítottak a királynak. Ha 
egyszer szilárdan hitt abban, hogy jelet kapott Istentől, semmi sem 
tántoríthatta el szándékától, amit küldetésként fogott föl. Mai szemmel 
nézve időnként olyan érzésünk lehet, hogy Lajos némileg fanatikus volt. 
Joinville leírást közöl a király megszokott napi rutinjáról: a misék fárasztó 
soráról, hogy rögtön ébredés után imádkozással kezdte a napot 
hálószobájában, és napközben is sokat fohászkodott a holtakért. A krónikás 
szerint örömét lelte abban, amikor a templomból való visszatérés után 
teológiai eszmecserébe bocsátkozhatott tanácsadóival. 


A királyt kezdettől fogva erősen foglalkoztatta egy keresztes hadjárat 
vezetésének gondolata. A korábbi háborúkhoz is jelentős pénzösszegekkel 
járult hozzá, és kifejezetten ösztönözte honfitársait az ezeken való 
részvételre. Már korábban is ragaszkodott ahhoz, hogy az ellene lázadó 
nemesek a Szentföldre indított keresztes hadjáratban való részvétellel 
vezekeljenek, és 1237-ben ugyanerre szólította fel Narbonne lakóit is. 

A keresztes mozgalommal kapcsolatos meggyőződésére egy másik 
tényező is hatással volt. Az egyes családok felmenőinek példája komoly 
inspirációt jelentett ahhoz, hogy az emberek rászánják magukat a keresztes 
hadjáratra. Lajos dédapja, VII. Lajos a keresztes mozgalom egyik 
kiemelkedő egyénisége volt. Ilyen dicső hagyományok és családi 
előzmények mellett Lajos is erős elhivatottságot érezhetett. 

E hagyománnyal ráadásul nem kizárólag a családfa apai ági felmenői 
révén kerülhetett kapcsolatba. Anyja, Kasztíliai Bianka ősei között számos 
ibériai harcos-király volt, akik aktív szerepet játszottak a mórok ellen a 
Pireneusifélszigeten indított hadjáratokban, melyek szintén keresztes 
háborúnak számítottak. Fogékony gyermekéveiben Lajos sok történetet 
hallhatott hőstetteikről a várak nagytermeiben a kandalló előtt, és ezek 
bizonyára nagy hatással voltak rá. 

Vallásos hevületének és lángoló hitének a keresztes hadjárat során is 
számos tanújelét adta. Joinville róla írott beszámolója részben a szentekről 
szóló életrajzi írásokra emlékeztet. A pápai bizottság, mely nem egészen 
három évtizeddel Lajos halála után jóváhagyta a király szentté avatására tett 
felterjesztést, tanúként hallgatta meg Joinville-t, aki érthető módon talán 
kisebb túlzásokra ragadtatta magát Lajos vallási buzgalmát illetően. 

Ennek ellenére kétség sem férhet ahhoz, hogy Lajos rendkívül istenfélő 
férfiú volt, nem sokszor esett meg - főleg nem uralkodókkal -, hogy valakit 
ilyen rövid idővel a halála után szentté avattak. Egyszer kijelentette, inkább 
lenne leprás, mint hogy valamilyen halálos bűnt kövessen el. Okfejtése 
egyszerű: leprásként a halála pillanatában megszabadulna a testi 
szenvedésektől, a  főbűnök egyikének elkövetése ellenben az 
örökkévalóságig veszélyeztetné a lelki üdvösség elnyerését. Egy másik 
alkalommal megrótta tanácsadóit, amiért lealacsonyítónak találták a 
szegények lábának megmosását. Lajos emlékeztette őket, hogy , soha nem 
szabad lenézni azt, amit Jézus a mi okulásunkra cselekedett". A királyi 
udvar tagjának lenni bizonyára izgalmas, de talán joggal gyaníthatjuk, hogy 
időnként igen embert próbáló feladat lehetett. 


Lajos emellett bőkezű adományokkal is támogatta az egyházat, mely 
számos új épületet emeltetett a király által neki juttatott összegekből, 
közülük is a royaumonti apátság számított a legjelentősebbnek. Számos 
szerzetesi és apácaközösség fenntartási költségeit is ő állta. Néhány 
tanácsadója túlságosan nagyvonalúnak tartotta a király adományozási 
gyakorlatát, de ő kategorikusan elutasította az egyháznak juttatott összegek 
leszállítását. 

Uralkodása későbbi szakaszában jelentős anyagi segítséget nyújtott ahhoz, 
hogy rendházak létesüljenek Párizs környékén a szerzetesek számára. 
Mindamellett hiba lenne feltételeznünk, hogy Lajos engedelmesen eleget 
tett az egyház minden óhajának. Időnként csökönyösen hajthatatlan tudott 
lenni. Egy Párizsban tartott udvari fogadás alkalmával papok egy csoportja 
szemrehányással illette, mivel véleményük szerint a király túlságosan 
kesztyűs kézzel bánt a kiátkozottakkal. Különösen az aggasztotta őket, hogy 
a kiközösítettek félvállról veszik az egyházi büntetést, és sokan közülük úgy 
távoznak az élők sorából, hogy előtte nem nyernek bűnbocsánatot. 

A papok indítványozták, hogy Lajos a kiközösítettek birtokainak 
elkobzásával próbálja rábírni őket arra, hogy feloldozást kérjenek. A király 
ésszerű, ugyanakkor teljesen semmitmondó érvvel válaszolt. Jó néhány 
évvel korábban a helyi egyház kiközösítette Bretagne grófját, aki hét hosszú 
éven át tiltakozott a döntés ellen, melyet aztán maga a pápa helyezett 
hatályon kívül. Lajos azzal utasította el a papok kérését, hogy amennyiben 
azt tette volna, amit most a küldöttség javasol, ő maga követett volna el 
súlyos bűnt. Ekkora ellenállásba ütközve az egyháziak kérelme süket 
fülekre talált. 

Ilyen — jellemvonásokkal rendelkezett IX. Lajos ekkoriban. 
Csökönyösséggel és fanatizmussal átitatott vallásosságával ha fejébe vette 
egy cél elérését, nem lehetett könnyen eltéríteni szándékától, és ez a 
keresztes hadjárathoz való hozzáállására is érvényes. Hiába bizonygatták 
szenvedélyesen a terv ellenzői, hogy fogadalmának megszegéséért nem 
terhelheti felelősség, mivel esküjét delirium közeli állapotban tette, vagy 
hogy senki sem fog kevesebbet gondolni a királyról, ha visszalép a hadjárat 
tervétől, mivel a fogadalomtétel idején nem volt olyan állapotban, hogy 
logikusan tudjon gondolkodni. 

Lajos beleunt a tiltakozásokba, és meghajolni látszott az ellenérvek előtt. 
Való igaz, az eskü idején nem volt teljesen tudatánál, mivel magas láz 
gyötörte. Teátrális mozdulattal levette magáról a keresztet és lerakta, majd a 


környezetében lévők szeme előtt igen határozott mozdulattal felemelte. 
Merte-e ezután egyetlen alattvalója is azt állítani, hogy nem ép elmével 
hozta meg döntését? 

Szellemi képességének teljes birtokában Lajos határozottan megmarkolta a 
keresztet, amivel lényegében megerősítette esküjét úgy, hogy senkinek ne 
támadhasson kétsége. Ekkora eltökéltség láttán a hadjáratot ellenző 
hangok kelletlenül elcsitultak. Nyilvánvaló volt, hogy a királyt nem lehet 
eltéríteni a szándékától. Aki ismerte a gondolkodásmódját, tudhatta, hogy 
nem is tehet másként. Egy annyira vallásos ember, mint ő, nem fordíthatott 
hátat Istennek, aki visszaadta az egészségét, mikor már minden remény 
veszni látszott. 

Így hát Franciaország kezdte megacélozni szívét a keresztes hadjáratra. A 
korábbi hasonló vállalkozások a legjobb esetben is csak részsikert 
hoztak. Ám ez magabiztos ország volt (amennyiben a hercegségek és 
grófságok laza szövetségét lehet egyáltalán ezzel a szóval illetni). Lajos 
istenfélő . uralkodó volt, teljesen elkötelezett a hite mellett. 
Elképzelhetetlennek tűnt, hogy a hadjárat Isten áldásával ne hozna fényes 
diadalt. 


2. 


A keresztes hadjáratok története 


A keresztes mozgalom az idők során átalakuláson ment keresztül. 
Ideológiai alapját állandóan formálódó, érlelődő koncepció jelentette, mely 
az események és tapasztalatok hatására folyamatosan változóban volt. 
Amikor IX. Lajos úgy döntött, keresztes hadjáratba vonul, a keresztes 
mozgalom már szinte semmiben sem emlékeztetett arra, ami eleinte volt. 

A történet 1095-ben, II. Orbán pápa szentbeszédével kezdődött. Az 
időzítés tökéletesnek bizonyult. A keresztes hadjáratra fegyverbe szólító 
felhívás nyomán támadt eufóriát az írott történelem egyik legerőteljesebb, 
legbámulatosabb  válaszreakciójaként tartják számon. A szentatya 
felszólítása tökéletesen azonos hullámhosszon volt a korabeli társadalmi 
közhangulattal. A beszéd nagy érzelmi fellángolást váltott ki mindenkiből: 
gazdagból és szegényből, férfiból és nőből, fiatalból és öregből, jobbágyból 
és katonából. Ez problémát jelentett, mivel a pápának nyilvánvalóan 
egységes vezetés alatt álló, jól felfegyverzett haderőre volt szüksége, mely 
laza irányítás mellett is képes valamilyen mértékben megőrizni a fegyelmet. 
Az összesereglett haderő azonban egészen más volt, közel sem olyan, mint 
amilyennek Orbán elképzelte. 

Való igaz, a felhívás Nyugat-Európa legfőbb hadurait is megmozgatta, 
ugyanakkor más társadalmi rétegek körében is elképesztően lelkes 
támogatásra talált. Többek között a szegények és az idealisták között is, 
akik nyilvánvalóan alkalmatlanok voltak egy katonai akcióban való 
részvételre. Mindamellett nem elsősorban a kiváltott reakció megjelenési 
formáját, hanem az okát szükséges megértenünk. 

A válaszreakció egyértelműen a társadalom erős lelki igényeire enged 
következtetni, ami a keresztes hadjáraton - lényegében fegyveres 
zarándoklaton - való részvétel formájában öltött testet. A veszélyes, több 
ezer keresztes életébe kerülő vállalkozásban való részvétel fejében a pápa 
jelentős lelki ellentételezést, bűnbocsánatot, vagyis a vétkek alóli 
feloldozást ígért, következésképp a mennyországba való biztos eljutás 
lehetőségét. 


Elmondható hát, hogy a keresztes hadjáratok hátterében a vallási 
buzgalmat érdemes keresnünk. E megállapítás talán túlzottan evidensnek 
tűnhet, ám tudnunk kell, hogy az évszázadok során számos más indíték is 
előtérbe került: az új földterületek meghódításának szándéka, a nem 
elsőszülött fiúk tengerentúli birtokszerzési vágya vagy a fosztogatás, 
dicsőség és gazdagság utáni áhítozás. Mindegyik tényezőnek megvolt a 
szerepe, bár azoknak, akik a meggazdagodás szándékával indultak útnak, 
majdnem mindig csalódniuk kellett: a részvétel jelentős összegeket 
emésztett föl, és a legtöbb keresztesnek az összes pénze elfogyott. Ám ezek 
sokszor csak másodlagos fontossággal bírtak a fő mozgatórugó, vagyis a 
zarándoklat eredményeként bekövetkező lelki gyarapodás szándéka mögött. 

Az első keresztes háború (mely voltaképpen hadjáratok sorozatának 
tekinthető) rendkívül baljós kezdet után mesés eredménnyel zárult. 
Palesztina és Szíria ekkoriban Kis-Ázsia jelentős részéhez hasonlóan 
muszlim fennhatóság alatt állt, ám a keresztesek támadása idején a 
muzulmánok végzetesen megosztottak voltak. Mivel a Közel-Kelet 
muszlim urai nem tudtak vagy nem akartak egységesen fellépni a 
betolakodók ellen, a kereszténység erői mélyen  benyomulhattak 
területeikre. Borzalmas szenvedések, ínség és emberveszteségek után a 
keresztényeknek sikerült elfoglalniuk Jeruzsálemet a muzulmánoktól. 

A siker annyira hihetetlen volt, hogy a legtöbben egyenesen isteni 
beavatkozást sejtettek mögötte. A diadal megkoronázta a vállalkozást, és a 
keresztes mozgalom isteni jóváhagyásának látszatát keltette. Jeruzsálem 
elfoglalása után apró királyságot hoztak létre a környező területekből 
kihasított részeken, mely ugyan nem volt nagy kiterjedésű, és semmiképp 
sem volt stabilnak nevezhető, de keresztény királyság volt Krisztus 
születésének helyén. A térségben létrehozott négy államalakulatot - 
nevezetesen a Jeruzsálemi Királyságot, az Edesszai Grófságot, az 
Antiochiai Fejedelemséget és a Tripoliszi Grófságot - összefoglaló néven az 
, Outremer"? (vagyis , tengeren túli föld") néven illették. 

A Jeruzsálem 1099-es bevételét követő több évtizedes konszolidációs 
időszak ellenére az első keresztes hadjáratnak a város megszerzése volt a 
legjelentősebb eredménye, mely alig négy évvel azután történt, hogy Orbán 
pápa fegyverbe szólította a Nyugatot. Bár a Szent Város elfoglalása 
hatalmas sikernek számított, megtartása mindig súlyos kihívás elé állította a 
keresztényeket. Jeruzsálem megszerzését egyedül a muzulmán . világ 
megosztottsága tette lehetővé. Egységes fellépés esetén a muzulmánok 


létszám és utánpótlás tekintetében is hatalmas fölényben voltak, amivel a 
keresztesek nehezen tudtak mit kezdeni. 

A létszámban mutatkozó egyenlőtlenségen kívül az is problémát jelentett, 
hogy a Nyugat nem tudott megfelelő számú telepest irányítani a térségbe 
a hiány ellensúlyozására. Így amikor ütközetre került sor keresztények és 
muzulmánok között, az előbbiek majdnem mindig létszámhátrányban 
voltak, mely gyakran számottevő volt. Ez nem sok hibázási lehetőséget 
engedett a kereszteseknek. Nagyobb csaták alkalmával többször előfordult, 
hogy a keresztény királyság harci állományának jelentős részét bevetették, 
ami azzal járt, hogy nem maradt elegendő tartalékos, és ez a helyzet nagy 
emberveszteséggel járó, súlyos vereség esetén katasztrófával fenyegetett. 

A XII. században a muzulmán világ egységesebbé vált. A kiváló 
képességű, agresszív politikát folytató muszlim vezetők sora - mely 
Zengivel, Moszul emírjével kezdődött - fokozatosan visszahódította a 
nyugatiak által megszerzett területeket. A keresztes hadjárat egyik első 
jelentős eredménye a nagy múltú keresztény város, Edessza elfoglalása volt. 
A város a keresztes területek távoli határvidékén feküdt, így mindig 
veszélyeztetett helyzetben volt. 

Mindamellett Edessza 1144-ben történt elvesztése (a várost Zengi foglalta 
vissza) érezhetően megrázta a nyugati közvéleményt, mivel az első 
keresztes hadjárat sikere egyfajta elégedettséget váltott ki. Edessza bukása 
azonban felrázta a Nyugatot tespedtségéből, és útnak indult a második 
keresztes hadjárat, melyet Nyugat-Európa két leghatalmasabb uralkodója, 
III. Konrád németrómai császár és VII. Lajos francia király vezetett. 

A hadjárat azonban kisvártatva szánalmas bohózattá silányult. A Kis- 
Ázsián való átkelés közben a rosszul irányított seregek végzetesen 
széttagolódtak, akik pedig túlélték a viszontagságokat és eljutottak a 
Szentföldre, nem tudták eldönteni, hol kellene támadni, így az alaposan 
megerősített Damaszkuszt vették ostrom alá, mely ekkoriban ráadásul az 
outremeri keresztények egyik szövetségesének birtokában volt. 

A hadjárat semmilyen eredményt nem hozott, egyedül a vezetők stratégiai 
tervezésének súlyos hiányosságaira mutatott rá. Ám a közel-keleti 
keresztény telepesek ekkoriban kezdték felismerni, mi lehet a muzulmán 
világ Achilles-sarka: az Outremertől nyugatra fekvő Egyiptom, melynek 
gazdagsága éles kontrasztban állt az ország viszonylagos gyengeségével. A 
keresztesek ez idáig messze a kis-ázsiai törökökkel szemben ütköztek a 
legerősebb ellenállásba, ám az egyiptomiakat - jóllehet időnként vereséget 


mértek a keresztesekre - a frankoknak jó néhányszor sikerült legyőzniük. 
Ráadásul az ország politikailag instabilnak látszott. 

A keresztesek 1162-ben támadást intéztek Egyiptom ellen, melynek 
lendülete azonban hamar kifulladt, s ekkor az egyiptomiak segítséget kértek 
a Damaszkusznál állomásozó törököktől. A segítségkérésre annak ellenére 
került sor, hogy az egyiptomiak és a törökök között alapvető ideológiai 
különbségek voltak. Az előbbiek az iszlám síita ágát képviselték, mely 
ellenségesen viszonyult a szunnitákhoz, ahová a törökök is tartoztak. Ily 
módon a két tábor mély gyanakvással szemlélte egymást, ami a múltban 
többször is nyílt háborúskodáshoz vezetett közöttük. 

Hosszú távon ez végzetes volt Egyiptom számára. A szunnita Szíriában 
ekkoriban a rendkívül széles látókörű, igen határozott Nuraddiné volt a 
főhatalom, akinek volt egy Sirkuh nevű erőszakos helytartója, egy kiváló 
harcos, az ő környezetében pedig egy fiatal, ambiciózus katona szolgált, 
akit Szaladdinnak hívtak. E hármas fogat halálosnak bizonyult, a rosszul 
irányított egyiptomi állam nem lehetett méltó ellenfelük. A segíteni érkezett 
szíriai muzulmánok viszonylag könnyen visszaverték a keresztesek 
invázióját, majd nemsokára Egyiptomot is a saját fennhatóságuk alá vonták. 

Nuraddin halála után Szaladdin lett az iszlám birodalom uralkodója, aki 
több támadást is indított az Outremer ellen, s ez azzal fenyegetett, hogy a 
kereszteseket beszorítják a tengerbe. A hadműveletek a Tibériás városa 
melletti csatamezőn érték el tetőpontjukat, ahol a valaha összegyűlt 
legnagyobb keresztes haderő - mely majdnem az összes bevethető 
outremeri egységet magában foglalta - hatalmas muzulmán haddal nézett 
farkasszemet. Szaladdin keresztülhúzta a keresztes vezérek számításait, és 
csapdába csalta őket, ahonnan nem volt menekülés. 

A kereszteseket kicsalogatták a védelmi pozícióból és egy taktikusan 
felállított muzulmán sereg felé terelték, ráadásul olyan vidéken kellett 
keresztülhaladniuk, ahol a nyár közepi forróság miatt súlyos vízhiány 
uralkodott. A hattíni ütközet a keresztes történelem leggyászosabb emlékű 
eseményének bizonyult. A keresztény sereg a teljes megsemmisülés sorsára 
jutott, a királyság a győzedelmes muzulmánok lábai előtt hevert. A csatát 
követően egyik város a másik után kapitulált: nem tudtak ellenállást 
kifejteni a támadókkal szemben, mivel a legtöbbjük helyőrség nélkül 
maradt, melynek tagjait átcsoportosították az időközben vereséget 
szenvedett hadsereghez. A legnagyobb csapás az volt, hogy maga 
Jeruzsálem is elveszett. 


Egyedül a Palesztina közvetlen szomszédságában fekvő Türosz tartott ki. 
Pedig úgy tűnt, ez a város sem állhatja sokáig a sarat, ám a rendkívül 
kedvezőtlen kilátások ellenére mégis keresztény kézen maradt. Jeruzsálem 
elestének híre hatalmas elkeseredést váltott ki nyugaton. Azon nyomban 
megindult a toborzás egy újabb keresztes hadjáratra, melynek 
eredményeként hatalmas hadsereg gyűlt össze. Valójában három haderőről 
volt szó: az egyiket I. (Barbarossa) Frigyes német-római császár, a 
másodikat II. Fülöp Ágost francia uralkodó, a harmadikat pedig I. 
(Oroszlánszívű) Richárd angol király vezette. 

A harmadik keresztes hadjárat újfent bebizonyította Franciaország 
elkötelezettségét a keresztes mozgalom mellett, amit az már az első és a 
második hadjárat során tett erőfeszítéseivel is kinyilvánított. Egyfajta 
keresztes hagyomány volt születőben, mely segítségére volt a későbbi 
francia uralkodóknak programjuk meghirdetésében. Ami azt illeti, a 
harmadik hadjárat eseményei még hosszú évekkel a harci cselekmények 
lezárulta után is visszhangot vertek, Joinville szinte áhítatos tisztelettel 
tekint vissza rájuk. 

A harmadik keresztes hadjárat részsikereket hozott. Az Outremer 
legfontosabb kikötővárosát, Akkót néhány más területtel együtt sikerült 
visszafoglalni, a legnagyobb szimbolikus értékkel bíró város, Jeruzsálem 
azonban muzulmán fennhatóság alatt maradt. Fülöp Ágost hamar visszatért 
Franciaországba, Barbarossa Frigyes pedig még azelőtt meghalt, hogy az 
Outremer földjére léphetett volna. Bár Richárd jó néhány évig hadakozott a 
Közel-Keleten, soha nem vonult Jeruzsálem ellen, ahol ily módon továbbra 
is a muzulmánok voltak az urak. 

Mindazonáltal Richárd már nem volt biztos abban, hogy valóban 
Jeruzsálem az elsődleges célpont. Igen elterjedt volt az a nézet, hogy a 
király megtalálta Szaladdin legyőzésének legbiztosabb módját. Richárd 
felfigyelt Egyiptom immanens gyengeségére, és úgy érezte, itt kínálkozik 
lehetőség a muzulmán birodalom  destabilizálására. Ám mielőtt 
ellenőrizhette volna elméletét, kénytelen volt hazatérni Angliába. 

E feltételezés mögött ésszerű megfontolások húzódtak. A folyamatos 
hadakozás, az utazások és a hatalomban töltött évek felőrölték Szaladdin 
erejét, aki hamarosan távozott az élők sorából. Halála után gyilkos 
testvérharc kezdődött a dinasztia tagjai között az utódlásért. A birodalom 
szétesett, Egyiptom pedig újból bizonyos függetlenségre tett szert Szaladdin 


egyik fiának az uralma alatt. A Szaladdin halála utáni évek az 
uralkodócsaládon belüli szüntelen harc jegyében teltek. 

Elérkezett hát a megfelelő alkalom azok számára, akik egy újabb keresztes 
hadjárat megindítását fontolgatták, ám a testvérharcban rejlő lehetőséget 
nem sikerült kiaknázni. Rögtön Szaladdin halála után elkeseredett küzdelem 
kezdődött Fülöp Ágost és Richárd között egy nagy kiterjedésű, vitatott 
státusú franciaországi földterület birtoklásáért. Miután Richárd meghalt, a 
háború az utódja, János király és Fülöp Ágost közt is folytatódott. 

Közvetlenül a századfordulót követően aztán újabb keresztes hadjáratra 
került sor. Noha végcélját homály fedte, erősen tartotta magát a szóbeszéd, 
hogy a had Egyiptom meghódítására készül. A sereg azonban nem érkezett 
meg Egyiptomba. Az események groteszk alakulása folytán a haderő 
teljesen eltért az eredeti útiránytól, és Konstantinápoly alatt kötött ki. 1204- 
ben a keresztesek megtámadták és kifosztották a várost, majd a korábbi 
Bizánci Birodalom területén létrehozták a Latin Császárságot. Kétségtelen, 
hogy az egyiptomiak nagyon megkönnyebbültek az események ilyetén 
alakulása láttán, mivel így elhárult a veszély a muzulmán világ feje fölül, 
ahol folytatódtak a belharcok. A cinikusabbak azt is tudni vélték, hogy az 
egyiptomiakkal kiváló kereskedelmi kapcsolatokat ápoló velenceiek is 
elégedettek voltak, mivel az árucsere így zavartalanul folytatódhatott. 

Konstantinápoly elfoglalását nyugaton sok helyütt látványos sikerként 
üdvözölték, és katonailag valóban az is volt, bárhogy ítéljük is meg a 
keresztény város elfoglalására tett kitérő erkölcsi vonatkozásait. A 
következő években újabb hadjáratokra került sor, mégpedig elsősorban a 
Franciaország déli részén élő katharok ellen; a keresztes mozgalom egyre 
inkább észak és nyugat felé tekintett. 

Jeruzsálem ugyanakkor továbbra is hatalmas szimbolikus jelentőséggel 
bírt. Visszafoglalásának terve rendszeresen napirendre került, bár ennek 
nem sok gyakorlati eredménye mutatkozott. Végül mégis felállítottak egy 
hadsereget, hogy megpróbálkozzon a Szent Város visszaszerzésével. A 
korabeli közvélekedésnek megfelelően Egyiptom volt a közvetlen célpont, 
ez lett volna az első lépés a Közel-Kelet tervezett visszahódítása során, 
amelyet a tervek szerint Jeruzsálem diadalmas visszavétele koronázott 
volna meg. 

A szóban forgó keresztes hadjáratot részletesebben is érdemes 
tárgyalnunk, mivel egyes mozzanatai nagyon hasznos tanulságként 
szolgálhattak volna Lajos hadjáratához. Az ötödik hadjáratot a gőgös, 


önfejű, kevés tapintattal és még kevesebb előrelátással rendelkező Pelagius 
bíboros vezette, a haderő világi parancsnoka pedig egy francia származású 
lovag, Jeruzsálem királya, Brienne-i János volt. 

A két férfiú már a hadjárat legelejétől éles konfliktusban állt egymással, 
mivel mindkettő azt igyekezett bizonyítani, hogy őt illeti meg a sereg 
kizárólagos vezetésének joga. A hadjárat első szakaszában azonban az 
irányítási problémák elsimulni látszottak. A haderő elsőként Damietta, a 
Nílus-delta egyik torkolatának bejáratánál fekvő kikötő ellen intézett 
támadást. Az alaposan megerősített város hónapokon keresztül állta az 
ostromot, mielőtt a falain belül kitört járvány miatt kapitulálni kényszerült. 

A város megszerzése után a sereg nem tudta, mi legyen a következő lépés 
(mely szituáció hátborzongató módon megismétlődött Lajos hadjárata 
idején). A haderő hónapokon át Damietta közelében állomásozott egy 
muzulmán sereg gyűrűjében, és a táborban kitört pestisjárvány miatt 
rendkívül legyengült, Brienne-i János és Pelagius kapcsolata pedig rosszabb 
volt, mint valaha. 

Nyilvánvalóvá vált, hogy a kényszerű tétlenség igen erősen kikezdi a sereg 
harci morálját, így a haderő megkísérelte a kitörést. Sikerült is 
előrenyomulniuk, és úgy tűnt, minden nagyszerűen alakul. A keresztesek 
taktikájának azonban volt egy gyenge pontja, mely utóbb végzetesnek 
bizonyult: a kitörésre rendkívül rossz időpontban került sor. 

A Nílus minden évben megjósolható rendszerességgel megárad. A 
vízállásemelkedés egyik következményeként a kiszáradt folyómedreket 
gyors sodrású folyóágak váltják föl, melyek közül sok hajózásra is alkalmas 
lehet. Figyelmen kívül hagyva ezt a jelenséget - amelyet a helyi 
viszonyokról való érdeklődés esetén bizonyára előre lehetett volna látni, ha 
valakinek eszébe jutott volna, hogy utánajárjon a dolognak - a sereg 
folytatta az offenzívát. Egy idő múlva a visszavonuló muzulmánok 
megálltak, gátat vetve a keresztesek előrenyomulásának. 

Röviddel ezután megáradt a Nílus. A száraz folyómedrek megteltek vízzel, 
szerteágazó csatornarendszert képezve a folyóban. A keresztes had elakadt, 
és a vezérek végül a rendezett visszavonulás mellett döntöttek. A sereg 
szerencsére ekkor még nem tudta, mi történik a háta mögött. 

Visszavonulás közben azonban szembesülniük kellett a helyzet minden 
borzalmával. . Mögöttük muzulmán hajók sokasága az újonnan 
képződött, időszakos csatornák adta lehetőségeket kihasználva elzárta a 
visszavonulás útját, és arra törekedett, hogy elvágja a kereszteseknek 


küldött élelmiszer-utánpótlási vonalat. A helyzet reménytelen volt. A 
keresztény hajók egy részének az elkeseredett menekülési kísérlet során 
sikerült átjutni a blokádon, de a sereg túlnyomó része fogságba esett. A 
vállalkozás hatalmas bukással végződött. 

Hadászati szempontból a fiaskó legfőbb tanulsága az volt, hogy a nílusi 
hadműveletek alkalmával igen nagy körültekintést kell tanúsítani. A 
csatornarendszer szövevényessége miatt a jó helyismerettel és megfelelő 
számú, könnyen kormányozható, alacsony merülésű hajóval rendelkező 
ellenség bármilyen invá-ziós sereg utánpótlási vonalaira súlyos fenyegetést 
jelent. Minthogy az egyiptomi muzulmánok mindezeknek a birtokában 
vannak, a hódítóknak mindig elővigyázatosnak kell lenniük, különben az 
akció katasztrófába torkollhat. A jövőbeli hadvezéreknek igen ajánlatos volt 
figyelembe venni ezeket a tényezőket, ha el akarják kerülni a bukás 
megismétlődését. 

A vereség teljesen lelohasztotta az Egyiptom megtámadásához fűzött nagy 
reményeket. A Szentföldet nem tudták visszahódítani, mi több, a kudarc 
súlyos csapást mért a keresztes mozgalom ingatag morális hátterére, és 
hosszú időn át újabb erős ellenérvet szolgáltatott azokkal szemben, akik az 
elvesztett outremeri területek visszaszerzésére törekedtek. 

Ám a következő keresztes hadjárat sokkal jelentősebb eredményeket 
tudott felmutatni, mint az elsőt leszámítva bármelyik korábbi. Ami 
meglepő, hogy céljait nem fegyverekkel, hanem diplomáciai eszközökkel 
sikerült elérnie. Az eseményeknek még az előzőnél is valószínűtlenebb 
alakulása folytán vezetője egy olyan férfiú volt, aki annyira éles 
konfliktusban volt a pápasággal, hogy legnagyobb sikerei idején - amikor 
magát Jeruzsálemet is elfoglalta - épp egyházi kiközösítés alatt állt. 

II. Frigyes, a Német-római Birodalom császára nem akármilyen 
uralkodónak számított. A XIII. század első felében igen nagy befolyást 
gyakorolt Nyugat-Európa politikai életére, de szerepe nem mindig volt 
pozitív. Ha bárhol Nyugat-Európában bonyodalom támadt, többnyire őt 
kellett keresni a háttérben. 

Uralkodása idején a politikai paletta néhány különös szereplőjével is 
diplomáciai kapcsolatot létesített. Például még közel-keleti vállalkozása 
előtt . diplomáciai  manőverbe bonyolódott  al-Kámillal, Egyiptom 
szultánjával, ami fontos adalékul szolgál a muzulmán Közel-Kelet és a 
Nyugat ekkori kapcsolatainak megértéséhez. 


Nyugaton természetesen nem mindenki vélekedett úgy, hogy az 
Egyiptomra mért csapás jelenti az egyetlen megoldást. Egyiptom és a 
Nyugat között ekkoriban virágzott a kereskedelem. A velenceiek jelentős 
súllyal képviseltették magukat az országban, és más itáliai 
kereskedőállamoknak is voltak itt érdekeltségeik. Egy esetleges keresztes 
hadjárat nagyon sokat árthatott a kereskedelmi kapcsolatoknak, és jó 
néhány nyugati kereskedőnek jelentős anyagi veszteségeket okozhatott. 

Hozzájuk hasonlóan mások - különösen II. Frigyes - is úgy vélték, ha 
okosan keverik a kártyát, anélkül is előmozdíthatják az ügyet, hogy 
erőszakos eszközökhöz folyamodnának. Elképzelésük hátterében azonban 
nem a hadviseléssel és a kereszténységgel kapcsolatos morális 
megfontolások húzódtak meg. A keresztes mozgalom dicsőítette a háborút, 
amennyiben azt Isten nevében és az Ő egyháza jóváhagyásával vívták. 
Sokkal inkább arról volt szó, hogy a hadviselés kiszámíthatatlanságával és 
bizonytalanságával szemben a diplomáciai manőverek tartósabb eredményt 
ígértek, ráadásul ily módon az óriási háborús kiadások nagy részét is meg 
lehetett takarítani. 

Ekkoriban épp megfelelő alkalom kínálkozott az outremeri ügyek politikai 
úton történő rendezéséhez. Szaladdin halála óta a térségben hosszú ideje 
bizonytalan helyzet uralkodott. Bár amikor Frigyes útra kelt az Outremer 
felé, Szaladdin már harminc éve halott volt, a muzulmán világ még mindig 
nem tért vissza a politikai stabilitás állapotába. 

A császár mindent meg akart szerezni, amit érdemesnek tartott. Mielőtt 
útnak indult volna, tárgyalásokat folytatott al-Kámillal, felajánlva segítségét 
a szultánnak, aki már hosszú ideje azon munkálkodott, hogy Damaszkuszi a 
saját területeihez csatolja. Ám mire a császár megérkezett a térségbe, már 
nem volt igazán szükség a támogatására. Ennél is bizarrabb fejlemény, hogy 
az indulás előtti hosszas vesztegléséért IX. Gergely pápa kiátkozta őt az 
ellenféllel való összejátszás miatt. 

Mindazonáltal Frigyes egyszerűen figyelmen kívül hagyta a szentatya 
rendelkezését, miszerint semmiképp sem indulhat keresztes hadjáratba 
anélkül, hogy megpróbálná elnyerni a pápa megbocsátását. Ha Gergely 
komolyan azt hitte, hogy a császár engedelmesen eleget tesz a felhívásnak, 
alaposan félreismerte őt. Miután levelet intézett a nyugat-európai 
uralkodókhoz, magyarázatot adva a tetteire és arra kérve őket, hogy 
égbekiáltóan igazságtalan döntései elleni tiltakozásul gyakoroljanak 
nyomást Gergelyre, a császár vitorlát bontott és elhajózott. 


Az Outremerbe való megérkezése után a helyzet előre megjósolhatóan 
tovább bonyolódott. Alig néhány nappal partraszállása után Frigyes azon 
kezdett mesterkedni, hogy a keresztény királyság helyi főurainak egy 
tekintélyes részét eltávolítsa a hatalomból, és saját jelöltjeivel helyettesítse 
őket. Közvetlenül az intézkedései nyomán majdhogynem polgárháborús 
helyzet alakult ki. 

A káosz kellős közepén a legvalószínűtlenebb forgatókönyv szerint 
kezdtek alakulni az események. Amikor Frigyes a Szentföldre érkezett, al- 
Kámil már úgy vélte, nem lesz szüksége a császár segítségére. A szultán 
azonban rosszul mérte föl a helyzetet, és a német-római császár 
közreműködése nélkül többször is kudarcot vallott Damaszkusznál, mire a 
felsült szultán újrakezdte a Frigyessel folytatott tárgyalásokat. A császártól 
kapott támogatás fejében al-Kámil felajánlotta Jeruzsálem városát, mely az 
ő fennhatósága alá tartozott. Az egyezség meg is köttetett, 1229 
márciusában Frigyes bevonult Jeruzsálembe, s még ugyanezen hónap 18. 
napján meg is koronázták. 

Azt gondolhatnánk, e fejlemények soha nem látott eufóriát váltottak ki az 
egész keresztény világban, ám homlokegyenest az ellenkezője történt. 
Először is, a császár ki volt közösítve, épp ezért egyetlen keresztény sem 
merte nyíltan támogatni, különben azt kockáztatta, hogy magára vonja az 
egyház haragját, és egyetlen papi személyben sem merülhetett föl a 
gondolat, hogy közreműködik a koronázási szertartás lebonyolításában. E 
feladat a német részvétellel a térségbe indított korábbi keresztes hadjáratok 
nyomán létrejött Német Lovagrend nagymesterére hárult. A ceremónia 
közben Caesarea érseke megjelent a város kapui előtt és átkokkal illette a 
császárt. 

Frigyes jövetele sok gondot okozott az Outremerben. Az uralkodó itt sem 
hazudtolta meg intrikus természetét, melynek következtében sikerült 
elidegenítenie magától a helyi társadalom jelentős részét. Ráadásul 
Jeruzsálem gyakorlatilag védhetetlen volt. A városfalak befejezetlenül 
álltak, a település körüli hagyományos ütközőzónák átengedése pedig nem 
szerepeit az al-Kámillal kötött szerződésben. Egy jól felfegyverzett, elszánt 
muzulmán haderő bármikor visszafoglalhatta a várost. 

Frigyes alig három napot időzött Jeruzsálemben, majd a hatalomátvételét 
követő visszafogott reakciók fölött érzett haragjában örökre távozott. 
Látszólag sikerült valóra váltania a világ keresztényeinek álmát, de kíséretét 
leszámítva csak kevesen örültek a diadalnak. Nem sokkal ezután az 


Outremert is maga mögött hagyta, s miközben végigvonult Akkó utcáin a 
kikötőben horgonyzó hajó felé, állati belekkel dobálták meg. A keresztes 
hadjáratok történetének ez volt az egyik legkülönösebb közjátéka. 

A Lajos-féle keresztes hadjáratot illetően azonban a német-római császár 
személye két okból is nagy jelentőséggel bír. Amikor Lajos a hadjárat 
megindítása mellett döntött, a hatalma teljében lévő Frigyes még aktív 
szerepet játszott a nyugat-európai hatalmi politikában, s továbbra is a 
keresztény ügyek egyik legbefolyásosabb szereplője volt. Márpedig Frigyes 
a hozzá és a dinasztiájához tartozó birtokként tekintett az Outremerre. 

Igénye szilárd jogi alapokon nyugodott. Frigyes korábban feleségül vette 
Jolántát, Jeruzsálem királynőjét, így közös fiuk, Konrád a trón törvényes 
várományosának számított. Lajosnak ily módon gondoskodnia kellett arról, 
hogy a Közel-Keletre indított keresztes hadjárattal ne hangolja maga ellen a 
császárt. Ráadásul Frigyes jellembéli fogyatékosságai - különösen abbéli 
, képessége", hogy könnyen elidegenít magától befolyásos embereket, és 
engesztelhetetlen ellenségévé teszi őket - még ekkor, közel húsz évvel az 
outremeri kaland után is aggasztóan nyilvánvalóak voltak. 

Amikor Lajos a keresztes hadjárat mellett döntött, Gergely pápa már nem 
volt az élők sorában, de Frigyesnek IV. Incét is sikerült magára haragítania, 
mivel többször is kísérletet tett arra, hogy egész Itáliát elfoglalja és a már 
egyébként is hatalmas birodalmához csatolja. A kérdéses időpontban épp 
Frigyes állt nyerésre, olyannyira, hogy a pápa lényegében száműzetésbe 
kényszerült Lyon városába. 

A Frigyes és a Pápai Állam közti konfliktus sok gondot okozott Lajosnak. 
A hadműveletekben jelentős számú harcos vett részt, akik a keresztes 
háborúban is bevethetők lettek volna, így igen csekély esély mutatkozott 
arra, hogy a németek a hadjáratban jelentős kontingenssel képviseltetik 
majd magukat. 

Ráadásul a III. Henrik angol király és Lajos közötti feszültségek miatt a 
szigetországból sem lehetett jelentősebb haderő érkezésére számítani, igaz, 
a keresztes hadjárat vonzereje (a megszerezhető lovagi dicsőség és a lelki 
előnyök révén) olyan erősnek bizonyult, hogy egy kis létszámú, önálló 
angol haderő útra kelt, és csatlakozott Lajoshoz a Közel-Keleten. A 
küszöbönálló keresztes hadjárat ennél fogva egyértelműen francia 
vállalkozás volt, így kétség sem férhetett ahhoz, hogy világi vezetője csak 
Lajos lehet. 


Lajos előtt diplomáciai nehézségek is tornyosultak. Mivel Frigyes úgy 
tekintette, hogy az Outremer a saját érdekszférájához tartozik, Lajosnak 
nagyon óvatosnak kellett lennie, hogy ne vonja magára a császár haragját. 
A Frigyes fennhatósága alatt álló területek közül jó néhány veszélyesen 
közel feküdt Franciaországhoz, és Lajos távollétében egy ellenséges 
érzületű német uralkodó igen súlyos helyzetet teremthetett volna. Ám a 
francia király Frigyes és Ince konfliktusában rendkívül kiegyensúlyozott 
álláspontra helyezkedett. Azzal, hogy minden tiszteletet megadott a 
pápaságnak, de a császárral is jó kapcsolatokat tartott fönn, a nagyon 
keskeny határmezsgyén is sikerült megőriznie mozgásszabadságát. 

Amikor a hadjárat terve nyilvánosságra került, Lajos olyan ügyesen intézte 
az ügyeket, hogy Frigyes semmilyen akadályt nem gördített a készülő 
vállalkozás elé. Ami azt illeti, pontosan az ellenkezője történt: a jelek 
szerint Frigyes minden tőle telhetőt megtett, hogy segítsen Lajosnak. A 
francia király nagy diplomáciai győzelmet aratott, ami arra enged 
következtetni, hogy Lajos a politikai játszmák porondján is otthonosan 
mozgott. 

Ebben a bizonytalansággal teli, viszályokkal terhes nyugat-európai 
miliőben döntött úgy, hogy hadjáratot indít a Közel-Keletre. Kétségkívül 
vakmerő elhatározás volt, amit ha valóban meg akarunk érteni, figyelembe 
kell vennünk, mekkora dicsőséget és lelki vonzerőt jelenthetett az efféle 
kaland egy XIII. századi francia király számára, különösen ha olyan 
személyiségjegyekkel rendelkezett, mint Lajos, aki számára a 
megszerezhető szellemi haszon rendkívüli jelentőséggel bírt. 

Ám a kilátásba helyezett bűnbocsánat jellegében azóta, hogy II. Orbán 
meghirdette az első hadjáratot, jelentős változások következtek be. A 
keresztesnek eleinte személyesen kellett részt vennie a jeruzsálemi 
zarándoklaton, hogy szert tehessen az egyház által kínált lelki javakra, az 
idő múlásával azonban e követelmény szigora jelentősen enyhült. 

Figyelembe véve a realitásokat - vagyis azt, hogy a részt venni 
szándékozók közül életkoruk vagy fizikai állapotuk folytán sokan nem 
képesek hadba indulni -, egyes csoportoknak lehetővé tették, hogy az aktív 
közreműködés helyett pénzzel járuljanak hozzá a hadjárat sikeréhez. Ez sok 
tekintetben előremutató kezdeményezés volt, ami azt eredményezte, hogy 
többé nem indultak útnak  fegyverforgatásra — nem alkalmas, 
hasznavehetetlen alakulatok, melyek csak tovább apasztották az egyébként 


is szűkös élelemkészletet, s melyek , harcosai?" ezerszámra vesztek oda a 
betegségek, a kimerültség és a sebesülések miatt. 

E kedvezmény egyre nagyobb teret hódított, míg végül sokan azok közül 
is lényegében vásárlás útján igyekeztek bűnbocsánatot nyerni, akik 
egyébként nagyon is alkalmasak lettek volna a részvételre. A bűnbocsánat 
ezen gyakorlata ekkorra már kezdte aláásni a pápaság tekintélyét. A helyzet 
súlyosságát jelzi, hogy a bűnbocsánat egyre elterjedtebb használatát önálló 
kifejezéssel kezdték illetni (, spirituális infláció"). 

Egy egykorú krónikás, Matthaeus Parisiensis maró gúnnyal átszőtt kritikát 
fogalmazott meg IV. Incével szemben a bűnbocsánat bőkezű osztogatása 
miatt (a pápaság például ekkoriban már azoknak is részleges bűnbocsánatot 
ígért, akik végighallgattak egy keresztes hadjáratba szólító szentbeszédet). 
A megszerezhető búcsúcédulák egyesekre akkora vonzerőt gyakoroltak, 
hogy kapzsi áhítatossággal gyűjteni kezdték őket. IX. Lajos is közéjük 
tartozott. 

A keresztes háborúk potenciális célországainak köre szintén kibővült. Az 
első hadjárat meghirdetésekor még egyértelműen közel-keleti célpontot 
jelöltek ki, ám a mozgalom távolba vesző kezdeti szakasza óta az egyház 
újabb ellenségeit sikerült azonosítani. Ilyenek voltak a baltikumi pogány 
törzsek, de a Pireneusi-félszigeten élő mórok elleni küzdelemért is lelki 
ellenszolgáltatást ígértek. 

Vitatható módon az eretnek keresztényeket is a legális célpontok közé 
sorolták. A Dél-Franciaországban élő katharok elleni fellépésről már esett 
szó, de a bűnbocsánat a pápaság világi ellenfeleivel szembeni harc esetén is 
járt, közülük is elsősorban Frigyes német-római császár érdemel említést. E 
tendenciák összességében negatívan érintették a közel-keleti keresztes 
hadjárat ügyét, mivel csökkentették a haderő lehetséges létszámát. A 
potenciális jelentkezők számára azonos bűnbocsánati feltételek mellett 
vonzóbbnak tűntek azok az akciók, melyek a lakóhelyükhöz közelebb fekvő 
területek ellen irányultak. Ráadásul mivel az első hadjárat diadala óta a 
keresztes mozgalmat a viszonylagos sikertelenség jellemezte, a közel-keleti 
vállalkozások vonzereje valamelyest megkopott. 

Megállapíthatjuk tehát, hogy több olyan gyakorlati ok is akadt, amely 
miatt a keresztes hadjáratok dicsfénye - jóllehet egyesek számára 
változatlanul valóságos volt - nem volt annyira vonzó, mint egykoron. A 
hiány kompenzálásának módját a Nyugat egyre inkább a lovagi dicsőség 
elérésének lehetőségében vélte felfedezni. 


A XIII. század Nyugat-Európában a lovagi kultúra felvirágzását hozta, 
melynek előzményei az előző évszázadra nyúltak vissza. A mondott 
időszakban mindennapossá váltak a lovagi tornák. Mivel ezek gyakran 
párosultak erőszakkal, és több ilyen rendezvény is majdhogynem spontán 
felkelésbe torkollott, nem mindig vették őket szívesen, ekkorra pedig 
kezdtek valódi problémát jelenteni. Hogy mennyire veszélyeztették a 
társadalmi rendet, arra leginkább a betiltásukra tett kísérletek számából 
következtethetünk. 1215-ben és 1245-ben pápai dekrétummal igyekezték 
betiltani őket, 1243 és 1248 között pedig III. Henrik angol király öt 
alkalommal utasított el lovagi viadal rendezésére vonatkozó kéréseket. 

A korabeli irodalmi alkotások lovagi tornákról szóló, igen gazdag 
leírásaiból nyomon követhetjük egy nyugat-európai lovagi kódex 
kialakulását, mely a társadalmi együttélés normarendszerének integráns 
részévé vált. Újfajta világszemlélet kezdett formálódni, legalábbis ami a 
nemességet illeti. Míg korábban a lelki javak jelentették a keresztes 
hadjáratok elsődleges mozgatórugóját, ekkorra a dicsőség és az e világi 
elismerés igézete ugyanilyen erős motivációs tényezővé lépett elő. 

E változásra számos történész is rámutat. Egyikük így fogalmaz: , A kései 
keresztes hadjáratok... egyre inkább a dicsőség és a hírnév keresésének 
újabb színterét jelentették." A lovagság intézménye és az általa életre hívott 
paradigma ily módon fontos részét képezte a keresztes mozgalom ekkori 
lélektani hátterének. 

Összességében elmondható, hogy a keresztes háborúk mozgatórugói igen 
komplex elegyet alkottak, és az első hadjárat óta finom 
hangsúlyeltolódáson mentek keresztül. A társadalom gondolkodásában 
jelen — lévő  inspirációelegy —— bizonyos régiókban (elsősorban 
Franciaországban, ahol a lovagi kódex különösen nagy jelentőségre tett 
szert) olyan formát öltött, hogy az emberek számára a keresztes hadjárat 
még mindig vonzó perspektívát jelentett. 

Ám az emelkedett idealizmus csak egyetlen tényező a sok közül. Ahhoz, 
hogy egy keresztes hadjárat megvalósuljon, a gyakorlati tennivalóknak volt 
nagyobb jelentősége. Egy hadjárathoz rengeteg előkészületre volt szükség: 
hadsereget kellett toborozni, és meg kellett szervezni a Közel-Keletre 
történő átszállítását. Az elkövetkező időszak kristálytisztán megmutatja, 
hogy Lajos teljesen felépült-e a betegségéből. Ha azt akarja, hogy az általa 
vezényelt sereg eljusson a Szentföldre, minden energiájára és lelkesedésére 
szükség lesz. Az álmodozás helyett eljött az érdemi munka ideje. 


3. 


A hadjárat előkészületei 


Egy keresztes hadjáratot sokkal nehezebb volt megszervezni, mint 
kihirdetni, komoly előkészületeket igényelt. Mivel Lajos nem rendelkezett 
állandó hadsereggel, a toborzás volt az egyik legfontosabb gyakorlati 
tennivaló. Az embereket buzdítani kellett a részvételre, de kötelezni nem 
lehetett őket. A keresztes hadjárat önkéntes vállalkozás volt, a hithez 
kötődő aktus, ahol a részvétel minden ember esetében lelkiismereti 
megfontoláson alapult (igaz, a döntés meghozatalában a helyi papnak is 
fontos szerep jutott). 

A hadsereget megfelelően el kellett látni fegyverzettel és élelemmel, ami 
óriási kihívás elé állította a szervezőket, mivel a haderő előreláthatólag 
hosszú ideig marad távol. Ez alighanem komoly fejfájást okozhatott. Egy 
vonuló hadseregnek hatalmas mennyiségű élelemre volt szüksége, 
márpedig kizárólag a helyben fellelhető táplálékra hagyatkozni 
katasztrófához vezethetett volna. 

A harcosokat és az ellátmányt egyaránt át kellett szállítani a Közel- 
Keletre. A Kis-Ázsián keresztül vezető, vagyis az első keresztesek által 
használt útvonal szóba sem jöhetett, mivel a terület nagyrészt török 
fennhatóság alatt állt, vagy mongol hordák fenyegették, melyek 
forgószélként érkeztek a térségbe a világ egy távoli sarkából. Egyetlen 
király sem rendelkezett még csak megközelítőleg sem kellően nagy 
flottával ahhoz, hogy jelentős létszámú haderőt tudjon mozgatni, legalábbis 
amennyiben komoly vállalkozásról volt szó. Épp ezért a transzport 
lebonyolításához a tengeri kereskedőállamokkal, például Genovával és 
Marseille-jel is föl kellett venni a kapcsolatot. 

Lajosnak arra is gondot kellett fordítania, hogy a hadjárat idején országát 
biztonságban tudja. Mivel III. Henrik angol királlyal ellenséges viszonyban 
állt, létfontosságú volt, hogy távolléte idején is erős végrehajtó hatalom 
kormányozza Franciaországot. Ugyancsak meg kellett szereznie a német- 
római császár támogatását vagy legalább a semlegességét. Ha nem akarta, 
hogy érdekei sérüljenek, Lajosnak meg kellett adnia a tiszteletet 
Frigyesnek. 


A küszöbönálló vállalkozásnak egyházügyi vonatkozásai is voltak. Az 
egyházzal fenntartott kapcsolatokat gondosan ápolni kellett, és az egyház 
támogatása nemcsak lelki tekintetben, hanem rendkívül lényeges gyakorlati 
okokból is elengedhetetlen volt. A háború finanszírozása óriási kihívást 
jelentett, még egy állam pénzügyi lehetőségeit is meghaladta. Az egyetlen 
szervezet, mely biztosíthatta a hadjárat anyagi hátterét, az egyház lehetett, 
mely a keresztény világ minden szegletében kivetett különadók révén képes 
volt a szükséges összeg előteremtésére. 

Egyházi támogatás nélkül nem sok esély nyílott arra, hogy az expedíció 
valaha is több legyen Lajos délibábos elgondolásánál. A francia uralkodó 
diplomáciai támogatást is kért a pápától, különösen azért, hogy elvegye III. 
Henrik kedvét Franciaország megtámadásától, mialatt ő távol lesz. Ez a 
pápaság szokásos garanciájának kiterjesztését jelentette (a Pápai Állam a 
keresztes hadjáratok alkalmával vállalta, hogy megvédi a keresztesek 
tulajdonát a távollétük idején). 

A keresztes hadjáratokat az egyház hirdette meg: ez volt az egyik vonás, 
mely megkülönböztette a világiak hadviselésétől. Márpedig korántsem volt 
biztos, hogy az egyház örömmel veszi Lajos távozását, épp amikor az 
európai politikai helyzet olyannyira képlékeny. Lajos semlegessége a pápa 
és a császár konfliktusában stabilizáló tényezőt jelentett Nyugat-Európa 
kényes politikai egyensúlyának megőrzésében, hiánya döntően 
befolyásolhatta a hatalmi viszonyok alakulását. 

Végül a messze távolban végbement történések játszottak a kezére. A 
nemrégiben visszaszerzett Jeruzsálem fölötti keresztény uralom mindig is 
ingatag volt. Messze keleten, több ezer kilométerre Nyugat-Európától, de 
még az Outremertől is olyan eseményekre került sor, melyek utóbb alapos 
felfordulást okoztak az akkori ismert világ nagy részében. Dzsingisz kán 
vezetése alatt a Mongólia eldugott vidékein élő törzsek egységes 
közösséggé forrtak. A kán olyan haderőt állított föl, melyre korábban alig 
akadt példa: egy lovasságot, mely forgószélként söpört végig Ázsia tájain. E 
kegyetlen harcosokat senki sem tudta feltartóztatni. Sikerüket főként két 
tényezőnek köszönhették: a mozgékonyságnak és a kegyetlenségnek. 

A mongolok gyorsan haladtak és ügyesebben manővereztek bárkinél, aki 
az útjukba került. Egy erőszakos korban is olyan brutalitásról tettek 
tanúbizonyságot, amely messze túlment minden addigi határon. Ha egy 
város vette a bátorságot, hogy útját állja a mongol hordáknak, könyörtelenül 
megsemmisítették, a föld színéről is eltörölték. A barbár taktika azonban 


rendkívül eredményesnek bizonyult. A megtizedelt városok sorsa intő 
például szolgált a többi számára. 

Mint egy sáskahad, mely mindent felfal, ami az útjába kerül, a mongol 
sereg végigviharzott Ázsián. Néhány seregtest Európa peremvidékeire, 
Magyarország és Lengyelország síkságaira is eljutott. E keresztény államok 
seregei hősiesen  ellenszegültek a támadóknak, de  szívfájdítóan 
eredménytelenek voltak. A kontinensen komoly aggodalom lett úrrá: mi 
lesz, ha a mongolok úgy döntenek, hogy Nyugat-Európába is betörnek? 
Erre ugyan nem került sor, de a veszély így is nagy rémületet váltott ki 
Nyugat-Európában. 

A mongol had más egységei eközben Perzsiát rohanták le, ahol 
összecsaptak a khorezmiekkel, akik maguk is harcias népek voltak, de a 
mongoloknak ők sem lehettek méltó ellenfelei. A totális vereséget szenvedő 
khorezmiek tömegei nyugat felé, az Outremer irányába menekültek, s 
miután elüldözték őket a  szállásterületükről, szövetségeseket és 
jövedelmező zsoldlehetőséget kerestek. Az egyiptomi szultán ekkoriban 
éppen hadban állt Damaszkusz szultánjával (a viszály a XIII. század elején 
Szaladdin halálával keletkezett hatalmi vákuum konfliktusainak hosszú 
sorába illeszkedett). 

Az egyiptomi szultán örömmel felfogadta a khorezmieket. Damaszkusz 
ura az outremeri keresztény erőkkel állt szövetségben, így a közel-keleti 
keresztény területek potenciális célpontot jelentettek a khorezmiek számára. 
A mongoloktól elszenvedett vereség ellenére a khorezmiek ellen egyetlen 
haderő sem vehette föl a versenyt a térségben. Ahogy Szírián keresztül az 
Outremer felé vonultak, egyik várost a másik után foglalták el, egyedül a 
magas, erős falakkal körülvett Damaszkusz tűnt bevehetetlennek. 

Amint a khorezmiek az Outremer felé nyomultak, nyilvánvalóvá vált, 
hogy a keresztény királyság a céljuk. A jeruzsálemi védművek a század 
korábbi részében megrongálódtak, s noha már folytak a javítási 
munkálatok, még nem fejeződtek be. Ráadásul a falak megvédéséhez igen 
sok harcosra lett volna szükség, sokkal többre, mint ahányan a helyi 
keresztény helyőrségben szolgáltak. 

Jeruzsálemet különféle lovagrendek védték, például a templomosok, az 
ispotályosok és a Német Lovagrend. E lovagrendek az előző évszázad 
folyamán izmosodtak meg, s gyakorlatilag ők alkották az Outremer 
reguláris védelmi erejét. A lényegében kolostori regulák mentén szerveződő 
lovagrendek a szerzetesi fegyelem és a harctéri vitézség különleges elegyét 


képviselték, ezért tagjait , harcos szerzetesként?" jellemezték. Ők 
szolgáltatták az outremeri állandó hadsereg gerincét. A rendek vezetői úgy 
vélték, a khorezmiek ellen nem lesznek képesek megfelelően ellátni 
Jeruzsálem védelmét, és sorsára hagyták a várost. 

A khorezmiek 1244 júliusában kezdték meg a város ostromát, és , gyakran 
betörtek Jeruzsálembe, mely gyakorlatilag nem volt megerősítve?7. A 
városban maradt keresztényekben nagy rémületet keltettek a khorezmiek 
kegyetlenségéről szóló hírek. Hatezren közülük úgy döntöttek, inkább 
távoznak, mint hogy vállalják a kockázatot. A menekülési útvonal 
muzulmán területen vezetett keresztül, és a keresztények megállapodtak a 
helyiekkel a szabad elvonulásról. Ez azonban nem sokat ért, mivel útközben 
sokukat legyilkolták vagy foglyul ejtették, másokat pedig a khorezmiek 
csaltak tőrbe és mészároltak le. Alig háromszáz embernek sikerült 
megmenekülnie. 

E sajnálatra méltó páriáknál azok sem jártak sokkal jobban, akik a 
városban maradtak. 1244. július 11-én a  khorezmiek elfoglalták 
Jeruzsálemet, és a Szent Város végérvényesen elveszett a keresztesek 
számára. Szörnyű pusztítás és vérfürdő vette kezdetét: 

A Sír előtt [a kereszténység legszentebb kegyhelye, a Szent Sír-templom] 
kegyetlenül kibelezték az épületben maradt vagy itt menedéket kereső 
összes keresztényt, majd a következő szavak kíséretében lefejezték a misét 
cerebráló papokat az oltároknál: , Ezennel kiontjuk a keresztények vérét ott, 
ahol borral áldoztak istenük tiszteletére, akit szerintük itt feszítettek 
keresztre" 

A muzulmánok megszentségtelenítették a katedrálist - a kereszténység 
legszentebb templomát, mely a keresztre feszítés helyét és Krisztus sírját 
egyaránt magában foglalta elvitték a gazdagon díszített oszlopokat és 
megrongálták a jeruzsálemi királyok Szent Sír-templomban található végső 
nyughelyeit. A borzalmas események krónikása, Róbert jeruzsálemi 
pátriárka szomorú összehasonlítást tett a khorezmiek tettei és a várost 
korábban elfoglaló muzulmánok cselekedetei között - az utóbbiak legalább 
tiszteletben tartották a keresztény kegyhelyek szent voltát. 

A történtek súlyos letargiába taszították a keresztény világot. Az ehhez 
fogható vereségek nem voltak ugyan előzmény nélküliek, hiszen a várost 
már korábban is elveszítették, ám a Jeruzsálemben épült szent helyek 
szándékos megsemmisítése durva sértésnek számított. De bármily 
kétségbeejtőek voltak a pusztításról érkező hírek, az egész Outremer létét 


veszélybe sodró, katasztrofális katonai vereségről szóló híradások ennél is 
jobban megrázták a közvéleményt. 

Jeruzsálem elfoglalása után a khorezmiek folytatták előrenyomulásukat, 
hogy egyesüljenek az egyiptomi haderővel, melynek egyik alakulatát 
később a világ legkiválóbb egységei között tartották számon. Az 
egyiptomiaknál teret nyert az a szokás, hogy külhonból toboroztak 
harcosokat, mégpedig úgy, hogy erős ifjakat választottak ki, akiket kiváló 
katonává lehet képezni. Az Egyiptom földjére hozott fiatalokat aztán 
megtanították a harcművészet minden fogására, és félelmetes haderővé 
képezték őket. 

Ezeket az idegen származású katonákat mamelukoknak nevezték. Az 
újoncokat számos különböző helyről verbuválták, különösen a Kaukázus 
térsége számított gazdag utánpótlási bázisnak. A mamelukok közé történő 
besorozás nagy megtiszteltetésnek számított. E katonákat Egyiptomban más 
rabszolgákkal ellentétben tisztelet és megbecsülés övezte. Családjaik 
lelkesen bocsátották őket áruba annak reményében, hogy rájuk is vetül 
valamennyi a dicsőségből, hogy fiukat kiválasztották erre a különleges 
feladatra. 

A mamelukok az idők folyamán jelentős politikai hatalomra tettek szert a 
Közel-Keleten. A túlzott megerősödésük ellen hozott intézkedések (például 
az államhatalmat veszélyeztető rokonsági összefonódások kialakulásának 
megelőzésére a mamelukok fiai nem léphettek apjuk nyomdokaiba) ellenére 
önálló dinasztiát alapítottak, mely később uralma alá hajtotta Egyiptomot. 

A mamelukok soraiban szolgált egy kék szemű, erős testfelépítésű, 
intelligens férfi, bizonyos Rukn ad-Din Bajbarsz is, aki utóbb a közel-keleti 
frank államok valaha élt legnagyobb ellenségévé vált. A nagy Szaladdinnál 
sokkalta kegyetlenebb Bajbarsz olyan rettegéssel töltötte el a 
keresztényeket, amilyennel egyetlen muzulmán hadvezér sem. A szánalmat 
nem ismerő, vérszomjas Bajbarsz hatalmas mészárlás közepette söpri majd 
el a törékeny outremeri államalakulatot. 

A keresztesek tekintélyes haderőt vonultattak föl az egyiptomiak és 
khorezmiek jelentette veszély elhárítására. Az Outremer védelme igen nagy 
mértékben a lovagrendektől függött. Noha ezek eredetileg azért jöttek létre, 
hogy oltalmat biztosítsanak a Jeruzsálembe látogató zarándokoknak és a 
Szentföldön található keresztény kegyhelyeknek, hamarosan kulcsszerephez 
jutottak az outremeri állandó hadseregben. 


Különösen három lovagrend tett szert nagy jelentőségre. Elsőként a 
johanniták (ispotályosok) jelentek meg a Szentföldön, bár ők nem 
lovagrendként kezdték működésüket. A templomos rendet ezzel szemben 
eleve katonai céllal hozták létre, és hírnevét nem kis részben a középkor 
egyik legjelentősebb alakjának, az ügyüket felkaroló Clairvaux-i (Szent) 
Bernátnak köszönhette. 

A Német Lovagrend néven ismert harmadik szervezet sokkal rövidebb 
múltra tekinthetett vissza, és működésében meghatározónak számítottak a 
német kapcsolatok (szinte ők az egyedüliek, akik a császár szentföldi 
tartózkodása idején támogatták Frigyes törekvéseit). Bár nem voltak olyan 
befolyásosak, mint a másik két lovagrend, és még nem érték el hatalmuk 
tetőpontját (szentföldi ténykedésüknél sokkal ismertebbek a kelet-európai 
barbár törzsekkel szemben véghezvitt hőstetteik), így is értékes 
hozzájárulást jelentettek az Outremer védelmi rendszeréhez. 

A tény, hogy a lovagrendek a királyságnak szolgáltatott emberanyag- 
utánpótlás révén fontos szerepet töltöttek be, rendkívül erős pozíciót 
biztosított számukra. Egyházi státusuk folytán nem valamelyik világi 
hatalom, hanem közvetlenül a pápa fennhatósága alá tartoztak. Lényegében 
szerzetesekről volt szó, akik meghatározott regulák szerint éltek: nőtlenségi 
fogadalmat tettek, nem rendelkeztek személyi tulajdonnal (jóllehet maguk a 
rendek nagyon gazdagok voltak), és kérdezés nélkül teljesítették az 
utasításokat. Mindez kivonta őket a világi törvények hatálya alól. Ám más 
szerzetesekkel ellentétben, akik a passzív szemlélődésnek szentelték 
életüket, ezek az emberek gyilkoltak, mégpedig Isten, vagy legalábbis az Ő 
egyháza áldásával. 

A lovagtestvérek azonban bizonyos tekintetben az egyházi törvények 
(kánonjog) hatálya alól is mentességet élveztek, mivel még a helyileg 
illetékes püspök sem vonhatta őket felelősségre.  Felhatalmazásuk 
közvetlenül a pápától származott, és egyedül az egyházfő reménykedhetett 
abban, hogy legalább az ellenőrzés látszatát fenntarthatja ténykedésük 
fölött, márpedig figyelembe véve az Outremertől való távolságot, ez még az 
ő számára is nehézségekbe ütközött. 

A lovagrendek sajnálatos módon nem mindig használták okosan erejüket. 
Gyakran ellentétek feszültek közöttük, a hadviselés során pedig néha 
meggondolatlan taktikai lépésekre ragadtatták magukat. Beállítottságuk azt 
diktálta, hogy olyankor is mindent elsöprő rohamra induljanak, amikor az 
óvatosság célravezetőbb volna. Ez történt abban a hadjáratban is, mely a 


katasztrofális végkimenetelű hattíni csatához és Jeruzsálem elvesztéséhez 
vezetett. Ráadásul a küszöbönálló hadjáratban alkalmazott taktikájuk arra 
enged következtetni, hogy nem sokat okultak hibáikból. 

A templomosok háromszáz lovassal képviseltették magukat, az ispotályo- 
sok hasonló nagyságú sereget, a Német Lovagrend pedig valamivel kisebb 
haderőt állított ki, s ezek együttesen jelentős hányadát tették ki a 
lovagrendek bevethető harci állományának. Jóllehet a modern hadseregek 
viszonylatában e szám kicsinek tűnhet, a nyugati páncélos lovasságnak az 
ütközetekben a létszámánál nagyságrendekkel jelentősebb súlya volt. 

Megfelelő viszonyok közepette e páncélos katonák rohamának lendülete 
teljesen  szétzilálhatta az ellenség sorait. Az  ember-ember elleni 
küzdelemben csak kevesek vehették föl velük a versenyt. A nyugati 
lovagok összehangolt támadása bármilyen ellenállást olyan könnyen 
elsöpörhetett, ahogy a szélvihar kapja fel a faleveleket. Ha azonban 
ellenállásba ütközött, a lovagsereg hamar rendezetlenné vált. Nem voltak 
híján a bátorságnak és a vitézségnek, az általuk képviselt ügy jogosságába 
és a saját legyőzhetetlenségükbe vetett hittől vezéreltetve időnként olyan 
feladatokra is vállalkoztak, melyek jobb esetben szükségtelen kockázattal 
jártak, néha pedig egyenesen öngyilkossággal értek föl. 

A keresztény haderő a damaszkuszi szultán által küldött muzulmán 
szövetségesekkel együtt útnak indult, hogy megütközzön az ellenséggel. A 
két sereg Gázától nem messze, La Forbie város közelében találkozott 1244 
októberében. A velük szemben felsorakozott, tekintélyes létszámú 
ellenséges haderőt ötezer egyiptomi harcos és tízezer khorezmi zsoldos 
alkotta. A keresztesek muzulmán szövetségesei óvatosságra intettek. 

A khorezmiek hadviselési stílusa nem volt igazán alkalmas a szilárdan 
védett állások elleni támadásra, így a keresztesek azt a tanácsot kapták, 
hogy vegyenek fel védelmi pozíciót, ám a lovagrendek kereken 
visszautasították az efféle óvatoskodást. Ellenkezőleg, úgy döntöttek, hogy 
a kereszteseknek és szövetségeseiknek azonnali heves támadást kell 
indítaniuk, mellyel lekopírozták a hatvan évvel korábban Hattínnál 
alkalmazott taktikát. 

A keresztény had a jobbszárnyon helyezkedett el, muzulmán harcostársaik 
pedig középen és a balszárnyon. Bajbarsz pontosan a keresztes 
lovagokkal szemközt sorakoztatta föl legütőképesebb erőit, a mamelukokat, 
a khorezmieknek pedig az ellenség többi alakulatára kellett figyelniük. Arra 
is utasítást kaptak, hogy amennyiben  megfutamítják muzulmán 


ellenfeleiket, ne induljanak a nyomukba, hanem kanyarodjanak a 
keresztesek háta mögé, és szigeteljék el őket a többiektől. 

A kibontakozó ütközetben a keresztény lovagok  rárontottak a 
mamelukokra. A jól szervezett, erős páncélzattal ellátott mamelukok sorai 
kissé megbomlottak, de a keresztényeknek nem sikerült az áttörés. A 
khorezmiek eközben várakozáson felül jól állták a sarat, és a keresztesek 
muzulmán szövetségesei kezdtek meginogni. Egyre fokozódott a pánik, a 
lovagrendekkel szövetséges muzulmánok elszántsága pedig mind jobban 
csökkent. Itt is, ott is kivált egy-egy ember a frontvonalból, aztán tíz-húsz 
fős csoportok kezdték követni a példájukat, majd több száz fős egységek is 
így tettek. Hamarosan jelentős létszámú alakulatok kezdték elhagyni a 
harcmezőt. 

Ekkor elérkezett a csata döntő momentuma. Ha a khorezmiek üldözőbe 
vették volna a menekülő muzulmánokat, a keresztények még kivághatták 
volna magukat szorult helyzetükből. A khorezmiek azonban észben 
tartották a parancsot, fegyelmezettek maradtak és a keresztények háta mögé 
kerültek, akik hirtelen azt tapasztalták, hogy nemcsak elölről, hanem 
oldalirányból és hátulról is támadják őket. Az ütközet rövid idő alatt 
elkeseredett közelharcba torkollott, a páncélhoz csapódó kemény acél 
félelmetes lármát keltett a zűrzavarban. 

Mivel a lovagok jelentős létszámhátrányban voltak, kiváló fegyverzetük 
nem sokat ért a meglehetősen nagy túlerővel szemben, így ellenállásukat 
óhatatlanul felőrölték. A keresztény harcosok bátran küzdöttek, de elveszett 
ügyért harcoltak, és hatalmas veszteségeket szenvedtek. A templomos 
lovagtestvérek 9096-a meghalt vagy fogságba esett, de a többi lovagrendet 
is ugyanilyen borzalmas veszteségek érték. Ráadásul az ütközetben a 
templomosok nagymestere is életét vesztette, az ispotályosok vezetőjét 
pedig foglyul ejtették. Ez volt a keresztes mozgalom történetének egyik 
leggyászosabb napja. 

Amikor Lajos úgy döntött, hogy keresztes hadjáratot indít, még nem 
értesült a katasztrófáról, de az időzítés tökéletes volt: az események 
alakulása épp kapóra jött számára, mivel a vereségről érkező hírekben rejlő 
propagandalehetőséget jól ki lehetett aknázni a toborzáshoz. A harbiyahi 
vagy gázai csataként is ismert La Forbie-i ütközetben elszenvedett 
katasztrofális vereség csak újabb löketet adott a toborzásra tett 
erőfeszítéseinek. 


Nem sokkal azután, hogy tudomást szerzett a csatavesztésről, IV. Ince 
pápa felhívást intézett a nyugat-európai uralkodókhoz, hogy tegyenek 
előkészületeket egy hadjárat megindítására. 1245-ben megbízta legátusát, 
Chateauroux-i Eudest, hogy lásson hozzá a keresztes hadjárat hirdetéséhez. 
Bár a francia király Közel-Keletre történő távozása - figyelembe véve, hogy 
Lajos potenciális szövetségesnek számított a pápa Frigyes császárral való 
konfliktusában -nem lehetett örömteli fejlemény a pápa számára, az 
outremeri királyságnak mindenképpen jelentős ösztönzést adhatott. 

Nyugaton sokan tisztában voltak vele, milyen drámai változások zajlanak 
a Közel-Keleten, de úgy vélték, van ennél fenyegetőbb veszély is, mely 
lényegesen nyugtalanítóbb, mint amit a szentföldi , szaracénok?" jelentenek. 
A hír, hogy a mongolok 1241-ben megsemmisítették a magyar és a lengyel 
haderőt, alapjaiban rázta meg az európai királyi udvarokat. A mongol 
veszély miatt Lajos anyja, Kasztíliai Bianka állítólag majdnem hisztériás 
rohamot kapott, miután meggyőzte magát arról, hogy még a francia udvar 
sincs biztonságban. Mielőtt azonban a mongolok megszilárdíthatták volna 
európai pozícióikat, a kán meghalt, és a sereg visszatért keletre. 

Ám a mongol fenyegetés ezzel még korántsem hárult el, mivel a közel- 
keleti hatalom megszerzése igen előkelő helyen szerepelt a terveik között. 
Megsemmisítették az ellenszegülő kis-ázsiai török erőket, és szövetséget 
kötöttek a térségben élő örményekkel. Az outremeri keresztények sem 
voltak biztonságban. A mongol kán ellentmondást nem tűrve felszólította V. 
Boemundot, Antiochia hercegét, hogy ismerje el hűbérurának. 1244-ben a 
keresztények elküldték az antiochiai pátriárkát a pápához segítségért, mire 
Ince hozzálátott, hogy felkészítse a Nyugatot egy mongolok ellen mdítandó 
keresztes hadjáratra. 

A sereg Outremerbe való átszállítását szervező Lajos szerint azonban a 
mongol veszély nem bírt ekkora jelentőséggel. A királyt más gondok 
gyötörték, többek között a kereszténység korábbi ellenségei, a muzulmánok 
miatt fájt a feje, akik megszállva tartották Krisztus földjét. De a hadjárat 
megindítására még várni kellett, mivel további előkészületekre volt 
szükség. 

Lajos először a hatalmi pozícióit akarta bebiztosítani. 1245-ben 
tárgyalásokat folytatott IV. Ince pápával, hogy kompromisszumos 
megoldást találjon az egyházfő és Frigyes császár között. Frigyes 
hajlandónak mutatkozott egy megbékélést célzó álláspont elfogadására, de a 
pápa irányába tett jóindulatú gesztusai elutasításba ütköztek. 


Lajosnak el kellett fogadnia, hogy kudarcot vallott, bár Ince 
hajthatatlansága miatt alaposan felbosszantotta magát. A pápa helyzete 
ekkoriban veszélyessé vált és menekülnie kellett. Engedélyt kért Lajostól a 
Reimsben való berendezkedésre, de kérése süket fülekre talált. Végül 
Lyonban keresett menedéket. 

A pápa és Frigyes viszonya annyira megromlott, hogy egy időben erősen 
tartotta magát az a szóbeszéd, hogy a császár támadásra készül a Lyonban 
tartózkodó pápa ellen, de erre végül nem került sor. Lajos erőfeszítései 
azonban nem voltak teljesen hiábavalók. Frigyes nagyra értékelte, hogy a 
francia uralkodó közbenjárt az érdekében, így a keresztes hadjárat 
alkalmával bőségesen ellátta a franciákat áruféleségekkel, és nyugodt 
átvonulást biztosított számukra a területein. 

Ám a császár jóindulatának így is szigorú korlátai voltak. Frigyes évek óta 
jó kapcsolatot ápolt az egyiptomi szultánnal, és muzulmán krónikások 
szerint rengeteg információval látta el a készülő akció tervezett 
hadműveleteiről. Az efféle machiavellisztikus megoldások teljesen 
összhangban álltak a császár gondolkodásmódjával. 

Lajos ezután a III. Henrik angol király részéről fenyegető veszélyt 
igyekezett kiküszöbölni. Az 1243-as háború lezárásaként fegyverszünet jött 
létre Anglia és Franciaország között, mely 1248-ban járt le, és a Lajos által 
a meghosszabbítására tett kísérletek kudarcba fulladtak. Épp ezért Lajos 
biztosítékot kért és kapott a pápától, hogy Ince Henrik minden 
ravaszkodásával szemben szigorúan fellép. Ince megígérte, hogy hadsereget 
toboroz és küld Henrik ellen, amennyiben az megszegi az egyezményt. 

A király ezt követően a belpolitikai ügyek elrendezésén fáradozott. Úgy 
tervezte, számos családtagját is magával viszi az útra. Felesége, Margit vele 
tartott, miképp fivérei, Artois-i Róbert, Anjou Károly és Poitiers-i Alfonz 
is. Lajos fenntartás nélkül megbízott anyjában, aki régensként korábban már 
nagy szolgálatot tett neki, amikor ő még túl fiatal volt a kormányzáshoz. 
Magától értetődőnek tűnt számára, hogy ezúttal is őt nevezi ki erre a 
posztra, s így is történt. A stabilitás megteremtésére tett kísérletei nagyrészt 
sikerrel jártak, és a belpolitikában a keresztes hadjárat későbbi szakaszáig 
nem merültek föl különösebb problémák. 

Ezután az aprólékos szervezési feladatok következtek. Több évbe került, 
mire a sereg útnak indulhatott, de Lajos okosan használta föl ezt az 
időszakot. Mind közül ez volt a leggondosabban megtervezett keresztes 
hadjárat. Hatalmas mennyiségű élelmiszert kellett felhalmozni és 


raktározni, ám nemcsak az emberek ellátmányáról, hanem a több ezer ló 
táplálékáról is gondoskodni kellett. És nem az élelmezés jelentette az 
egyetlen problémát: a fegyverzetet is át kellett szállítani, és az 
ostromgépekhez használatos anyagokat is be kellett szerezni. A hadsereg 
ruházata és a vezérek sátrai szintén elszállításra vártak. 

Az összes felszerelést vízi úton szállították a helyszínre. A korábbi 
nagyobb szabású expedíciók alkalmával többnyire egyetlen nagy flotta 
szolgálatát vették igénybe a fuvarozáshoz. Így például a harmadik keresztes 
háború idején a genovaiak végezték a francia csapatok szállítását, a 
negyedik hadjárat során pedig a velenceiek látták el ezt a feladatot, mint 
kiderült, katasztrofális eredménnyel. 

Lajos szélesebb fuvarozói körre támaszkodott, így csökkenteni tudta a 
kockázatot. A csapatszállításban ily módon genovaiak, pisaiak és 
velenceiek is közreműködtek, de Marseille-ből is jelentős számú hajó 
érkezett. Néhány bárója messzebbről, Angliából bérelt vízi járműveket, sőt 
az egyik hajót kifejezetten a keresztes hadjáratra építették Invernessben, de 
a távoli északról, Norvégiából is jöttek hajók. 

A megfelelő szállítókapacitás kulcskérdésnek számított, amit mi sem 
bizonyít jobban, mint hogy Ince pápa már azokat is bűnbocsánatban 
részesítette, akik hajókat biztosítottak az útra. Úgy döntöttek, hogy a flotta 
gyülekezőhelye a dél-franciaországi Aigues-Mortes kikötőjében lesz. E 
település kisebb volt Marseille-nél, ebből adódóan megvoltak a korlátai. 
Mindazonáltal a keresztes hadjárat központi  kikötőjeként és 
fegyverraktáraként tökéletesen eleget tett funkciójának. 

A nagyszerűen megerősített, robusztus aigues-mortes-i erőd hűen tükrözte 
a Francia Királyság erejét. A Lajos által építtetett kikötő lenyűgöző 
méretei fennen hirdették az uralkodó ambícióit. Több volt egyszerű katonai 
bázisnál: üzenetet jelentett a világnak a király benne elfoglalt helyéről. 

Miután Lajos elhatározta a kikötő megépítését, a nehézségek sem 
téríthették el szándékától, például az, hogy a kikötő hamar feltöltődött 
iszappal, vagy hogy kevés ivóvíz állt rendelkezésre. A bővítési munkálatok 
keretében csatornát ástak és lenyűgözően arányos új tornyot emeltek, mely 
Lajos lakhelyéül szolgált, amikor a kikötővárosban tartózkodott. 

A hadjáratra való toborzás 1245-ben indult be igazán. Ince pápa Chateau- 
roux-i Eudest bízta meg a hadjárat népszerűsítésével és a keresztes haderő 
felállításával. A királynak nem állott hatalmában arra kényszeríteni 
alattvalóit, hogy tartsanak vele. Jóllehet Lajos hűbéresei voltak, a bárókat 


évente körülbelül negyvennapi hadviselésre lehetett kötelezni, márpedig 
ennyi idő még arra sem volt elég, hogy átkeljenek a Földközi-tengeren. 

Mivel kényszert nem lehetett alkalmazni, a meggyőzés módszeréhez 
kellett folyamodni. Az egyház élére állt a mozgósításnak, a Nyugat 
spiritualitására apellált, és lelki ráhatással igyekezett rávenni a potenciális 
résztvevőket a csatlakozásra. Számos főurat emellett a dicsőség és a lovagi 
erények gyakorlásának lehetősége is vonzott. Az 1245. október 9-én 
Párizsban megrendezett szertartáson jó néhány főnemes és magas rangú 
egyházi személy - például Reims és Bourges érsekei - a kereszt felvételével 
formálisan is elkötelezte magát is a keresztes hadjárat mellett. 

A toborzás viszonylag jól haladt, még akkor is, ha a sereg felállítása több 
évet vett igénybe. Lajos többféle eszközzel is igyekezett rávenni a 
franciákat a részvételre, például egyes báróinak díszruhát adott karácsonyi 
ajándékba, melyre kereszt volt hímezve, burkolt célzást téve arra, hogy 
tegyék félre esetleges aggályaikat és csatlakozzanak a vállalkozáshoz. 

Egyes francia városokban úgynevezett kegyes társaságok jöttek létre a 
közel-keleti expedíció megsegítésére. Egy alkalommal Chateauroux-i Eudes 
támogatásáról biztosította Chateaudun város lakóit, akik ilyen szervezetet 
alakítottak. Személyesen IV. Ince fogadta el ennek a közösségnek a 
statútumát. 

A becslések szerint nagyjából 25 000 fős haderőt sikerült toborozni, 
melyből mintegy 2500 volt a lovag és nagyjából kétszer ennyi a 
fegyvernök. A gyalogság létszáma körülbelül tízezer, az íjászoké pedig 
5000 főre rúgott, és az utóbbiak alkalomadtán pusztító erejű egységet 
alkothattak. A hadseregnek volt egy jellegzetes ismérve, mégpedig az, hogy 
állományában túlnyomórészt franciák szolgáltak. 

William Longspee (jelentése: , Hosszúkardú") vezetésével egy nem túl 
jelentős (talán mintegy 200 harcosból álló) angol kontingens is hadba 
vonult. William és alakulata útját részben azok az angolok finanszírozták, 
akik támogatni akarták a keresztes hadjáratot, de vonakodtak vagy nem 
tudtak személyesen is részt venni benne. Az egykorú feljegyzések szerint az 
anyagi eszközöket azok szolgáltatták, akik , testi gyengeségük vagy más 
alapos ok miatt nem tudnak személyesen átkelni a tengeren arra a földre" 

Alig egy évvel korábban Longspee kijelentette, hogy nincs elég pénze az 
útra, és most is csak egy nagy összegű pápai adomány tette lehetővé, hogy 
útnak induljon. Henrik angol király meglehetősen lagymatagon támogatta 
Lajos kezdeményezését, és amint arra többen is utaltak, könnyen lehet, 


hogy kizárólag azért mutatott érdeklődést az ügy iránt, hogy támogatásáért 
cserébe visszakaphassa az elvesztett franciaországi területeket. 

A többi - a skandináv, német, skót és itáliai - kontingens sem változtatta 
meg jelentősen a haderő etnikai arculatát. Mindez azt eredményezte, hogy 
bár Lajos nem kötelezhette alattvalóit a hadjáratban való részvételre, a sereg 
mégis egy királyi haderő formáját öltötte. Ez legalább nem sok vitára adott 
okot a tekintetben, hogy ki legyen a hadjárat vezetője (a megosztott 
irányítás egyetlen jelentősebb korábbi hadjáratnál sem vált be). 

Az előkészületek rengeteg pénzt emésztettek föl, és a hadsereg zömének 
fenntartási költségei is a királyt terhelték. A szükséges összeget a király 
saját forrásból nem tudta volna előteremteni. Számítások szerint a keresztes 
hadjárat összesen mintegy 1,5 millió livre-be került - hogy érzékeltessük 
az összeg nagyságrendjét, tudnunk kell, hogy ez hatszorosa volt Lajos 
király éves bevételének. 

Ugyanakkor még ez a kétségkívül hatalmas összeg is alatta marad a 
hadjárat valódi költségeinek, mivel nem tartalmazza azon keresztesek 
költségeinek pénzbeli fedezetét, akik nem voltak elég gazdagok ahhoz, 
hogy finanszírozni tudják a maguk és kíséretük útját. E számadatban 
ráadásul Aigues-Mortes építési költségei sem szerepelnek. Ezekkel az extra 
kiadásokkal a teljes összeg becslések szerint inkább 3 millió livre-re rúg, 
ami tizenkét év bevételével egyenértékű. És ez csupán a király által 
rendelkezésre bocsátott pénzmennyiség, amelyhez még hozzá kell 
számítanunk az egyes keresztesek kiadásait is, ezek szintén igen jelentős 
összeget tettek ki. 

Lajos minden tőle telhetőt megtett, hogy fedezni tudja a költségeket. 
Nyomást gyakorolt a gazdaság bővülésének köszönhetően ekkoriban szépen 
gyarapodó francia kereskedőkre, hogy járuljanak hozzá a kiadásokhoz. 
Ugyanakkor az ily módon beszedett pénzeket sem lehetett a végtelenségig 
növelni. A korábbi királyok által a köznépre kivetett adók rendkívül 
népszerűtlenek voltak, épp ezért Lajos arra kényszerült, hogy az egyház jól 
szervezett pénzcsináló gépezetét is igénybe vegye. 

A pénz előteremtéséhez egy másik módszert is felhasznált. 
Vizsgálóbiztosokat küldött szét az országban, hogy derítsenek fényt a 
visszaélésekre és szabjanak ki bírságot az elkövetőkre. Lajos több okból is 
módfelett komolyan vette ezeket az intézkedéseket. Mint király, nagy 
hangsúlyt fektetett az ország igazságos kormányzására, és általánosságban 
elmondhatjuk, hogy az uralkodása első éveiben jelentkező gondokat 


leszámítva uralma békét és stabilitást hozott Franciaországnak. A 
jogsértések ily módon történő feltárásával meg lehetett előzni, illetve fel 
lehetett deríteni az esetleges problémákat. 

Ám egy lelki szempontot is figyelembe kell vennünk. Mielőtt Lajos a 
keresztes hadba vonult, lényeges volt, hogy a kegyelem állapotába kerüljön, 
és amennyire lehet, jóvátegye korábbi hibáit. Viszonylag könnyű 
belátnunk, hogy az átlagos keresztes egyéni szintjéről a király esetében ez 
hogyan helyezhető tágabb perspektívába. 

A királyt láthatatlan, ugyanakkor a nyilvánosság előtt létesített, szent 
kötelék fűzi Istenhez. Az uralkodó a koronázási szertartás során 
kötelezettséget vállal arra, hogy igazságosan fog kormányozni. S mivel a 
helyi tisztviselők az uralkodói akaratot képviselik, az általuk elkövetett 
visszaélések úgy minősülnek, mintha közvetve a király követte volna el 
azokat az ország ellen. Ha azt akarták, Hogy a hadjárat meghozza a 
résztvevők által remélt lelki gyarapodást, ezeket a hibákat orvosolni kellett. 

A hadjáratban való részvételért kilátásba helyezett előnyök, nevezetesen a 
pápai bűnbocsánat és a bűnök alóli feloldozás megszerzéséhez a 
harcosoknak tiszta lelkiismerettel kellett rendelkezniük, s ehhez szükség 
volt a bűnök jóvátételére. Joinville krónikájában nagyszerű példát 
találhatunk erre. Mielőtt elindult volna a hadjáratba, Joinville, Champagne 
szenesálja 1248-ban fényes ünnepélyt rendezett. Meghívta várába a vele 
hűbéri kapcsolatban álló embereket, és több napig tartó pazar lakomát 
rendezett számukra. Az ünnepség végén összehívta a vendégsereget, és 
szózatot intézett az egybegyűltekhez: 

Nemesurak! Útnak indulok a tengeren túlra, és nem tudom, visszatérek-e 
valaha. Ha ártottam valamelyikőtöknek, jelentkezzen, és én jóváteszem. 

Ezután távozott a teremből, de fölállított egy bírói fórumot, hogy az 
döntsön a jelentkezők panaszáról és intézkedjen a kártérítésről hozandó 
döntések végrehajtásáról. Ennél sokkal átfogóbb  intézkedéssorozat 
keretében, de Lajosnak is az volt a célja a vizsgálóbiztosok kiküldésével, 
hogy meggyőződjön róla, minden rendben van-e. 

Lajos jellemvonásainak ismeretében semmi okunk kétségbe vonni, hogy 
döntéseiben az összes felsorolt motivációs tényező fontos szerepet játszott. 
Ám egy racionálisabb érvről sem szabad megfeledkeznünk, mégpedig arról, 
hogy a büntetésekből befolyó pénznek nagy hasznát vette. A keresztes 
hadjáratokra való pénzszerzés e módja bevett szokás volt az uralkodók 
körében (I. Richárd angol király nagymesternek számított e téren), 


rendkívül sikeres módszernek számított a kincstári bevételek gyarapítására. 
Joggal állíthatjuk, hogy az emberbarátság valóban erős inspirációt jelentett, 
ugyanakkor az sem tagadható, hogy a földhözragadtabb indítékoknak is 
megvolt a szerepük. 

Lajos intézkedéseket tett az állami kiadások csökkentésére, hogy az így 
felszabaduló pénzt is a keresztes hadjáratra fordíthassa. Emellett 
elkoboztatta az eretnekek vagyonát, és az akkoriban általánosan alkalmazott 
gyakorlatnak megfelelően pénzt csikart ki a zsidóktól. Nyomást gyakorolt a 
francia városokra, hogy tegyenek önkéntes felajánlásokat, melyekből 
összesen 275 000 tours-i livre gyűlt össze a nemes célra. 

A keresztes hadjárat költségeit mintegy kétharmad részben az egyház 
fedezte. A papság az egyházi javadalmakból jelentős pénzbevételhez jutott, 
s ennek egy részét a Vatikán elvonta a hadjárat támogatására. Egyes 
közösségek, például a ciszterciek, akiknek a csillaga ekkoriban 
emelkedőben volt, mentességet élveztek az elvonás alól, ám e kivételek 
szórványosak maradtak. 

Az előkészületek nagy körültekintéssel folytak, így a hadjárat szervezési 
hiányosságok miatt biztosan nem fulladhatott kudarcba. Három fáradságos 
év után végre elérkezett az idő a hadjárat megindítására. Jelentős létszámú 
hadsereg indult útnak Aigues-Mortes és a gyülekezőhely irányába, hogy 
útra keljen a Közel-Kelet és a dicsőség felé. Északról és délről, keletről és 
nyugatról porfelhőt kavaró lassú társzekerek zötykölődtek Franciaország 
göröngyös útjain a Földközi-tenger felé. 

Mielőtt elindult volna, Lajosnak ünnepélyes külsőségek között búcsút 
kellett intenie a fővárosnak. Elsőként az újonnan emeltetett, impozáns 
Sainte-Chapelle palotakápolnába látogatott el, melynek építési munkálatai 
1242-ben kezdődtek. E lenyűgöző templomcsoda maga volt a pazar 
építészet megtestesülése, kőből és vibráló színes ablaküvegből komponált 
dicsőítő ének a Mindenhatóhoz, akinek földjét Lajos vissza akarta szerezni 
az Ő hívei számára. 

Itt, szinte a monumentális székesegyház, a Notre-Dame árnyékában került 
sor a templom felszentelésére. Az ekkoriban az ereklyekereskedelem 
fővárosának számító Konstantinápolyból — visszahozott relikviákat 
ünnepélyes szertartás keretében körülhordozták, majd elhelyezték a 
templom legbecsesebb helyén. 

Lajos ezután átment a hatalmas Saint-Denis-székesegyházba, ahol ismét a 
Mindenható oltalmáért fohászkodtak. A szentély környezetében buzgó 


imádság hangfoszlányai hallatszottak, amint a gyülekezet Isten jóindulatát 
kérte magára és királyára az előttük álló veszélyes időkben. Ezután 
Chateauroux-i Eu-des átnyújtotta a királynak a koldustarisznyát és a 
vándorbotot, a zarándokok hagyományos jelképét, melyek azt 
szimbolizálták, hogy a hadjárat megszentelt vállalkozás, és függetlenül 
attól, hogy milyen minőségükben vannak jelen, a résztvevők elkötelezik 
magukat a zarándoklat eszménye mellett. 

A zarándoknak lelke és hite mélyéből fakadó őszinte, ünnepélyes 
fogadalmat kellett tennie. Ám mint kitűnt, itt nem átlagos zarándokról volt 
szó. Előhozták Franciaország nagy harci lobogóját (az ún. Oriflamme-ot), 
és ünnepélyes külsőségek közepette átnyújtották a királynak, mire ő 
magasba emelte a Saint-Denis-kolostor szent zászlaját, melyet a hagyomány 
szerint hadba indulás előtt adtak át a mindenkori francia királynak. Lajos 
ezután fegyverbe szólította népét, ami azt jelentette, hogy az uralkodó és 
serege immár hivatalosan is elindult a keresztes hadjáratba. 

Miután az itteni ceremónia véget ért, Lajos a Notre-Dame-székesegyház 
felé vette az irányt, végül pedig, miután levetette díszes királyi ruháját és 
egyszerű zarándokviseletet öltött, e jámbor férfiú mezítláb gyalogolt át a 
Saint Antoine-apátságba, ahol a tömeg tekintete elől elzárva nyugodtan 
elmondhatta imáját, mielőtt seregével megindult volna dél felé. Úgy 
gondolta, lelkileg és gyakorlati értelemben is felkészült arra, hogy 
elinduljon a veszélyes zarándoklatra. 

A párizsi történések láncolatában felfedezhető egyfajta szimmetria, mely 
sokat elárul Lajos személyiségének különféle árnyalatairól. A Sainte- 
Chapelle kápolna a királyi palota részét képezte, így az itteni ceremónia 
bizonyos fokig bensőséges volt, jóllehet pazar külsőségek közepette zajlott. 
A Saint-Denis-ben és a Notre-Dame-ban tartott szertartások nyilvánosabbak 
voltak, olyan templomokban került rájuk sor, melyeknek alattvalói 
hódolattal adóztak: az előbbit Franciaország védőszentjének, az utóbbit 
Krisztus édesanyjának, a Szűzanyának ajánlották. 

Beleillik a képbe, és nagyon is tudatosnak tűnik, hogy a hosszú 
fogadalomtételi eljárásként felfogható esemény utolsó részében a király 
egyedül maradt, távol a nyilvánosságtól, megszabadulva a díszes uralkodói 
kellékektől, a zarándok szerény öltözetében. A szertartássorozat megelőző 
szakaszaiban Lajos nagy hangsúlyt fektetett királyi rangjára és a keresztes 
hadjáratnak az ország életében betöltött fontos szerepére, s mindezt pompa 
és ragyogás övezte. A szertartás utolsó, privát része azonban annak 


elismerését jelenti, hogy bár egyedülállóan fontos résztvevője a 
vállalkozásnak, ugyanolyan erős személyes és lelki mozgatórugók vezérlik, 
mint a mögötte felsorakozott sereg legelhivatottabb zarándokát. 

Amikor a király elhagyta Párizst, egy darabon anyja, Kasztíliai Bianka is 
elkísérte, de a búcsúzás élménye túlságosan megviselte az asszonyt, akin 
mély fájdalom lett úrrá. Corbeil városánál búcsút vett Lajostól, hogy 
visszaforduljon, de hisztérikus zokogásban tört ki, azon jajveszékelve, hogy 
soha többé nem látja viszont a fiát. A búcsú drámaiságát csak még 
megrendítőbbé teszi, hogy jóslata teljesen helytállónak bizonyult. 

Az útra kelők lelkében számtalan különféle érzés kavargott: izgalom, 
félelem és talán némi megkönnyebbülés is, hogy végre elindultak. Ám egy 
bizonyos érzelem sokak számára minden másnál erősebb volt. Ismét 
Joinville-t kell idéznünk. Miután Cheminon ciszterci apátja átadta neki a 
zarándokok két jelképét, a szenesál a feleségétől és két kisgyermekétől vett 
többszöri, érzékeny búcsú után maga mögött hagyta kastélyát. 

Így fogalmaz: , Nem bírtam hátrafordulni Joinville felé, abban való 
félelmemben, hogy hátrahagyott kastélyomra és két gyermekemre gondolva 
meghasad a szívem." Franciaország-szerte ezernyi faluban és városban 
érezhettek így az emberek, amint a családtagok búcsút vettek egymástól. 
Egész frankhonban családok sokasága mondott könnyes istenhozzádot a 
hosszú útra induló férfiaknak. És nagyon sok esetben ez volt az utolsó 
alkalom, hogy látták egymást. 


4. 
Megérkezés 


Lajos dél felé tartott a tengermelléken fekvő gyülekezőhely, Aigues- 
Mortes irányába. Az út során számos incidens történt, mely rávilágított arra, 
hogy távolléte idején is adódhatnak problémák. A sereg még ki sem ért 
Párizsból, amikor máris kellemetlen eseményre került sor, mely jól mutatta, 
milyen erőszakos volt IX. Lajos kora, s bár az esetnek önmagában nem volt 
különösebb jelentősége, sokat elmond a kor erkölcsi állapotáról. 

Joinville-nak a királlyal való párizsi találkozóra menet útjába akadt egy 
három vérbe fagyott holttestet szállító kordé. A szenesál azt a tájékoztatást 
kapta, hogy a három férfi megtámadott egy papot, hogy elszedjék a ruháit. 
Isten szolgája azonban nem volt hajlandó a másik orcáját is odatartani, 
ellenben visszaszaladt a szálláshelyére, hogy magához vegye íjpuskáját és 
kardját (a tény, hogy ilyen fegyverek voltak a birtokában, sokat elárul a kor 
nem túl békés viszonyairól). Nyomába eredt kirablóinak, és egyiküket 
szíven találta a nyilával, a másodikat pedig kardélre hányta. A harmadikat 
akkor sikerült elcsípnie, amikor az be akart menni egy házba, és , akkora 
csapást mért rá a kardjával, hogy kettéhasította a fejét egész az állkapcsáig? . 

Ezután rádöbbenve, hogy jócskán túllépte a jogos védelem határát, a pap 
feladta magát a hatóságoknál a megfelelő büntetésért, és azok Lajos színe 
elé vezették az egyházfit. A király úgy ítélte meg, hogy erőszakosságával a 
férfiú lemondott azon jogáról, hogy továbbra is papként szolgálhasson. 
Mindamellett a pap harci erényei annyira lenyűgözték, hogy szolgálatába 
fogadta és magával vitte a keresztes hadjáratba, ,hogy az embereim 
világosan megértsék, nem helyeslek semmilyen erkölcsbe ütköző 
viselkedést". 

A sereg egy várhoz érkezett a Rhone folyó partján lévő Roche-de-Glun 
közelében. A vár ura, Roger de Clerieu a szokásoknak megfelelően 
hídpénzt kért az áthaladóktól, Lajos azonban nem volt hajlandó fizetni, 
elvégre ő Franciaország királya, aki Isten szolgálatában hadba vezeti 
seregét. Lajos erkölcstelennek és elfogadhatatlannak tartotta a követelést. A 
konfliktusban bizonyos tekintetben a király és a főurak közötti hatalmi harc 
nyilvánult meg, mely konfliktus nemcsak Franciaországban volt jellemző. 


Roger dühödten reagált és túszokat szedett biztosítékul, ám igencsak 
rosszul ítélte meg Lajost, aki nem tűrte tekintélye nyílt semmibevételét. 
Megostromolta a várat, rohamot intézett a falak ellen, s végül a földdel tette 
őket egyenlővé. Roger nagyon rosszul ítélte meg a helyzetet, de az eset 
jelzi, hogy a francia bárók nem afféle erőtlen figurák voltak a királyságban. 
Az incidens mindazonáltal jó alkalom volt a király és serege számára, hogy 
élesben is kipróbálják magukat. 

A haderő útja ezután Languedoc-on vezetett keresztül. Az albigensek 
elleni keresztes hadjárat idején a terület lakosságát alaposan megtizedelték, 
és a helyiek még ekkor is mély, parázsló gyűlöletet tápláltak a monarchia 
iránt. Az itteniek önálló népnek tartották magukat, és sok tekintetben 
valóban azok is voltak. A francia korona csak a legutóbbi keresztes hadjárat 
után kebelezte be a területet, és a háború még be nem gyógyult, súlyos 
sebeket ejtett. Minthogy a helybeliek máshogyan viszonyultak a valláshoz, 
emellett saját hagyományokkal, sőt önálló nyelvvel rendelkeztek, érthető, 
hogy sokuk úgy viszonyult a francia királyhoz, mint a térséget feldúló 
kegyetlen agresszor utódjához. 

A lappangó elégedetlenség Avignonban nyílt erőszakba torkollott, ahol 
Matthaeus Parisiensis angol krónikás szerint a francia katonák inzultálták a 
helyi lakosokat, eretneknek és méregkeverőnek nevezve őket. A felbőszült 
lakosok közül erre sokan megtámadták a seregtől lemaradozó katonákat, 
akik épp egy közeli hágón keltek át, és egyeseket kiraboltak, másokat 
legyilkoltak. A bárók igyekeztek rávenni Lajost a város ostromára és a 
bűnösök példás megbüntetésére, de a király nem akart eltérni a végcél, 
vagyis a Közel-Kelet felé vezető menetiránytól, így a város megmenekült a 
súlyos megtorlástól. A történtek azonban újfent emlékeztethették Lajost, 
hogy még mindig sok az ellenség az országban, akik megpróbálhatják 
kihasználni hosszú távollétét. 

A probléma már foglalkoztatta Lajost egy ideje. A sereg nem haladt túl 
gyorsan. Az istenfélő uralkodó az útjába kerülő remetelakok és apátságok 
közül többnél is megszakította útját, hogy imádkozzon, illetve megkérje a 
helyi szent életű embereket, hogy könyörögjenek értük, amíg a Közel- 
Keleten hadakoznak. Pragmatista megfontolásokból Lyonba is kitérőt tett, 
hogy kihallgatáson vegyen részt IV. Ince pápánál. Az útnak erős vallási 
töltete volt, mivel a király a kereszténység legszentebb emberének a 
közbenjáró fohászát kérte. Ám a találkozó gyakorlatiasabb eredménnyel is 
járt, mivel a szentatya megerősítette korábbi ígéretét, mely szerint Lajos 


segítségére siet, amennyiben III. Henrik angol király a távolléte alatt 
megtámadná Franciaországot. 

Miután nem túl gyors tempóban keresztülhaladt birodalmán, Lajos végre 
megérkezett Aigues-Mortes-ba, ahol találkozott egyik főnemesével, VII. 
Rajmunddal, Toulouse grófjával, aki jelentős létszámú kontingenst állított 
föl. A várost nagy érdeklődés övezte, mivel csak nemrég építették, és az 
újdonság erejével bírt. Aigues-Mortes a király víziójának köszönhette létét, 
aki új kikötővárost szeretett volna a Földközi-tenger partján. 

Aigues-Mortes egy lagúnában fekvő szigeten épült, melyet különlegesen 
kialakított töltés kötött össze a szárazfölddel. A kikötőben menedéket 
kereső hajóknak hatalmas kövekből emelt móló kínált biztos révet, a város 
ivóvízellátására vízvezetéket építettek, és e létesítményeket masszív 
erődítménnyel vették körül. Mindez nem sokkal korábban készült el, és 
rendkívül . alkalmas kiindulási hely volt Lajos számára, mivel 
magabiztosságot és erőt sugárzott. 

A Párizsból Aigues-Mortes-ba vezető utat nem mindenki a királyi sereg 
kötelékében tette meg. Joinville más útvonalat választott, a felszereléssel 
együtt vízi úton igyekezett a gyülekezőhely felé, lovai pedig a folyóparton 
haladtak. Ez sokkal kényelmesebb volt a kanyargós országútnál. A francia 
folyók rendkívül fontos szerepet töltöttek be az ország közlekedési 
hálózatában. Bevett szokás volt, hogy a személyszállításhoz és a 
méretesebb rakományok, például ostromgépek fuvarozásához bárkákat és 
folyami hajókat használtak. 

Hatalmas sereg gyűlt össze, és a vállalkozás nagyon ígéretesnek tűnt. A 
jelek szerint Lajos meglepődött, hogy nem várt jelentős számú újonc 
érkezett Aigues-Mortes-ba, hogy csatlakozzon a hadsereghez. Mivel nem 
tudta valamennyiüket átszállíttatni, ajánlkozásukat el kellett utasítania. A 
közel-keleti indulásra kijelölt egységek izgalommal és szorongással a 
szívükben hajóra szálltak. 

Sokaknak a tengeren való átkelés jelentette a legnagyobb próbatételt: 
joggal feltételezhetjük, hogy sok keresztes jobban tartott az úttól, mint attól, 
hogy közelharcot vív majd az ellenséggel. A korabeli hajók nem voltak 
különösebben robusztusak. Gyakoriak voltak a hajótörések, és a hajótest 
imbolygása azt eredményezte, hogy bár a keresztesek élete nem forgott 
veszélyben, rettenetesen szenvedhettek a tengeribetegségtől. Helyzetüket 
tovább nehezítette, hogy a fedélzeten csak szűkösen akadt hely, és a 
higiénia ismeretlen fogalomnak számított. Magának Lajos királynak is 


sokkal kényelmetlenebb körülményekkel kellett megelégednie, mint 
amilyenhez korábban hozzászokott. 

A korabeli hajók strukturális gyengesége folytán mindössze két alkalmas 
időszak kínálkozott a közel-keleti átkelésre: egy tavasszal, egy pedig ősz 
táján. Mivel már augusztus volt, a sereg ősszel kelt útra. Az élelmiszer- 
ellátmányt (melyből Lajos kiváló szervezésének hála jelentős készleteket 
halmoztak föl) szintén gondosan fölpakolták a hajókra. 

A lovakat rendkívül körültekintően helyezték el a hajókon, de az út 
számukra így is különösen súlyos megpróbáltatásokat tartogatott. A 
szorosan egymás mellé kikötött állatok nem tudtak megfelelően mozogni, 
így az út végére sokuk lesántult, s a partraszállás után el kellett telnie 
bizonyos időnek, mire teljesen visszanyerték mozgékonyságukat. A legtöbb 
szállítóhajó törzsén ajtónyílás volt vágva, és a lovakat ezen keresztül 
vezették be a fedélközbe. Az ajtók sokszor nagyon közel voltak a merülési 
vonalhoz, ezért amikor az összes állat fölkerült a hajóra, a nyílást betömték 
szurokkal. 

A lovak fölrakása a behajózás utolsó fázisát jelentette. Amikor minden és 
mindenki a hajón volt, a hajóskapitányok megkérték az embereket, hogy 
nyilatkozzanak, készen állnak-e a kihajózásra. Az igenlő válasz után még 
hátravolt egy utolsó, létfontosságú szertartás. A hajókon tartózkodó 
papoknak meg kellett áldaniuk az embereket, majd elénekelték a Veni, 
Creator Spiritus kezdetű régi keresztes himnuszt. Könyörgésük messzire 
elhallatszott a mozdulatlan víztükör fölött, miközben az emberek, gazdagok 
és szegények, nemesek és alacsony származásúak lehorgasztott fővel 
fohászkodtak. Miután a harcosok megkapták Isten áldását, a hajók vitorlát 
bontottak, és augusztus 25-én nagy lelkesedés közepette útnak indultak 
Franciaországból a sorsuk felé. 

A szárazföld hamarosan a távolba veszett mögöttük, és egyedül maradtak 
a hatalmas tengeren. A harcosok leginkább a szél miatt nyugtalankodtak. 
Túl erős légmozgás esetén a hullámok parafa dugóként dobálhatták a 
könnyű járműveket, sőt a legrosszabb esetben sziklás hegyfoknak is 
nekisodorhatták a hajókat, vagy átcsaphattak fölöttük, hullámsírba taszítva 
őket. Joinville nagyon is tisztában volt a veszéllyel: , Amikor az ember este 
álomra hajtja fejét a hajón, nem tudhatja, hogy másnap reggel nem a tenger 
fenekén találja-e magát" 

Ugyanakkor a szélcsend is majdnem ilyen aggasztó volt. Néhány napi 
hajóút elteltével Joinville hajója az afrikai partok közelében haladt. Mivel 


az észak-afrikai államok muzulmán fennhatóság alatt álltak, a keresztények 
nem akartak a szükségesnél tovább időzni a térségben. A keresztesek 
megpillantottak egy hegycsúcsot egy parthoz közel fekvő szigeten. A 
vitorlák egész éjszaka ki voltak feszítve, de a legénység pirkadatkor 
döbbenten tapasztalta, hogy a hegy még mindig előttük van. A szélcsend 
veszélyes vizeken érte őket. 

Veszedelmes helyzetbe kerültek, de a hajón lévő egyik pap, a maurupti 
esperes tudni vélte a megoldást. Elmesélte az embereknek, hogy amikor a 
nyáját odahaza Franciaországban valamilyen veszély fenyegette, három 
egymást követő szombaton körmenetet tartottak, és amikor így tettek, Isten 
és a Szűzanya mindig megsegítette a bajbajutottakat. 

Minthogy épp szombat volt, a keresztesek felsorakoztak a szertartáshoz és 
megkerülték a két árbocot (Joinville-t a tengeribetegség úgy legyengítette, 
hogy vinni kellett). Végszóra feltámadt a szél, és csakhamar sikerült is 
eltávolodniuk a veszedelmes partoktól. A harmadik szombaton feltűnt 
előttük Ciprus szigete, a flotta kijelölt találkozási helye. Az út első szakasza 
ezzel sikeresen lezárult. 

Oktalanság lett volna feltételezni, hogy az átkelés során a flotta végig 
együtt marad. Mivel a szelek és az áramlatok óhatatlanul elsodorták 
egymástól a hajókat, Lajos még korábban úgy határozott, hogy a hajóhad 
Ciprus partjainál fog gyülekezni, ami józan döntésnek tűnt. Amióta I. 
Richárd úton a harmadik keresztes hadjáratba elfoglalta, a sziget a közel- 
keleti latin területek integráns részének számított, így alkalmas menedéket 
kínált Lajosék számára. Ráadásul a küszöbönálló téli hónapokban a 
szigeten enyhe, kellemes időjárás volt várható, mely lehetővé tette, hogy a 
kijelölt célpont, Egyiptom megtámadása előtt erőt gyűjtsenek. 

Leginkább azonban a kedvező stratégiai fekvés szólt Ciprus mellett, mert 
közel feküdt a szíriai partokhoz, ugyanakkor Egyiptomtól is alig néhány 
napi hajóút választotta el. Vagyis a Földközi-tengeren való átkelés után 
ideális gyülekezőhely lehetett a hajóhad számára, hogy a harcosok 
feltöltődjenek az egyiptomi invázió előtt. Ahhoz, hogy támadást 
indíthassanak Egyiptom ellen, már túlságosan elöl jártak az évben, így 
Lajos felütötte főhadiszállását a szigeten. 

Amikor Joinville hajója kikötött Cipruson, a király már megérkezett: Lajos 
1248. szeptember 17-én lépett partra Limasszolnál. A legtöbb hajó útja 
eseménytelenül telt. Mindössze egyetlen hajó süllyedt el, ami akkoriban 


elhanyagolható veszteség volt, igaz, egy hirtelen jött szélviharban a hajók 
tekintélyes része szétszóródott. 

A hatalmas élelmiszerkészlet, melyet érkezésekor már kirakodtak a 
hajókból, módfelett lenyűgözte Joinville-t. Hatalmas halmokban állt a búza 
és az árpa, valóságos hegyeknek tűntek, mivel a lehullott csapadék nyomán 
a gabonaszemek kicsíráztak, s úgy tűnt, mintha a halmokat fű borítaná. A 
tengerparton óriási gúlákban hordók sorakoztak, tele borral: a teljes 
készletet két évvel azelőtt vásárolták, hogy a király Ciprus szigetére lépett. 
Olyan magas gúlákban voltak feltornyozva, hogy a krónikás istállóknak 
nézte őket. 

Joinville szerint Lajos azonnal meg akart indulni Egyiptom ellen, de 
tanácsadóinak sikerült őt erről lebeszélni. Noha kétségkívül igazuk volt 
abban, hogy a támadással jelentősen növekedne annak a veszélye, hogy a 
sereget elvágják Ciprustól, a szigeten való vesztegléssel kiütköztek a 
hadjárat első nehézségei. Jóllehet Lajos a hadjárat megindítása előtt igen 
nagy gondot fordított a megfelelő mennyiségű ellátmány felhalmozására, a 
négy hónapig tartó tétlen várakozás alatt a készletek óhatatlanul 
megcsappantak. 

A helyzet meglehetősen komolyra fordult, ezért Lajos kiküldte egyik 
báróját, II. Tibaldot, Bar grófját, hogy próbáljon élelmet szerezni. A gróf 
felkeresett néhány Ciprushoz közeli szigetet, és részben eredménnyel járt. A 
velenceiek örömmel segítettek, és hat, gabonával, borral és egyéb 
élelemmel megrakott gályát küldtek a franciáknak. Frigyes császár is 
bőkezű segítséget nyújtott, olyannyira, hogy Lajos személyesen írt 
köszönőlevelet neki. A pápához címzett levelében Lajos beszámolt a 
Frigyestől kapott segítségről, és arra kérte Incét, próbáljon egyezségre jutni 
vele, ám alig ért el több eredményt, mint korábbi próbálkozásai alkalmával. 

A betegségek miatt a tél folyamán kisebb emberveszteségek jelentkeztek. 
Lajosnak parancsba kellett adnia, hogy a hadműveletek megindítása előtt 
senki sem hagyhatja el a szigetet a saját szakállára, s hogy döntésének 
érvényt szerezzen, felfegyverezte a gályákat. Ráadásul a hadjárat jelentős 
kiadásai túlságosan megterhelőnek bizonyultak néhány kevésbé tehetős 
báró számára, és ha Lajos azt akarta, hogy maradjanak, a zsoldjába kellett 
őket fogadnia. Jean de Joinville is egyike volt azon főuraknak, akik a király 
nagylelkűségére bízták magukat. Utólagos éleslátással megállapíthatjuk, a 
késlekedés miatti gondok elkerülhetők lettek volna, ha Lajos a kora nyári 


időszakban kel át a Földközitengeren. Vagyis a keresztes hadjárat időzítése 
lényegében nem volt szinkronban az éghajlati adottságokkal. 

Mindazonáltal a Cipruson töltött idő nem ment teljesen veszendőbe. Itt- 
tartózkodása idején számos uralkodó küldötte kereste föl Lajost a segítségét 
kérve. Az első ilyen követség látszólag különös helyről érkezett. A 
mongoloknak nagyra törő terveik voltak a Közel-Keleten, és a terület 
meghódításában a térség muzulmán hatalmai, elsősorban a mamelukok 
képezték a legjelentősebb akadályt. Nyilvánvalóan ,az ellenségem 
ellensége az én barátom" axiómát véve alapul a mongolok két megbízottat 
(akiket a nyugati források Márk és Dávid néven emlegetnek) küldtek 
Lajoshoz szövetségkötési felhatalmazással. Viszonzásképpen a kánok kánja 
késznek mutatkozott visszaadni Jeruzsálemet a kereszteseknek. 

Lajos szívélyes fogadtatásban részesítette a mongol követeket, mivel úgy 
vélte, a megállapodás mindkét fél számára kölcsönös előnyökkel járhat. 
Ráadásul úgy értesült, hogy a mongolok egy része a keresztény vallás 
követője, jóllehet ők kisebbségben vannak. Lajos nem afféle passzív 
keresztény volt, hanem a hit lánglelkű terjesztője. A király hitbuzgalmát jól 
mutatja, hogy élete későbbi szakaszában komolyan fontolgatta, 
szerzetesnek áll (feleségének, Margitnak sikerült őt erről lebeszélni; az 
asszonyt alighanem rémülettel töltötte el, hogy hitvese elvárta tőle, ő álljon 
be apácának). Nem szalasztotta volna el a kínálkozó lehetőséget, hogy a 
pogányokat Krisztus útjára vezesse, és a mongolok közeledésében is ilyen 
alkalmat vélt felfedezni. 

A mongolok szövetségi ajánlatára válaszul különleges ajándékkal 
kedveskedett a kánnak. Lajos egy skarlátvörös kelméből szőtt, kápolnára 
emlékeztető sátrat is hozott magával az útra, egy rendkívül értékes darabot. 
A sátor belső falain Szűz Mária-képek és különféle bibliai jelenetek voltak 
ábrázolva. Lajos két szerzetes kíséretében, akik ismerték valamelyest a 
keleti nyelveket (bár nyelvtudásuk a dolog természeténél fogva nem lehetett 
tökéletes), elküldte ajándékba a sátrat a kánhoz. A hordozható kápolnával 
és a két prédikátorral (akik - figyelembe véve a mongolok rendkívüli 
vadságáról szóló híreket - alighanem rendkívül bátor férfiak lehettek) az 
volt a célja, hogy keresztény hitre térítse a mongolokat, kétségkívül azért, 
hogy megkönnyítse a mongolok és a Nyugat közötti kapcsolatok kiépítését. 

Mint ember és mint király, Lajos számos erénnyel rendelkezett, de 
emberismerete és helyzetértékelése időnként cserbenhagyta. A legjobb 
példa erre a mongolok szövetségi ajánlatának értelmezése. Ami a felek 


közti erőviszonyokat illeti, Lajos szemmel láthatóan egyenlőnek, de inkább 
erősebbnek tekintette magát a mongol kánnál. A mongolok szerint azonban 
mi sem állt távolabb a valóságtól. 

A kán önmagáról alkotott véleményét leginkább a legfélelmetesebb 
mongol hadúr, Dzsingisz kán szavaival érzékeltethetjük. Néhány évtizeddel 
korábban, a gyönyörű ókori város, Bokhara elfoglalása után Dzsingisz ezt 
mondta a város elöljáróinak: , Az Ég korbácsa vagyok, azért küldtek, hogy 
büntessek.?" Dzsingisz 1227-ben meghalt, de a jelenlegi kán sem 
különbözött az elődeitől. A mongolokkal való szövetség egyetlen lehetséges 
módja csakis a teljes behódolás lehetett. A mindenkori mongol uralkodó 
úgy vélte, a sors őt jelölte ki a világ kormányzására, ennélfogva 
mindenkinek be kell hódolnia előtte. Felfogásuk szerint ez nem egyenlő 
felek szövetsége, hanem aszimmetrikus kapcsolat, amelyben a kán teljes 
joggal tarthat igényt a főhatalomra. 

Pedig e tekintetben bőséges számú elrettentő példa állhatott Lajos 
rendelkezésére. A mongolok szörnyű kegyetlenkedéseiről nyugaton is sokat 
hallottak, különösen azután, hogy nem sokkal korábban Magyarország és 
Lengyelország alaposan megszenvedte a pusztításukat. IV. Ince pápa 
példája is figyelmeztető lehetett volna, aki számos követet menesztett a 
mongolokhoz, arra kérve őket, hogy térjenek át a keresztény hitre. Noha 
Güjük kán szívélyesen fogadta a küldötteket,  viszontválaszában 
megparancsolta az egyházfőnek, hogy ismerje el fennhatóságát, és az összes 
keresztény királlyal együtt jöjjön az udvarába hűségesküt tenni. 

A pápának küldött válasz egyértelmű volt. Güjük kertelés nélkül közli 
Incével: , Őszinte szívvel ezt kell mondanod: sAz alattvalóid leszünk, rád 
ruházzuk a hatalmunkat. Személyesen gyere, és az összes király tartson 
veled kivétel nélkül, hogy fölajánld szolgálataidat és hűbéresküt tegyél. Ha 
így teszel, elfogadjuk  hódolatodat. Amennyiben  ellenszegülsz a 
parancsainknak, tudni fogjuk, hogy az ellenségeink közé tartozol" 
Képzelhetjük, Ince nem volt hozzászokva, hogy ilyen nyelvezetet 
használjanak vele szemben. 

Tekintélyének ilyen egyértelmű semmibevétele ellenére a szentatya 
meglepően bátran reagált, és újabb küldöttséget menesztett a mongolokhoz, 
mely 1247-ben érkezett meg. A mongolok válaszul szövetségkötési 
javaslattal követeket küldtek Rómába. Ince meleg fogadtatásban részesítette 
őket, skarlátvörös díszruhákkal, mókusprémekkel, aranyból és ezüstből 
készült értékes dísztárgyakkal kedveskedett nekik. Az időpontok alapján 


nagyon valószínű, hogy a Lajoshoz menesztett követség közvetlenül Ince 
kezdeményezései nyomán indult útnak. A tervbe vett szövetségből semmi 
nem lett, és néhány év elteltével maga Lajos is ráeszmélt arra, hogy teljesen 
félreértelmezte a mongolok közeledési szándékát. 

Lajos - Incéhez hasonlóan - ugyanilyen tévesen ítélte meg a mongolok 
kereszténységhez való viszonyát is. A mongolok egy része valóban 
keresztény volt, de sokuk más vallás híve. Ám ők is a hit nesztoriánus 
irányzatának, a kereszténység egyik keleti változatának a követői voltak, 
mely teológiai tanításait tekintve nem sok közös vonást mutatott a nyugati 
hitelvekkel. Nagy részük még mindig pogány volt, a sámánizmus hívei, és a 
nesztoriánusok is teljesen idegennek találták azt a koncepciót, hogy a pápa 
a leghatalmasabb tekintély a Földön. A kán abszolút hatalma miatt teljes 
naivitás volt azt remélni, hogy a mongolok majd alávetik magukat a pápa 
fennhatóságának. 

Amekkorát csalódnia kellett a tervbe vett szövetségben - legalábbis ami a 
diplomáciai — és katonai perspektívákat illette — -, — ugyanilyen 
eredménytelennek bizonyultak evangelizációs próbálkozásai is. A 
keresztény hitre térített Mongol Birodalommal létesítendő szövetség, ötlete 
kezdettől fogva elvetélt gondolat volt, lévén hogy a felek egymásról alkotott 
nézeteit semmilyen módon nem lehetett összeegyeztetni. Mivel teljesen 
téves feltételezésen alapult, a felek pedig csökönyösen ragaszkodtak saját 
elképzeléseikhez, e szövetség már a puhatolózó tárgyalások megkezdése óta 
bukásra volt ítélve. 

Ciprusi tartózkodása idején Lajos a konstantinápolyi császárnét, Máriát is 
vendégül látta. A császárnénak szörnyű kalandot kellett átélnie, amikor 
hajója Paphosz ciprusi város kikötőjében horgonyzott. A hajókötél 
elszakadt, és a jármű elsodródott keleti irányba, Akkó felé. Majdnem az 
összes poggyászát elveszítette, lényegében csak az a ruhája maradt meg, 
amelyet az incidens idején viselt. 

A keresztesek igen szívélyesen fogadták az asszonyt. A nyugatiak nagy 
jóindulattal viseltettek a bizánci székhelyű Latin Császárság iránt, mely 
fiatal államalakulatnak számított, lévén hogy 1204-ben alapították, amikor a 
negyedik keresztes hadjárat során elfoglalták Konstantinápoly városát. 
Mivel a negyedik hadjárat résztvevői túlnyomórészt franciák voltak, a 
hódítás révén létrejött Latin Császárságot pedig rendkívül szoros kapcsolat 
fűzte Franciaországhoz, nem véletlen, hogy Lajos és keresztesei nagy 
becsben tartották a császárnét. Joinville annyira meghatódott az asszony 


balsorsán, hogy hermelint és kelméket küldetett neki, amelyekből ruhát 
varrathat magának. A francia bárók közül sokan szégyenkeztek, hogy 
egyikük így lepipálta őket a nagylelkűségével, mivel ők nem tettek hasonló 
intézkedéseket a megsegítésére. 

De Mária sokkal jelentősebb segítséget remélt a franciáktól holmi új 
ruháknál és hermelineknél. A Latin Császárságnak fennállása első, igen 
mozgalmas napjai óta egyre növekvő fenyegetéssel kellett szembenéznie a 
bizánci hagyomány folytatója, az újjáéledő Nikaiai Császárság részéről. A 
Latin Császárság területei a sorozatos vereségek következtében apránként 
elvesztek. Nem kellett katonai géniusznak lenni ahhoz, hogy bárki 
beláthassa: a  Nikaiai Császárság végső célja Konstantinápoly 
visszaszerzése, a városé, melyet szinte misztikus áhítat övezett a görög 
szívekben. 

A császárné katonai segítséget kért a keresztesektől, hogy megvédje 
birodalmát a fenyegetéssel szemben. Ékesszólásának köszönhetően ígéretet 
kapott arra, hogy a keresztes hadjárat lezárultával háromszáz lovag 
Konstantinápolyba megy és beáll a védőseregbe. Ez biztató fejleménynek 
számított, a háromszáz lovag igen számottevő erősítést jelenthetett a 
birodalom számára, mely ekkoriban már a bukás szélén állt (a latinok végül 
1261-ben veszítették el Konstantinápolyi). 

Mária sajnálatára azonban ő és férje, II. Balduin, a latin területek császára 
nem sok lovagot üdvözölhetett udvarában. Mire az egyiptomi hadjárat 
véget ért, csak kevés lovagnak volt kedve és pénze a konstantinápolyi 
úthoz. Nagyon sokan oda is vesztek a harcokban. 

Elmúlt a tél, eljött a tavasz, s vele a kalandok ígérete. A jelek szerint a 
haderő kissé elkényelmesedett a szigeten, a téli hónapok kikezdték a 
csapatok harci morálját. A keresztesi fogadalma és az egyiptomi indulás 
lázában égő Lajos alaposan feldühödött, amikor néhány pisai és genovai 
hajó (melyek a szíriai partoknál vetettek horgonyt télire) legénysége között 
kitört ellenségeskedés miatt a hadműveletek újabb halasztást szenvedtek. 
Az itáliai városállamok között erős rivalizálás folyt a kereskedelmi 
befolyásért, így az efféle összetűzések korántsem voltak szokatlanok, de 
Lajost alighanem nagy szorongással töltötte el az újabb késedelem. A 
zavaró közjátéknak az vetett véget, amikor a két félnek sikerült félretennie a 
nézeteltéréseit, igaz, csak azért, mert ráeszméltek, hogy a közeljövőben 
jelentős megpróbáltatások várnak rájuk. A flotta végre valahára készen állt 
a kihajózásra. 


Miközben Lajos arra készült, hogy fölszálljon a hajóra, meghallotta a sors 
szirénhangját, mely Egyiptomba szólította. A keresztény ember 
gondolkodásában a keresztes hadjárat számított a legszentebb 
vállalkozásnak, márpedig Nyugat-Európában nem akadt keresztényibb lélek 
IX. Lajosnál, Franciaország királyánál. A Cipruson töltött téli hónapokat 
amolyan üresjáratnak tekintette. Gyötrelmes lehetett számára a tudat, hogy 
alig néhány napi hajóútra van élete legnagyobb célkitűzésének elérésétől. 
Végre nem kellett tovább várakoznia. Lassan maga mögött tudhatta a 
gondos felkészülést, a tervezéssel és szervezéssel töltött éveket. Lejárt a 
beszéd ideje, és elérkezett a valódi cselekvés órája. 


9. 


Az első ütközet 


Amikor beköszöntött a tavasz, Lajos utasítást adott a flottának az 
élelmiszerkészletek feltöltésére és a kihajózásra való felkészülésre. 
Gondosan . elraktározták a gabonát, és jelentős mennyiségű bort is 
felhalmoztak. Május végére befejeződtek az előkészületek. A király és a 
királyné 1249. május 21-én, pünkösd péntekén szálltak föl hajójukra, a 
Montjoie-ra, mely másnap felszedte a horgonyt, s ezzel a hadjárat 
ténylegesen is kezdetét vette. 

Indulás előtt a király megerősítette, hogy a hadjáratnak Egyiptom a 
célpontja, ám ez vitatható döntés volt. Jeruzsálemet a közelmúltban 
foglalták el a kereszténység ellenségei, és ez erős motivációs tényező 
lehetett volna, ha Lajos a város visszaszerzését illetően az istenfélő 
keresztények érzelmeire kívánt volna hatni. Követői közül sokan csalódtak, 
amikor megtudták, hogy nem Jeruzsálem lesz az útirány. 

Jeruzsálem a legtöbb keresztény gondolkodásában szinte isteni tekintéllyel 
bírt, sokan az Úr mennyei Szent Városával azonosították. Róbert szerzetes, 
aki az első hadjárat idején a kereszt felvételére buzdított, ekként fogalmazta 
meg Jeruzsálemmel kapcsolatos érzéseit: 

...a világ köldöke, ország, mely termékenyebb mindegyiknél, a boldogság 
egyik paradicsoma. Az emberi nem megváltója eljövetelével fénnyel 
árasztotta el, életével megdicsőítette, szenvedésével szentségessé tette, 
halálával megváltotta, temetésével hírnevet szerzett neki. E fejedelmi 
várost, mely a világ középpontjában helyezkedik el [a középkori európai 
térképeken így is ábrázolták], jelenleg fogságban tartják az ellenségei, 
pogány rítusok rabszolgájává tették azok, akik nem ismerik Istent. E város 
szabadságra vágyik és áhítozik, s szüntelenül arra kér benneteket, siessetek 
a segítségére. 

Az első keresztesekre 1095-ben Jeruzsálem különleges szellemi vonzereje 
gyakorolta a legnagyobb hatást, mely változatlanul meghatározó 
jelentőséggel bírt. A keresztesek zarándoknak számítottak, akik csak az úti 
cél - a legtöbb esetben a jeruzsálemi Szent Sír-templom - elérésével 
teljesíthették keresztesi fogadalmukat. 


X. Gergely pápa, akit 1270-es akkói látogatása után iktattak be hivatalába, 
a 137. zsoltár egyik szakaszával fohászkodott közel-keleti utazása előtt, 
mintegy húsz évvel Lajos első keresztes hadjáratát követően: ,,Ha 
elfelejtkezem rólad, Jeruzsálem, felejtkezzék el rólam az én jobb kezem!/ 
Nyelvem ragadjon az ínyemhez, ha meg nem emlékezem rólad; ha nem 
Jeruzsálemet tekintem az én vigasságom fejének!" Ilyen áhítat övezte 
Jeruzsálemet a keresztények körében, nem csoda, ha sokan csalódottak, sőt 
dühösek voltak, amikor megtudták, hogy a király nem Jeruzsálemet, hanem 
Egyiptomot jelölte ki úti célul. 

Lajos a bárói előtt úgy rendelkezett, hogy Egyiptom partjainál lesz a 
gyülekező. Amikor a sziget elhagyására készültek, a papok ismét Isten 
segedelmét kérték a vállalkozásukhoz, végtére is az ütközetre akár alig 
néhány nap múlva sor kerülhetett. Nemcsak a tengeri átkelés veszélyei 
tornyosultak előttük, de azzal is számolniuk kellett, hogy hamarosan 
összecsapnak a szülőföldjét védelmező, kegyetlen ellenséggel. A flotta 
impozáns látványt nyújtott. Joinville áhítattal írja: , úgy tűnt, mintha az 
egész tenger, ameddig csak a szem ellát, vitorlákkal lenne borítva", majd 
hozzáteszi, hogy az armadát összesen 1800 kisebb-nagyobb hajó alkotta. 

A partraszállás helyét illetően Lajos több lehetőség közül választhatott. 
Mivel  Damietta a korábbi egyiptomi keresztes hadjáratban is 
kulcsszerephez jutott, a seregben bizonyára kezdettől fogva úgy vélték, 
ezúttal is ennél az erődítménynél szállnak partra. Ennek azonban volt 
néhány veszélye. Damiettá-ban erős helyőrség állomásozott, és a legutóbbi 
hadjárat alkalmával is több hónapon át fel tudta tartóztatni a támadókat, 
mielőtt elesett volna. Az újabb nyugati támadás elhárítására megerősítették 
az erőd védműveit: árkokat ástak és kiszélesítették a folyó medrét, mely 
vizesárokként funkcionált a falak tövében. 

Az előző ostrom idején a város csak a falai közt kitört járvány miatt adta 
meg magát, a fegyverek erejével nem sikerült térdre kényszeríteni. A 
Damiettából Kairóba vezető út szintén nem ígérkezett egyszerűnek. A 
Nílusból számos csatorna ágazott el, melyek Damietta elfoglalása után 
akadályozhatták a keresztesek előrehaladását. Ráadásul a korábbi keresztes 
hadjárat tapasztalataiból okulva az egyiptomiak új erődöt építettek a 
Kairóba vezető út mentén, Mansurahnál. 

A partraszállás másik kézenfekvő alternatívája Alexandria lehetett. 
Egyiptom életképessége szempontjából mind Damietta, mind Alexandria 
meghatározó jelentőséggel bírt, bármelyikük elvesztése hatalmas csapás lett 


volna az egyiptomiak számára. Noha az Alexandria-Kairó útvonalon nem 
voltak olyan akadályok, mint a Damietta-Kairó szakaszon, az út nagy része 
a sivatagon vezetett keresztül. Végül úgy döntöttek, hogy a haderő 
Damietta elfoglalását fogja megkísérelni, ennek megfelelően a sereg e város 
felé vette az irányt. 

Magrizi muzulmán krónikás leírja, hogy Lajos erélyesen felszólította a 
szárazföldön tartózkodó egyiptomiakat a megadásra. Lajos emlékeztette 
őket a keresztény hadseregek spanyol földön aratott legújabb győzelmeire, 
és kinyilvánította eltökéltségét arra, hogy erőszakkal elfoglalja országukat, 
és , bármit ígérnétek nekem szent esküvéssel, hiába is jelennétek meg a 
papok és a szerzetesek előtt, s vonulnátok gyertyával a kezetekben előttem 
a keresztnek való engedelmességetek jeléül, ez nem térítene el 
szándékomtól, hogy megtámadjalak benneteket és harcoljak ellenetek azon 
a földön, amely a legkedvesebb számotokra" A király ezután rátér serege 
bemutatására, mely , ellepi a hegyeket és a síkságokat, annyi katonából áll, 
ahány kő van a Földön, és a végzet sújtó kezeként szorongat titeket". 

Az út Egyiptomba mindössze néhány napot vett igénybe. Első éjszaka a 
hajóhad a Limasszol-fok nevű földnyelvnél gyűlt össze. Először is misét 
tartottak a fedélzeten, ez azonban nem sok jót hozott számukra. Hamarosan 
erős szél kerekedett a szárazföld felől, mely számos hajót elsodort a parttól, 
így a hadjáraton részt vevő lovagok háromnegyede elszakadt királyától, s jó 
néhányan közülük csak akkor értek partot, amikor kikötöttek Akkóban, az 
outremeri királyság legjelentősebb kikötővárosában. Sokuk egy ideig nem 
tért vissza Lajoshoz. 

Másnap elült a szél, lehetővé téve a helyben maradt hajóknak, hogy 
rendezzék soraikat. A flotta megmaradt része vitorlát bontott Egyiptom felé. 

Mindez hétfői napon történt, és csütörtök hajnalban már meg is érkeztek 
az egyiptomi partok közelébe. A kormányosok kitűnően navigáltak, a 
hajóhad Damietta közelében volt, ahol a helyiek felsorakoztak az 
érkezésükre, ám ez nem volt meleg fogadtatás. 

Ajjúb szultán, egy hajlott korú, határozatlan ember tudta, hogy küszöbön 
áll a keresztesek támadása. Feltehetőleg az Egyiptom fontos 
kereskedelmi partnerének számító velenceiek és Frigyes császár értesítette, 
aki mesterien értett ahhoz, hogyan lehet két oldalt egymás ellen kijátszani. 
Mindazonáltal Ajjúb kivonta magát az invázió elhárítására való 
felkészülésből. A telet Damaszkuszban töltötte, és muzulmán riválisaival 
hadakozott Homsz térségében, Egyiptom védelmével pedig megbízható és 


rátermett vezírét, FHakhr ad-Dint bízta meg, aki kiváló személyes 
kapcsolatokat ápolt Frigyes császárral. 

Damietta elfoglalása nehéz diónak ígérkezett. A helyőrségben beduinok 
szolgáltak, akik hírhedtek voltak a csatában tanúsított kegyetlenségükről. 
Helyesen érzékelve, hogy a vízi és szárazföldi kombinált hadműveletek 
legkritikusabb szakasza a partraszállás, kivonultak az erődből a keresztesek 
visszaszorítására. A védősereg mély benyomást tett a keresztesekre, ahogy 
a — napsugarakat élesen  visszatükröző aranyszínű  páncélzatukban 
felsorakoztak a parton. Az egyiptomiak azzal is megpróbáltak félelmet 
ébreszteni, hogy rémületes zajt csaptak, a jövevényeket cintányérok és 
trombiták fülsiketítő kakofóniája fogadta. 

A hadjárat során katonailag ekkor érkezett el először az igazság pillanata. 
Sok tanácsadója azt javasolta Lajosnak, várja meg, míg az inváziós erők 
létszáma földuzzad. Lajos azonban nem volt híján a bátorságnak, és 
fölvázolta a késedelem nélküli cselekvés mellett szóló érveket. Úgy vélte, a 
gyengeség legkisebb jele is lélektani előnyhöz juttatná az ellenséget. 

Ráadásul egyetlen kikötő sem volt a közelben, ahol az uralkodó bevárhatta 
volna szétszóródott flottája többi egységét. Márpedig ha nem sikerül 
biztonságos horgonyzóhelyet találnia a flotta vele lévő hajói számára, 
fönnáll a veszélye annak, hogy még a megmaradtak is elsodródnak. Lajos 
döntése a támadás megindításáról merész, de kétségkívül helyes elhatározás 
volt. Nem tudhatta, hogy a lemaradt hajók csatlakoznak-e hozzá valaha, és 
ha igen, mikor - és még ez esetben is jó néhány közülük alkalomszerűen 
érkezne. A téli ciprusi veszteglés után a hadműveletek kezdeti szakaszában 
bekövetkező újabb lendületvesztés nagyon rosszul jött volna, ezért Lajos 
parancsot adott a támadásra. 

Úgy döntöttek, a rohamot másnap reggel, pénteken indítják meg. Az 
egyiptomiak nem rendelkeztek különösebb tengerhajózási 
hagyományokkal, s bár volt néhány csónakjuk és egypár nagyobb gályájuk 
a védekezéshez, ezek nem hátráltathatták jelentősen a kereszteseket, még 
abban a valószínűtlen esetben sem, ha bevetésre kerülnének a keresztény 
flotta ellen. Ugyanakkor a nagyméretű keresztény hadihajók nem juthattak 
elég közel a szárazföldhöz a partraszállás támogatására, így a harcosoknak 
át kellett szállniuk alacsonyabb merülésű gályákra. 

Joinville úgy értesült, őt arra az evezőshajóra osztották be, amelyen 
Everard de Brienne is helyet kapott. Péntek reggel azonban vita robbant ki 
azon, kik vegyenek részt a partraszállásban. A katonák túl sokan voltak 


ahhoz, hogy a kisebb csónakokból álló flottilla valamennyiüket el tudja 
szállítani. Amikor kiderült, hogy egyesek kimaradnak az első hullámból, a 
várakozásra kényszerülők annyira elkeseredtek, hogy lemásztak a farnál 
vontatott kisebb evezős hajókba, hogy önhatalmúlag is megkíséreljék a 
partraszállást. Az egyik csónak a túlterheltség miatt hamarosan merülni 
kezdett, mire néhány ember belátta, a józan ész többet ér a hősiességnél, és 
visszakapaszkodtak a hajóra. 

Mivel komolyan aggódott a csónakjában lévő emberek miatt, Joinville 
megkérdezte a kapitánytól, hogy az aktuális utaslétszám mennyivel 
haladja meg a jármű befogadóképességét, ő azt felelte, húsz harcos távozása 
esetén már ki tudná vinni a csónakot a partra. A fölös létszámot elküldték, 
és intézkedtek, hogy visszajussanak arra a nagyobb hajóra, melyen Joinville 
megtette a Ciprusról idefelé vezető utat. 

Az értelmetlen incidens miatti csalódás egyeseket túlzottan is megviselt. 
Egy Plonguet nevű lovag, aki a nagyobbik hajó fedélzetén tartózkodott, 
mélyen elkeseredett, amiért elszalasztotta a dicsőség megszerzésének 
esélyét. Mivel eldöntötte magában, hogy ha már eljutott idáig, nem fogja 
hagyni, hogy megfosszák a partraszállás lehetőségétől, megpróbált 
leereszkedni a csónakba, ám keze véletlenül elengedte a kapaszkodót, és a 
lovag beleesett a vízbe. Mielőtt bárki a segítségére siethetett volna, eltűnt a 
tekintetek elől és elmerült. 

A partraszállás előtt hátravolt még egy feladat. A csónakban ült két lovag, 
akik nem szívelték egymást, és Joinville mindkettejüket megeskette a 
szent ereklyékre, hogy megbocsátanak egymásnak, ellenkező esetben nem 
részesülhetnek a keresztes hadjáratban való részvételért járó lelki javakból. 
Ez még ekkor, a csata küszöbén is ünnepélyes pillanatnak számított. Az 
eskünek jelentős kötőereje volt, nem lehetett könnyedén venni, nem pusztán 
üres gesztusról volt szó. 

A lelki ráhangolódás és a gyakorlati előkészületek ezzel majdnem teljesen 
befejeződtek. Eljött az ideje, hogy a harcosok a Teremtő oltalmába ajánlják 
lelküket, majd legyőzve aggályaikat és félelmeiket, vásárra vigyék a 
bőrüket a kereszténység ügyéért. A csónakok megindultak a part felé, ahol 
muzulmán harcosok ezrei hemzsegtek, készen arra, hogy visszaszorítsák a 
hitetleneket a tengerbe. A keresztényekhez hasonlóan a muzulmánok is 
szent háborúnak tekintették a küzdelmet. 

Joinville egyszerű csónakja hamarosan egy bárka mellé került, mely egy 
nagy hadihajó szomszédságában volt. Noha a krónikás nem ismerte fel 


ösztönösen, milyen hajóról van szó, a bárka orrában büszkén lobogó Saint- 
Denis-apátságbeli zászlóból mindenki kitalálhatta, ki tartózkodik rajta. A 
zászlót régi szokás szerint személyesen a király vitte az ütközetbe, vagyis 
maga IX. Lajos tartózkodott a fedélzeten. 

Joinville csónakjának a legénysége indítványozta, hogy maradjanak a 
király közelében, de az idősebb katonák másképp határoztak. A part 
távolabbi szakaszánál észrevettek egy igen jelentős muzulmán 
lovasegységet, melynek létszámát mintegy hatezer főre becsülték. E felé az 
erősen védett partszakasz felé kormányozták a csónakot, mely a hullámok 
hátán kijutott a partra és megfeneklett a fövenyen. A harcosok kimásztak a 
csónak oldalánál és megindultak felfelé a parton. 

Az ünneplésre nem jutott idő, mivel a lovasok észrevették a csónakot és a 
mellette partot ért többi vízi járművet. A védők a betolakodók felé 
szegezték fegyverüket és támadásba lendültek, ám kissé elkéstek. A 
kereszteseknek elég idejük maradt, hogy kirakodják a kihegyezett karókat a 
csónakokból és beássák őket a homokba, hogy végük a muzulmánok 
irányába mutassanak. Amikor a muzulmánok rohamra indultak, megzavarta 
őket a stratégiai fontosságú helyeken leszúrt cölöpök sora, s mivel a 
hevenyészve fölállított cölöpsoron nem tudtak áttörni, visszakozni 
kényszerültek. 

A partszakasz teljes hosszában ugyanolyan jelenetek játszódtak le, mint 
ennél a hídfőállásnál. Joinville csónakjától balra Jaffa grófjának a gályája 
ért partot, aki különösen mély benyomást tett a krónikásra, talán azért, mert 
távoli rokonok voltak. A gróf gályája fenségesen siklott a szárazföld felé. A 
gyönyörűen díszített hajótörzset mindenhol a gróf aranyszínű címerpajzsai 
borították, melyekre keresztek voltak erősítve. A gályát háromszáz evezős 
hajtotta, és mindőjük saját pajzzsal rendelkezett (az evezősök ekkoriban 
nem szolgák, hanem szabadok voltak), melyekre a gróf címere is föl volt 
festve. 

Az evezősök már annyira szerettek volna partot érni, hogy Joinville 
számára úgy tűnt, a gálya valósággal repül a vízen. Nekik is megvoltak a 
saját zenészeik: az egyiptomiak félelemkeltési kísérleteire trombiták, 
cintányérok, dobok és kürtök feleltek. Fülsiketítő hangzavar közepette a 
gálya felfutott egy sekély vízzel borított homokzátonyra. Az emberek 
leugráltak a fedélzetről, fémpáncéljuk némi védelmet biztosított számukra a 
muzulmán íjászok által kilőtt nyilakkal szemben. Az újonnan érkező 
keresztesek Joinville egysége mellett foglalták el pozíciójukat. Ezzel újabb 


hadállás jött létre, bár az ütközet még alig kezdődött el, és az arcvonal 
semmi esetre sem volt szilárdnak nevezhető. 

Jaffa grófja megőrizte higgadtságát, és elrendelte, hogy sátrait a part 
közelében állítsák föl, amivel egyértelmű jelét adta, hogy a keresztesek 
maradni szándékoznak. A gróf provokatív vakmerőségén feldühödve az 
egyiptomi csapatok újult erővel támadásba lendültek. Megsarkantyúzták 
lovaikat és egyenesen rárontottak a betolakodókra. A keresztesek sora 
azonban ekkor is szilárdan tartotta magát. Elkedvetlenedve attól, hogy az 
ellenség tapodtat sem hajlandó hátrálni, a muzulmánok támadásai egyre 
lanyhábbak lettek, végül teljesen abbamaradtak. 

Joinville-éktől jobbra (ahogy írja, nagyjából egy nyíllövésnyi távolságra) 
az Oriflamme-mal ékesített bárka is partra tette legénységét. Egy 
muzulmán harcos dicséretes lelkesedéssel rárontott a keresztesekre, de a jól 
felfegyverzett ellenséggel szemben hősies magánakciója öngyilkossággal 
ért fel. A keresztesek, akik ekkorra megittasultak a vér szagától, rövid idő 
alatt legyűrték és miszlikbe aprították. 

Amikor Lajos (aki nem volt ott a támadás első hullámában) megtudta, 
hogy zászlaját kivitték a partra, nem késlekedhetett tovább. A híreken 
felbuzdulva beugrott a vízbe, mely olyan mély volt, hogy a hónaljáig ért. A 
teljes páncélzatot viselő király fejét sisak védte, kezében lándzsát tartott, 
nyaka köré védőlemez volt erősítve. Bátor, ám elhamarkodott tett volt: a 
király nemcsak azt kockáztatta, hogy megfullad, ha rosszul méri föl a víz 
mélységét, hanem kitűnő célpontot is nyújthatott az ellenség számára. 

Lajos nehézkesen megindult a part felé, olyan látványt nyújtva, mintha 
egy hatalmas rák próbálna átvergődni a hullámokon. Miután kiért a 
szárazföldre, csatlakozott embereihez és megkérdezte, kik sorakoztak föl 
velük szemben. Amikor a harcosok megerősítették, hogy az ellenség, a 
királyon erős izgalom lett úrrá. Hóna alá szorította a lándzsáját, az 
egyiptomiak felé szegezte, és futva megindult feléjük. A körülötte lévő 
francia katonák alig tudták visszatartani. 

A muzulmánoknak a betolakodók elűzésére tett próbálkozásai kudarcba 
fulladtak. Noha bőséges információt kaptak arról, hogy keresztes hadjárat 
indult országuk elfoglalására, erőfeszítéseik hiábavalónak bizonyultak. A 
helyőrségben igen sok katona szolgált, a támadást azonban már akkor 
lefújták, amikor a keresztesek még sebezhetőek voltak. A betolakodók 
ekkor még nem tették partra az összes embert és lovat, vagyis nem érték el 
a teljes bevetési létszámot. A tény, hogy a muzulmánok ilyen hamar 


felhagytak a védekezéssel, arra utal, hogy harci moráljuk sok kívánnivalót 
hagyott maga után. A bekövetkező események még jobban megmutatták, 
hogy valóban ez volt a helyzet. 

Miután visszaverték az ellentámadást, a keresztesek eufórikus hangulatba 
kerültek. Ám elég tapasztalt veteránok voltak ahhoz, hogy pontosan 
tudják, ez még csak a kezdet. Az ellenség még mindig erős volt, és épp 
visszafelé masírozott a robusztus várfalak mögé, melyek alig néhány 
évtizeddel korábban majdnem egy éven keresztül állták a keresztesek 
ostromát. Hazai földön voltak, a saját országukat védelmezték, és a 
küszöbönálló " hadműveletekhez — Egyiptom összes erőforrása a 
rendelkezésükre állt. A helyőrségben tudták, értesíteniük kell a kairói 
hatóságokat, hogy a keresztesek rést ütöttek az ország védelmi vonalán, 
ezért postagalambot küldtek a városba a hírekkel. 

Lajos a városon kívül állíttatta föl vörös színű sátrát, és felkészült a nehéz 
ostromra. Ahogy mind több keresztes ütött tábort Damietta előtt, a 
helyőrség Kairóba küldött üzenetei úgy váltak egyre kétségbeesettebbé. A 
muzulmánok a partraszállás — előtt  önelégültek voltak, túlzott 
magabiztossággal hittek abban, hogy vissza tudják szorítani ellenségeiket a 
tengerbe, és most szembesülniük kellett azzal, hogy a szemük láttára 
felsorakozó had fájdalmasan nagy erőt képvisel. A keresztesek jól fel voltak 
fegyverezve és el voltak látva, és az az erős meggyőződés vezérelte őket, 
hogy jó ügyért harcolnak. Már korábban is tanújelét adták szívósságuknak, 
és erre még rá is tettek egy lapáttal. Damietta védői előtt nyilvánvalóvá vált, 
hogy az ellenség huzamosabb itt-tartózkodásra rendezkedett be. 

Az Ajjúb szultán megromlott egészségi állapotáról szóló hírek hatására 
hamarosan megindult a szóbeszéd, hogy a szultán már nincs is az élők 
sorában. A rossz hír futótűzként terjedt a városban. A legutóbbi 
tapasztalatok arra utaltak, hogy halála után kemény marakodás kezdődik 
majd a hatalomért, melynek résztvevői túlságosan elfoglaltak és 
megosztottak lesznek ahhoz, hogy sikerrel vegyék föl a harcot az országot 
fenyegető keresztesekkel szemben. Ha a kósza hír igaz, Egyiptom védelme 
teljesen szétzilálódhat. 

Az Ajjúb haláláról szóló értesülések korainak bizonyultak, ám a szóbeszéd 
hamis volta nem sok jelentőséggel bírt. A helyőrség készpénznek vette a 
szultán halálhírét, ami hatalmas csapást mért a katonák harci moráljára. 
Alig hihető módon nem akarták folytatni a harcot. Ahelyett, hogy 
ellenálltak volna, kiosontak a városból és a sorsára hagyták. A félelmetes, 


masszív falakkal körülvett Damietta védelmét még azelőtt feladták, hogy az 
ostrom egyáltalán megkezdődött volna. 

A bátorság és az erkölcs hiányát tükröző, árulással felérő dezertálás 
minden addiginál élesebben rávilágít arra, hogy az egyiptomiak igencsak 
megosztottak voltak. Ha az egyszerű katonák cselekedeteiből egy egész 
nemzet morális állapotára is következtethetünk, megállapíthatjuk, hogy 
Egyiptomban nagyon nem mentek jól a dolgok. Amikor a teljesen sértetlen 
Damietta feladásáról szóló hírek eljutottak Kairóba, azonnali és brutális 
válaszlépésekre került sor. A Damietta védelmében halvány teljesítményt 
nyújtó beduinok parancsnokait Kairóba érkezésük után elrettentésül 
felakasztották, a helyőrség többi tagját pedig szégyenletes gyávaságuk miatt 
meghempergették szurokban. 

Egy kortárs muzulmán krónikaíró, Ibn Wasil feljegyzi, hogy Damietta 
kapitulációjának híre , hatalmas szomorúságot és megdöbbenést" váltott ki, 
, példátlan csapásként?" aposztrofálja a történteket. Az erőd feladásának 
híre egész Egyiptomot letaglózta, lévén hogy a védőknek , rengeteg 
élelmük, hadianyaguk és fegyverük volt, s legalább két éven át állhatták 
volna az ostromot". A történetíró a damiettai városlakókkal kapcsolatban 
viszont elnéző, amikor ezt írja: , Nem lehet őket hibáztatni, amiért látva a 
menekülő katonákat és ismerve a szultán betegségéről szóló híreszteléseket, 
nem voltak elég bátrak szembenézni egy hosszú ostrommal és az 
éhhalállal." 

A helyőrség akkora sietséggel távozott, hogy a kereszteseknek az 
erődítmény birtokbavételekor nagyon könnyű dolguk volt. A várost 
csónakokból épített keskeny pontonhíd kötötte össze a szárazfölddel, ám a 
helyőrség meg sem próbálta szétrombolni, pedig ezzel jelentősen 
hátráltathatta volna a keresztesek előrenyomulását. Mindössze annyit tettek, 
hogy felgyújtották a bazárt, így a városban elraktározott élelem egy részét 
sikerült megsemmisíteniük. 

Miután a helyőrség kereket oldott, Damietta minden reményét elvesztette, 
hogy visszaverheti a támadást, így hamarosan megadta magát. Mivel a 
város egyike volt a kevés kikötőhelynek a Nílus csatornahálózatában, a 
keresztesek a kereskedelem terén nagy nyomás alá tudták helyezni 
Egyiptomot. Az erőd ráadásul nagyszerű kiindulási bázist jelentett az 
ország beljebb fekvő területei, akár egy Kairó ellen indítandó hosszabb 
hadművelethez is. 


A keresztények a Pisához és Genovához hasonló városállamokhoz, illetve 
a — többi tengeri — nagyhatalomhoz fűződő kapcsolataik révén 
kétségbevonhatatlanul a tenger urai voltak (noha a velenceiek baráti 
kapcsolatokat ápoltak az egyiptomiakkal, szívesen közreműködtek a 
keresztes hadjáratban, amennyiben az jövedelmező volt számukra). 
Rendszeres utánpótlást kaphattak Ciprusról és más helyekről, így mindig 
feltölthették élelmiszerkészleteiket. A kikötőváros birtoklása és a földközi- 
tengeri dominancia révén erősítés is érkezett a távozók, illetve a 
betegségekben és harcokban meghaltak pótlására. 

A hadjárat a legszigorúbb mércével mérve is kiválóan indult. A 
keresztesek néhány nap alatt majdnem annyi területet szereztek, mint a 
korábbi egyiptomi hadjárat során egy teljes év alatt. Ami azt illeti, ennyire 
szép siker ilyen jelentéktelen veszteségek mellett valóban csodálatos 
eredménynek számított. A város megszerzése stratégiai szempontból 
kiemelkedő jelentőséggel bírt, de a harci morált illetően talán még 
fontosabb lehetett. Minthogy a háború keresztény vállalkozás volt, a siker 
azt is jelentette, hogy Isten elégedett a hadjárat célkitűzéseivel és a 
résztvevők cselekedeteivel. 

Lajos király természetesen nem késlekedett köszönetet mondani az Úrnak 
a győzelemért, úgy vélte, a dicsőség inkább az Istent, mint az embert 
illeti. Amikor bevonult az erődbe, azt láthatta, hogy a helyőrséghez 
hasonlóan a lakosság nagy része is elmenekült. A helyben maradtak 
tekintélyes része keresztény volt, akik az iszlám és a kereszténység korábbi 
összecsapásai idején muzulmán fogságba kerültek. E rabok visszanyerték 
szabadságukat, ami tovább fokozta a keresztesek eufóriáját. 

A Damietta falai közt töltött első éjszaka igazán kellemesen telt. Csak 
kevesen reménykedtek ilyen gyors és viszonylag kevés véráldozattal járó 
diadalban. Ám azok, akik ismerték valamelyest a történelmet és okultak is 
belőle, óvatosak maradtak. Néhány évtizeddel korábban, 1219-ben egy 
győzedelmes keresztény sereg szintén elfoglalta Damiettát. Az előző 
keresztes hadjáratnak az volt az egyik tanulsága, hogy az erőd megszerzése 
nem a végcél, csak a kezdet. A szóban forgó vállalkozás végül csúfos 
vereséggel végződött, mivel a keresztesek nem tudták kiaknázni a Damietta 
elfoglalásában rejlő lehetőségeket, és áldozatául estek az egyiptomi 
terepviszonyoknak és az ellenség elszántságának. 

Nemsokára egy másik tényező is éreztette hatását. A keresztesek úgy 
számoltak, hónapokba telik, mire áttörést érhetnek el Damietta ostromában. 


Lajos első intézkedései arra engednek következtetni, hogy nem gondolta át, 
mi lesz a teendő az erődítmény elfoglalása után. Damietta kapitulációja 
mintha végcél lett volna számára, a király a jelek szerint nem sokat törődött 
a hosszabb távú stratégiai célkitűzésekkel. 

Lajos az alapos tervezés híveként nagy figyelmet szentelt a részleteknek. 
A hadjáratra való felkészülés az aprólékos szervezőmunka iskolapéldája 
volt, nem pedig egy előállott szituációra adott, rögtönzött válasz. Ebben az 
összefüggésben Damietta gyors megszerzése inkább akadályozó körülmény, 
mint előny lehetett Lajos számára, mivel olyan terepre kényszerült, ahol 
nem mozgott otthonosan. A hadjárat lendületét meg kellett őrizni, különben 
fönnállt a veszélye annak, hogy a vállalkozás kifullad. A figyelmes 
szemlélők bizonyára észlelték a nyugtalanító jeleit annak, hogy a végső 
győzelem még nagyon messze van. 


6. 
A kígyó feje 


Damietta olyan hamar a keresztesek kezére került, hogy Lajos úgy érezte, 
nem képes azonnal kiaknázni a győzelmet. Különösen az aggasztotta, hogy 
a sereg még korántsem érte el a teljes létszámot. A damiettai partraszállás 
előtt szétszóródott hajók mellett további jelentős kontingenseket is várt még 
nyugatról. Fivére, Poitiers-i Alfonz is úton volt egy ilyen sereggel, de még 
nem érkezett meg. Lehetséges, hogy a király nem tudta, hogy Alfonz a nyár 
eleji hajózási szezon idején nem tudott átkelni a Földközi-tengeren, s emiatt 
érkezése csak az év későbbi szakaszára volt várható (végül 1249. október 
végén szállt partra Damiettánál). 

Damietta elfoglalása után az itt talált hadizsákmány szétosztása volt a 
legsürgetőbb feladat. Bár a hadjárat résztvevői elsősorban a remélt lelki 
javakért indultak útnak, hiba lenne feltételezni, hogy az anyagi javak 
megszerzésének lehetősége hidegen hagyta őket. Való igaz, nem sok olyan 
keresztes volt, akit főképp a zsákmány igézete motivált. A hadjárat 
rendkívül költséges vállalkozás volt, és ritkán fordult elő, hogy a résztvevők 
gazdagabban tértek haza, mint ahogy elindultak. Mindez azt is jelenti, hogy 
annál több érv szólt a zsákmány igazságos elosztása mellett. 

A hadizsákmány a középkori hadviselés fontos velejárójának számított. 
Különösen olyankor, amikor egy város nem tett eleget a megadásra való 
felszólításoknak, a város javait szabad prédának tekintették. Az 
osztozkodásnak szigorú szabályai és hagyományai voltak, hogy senki ne 
kerülhessen méltánytalanul hátrányos helyzetbe, ugyanakkor gyakorta 
sérelmezték, hogy e szabályokat nem alkalmazzák igazságosan. Száz évvel 
Lajos háborúja után különleges törvényeket kellett hozni a hadjáratban részt 
vevő angol harcosokkal kapcsolatban, mivel gyakran előfordult, hogy a 
katonák a zsákmány elosztásakor egymásnak estek. 

Lajos a bárók és a tanácsadók részvételével tanácskozást hívott össze a 
megszerzett javak szétosztásáról. Elsőként az egyház terjesztette elő 
javaslatát. Az expedícióval tartó jeruzsálemi pátriárka indítványozta, hogy a 
király vegye birtokba a városban talált élelmiszerkészletet a hadsereg és a 
kísérete élelmezésére, a zsákmány fennmaradó részét pedig a kiátkozás 


terhe mellett szállítsák át Chateauroux-i Eudes pápai legátus szálláshelyére. 
A ki nem mondott fenyegetés ellenére sokan nem voltak hajlandók 
beszolgáltatni a saját maguknak megszerzett dolgokat. Joinville 
meglepődött az átadott javak alacsony értékén. 

A javak összértéke mintegy 6000 livre-re rúgott. Lajos a zsákmányt az 
egyik bárójának, Jean de Valery-nak kívánta átadni, a város elfoglalásakor 
megszerzett élelmiszerkészletet pedig teljes egészében meg akarta tartani. A 
báró azonban nem akarta elfogadni a javaslatot. Arra hivatkozott, hogy a 
hadizsákmányt a hagyomány szerint Jeruzsálem királya osztja szét: 
egyharmada a királynak jár, kétharmada pedig az expedíció életben maradt 
zarándokait illeti meg. Ennek megfelelően a királynak a Damiettában 
zsákmányolt élelem kétharmadát is nekik kell juttatnia. 

Damietta legutóbbi elfoglalása idején még a Jean de Valery által 
hivatkozott módon került sor a zsákmány szétosztására, amikor Jeruzsálem 
királya, Brienne-i János a mondottak szerint járt el. Lajost azonban nem 
győzték meg az ellenérvek, és számos főnemese megdöbbenésére - akik 
Joinville szerint , elégedetlenkedtek, amiért a király félretette a régi 
szokásokat" - nem volt hajlandó megmásítani elképzelését. A hadjárat már 
e korai szakaszában nyilvánvalóvá vált, hogy a király autoriter vezetési 
stílusa súrlódásokhoz vezethet. 

A bárók azonban nemcsak ezt sérelmezték. A király környezetében 
jelentős számú tisztviselő kapott helyet, az uralkodó rajtuk keresztül kívánt 
mindenre kiterjedő felügyelet gyakorolni. A kereskedők damiettai jelenléte 
kulcsfontosságú volt a haderő élelmezése szempontjából, ezért gondoskodni 
kellett arról, hogy továbbra is hajlandóak legyenek biztosítani az élelmiszer- 
ellátást. Ám Lajos ragaszkodott ahhoz, hogy a városban nyitott boltjaik után 
magas bérleti díjat szedjenek tőlük. 

A Lajos és tanácsadói által kivetett magas adó híre hamar elterjedt, így a 
külhoni kereskedők vonakodtak lerakatokat létesíteni a kikötővárosban. 
Noha rövid távon a magasabb bérleti díjak növelték Lajos bevételeit, 
hosszabb távon elriasztották a kereskedőket attól, hogy Damiettába 
jöjjenek. Lajos helytelen adópolitikája nem volt jótékony hatással az ellátás 
biztonságára. 

A királynak más problémákkal is foglalkoznia kellett. A sereg egy része 
rendkívül laza erkölcsökről tett tanúbizonyságot. A nemesurak fényűző 
lakomákat rendeztek, melyek pompáját Joinville , égbekiáltó túlzásnak" 
nevezte. Ami pedig a harcosokat illeti, a királyt nyugtalanította, hogy sokan 


közülük , feslett nőszemélyekkel"? álltak össze. Naivitás volt a részéről 
feltételezni, hogy a hadjáraton részt vevő keresztesek tartózkodnak majd a 
bűnös élvezetektől, noha a prédikátorok gyakran figyelmezették őket, hogy 
az efféle erkölcstelenségek veszélyeztethetik, vagy rosszabb esetben ki is 
zárhatják a kilátásba helyezett lelki javak elnyerését. 

Mindazonáltal megszokott jelenségnek számított, hogy a markotányosnők 
között prostituáltak is voltak. Oroszlánszívű Richárd például a harmadik 
keresztes hadjárat idején megtiltotta nekik, hogy az Akkóból kivonuló 
sereggel tartsanak, és az intézkedést feltehetőleg nem a katonák lelki üdve 
iránti, hanem a fegyelem miatti aggodalom indokolta. Lajos királyt annyira 
felháborította hívei nem kis részének kicsapongó életmódja, hogy miután 
visszatért Franciaországba, sokukat elbocsátotta a szolgálatból. Erre jó 
néhány évvel a damiettai események után került sor. A tény, hogy a király 
emlékezetében ezek a megfigyelések ennyire elraktározódtak, hűen tükrözi, 
milyen súlyosnak tekintette a katonák bűneit. 

Lajosnak kellemesebb gondjai is akadtak. Damietta muzulmán város volt, 
és a király égett a vágytól, hogy keresztény hitre téríthesse. A városban 
természetesen több mecset is működött. A keresztesek birtokba vették a 
nagymecsetet, és megtették a Miasszonyunk katedrálisának, az érseki 
méltóság pedig Lajos kíséretének egyik papját, Giles de Saumurt illette, aki 
bőkezű birtokadományban részesült Damiettában és a város közvetlen 
szomszédságában. 

A keresztesek tekintélyes része még mindig a városfalon kívül táborozott, 
ami veszélyeket rejtett. Mivel a hadvezetés nem tudta kiaknázni a kezdeti 
sikereket, az egyiptomiak rendezték soraikat és felállítottak egy haderőt a 
keresztesek zaklatására. Egy jelentős létszámú lovasegység támadást 
intézett a tábor ellen, mire sokan - köztük Joinville is - betódultak a király 
városban lévő főhadiszállására. Lajost teljes harci vértben találták 
tanácsadói társaságában, és sürgetni kezdték, hogy siessen a tábor 
segítségére. 

Lajos és tanácsadói azonban arra hivatkozva, hogy a táborhelyen 
hátrahagyott őrség bőven elegendő a támadás visszaverésére, elutasították a 
kérésüket. A hadvezetés azt gyanította, hogy a muzulmánok ki akarják 
csalogatni a hadsereget Damiettából, hogy csapdába csalhassák a 
rendezetlenül kivonuló haderőt. Ez régi fogásnak számított, mely a múltban 
több keresztes haderő vereségét okozta. Így a tábor felmentésére irányuló 
kérést azonnal elutasították, Lajos egyik tanácsadója, Jean de Beaumont 


pedig utasította Joinville-t, hogy amíg a király meg nem parancsolja, ne 
hagyja el a szálláshelyét. 

Bölcs döntés volt. A múltbéli tapasztalatok alapján a keresztesek 
rendezetlen ellentámadása könnyen katasztrófába torkollhatott volna. 
Ráadásul a tábor Imbert de Beaujeu parancsnoksága alatt állt, aki 
Franciaország connétablejaként (kb.: hadsereg-főparancsnok) az ország 
egyik legbefolyásosabb lovagja volt. Az íjászegységek parancsnokával 
együtt (aki szintén a táborban tartózkodott) a véderők valóban képesek 
lehettek az egyiptomi ellencsapás visszaverésére. 

A védők egy része azonban támadásba lendült. A küszöbönálló 
összecsapás lehetőségétől felajzva egy lovag, bizonyos Walter dAutreche 
sietve magához vette fegyvereit. Magára öltötte a páncélt a sátrában, és 
megparancsolta, " hogy vezessék elő hatalmas harci ménjét. Föltette a 
sisakot, megragadta a pajzsát, majd belevágta sarkantyúját a ló oldalába, és 
egyenesen nekirontott az ellenségnek. 

Bátor, ám ostoba tett volt. Az önfejű, saját szakállára cselekedő lovag 
akciója bukásra volt ítélve. A lovag, ahogy csak kifért a torkán, 
csatakiáltását  (, Chátillon7") hallatva rohamra indult, de amikor a 
muzulmánok közelébe ért, lova levetette a hátáról. A katona a földre 
zuhant, elkábult és védtelenné vált, gazdátlanul maradt hátasa pedig 
továbbnyargalt az ellenség felé (a ló csődör volt, a muzulmán lovasság 
lóállományát pedig mint a legtöbb esetben, ezúttal is főleg kancák alkották, 
a csődör pedig nem tudott ellenállni a vonzerejüknek). 

Négy muzulmán odament, és buzogányaikkal kitartóan ütlegelni kezdték a 
páncélt viselő, hason fekvő harcost. A katonák egy része a táborban 
szemtanúja volt Walter meggondolatlan tettének, és a segítségére indultak. 
A connétable és egy maréknyi lovag a helyszínre sietett, ahonnan már 
puszta jelenlétükkel elriasztották az ellenséget, az eszméletlen lovagot 
pedig visszavitték a táborba. 

Walter itt általános orvosi ellátásban részesült. A nyugati hadseregekben 
ekkoriban alkalmazott gyógyászati módszerek kezdetlegesek voltak, 
nagyságrendekkel rosszabbak a muzulmán és bizánci haderőknél ismert 
eljárásoknál. 

Néhány kezdetleges módszert alkalmaztak ugyan - az egyszerű töréseket 
például a sérült végtagra tekert gyógynövényes borogatással gyógyították -, 
de a tábori sebészet nem állt magas szinten. Amikor a felcserek 
megérkeztek, úgy találták, Walter nincs közvetlen életveszélyben, bár 


állapota súlyos. Ennek megfelelően elrendelték, hogy mindkét karján 
vágjanak eret. 

Később, az éjszaka folyamán Joinville ellátogatott a táborba, hogy Walter 
egészségi állapota felől érdeklődjön. A lovag híres volt bátorságáról, és 
Joinville nagyon szerette volna látni, hogy van. Amikor belépett a sátorba, 
Walter szolgái arra kérték, csöndesen közelítsen a szőrmetakarókon fekvő 
sebesülthöz, nehogy felébressze. Amint odamentek a fekvőhelyéhez, 
szomorúan kellett látniuk, hogy a lovag kilehelte a lelkét. Bár a nagy hírű, 
vitéz harcos elvesztése a többi keresztesben feltehetőleg nem kis 
nyugtalanságot váltott ki, Lajos király nem volt túl együtt érző, mivel 
véleménye szerint a lovag halálát kizárólag saját meggondolatlansága 
okozta. 

A muzulmánok akciója csak a nyitányát jelentette a keresztes tábor ellen 
indított támadásoknak. Rendszeressé váltak az éjszakai rajtaütések, 
melyeknek számos keresztes esett áldozatul. Egy alkalommal Courtenay 
urának őrszemét is meggyilkolták az asztalánál, lefejezett holttestét pedig 
hátrahagyták a sátorban (a lefejezés nem egyszerűen az erőszak 
megnyilvánulása volt: az egyiptomi hadvezetés minden hozzá eljuttatott 
keresztény fejért arannyal fizetett). A tábor védelme érdekében a 
keresztesek lovas őrjáratokat küldtek ki, ez azonban nem váltotta be a hozzá 
fűzött reményeket, lévén hogy a muzulmánok nemes egyszerűséggel 
megvárták, amíg elhaladnak, s aztán hátba támadták őket. 

A keresztények válaszul jelentős számú gyalogos őrszemet állítottak, akik 
nagyon közel helyezkedtek el egymáshoz, így hatékonyabban elláthatták a 
tábor védelmét. Lajos további intézkedéseket is tett, például magas 
földsáncot emeltetett a tábor köré, hogy elejét vegye az egyiptomi lovasok 
támadásainak, a sáncokra pedig az ellenség elriasztása érdekében íjászokat 
állíttatott. Matthaeus Parisiensis megjegyzi, hogy a helyzet nagyon súlyossá 
vált, és , az árkokkal körülvett, nélkülöző sereg mindenféle élelemnek híján 
volt". 

A várost övező dombokon számos egyiptomi tartózkodott, kifogyhatatlan 
emberanyagot biztosítva a keresztények  zaklatásához.  Damietta 
védelmével egy jelentős, 500 főből álló lovagsereget bíztak meg, többek 
között Margit királyné és udvarhölgyei, valamint Chateauroux-i Eudes is 
ezzel a kontingenssel maradt. Amikor a szultán gályákat indított 
Alexandriából a Földközi-tenger keleti medencéjét átszelő utánpótlási 
vonalak háborgatására, a keresztesek helyzete kedvezőtlenebbre fordult. 


A királynak pénzügyi nehézségei is támadtak. A hadsereg fenntartása már 
addig is jelentős összegeket emésztett föl, és legfőbb ideje volt, hogy a 
költségek fedezésére nyugaton  előteremtett jelentős pénzösszeg 
megérkezzen. Az összegyűjtött arany- és ezüstpénzt tizenegy hosszú 
társzekéren szállították a tengerhez (mindegyik elé négy erős lovat kellett 
befogni), hogy a genovai hajók az olyannyira várt élelemmel együtt 
átszállítsák a haderőhöz. Mindegyik szekérre két, érmékkel telerakott 
hordót tettek; ezt a pénzt Matthaeus Parisiensis sértődött megállapítása 
szerint , három év alatt csikarták ki az egyház javaiból". 

A keresztesek bizonyára nagyra értékelték a szállítmányt, mivel Matthaeus 
szerint súlyos élelemhiánnyal küszködtek, olyannyira, hogy már a lovaikat 
ették. Ez nem kevés megpróbáltatás elé állíthatta a franciákat, akiket - 
akárcsak napjainkban - akkor is úgy tartottak számon, mint akik , ügyelnek 
a tisztaságra, és kényesek arra, mit esznek és isznak", ám ekkor kénytelenek 
voltak , visszataszító és utálatos ételeket" fogyasztani. A keresztesek egy 
része annyira kétségbeesett, hogy az angol krónikás szerint átmentek a 
muzulmánokhoz, sőt egyesek inkább megtagadták hitüket, mint hogy éhen 
haljanak. Matthaeus úgy tudja, a dezertálásért és a keresztesek terveiről 
adott információkért cserébe (melyeket azok készségesen megosztottak az 
egyiptomiakkal) a szökevények élelmet kaptak, sőt néhányuknak bőkezű 
ajándék gyanánt feleséget és várat adományoztak. 

Lajos még nem állt készen az útra, míg az erősítés, különösen az öccse, 
Alfonz, poitiers-i gróf vezette kontingens meg nem érkezett nyugatról. Egy 
angliai egység William Longspee, Salisbury grófnője fiának vezetésével 
1249 augusztusában be is futott, s bár létszámát tekintve csak töredékét érte 
el a francia erőknek, szívesen látták őket (Matthaeus Parisiensis kétszáz 
lovagra becsülte az alakulat összlétszámát). Lajos, aki minden segítséget 
örömmel vett, meleg fogadtatásban részesítette az angolokat, és az elit 
egységbe osztotta be őket, arra kérve a feleket, hogy tartózkodjanak a 
hagyományos angol-francia ellentét felszításától. 

Rendelkezését azonban sajnálatos módon figyelmen kívül hagyták. A 
másik iránt érzett ösztönös bizalmatlanságot nem lehetett pusztán kedves 
szavakkal feloldani, végtére is nem sokkal a keresztes hadjárat megindítása 
előtt a franciák és az angolok még elkeseredett harcokat vívtak egymással. 
Hamarosan problémák jelentkeztek. Matthaeus Parisiensis - aki aligha ítélte 
meg tárgyilagosan a dolgokat - az angolok nagyobb bátorsága miatti francia 
féltékenységét jelölte meg az ellenségeskedés okául. A valóság persze 


egész más volt. Az angolok vonakodtak egy francia király parancsainak 
engedelmeskedni (III. Henrik angol király a kontingens indulása előtt 
lépéseket tett, hogy az egység önálló irányítás alatt maradjon), és csak 
akkor voltak hajlandók az együttműködésre, ha az az ő érdekeiknek is 
megfelelt. Ilyen szilárd akaratú személyiségek mellett csak idő kérdése 
lehetett, mikor robban ki konfliktus. 

Rövidesen ki is tört az elkerülhetetlen viszály. Matthaeus Parisiensis 
hamisítatlan patriótaelfogultsággal teljes mértékben a franciákat teszi 
felelőssé a történtekért. A krónikás szerint a franciák haragra gerjedtek, 
amikor William nem messze Alexandrától elfoglalt egy várat. Ez , teljesen 
váratlanul érte [a franciákat]... cselekedete révén hírneve és a rettegés a 
Közel-Kelet távoli vidékeit is bejárta". Az irigykedő franciák megpróbálták 
tönkretenni hírnevét, ami a jelek szerint megdöbbentette Lajost. A király 
megkísérelte lebeszélni alattvalóit arról, hogy elidegenítsenek egy ilyen 
felbecsülhetetlen értékű szövetségest. Matthaeus állításait persze nem kevés 
fenntartással kell kezelnünk, mivel igen elfogultan közelít az 
eseményekhez. 

Ugyanakkor semmi okunk kétségbe vonni Matthaeus főbb megállapításait 
annak az eseménynek a kapcsán, amely a francia és az angol kontingens 
közötti kapcsolat végleges megromlásához vezetett. William a kémei útján 
tudomást szerzett egy Alexandriába tartó, rendkívül gazdag karavánról. 
Lesben állva várták a kereskedőket, az éj leple alatt megközelítették őket, és 
váratlanul lecsaptak a teljesen gyanútlan karavánra. A rajtaütés nem 
ütközött nagy ellenállásba, bár egy lovag és nyolc másik ember odaveszett 
az összecsapásban. A támadók néhány perc alatt legyőzték a karavánt, a 
kereskedőket ott helyben legyilkolták, a védőkíséret tagjait pedig megölték, 
foglyul ejtették vagy megfutamították. Valóban nagy értékű szállítmány 
került a birtokukba, az angolok az élelmiszeren kívül (mely rendkívül 
fontos volt a keresztesek számára) aranyat, ezüstöt és fűszerféleségeket is 
zsákmányoltak. 

A kétségkívül igen sikeres akció után William diadalmasan visszatért 
Damiettába. A vakmerő tett azonban fölháborította a franciákat. Korholni 
kezdték Williamet, amiért az efféle meggondolatlan akciókat elutasító Lajos 
király parancsai ellenére önhatalmúlag rajtaütést szervezett. A franciáknak 
feltehetőleg az sem tetszett, hogy nem részesülhettek az igen gazdag 
zsákmányból. 


Hogy megbékítse őket, William fölajánlotta, hogy az élelem az egész 
hadsereg között kerüljön felosztásra, de az ajánlattal elégedetlen franciák az 
összes rablott holmit elvették, mire William Lajoshoz fordult a zsákmány 
visszaszolgáltatásáért. Bár a király megértő volt, fivére, Artois-i Róbert 
megrótta Lajost, amiért túlságosan engedékeny az angolokhoz. Lajos 
sajnálattal közölte Williammel, hogy nem segíthet, mivel a keresztes 
hadjáratot bármi áron egyben kell tartani, épp ezért nem kockáztathatja 
meg, hogy elidegeníti a sereg gerincét alkotó francia erőket. Vagyis semmit 
sem tehet az érdekében. 

A haragra gerjedt William csapatával együtt hajóra szállt és átvitorlázott 
Akkóba, ahol azon nyomban tájékoztatta a befolyásos embereket a franciák 
galádságáról. William kijelentette, hogy semmiképpen nem csatlakozik újra 
a hadjárathoz, de amikor a sereg megindul Kairó felé, mégis visszatér. Lesz 
oka sajnálni, hogy meggondolta magát. 

Matthaeus újfent egyoldalú beszámolót ad a William távozásához vezető 
eseményekről, de a valódi történésekre talán nem túl nehéz fényt deríteni. A 
rajtaütés ténye és sikere könnyen elképzelhető, miként az is, hogy az 
akció ellenkezett Lajos általános törekvéseivel. Bizonyos, hogy a király 
ellene volt minden meggondolatlan cselekedetnek, mivel kerülni akarta a 
fölösleges emberveszteségeket olyan vállalkozások miatt, melyek a hadjárat 
fő célkitűzéseihez képest csak másodlagos jelentőséggel bírtak. A kérdéses 
cselekményig ez stratégiája egyik sarokpillérét jelentette. Ugyanakkor 
Lajos gyakorlatias gondolkodású volt, a rendkívül költséges hadjárat 
kiadásainak fedezésére pedig mindenféle zsákmány jól jöhetett, vagyis 
jelentős részt akarhatott kihasítani belőle magának. 

Könnyen elképzelhető, hogy a sikeres rajtaütés után a franciák mindent 
megtettek a zsákmány egyenlő elosztása érdekében. Az ilyen megegyezések 
a keresztes háborúk korában nem számítottak szokatlannak, például a 
harmadik keresztes hadjárat előtt Oroszlánszívű Richárd angol és II. Fülöp 
Ágost francia király megállapodott a hadizsákmány egyenlő elosztásában. 
Mint láthattuk, a préda elosztása már Damietta elfoglalása után is viszály 
forrása volt. 

A konfliktus valódi okai azonban sokkal mélyebben gyökereztek. William 
azért cselekedett önállóan, mert III. Henrik kifejezetten ragaszkodott 
ahhoz, hogy az angol egységnek autonóm státusa legyen, és semmiképp ne 
kerüljön a francia király irányítása alá. Ami azt illeti, valóban 
elképzelhetetlen volt, hogy az angol kontingens alárendelt pozícióba 


kerüljön a franciákhoz képest. Másrészt viszont Lajos alighanem szerette 
volna, ha ők is a sereg kötelékébe tartoznak, és azzal együttműködve, ha 
nem is az ő közvetlen irányítása alatt vesznek részt a hadműveletekben. A 
szakítás fő oka így minden bizonnyal az angol csapatok tevékenységével és 
felelősségi viszonyaival kapcsolatos hatalmi kötélhúzásban keresendő. 

A hadjárat fordulóponthoz érkezett. A korábbi keresztes háborúkat a 
megosztott vezénylet miatti gondok kísérték. Az első hadjárat a hadvezérek 
viszálykodását sínylette meg, a másodikra az összehangolt irányítás hiánya 
nyomta rá a bélyegét (a két hadvezér: III. Konrád német-római császár 
és VII. Lajos francia király volt). A harmadiknál az jelentette a problémát, 
hogy II. Fülöp Ágost francia uralkodó és I. Richárd angol király képtelen 
volt megegyezésre jutni. A közös cél hiánya később még hangsúlyosabbá 
vált, amikor a hazafelé tartó Richárdot korábbi hadvezértársa tettei miatt 
foglyul ejtették, és csak a váltságdíj kifizetése után engedték szabadon. A 
felsoroltakon kívül több más hadjáratnak is - melyek nem érdemelték ki, 
hogy a történészek sorszámmal illessék őket - problémákkal kellett 
szembenéznie a koordináció hiánya miatt. 

Matthaeus az ügy személyi vonatkozásairól is képet ad. A kirobbant 
viszály cselszövője egyértelműen a király öccse, Artois-i Róbert. Miután az 
angolok hirtelen felindulásukban elvitorláztak, Róbert állítólag nevetve ezt 
mondta: ,jó, hogy a nemes francia sereg megszabadult ezektől az 
alakoktól", bár hozzá kell tennünk, hogy a háborúról írott krónikájában 
Matthaeus a keresztes hadjárat antihőseként ábrázolja a király fivérét, és a 
történetírót megillető költői szabadság szép példájaként nyilvánvaló 
túlzásokba esik Róbert szavait és tetteit illetően. 

Matthaeus nem volt egyedül a grófról alkotott véleményével. Joinville 
szintén úgy tudja, hogy Róbert nagy befolyással volt bátyjára, és hogy 
heves természetű, erős férfiú volt. Lehetséges persze, hogy a gróf csak a 
bűnbak szerepét játszotta. Ugyanakkor arra is akad bizonyíték, hogy nagy 
hatalommal bírt, és időnként bomlasztó hatással volt a környezetére, amikor 
pedig túl hosz-szú pórázra engedték, képes volt katasztrófába sodorni a 
hadjáratot. Ugyancsak nyilvánvaló, hogy Róbertet erős patriótaérzés fűtötte. 
A mai értelemben vett nemzetállamok ekkoriban még csak formálódóban 
voltak, érdemes azonban megfigyelni, hogy a feljegyzések szerint az 
angolok és a franciák közötti etnikai alapú ellenérzések mennyire éreztették 
hatásukat. Ahogy a szólás tartja, nincs új a nap alatt. 


Eljött az ősz, de Poitiers-i Alfonz felől még nem érkezett semmi hír. Lajos 
egyre nyugtalanabb lett, attól tartott, hogy amennyiben fivére nem érkezik 
meg a közeljövőben, nélküle kell megindulnia Egyiptom belseje felé. 
Lehetséges, hogy a királyt az 1218-as keresztes háború tanulságai 
aggasztották. E hadjárat részben amiatt fulladt kudarcba, mert a túl hosszú 
tétlenség alatt a sereg felbomlott. Hamarosan meg kellett kezdeni az 
előrenyomulást, mielőtt az unalom és a tespedtség romboló elegye 
elkerülhetetlenül nyugtalanságot és feszültséget szül. 

Látva, hogy Lajos mennyire gondterhelt öccse késése miatt, Joinville 
figyelmébe ajánlotta a királynak, eljött az ideje, hogy isteni beavatkozást 
kérjenek. Emlékezett, hogy amikor úton a Közel-Keletre Észak-Afrika 
partjainál szélcsend miatt vesztegelni kényszerültek, a fedélzeten 
tartózkodó pap javasolta a zarándokoknak, hogy Isten jóindulatának 
elnyeréséért három egymást követő szombaton tartsanak körmenetet. 
Tudván, hogy imái akkor meghallgatásra találtak, Joinville indítványozta, 
hogy ismételjék meg az eljárást. 

Mélyen vallásos ember lévén a királynak nagyon tetszett a gondolat. 
Ennek megfelelően három egymás utáni szombaton nagy körmenetet 
tartottak Damietta utcáin, mely abban érte el a csúcspontját, hogy 
Chateauroux-i Eudes pápai legátus lelkesítő szentbeszédet tartott az 
újonnan alapított Miasszonyunk-katedrálisban (az egykori nagymecsetben). 
A közbülső hetekben hatalmas vihar tombolt, mely jelentős károkat okozott 
a Damiettánál horgonyzó flottában. Joinville szerint 240 hajó a 
legénységgel együtt odaveszett. 

Ez nagyon súlyos csapás volt a hadjáratra, de nagyobb katasztrófát is 
előidézhetett volna, ha Poitiers-i Alfonz épp akkoriban készült volna 
kikötni, amikor a vihar lecsapott. Ám a harmadik szombaton esedékes 
körmenet előtt a főhadiszállásán tartózkodó Lajos nagyszerű híreket kapott: 
fivére, Alfonz végre megérkezett. Figyelembe véve, hogy sikerült 
elkerülnie a szörnyű vihart, időzítése tökéletes volt. 

A nagy tekintélyű úr és a vele érkező számottevő erősítés rendkívül 
lelkesítőleg hatott a katonákra. Lajos kedve is felderült, hogy ismét együtt 
lehetett fivérével. Kétszeresen is szerencsésnek érezte magát: több 
katonával indulhatott harcba az igaz ügyért, és szeretett öccsét is 
viszontláthatta. A király haditanácsot hívott össze, felszólította összes 
fontosabb tanácsadóját és főnemesét, hogy jelenjenek meg és dolgozzanak 
ki haditervet. 


Megdöbbentőnek tűnik, hogy a hadjárat következő célpontjáról szóló 
heves vitákra csak ekkoriban került sor. Lajos hónapok óta Damiettában 
tartózkodott, és bőven lett volna ideje a következő lépés kidolgozására. Ám 
a tanácsban megoszlottak a vélemények a követendő taktikáról. Hogy miért 
nem használták ki a tétlenséggel töltött hónapokat a terv elkészítésére, nem 
világos. 

Sok báró arra biztatta a királyt, induljon meg Alexandria felé. Ám 
stratégiai szempontból ez vitatható elgondolás volt. Először is, ha 
Alexandria lett volna a célpont, már Damietta előtt sort lehetett volna 
keríteni rá. A kikötőváros elleni hadművelet most azzal járt volna, hogy a 
parton menetelő sereg egyre távolabb kerül Egyiptom fővárosától, Kairótól. 
Az ostrom akár több hónapig elhúzódhatott, és fönnállt volna a veszélye 
annak, hogy a muzulmánok hátulról támadást intéznek ellenük. Mindez 
csökkenthette a győzelem esélyeit. Egyesek úgy vélték, gyors csapást kell 
mérni Egyiptom szívére, mielőtt az egyiptomiak a damiettai vereség után 
rendeznék soraikat. A késlekedés csak több időt engedne az ellenségnek a 
felkészülésre és a visszacsapásra. 

Bár sok báró támogatta, hogy Alexandria legyen a hadjárat következő 
célpontja, mások hevesen tiltakoztak az ötlet ellen. A terv ellenzőinek 
vezéralakja Lajos fivére, Róbert artois-i gróf volt, egy kiváló szónoki 
képességekkel megáldott konok, indulatos férfiú. Sodró lendületű szavai 
alighanem mély benyomást tettek a hallgatóságra. Azzal érvelt, hogy 
Babilon (a keresztesek ezen a néven ismerték Kairót) Egyiptom fővárosa, s 
mint ilyen, az ország központjának tekinthető. Márpedig ha ,le akarják 
győzni a kígyót, előbb szét kell zúzniuk a fejét". Másként fogalmazva: ha 
Kairó elesik, egész Egyiptom kapitulálni kényszerül, mivel az ország szíve 
megszűnik dobogni. 

A tények ezúttal Róbert mellett szóltak. Egyiptom maga volt a Nílus, 
márpedig ha a sereg Damiettát és Kairót is az ellenőrzése alá vonja, azzal a 
folyó nagy része fölött is megszerzi az uralmat, ott, ahol szinte az ország 
teljes kereskedelme zajlik. Kairó ráadásul a politikai élet centruma is, így a 
város eleste a hatalmi elitet is demoralizálhatja. Fivére érvelésének 
szenvedélyessége és logikai megalapozottsága előtt meghajolva Lajos 
elfogadta Róbert javaslatát. A vita lezárult; eldőlt, hogy a haderő következő 
célpontja Kairó lesz. 

A sereg előtt hatalmas kihívás tornyosult. Bár az előrenyomulásra nem az 
év legforróbb időszakában került sor, a közel-keleti klíma súlyos 


problémák elé állította a nyugatról érkezett, nehéz vértezetet viselő 
katonákat. Az Európában használatos páncélzat ekkoriban változáson ment 
keresztül: a páncéling rovására egyre nagyobb teret nyert a teljes vértezet. 
A lovagok páncélinget viseltek, melyre köpönyeget vettek; a lábakat és a 
vállakat páncéllemez védte (az előbbi chauces defer, az utóbbi espaliéres 
néven ismeretes). 

A páncéling alatt kipárnázott zubbonyt, az ún. gambissont hordtak. A 
sisak különféle formájú lehetett, ilyen például a csöbörsisak (heaume á 
visiére), de egyéb sisakfajtákat is használtak. A lovakat, melyek igen 
költséges dolognak számítottak, és egy lovagnak több is a rendelkezésére 
állt, szintén páncél védte. A lovag legfontosabb fegyverének a kard, a tőr, a 
lándzsa, valamint a hosszú nyelű, halálos, tüskés vasfej, a buzogány (mace 
turguese) számított. 

A felszerelés tekintélyes össztömege nem kis terhet jelentett a lovag 
számára. A közel-keleti forróságban az ember hamar kiszáradhatott, ami 
kollapszushoz, sőt halálhoz is vezethetett. A mansurahi csata idején - 
melyre Lajos hadjáratának következő fázisában került sor - számos katonát 
gyötört szomjúság épp az ütközet tetőpontján, magának Lajosnak is meg 
kellett állnia, hogy levegye a sisakját és egy kis levegőhöz jusson. 

A nyugatiak hadviselési stílusának a terepviszonyok sem kedveztek. A 
lovagok különösen olyankor kerültek szorult helyzetbe, amikor homokos 
talajon kellett harcolniuk (valószínűleg a La Forbie-i ütközetben nyújtott 
katasztrofális teljesítményük is részben erre vezethető vissza), mivel 
ormótlan felszerelésükben ilyen talajon nem tudtak gyorsan, megfelelően 
mozogni. A közel-keleti hadviselés nyilvánvalóan sok gondot okozott Lajos 
hadseregének. 

Az adventi időszak közeledtével a keresztény sereg felkészült arra, hogy 
Damiettából dél felé indulva Kairónak vegye az irányt. A lovagok - akik 
boldogok voltak, hogy végre ismét megütközhetnek az ellenséggel - harci 
ménjeik nyergébe szálltak, a gyalogosok pedig szinte szökellő léptekkel 
indultak meg Egyiptom szíve felé. Ám a Kairóba vezető út korántsem volt 
egyenes. A Nílus deltájának ezen a szakaszán számos keskeny csatornán 
kellett átkelni, melyek jelentősen nehezítették a keresztesek előrehaladását, 
egyúttal megfelelő helynek számíthattak a muzulmán erők számára, hogy 
hátráltassák az ellenség átkelését. 

Ráadásul az évi menetrendszerű áradások idején a csatornák nagyon 
gyorsan megtelhettek vízzel. E folyóágak akadályt képezhettek az 


esetlegesen visszavonuló sereg előtt, egyszersmind közlekedési útvonalat 
biztosíthattak az ellenség számára, ahol alacsony merülésű csónakjaikkal a 
keresztesek hátába kerülhetnek. A keresztesek nagyon jól ismerték az 
áradás várható időpontját, melyet a jelenlegi és a korábbi hadjárat stratégiai 
tervezésekor is számításba vettek. Áradás idején az előrenyomulás 
rendkívül nehéz, vagy egyenesen lehetetlen lett volna. Ezek a 
megfontolások is szerepet játszottak Lajos döntésében, hogy Damietta 
gyors elfoglalása után a sereg ne induljon tovább azonnal. 

A haderő alig hagyta el Damiettát, amikor máris akadály került az útjába: 
egy kisebb folyó, mely a Nílus medréből ágazott el. A jelentős mennyiségű 
felszereléssel rendelkező, nagy létszámú sereg számára az átkelés nem 
lehetett egyszerű feladat. A haderő várakozni kényszerült, míg a 
hadmérnökök töltést nem építenek, ami nem volt bonyolult művelet, 
mindössze egy napot vett igénybe. Ám ennyi késedelem is elég volt ahhoz, 
hogy az egyiptomiak  felállítsanak egy egységet a keresztesek 
feltartóztatására. Amikor sikerült átkelnie a folyón, a sereg szembetalálta 
magát egy 500 lovagból álló szultáni alakulattal. 

1249. december 6-án Lajos utasítást adott a továbbhaladásra. Szigorúan 
megparancsolta, hogy a seregnek muzulmán támadás esetén is minden 
körülmények között hadrendben kell maradnia. Mivel szemlátomást 
tudatában volt annak, hogy a nyugati lovagok fegyelmezetlensége a 
múltban sok értelmetlen emberveszteséggel járt, nagy hangsúlyt fektetett 
arra, hogy a sereg tartsa a harcrendet. A parancsról az egyiptomiak is 
tudomást szereztek, mivel kémeiknek sikerült beszivárogniuk a keresztesek 
táborába. Azt is láthatták, hogy az előrenyomuló keresztény sereg nem tesz 
kísérletet a közelben lapuló ellenség elűzésére. Passzivitásukon felbuzdulva 
a muzulmánok lesből lövöldözni kezdték a szárnyrészen vonuló erőket. 

Az előhadat a templomosok alkották. E jól ismert, szakállas harcosok - 
akik a csatatéren mutatott vitézségüknek hála ellenségeik tiszteletét is 
kivívták a Közel-Keleten - jelentették a haderő rohamcsapatát, logikus volt 
hát, ha a sereg élére állítják őket, és valóban gyakran foglalták el ezt a 
pozíciót. Ugyanakkor önteltségükről és meggondolatlanságukról is ismertek 
voltak. 

Egy egyiptomi harcos rárontott a templomosokra és leterített egyet épp a 
lovagrend marsallja, Renaud de Vichiers előtt. A templomosok nem 
kedvelték a passzív tétlenséget. A nyugati lovagok lelki beállítottságával a 
védekező taktika nehezen fért össze. A harcmezőn mutatott bátorságról 


szóló történeteken nevelkedett lovagok gondolkodásával és harcmodorával 
az efféle jámbor passzivitás nem volt összeegyeztethető. 

A látvány, ahogy lovagtestvére lefordul a nyeregből, túl sok volt Renaud 
de Vichiers-nek, akinek már egyébként is elege volt a tétlenségből. A papok 
nyugodtan odatarthatják a másik orcájukat, de egy csatába induló lovag 
számára ez nem lehetett megoldás. A marsall a társai felé fordult és ezt 
kiáltotta: 

Istenért, csapjunk le rájuk! Én nem tűröm ezt tovább! 

Majd lándzsáját az ellenségnek szegezve támadásba lendült. A 
lovagtestvéreknek nem kellett több biztatás. Lovaik frissek voltak, míg az 
ellenség hátasai, melyek már megtettek bizonyos távot az ütközetig, 
fáradtak. Ráadásul a muzulmánok elbízták magukat, és túl közel kerültek a 
keresztes haderőhöz. 

A templomosok egy emberként rontottak neki az egyiptomiaknak, akik 
megpróbáltak ugyan védelmi vonalat húzni velük szemben, de 
legfeljebb annyi eséllyel, mintha egy árhullámot akartak volna megállítani. 
A jól felfegyverzett, lényegében áthatolhatatlan páncélzatot viselő nyugati 
lovagsereg támadását szűk térben gyakorlatilag nem lehetett feltartóztatni. 

Amikor a keresztények rázúdultak az egyiptomi vonalakra, azok hamar 
felbomlottak. A zűrzavarban a keresztesek vérfürdőt rendeztek az 
egyiptomiak között. A muzulmánok egy része igyekezett elmenekülni, de 
amikor megpróbáltak átjutni a folyón, a sodrás túl erősnek bizonyult, és a 
páncélzat súlya alatt a katonák elmerültek a habokban. Joinville szerint 
egyetlen muzulmán sem maradt életben. 

Noha az ellentámadás homlokegyenest ellenkezett Lajos parancsaival, az 
akció rendkívüli sikerrel zárult. Az elsöprő győzelem bizonyára öregbítette 
a nyugati fegyverek hírét, bár a tény, hogy a templomosok fegyelme ilyen 
hamar megbomlott, aggodalomra adott okot. Más alkalommal, eltérő 
harctéri viszonyok között az efféle meggondolatlanságnak egész más 
következménye is lehetett volna. Mindamellett a legtöbb keresztes úgy 
érezte, csodálatos, Istennek tulajdonítható diadalt arattak. 

A kaland, a zsákmány és a dicsőség igézete lebegett a szemük előtt: 
megindulhattak Babilon, a viperafészek, a megdönteni szándékozott démoni 
birodalom egyik nagyvárosa felé. Maguk mellett tudhatták Isten 
támogatását, s amikor az előttük álló veszélyekre gondoltak, ez nagy 
megnyugvással töltötte el őket. Talán nem voltak tisztában azzal, hogy már 
azelőtt roppant nehézségek várnak rájuk, hogy valóra válthatnák álmaikat. 


Számos akadály tornyosult előttük, s mindegyik sajátos kihívás elé állította 
őket. 

Egyikük Mansurah vára volt, melyet kifejezetten a Kairóba vezető út 
megvédésére építettek. Bár a keresztesek elég bölcsek voltak ahhoz, hogy 
belássák, mielőtt ünnepelni kezdhetnek Egyiptom fővárosában, sok 
keresztény vér is ki fog omlani, alábecsülték a rájuk váró kihívásokat. A 
hadjárat látványos sikerekkel kezdődött, ám ez csalóka volt. Az események 
nagyon rossz fordulathoz közeledtek. 


7. 


Vérfürdő Mansurahnál 


A keresztesek Mansurah felé tartottak. Minthogy az erődöt kifejezetten 
abból a célból építették, hogy őrizze a Kairó felé vezető utat, valószínűnek 
tűnt, hogy az itt lezajló összecsapás végkimenetele az egész hadjárat 
szempontjából döntő jelentőséggel bír. Amennyiben a város elesik, 
megnyílik az út Kairó felé. Ha viszont a védők tartani tudják magukat, a 
támadók nem folytathatják előrenyomulásukat, és a keresztes hadjárat 
bukásra van ítélve. Ebben az esetben a kereszteseknek egyetlen lehetőségük 
marad: a lehető leggyorsabban visszavonulni Damiettába. Lajos hírneve a 
hadjárat következő szakaszának kimenetelén múlott. 

Mansurah védői, kihasználva a rendelkezésükre álló időt, megerősítették a 
védműveket. Tudván, hogy az erőd ott fekszik, ahol Lajos serege nagy 
valószínűséggel el fog haladni, a muzulmánok aktívan készültek az 
ostromra. Ibn Wasil ezt írja: 

... A Nílusra néző falat újjáépítették, és egy függönyfalat is húztak elé. A 
fal tövében gyújtóhajók és gályák horgonyoztak, megrakva munícióval és 
harcosokkal, emellett megszámlálhatatlan gyalogos szabadcsapat és 
önkéntes jött Mansurahba az igaz hit védelmében. Számos beduin arab is 
érkezett, akik támadásokat intéztek a frankok ellen. 

E rajtaütésszerű akcióknak a Damietta eleste (1249. június) és a városból 
való elindulás (1249. november) közötti időszakban volt némi eredménye. 
A muzulmánok a július 13-i támadás során 46 frank hadifoglyot ejtettek, és 
több más alkalommal is sikerült nagyjából ugyanennyi fogolyra szert 
tenniük. 

1249. november 24-én Ajjúb, Egyiptom szultánja távozott az élők sorából. 
Matthaeus Parisiensis azt állítja, hogy a szultán rendkívül népszerűtlen 
volt alattvalói körében, mivel , gőgös volt, kapzsi, és mindenkivel 
igazságtalan". A krónikás szerint egy egyiptomi mérgezte meg. Matthaeus 
arról is beszámol, hogy nem sokkal a halála előtt a szultán megpróbált 
egyezségre jutni a keresztesekkel az Egyiptomból való távozás feltételeiről. 
A visszavonulásért cserébe Ajjúb felajánlotta Jeruzsálem és a környező 
területek átengedését, valamint a fogságában lévő keresztény rabszolgák 


átadását. Matthaeus úgy tudja, hogy Lajos kész lett volna elfogadni a 
nagyvonalúnak tartott ajánlatot, ám Artois-i Róbert hajthatatlansága miatt - 
aki Alexandria átadását is el akarta érni - a megállapodást nem sikerült tető 
alá hozni. 

Az ajánlat nagylelkűsége miatt Matthaeus beszámolóját fenntartásokkal 
kell kezelnünk. Amennyiben Ajjúb valóban ilyen javaslatot tett volna, 
súlyos reakciókkal kellett volna számolnia a saját népe részéről, mely úgy 
értékelte volna, hogy a szultán a keresztesekkel folytatott egyezkedés során 
nagy gyengeségről és gyávaságról tett tanúbizonyságot. Valószínű, hogy a 
történetíró információja, akárcsak más esetekben, ezúttal is közelebb áll a 
fantázia, mint a tények világához. 

A keresztesek folytatták útjukat Mansurah felé, de hamarosan 
szembetalálták magukat az addigi legnagyobb akadállyal. A katonák 
előrehaladását széles,  mélyvízfolyás gátolta, melyen a seregnek 
mindenféleképpen át kellett kelnie. A város a Nílus jobb partján terült el, és 
egy csatorna, az ún. Ashmun Tannah választotta el attól a földdarabtól, 
amelyen Damietta is feküdt. Lajosék csak akkor mehettek tovább, ha 
megtalálják a módot az átkelésre. 

A király úgy döntött, töltést emeltet. Mivel tudta, hogy a hadmérnökök ki 
lesznek téve a túlparton tanyázó muzulmánok folyamatos támadásainak, 
két nagy, tetővel ellátott, kerekeken mozgatható alkalmatosságot is 
építtetett, hogy a töltés készítői biztonságban végezhessék munkájukat. 

A XIII. században több példa is akadt az ilyen hatalmas, mozgatható 
pajzsokra. A Simon de Montfort által az albigensek elleni keresztes hadjárat 
idején építtetett, vasból, acélból és fából készült példány 400 lovagnak és 
150 íjásznak nyújtott fedezéket. Lajos a pajzson kívül a biztonság 
növelésére két tornyot is építtetett, mivel emberei veszélyes vállalkozás 
előtt álltak. A munkálatok előrehaladtával a szemben álló felek hajítógépei 
egyre kiélezettebb párbajt vívtak egymással. A pajzs és a tornyok építését 
állandó őrség vigyázta, hogy az ellenség ne okozhasson bennük 
helyrehozhatatlan károkat. 

A hadmérnökök védelmét szolgáló építmények elkészültével azonnal 
hozzá lehetett fogni a töltés építéséhez. A muzulmán íjászok a töltéshez 
használt föld kiemelésével foglalkozó embereket vették célba, de mivel 
akciójuk nem hozta meg a kívánt eredményt, másik taktikához 
folyamodtak. Ahogy a töltés egyre beljebb ért a folyóban, a muzulmánok 
egyszerűen elhordták a túloldali partszakaszt, így a keresztesek nem 


jutottak közelebb a szárazföldhöz. Ezzel az egyszerű módszerrel egyetlen 
nap alatt tönkretették mindazt, amit ellenségeik három hét alatt elértek. 

Még aggasztóbb lehetett a keresztesek számára, hogy a muzulmánoknak 
sikerült csapatokat gyűjteniük a tábor megtámadására. Az egyik különösen 
vehemens támadásra épp karácsony napján került sor. Az ünnepségeket 
váratlanul félbeszakította a hír, hogy a muzulmánok támadásba lendültek és 
számos harcost lemészároltak. A keresztesek ellentámadása során sikerült 
megmenteni a sereg egyik prominens vezérét, Pierre dAvalont, akit a heves 
összecsapásokban letaglóztak, és a földre került. A keresztesek ezután 
rendezetten visszavonultak a táborba, miközben a templomosok 
fegyelmezetten fedezték az útjukat. 

A támadások folytatódtak, sőt ahogy a töltés egyre hosszabb lett, egyre 
intenzívebbek és gyakoribbak lettek. A muzulmán hajítógépek és íjászok 
mind aktívabbá váltak, különösen a hadmérnököket védő tornyokra 
összpontosítottak, ezek felső szintjeiről pedig a keresztesek nyílzáporral 
árasztották el a túloldalon lévő ellenséget. A muzulmán lövedékek súlyos 
károkat okoztak. Az egyiptomiak közel állították föl kőhajító gépeiket a 
túlparton, így nagy pusztítást vittek végbe a keresztesek soraiban, mind a 
tornyokban, mind a töltésen lévők között. A kővetőket mindaddig csak 
éjszaka használták, hogy biztonságban legyenek a keresztények 
ellencsapásaitól, de a helyzet mostanra elég veszélyessé vált, így meg 
kellett kockáztatni, hogy nappal is működtessék őket. 

Az itt alkalmazott hajítógépek a középkori arzenál legfélelmetesebb 
fegyverei közé tartoztak. A görögtűz olyan folyadékelegy, melyet ha 
meggyújtanak, kémiai összetétele folytán nagyon nehéz eloltani. E fegyvert 
több száz éve ismerték, amióta a bizánciak a VIII. században visszaverték a 
muzulmán ostromot, és mély benyomást tett azokra, akik kénytelenek 
voltak elszenvedni a pusztítását. Egy XI. századi orosz történetíró, aki 
szemtanúja volt e fegyver használatának, így jellemzi: , villámcsapás a 
mennybőr. 

Hatékonysága miatt az oldat összetételét hétpecsétes titokként őrizték, bár 
a hatásáról szóló leírások arra engednek következtetni, hogy nyersolaj, 
gyanta és salétrom keverékéről lehetett szó. Nyugati haderő 1151-ben 
alkalmazta először. Előállításáról különféle receptek keringtek, egy korabeli 
arab szerző úgy tudta, hogy könnyűolajból, olívaolajból és mészből kell 
gyártani (a komponensek között a delfinzsírt is megemlítette). 


A muzulmánok saját készítésű görögtüzet zúdítottak a keresztesek 
tornyaira, és az igen gyúlékony szerkezetek hamarosan lángra kaptak. A 
forró, száraz éghajlat (Nyugat-Európához képest Egyiptomban még a 
december is viszonylag meleg hónapnak számít) elősegítette a tűz gyors 
terjedését. Hamarosan lángnyelvek nyaldosták az eget, a fülsiketítő 
csatazajban pedig reccsenő fa hangja hallatszott. Amikor az építmény 
közvetlen szomszédságában lévő keresztény lovagok látták, mi történik, 
magukon kívül voltak a dühtől, de tehetetlenek voltak. 

Lajos kétségbeesett válaszlépésre szánta el magát. Hogy minél hamarabb 
átjussanak a folyón, és megtisztítsák a túlpartot az ellenségtől, megpróbált 
faanyaghoz jutni a leégett építmény pótlására. Az egyetlen rendelkezésre 
álló építőanyag a velük tartó hajók gerendázata volt. Sokat darabokra 
bontottak közülük, hogy belőlük ácsolják meg az új tornyot, melyet 
egyelőre biztos távolságban tartottak az ellenségtől. 

Rövid nyugalmi időszak után Lajos úgy döntött, meg kell kockáztatni az 
új torony üzembe helyezését. Frusztráltságában, amiért a kudarcba fulladt 
átkelés miatt immár aggasztó mértékű késedelmet szenvedett, 
megparancsolta, hogy a tornyot tolják rá a töltésre. Az egyiptomiak 
azonban számítottak erre. Nem kevesebb mint tizenhat hajítógépet állítottak 
fel a túlparton, hogy visszaverjék a Mansurah felé tartó kereszteseket. 

A muzulmánok lövedékekkel árasztották el ellenségeiket. A halálos zápor 
áldozatainak jajkiáltásaiba időről időre a fának csapódó kövek robaja és a 
brutális erővel húsba fúródó, íjpuskákból kilőtt nyilak tompa puffanása 
vegyült. A nyílzápor olyan sűrű volt, hogy csak kevés keresztes merte 
megközelíteni a tornyot, mivel ehhez át kellett haladniuk ezen a halálos 
szakaszon. 

A toronyban lévő kereszteseknek hamarosan újból szembe kellett nézniük 
a rájuk kilőtt görögtűz borzalmaival. Az új építmény perceken belül 
lángokban állt, nem sokkal később pedig nem maradt más belőle, mint 
parázsló gerendák halmaza. Lajosnak a torony megépítésére tett hatalmas 
erőfeszítéseiből - melyek során a flotta nem kis részét is föláldozták - 
mindössze egy halom üszkös, elszenesedett szálfa maradt. 

A keresztesekre azonban jobb idők következtek. Egy régi szövetséges 
sietett segítségükre: az árulás. Egy beduin jelentkezett Imbert de Beaujeu- 
nál, és felajánlotta, hogy pénzért cserébe megmutatja, hol lehet viszonylag 
biztonságosan átkelni a folyón. Mivel meg akart győződni afelől, hogy a 
keresztesek állják a szavukat, a beduin nem volt hajlandó elárulni a gázló 


helyét, míg a pénzt le nem számolták a markába. A keresztesek 
beleegyeztek a kérésébe, rendben előteremtették és átadták a kért összeget. 

A beduin teljesítette az egyezség rá vonatkozó részét. Lajos kettéosztotta a 
sereget, és Bretagne-i Péter vezetése alatt jelentős létszámú őrséget hagyott 
a tábor őrzésére. A támadó alakulatot a templomosok vezették, Róbert 
artois-i gróffal az előhadban. Az ő feladatuk az átkelés felügyelete volt, 
hogy a haderő többi része biztonságban átjusson a folyón. A csapatok 
vezetésének dicsősége a templomosoknak jutott, őket Artois-i Róbert 
követte a második hadoszlop élén. 

Az előhad vezetése nagy megtiszteltetésnek számított, s mint hamarosan 
kiderül, a háborúk kimenetele ilyen, látszólag jelentéktelen részleteken 
múlik. Noha az előhadnak adott utasítás részleteit nem ismerjük, feladata 
így is elég világos. Alighanem azt a megbízatást kapta, hogy számolja föl 
az átkelőhely környékén kibontakozó ellenállást, majd ha végez, tartsa a 
gázlót, hogy a had többi része is átkelhessen. És semmiképp nem hagyhatja 
el hadállásait, bármilyen csábító célpont kínálkozik is számára. E stratégia 
gyakorlati megvalósítása nem támasztott különösebb elvárásokat, csak némi 
józan észt és önfegyelmet kívánt. 

A hadművelet első szakasza jól haladt. Miközben a hajnal első sugarai 
narancsszínűre festették az egyiptomi égboltot, a keresztesek a folyó felé 
haladtak, megacélozva szívüket a döntő ütközetre. A megvesztegetett 
beduin segítségével megtalálták a gázlót, és az előhad átkelt a folyón. Már 
ekkor is történt néhány riasztó eset. Amíg a lovak a folyóban gázoltak, a víz 
elég sekély volt ahhoz, hogy stabilan tudjanak lépkedni. A túlpart 
ugyanakkor meglehetősen meredek és csúszós volt, így több ló is 
megcsúszott és elesett, ledobva nyergéből gazdáját, így azok közül jó 
néhányan vízbe fúltak. 

De a lovagoknak sikerült elsöpörniük a túlparti ellenállást. A tömegével 
átkelő keresztesek látványa megtörte az ellenséget, mely menekülni kezdett. 
Az előhad következő feladata az lett volna, hogy tartsa az átkelőhelyet, míg 
a király és a sereg többi része biztonságban átkel a folyón. Ám látva, hogy 
az egyiptomiak pánikba estek és fejvesztve menekülnek, Artois-i Róbert 
megrészegült a dicsőség lehetőségétől. Csak annyi időre megállva, hogy 
támadásra biztassa a keresztes hadat, Róbert egyenesen a menekülő 
muzulmánok után vetette magát. Ezzel 1250. február 8-a reggelén a 
hadjárat megindult lefelé a katasztrófához vezető meredek lejtőn. 


Artois-i Róbert  meggondolatlansága nehéz helyzetbe hozta a 
templomosokat. Vezetőjük a rend nagymestere, Guillaume de Sonnac volt, 
egy tapasztalt harcos, aki nagyon jól tudta, hogy maradniuk kell az átkelés 
biztosítására. Ugyanakkor egy rendkívül büszke szervezet első embere volt, 
mely valamennyi erény közül a dicsőséget értékelte a legtöbbre. Megbízták 
őket az előhad vezetésével, de a vakmerő gróf átvette az irányítást. Az adott 
helyzetben nem elővigyázatosságnak, mint inkább gyávaságnak tűnt, ha 
nem mozdulnak, mialatt más lovagok belevetik magukat a harc sűrűjébe. 

Sonnac csak rövid ideje látta el a nagymesteri tisztséget, 1247-ben, a 
méltóság korábbi betöltője, Richard de Bures halála után választották meg a 
posztra. Maga Bures is csak három évig volt nagymester, elődje a La 
Forbie-i csatában esett el. Látva, hogy szégyenfolt eshet a rend becsületén, 
Sonnac kérlelni kezdte Róbertet, hogy álljon el a muzulmánok üldözésétől. 
Nyilvánvaló volt, hogy amennyiben a gróf nem adja föl tervét, és üldözni 
kezdi a menekülőket, Sonnac-ra hatalmas nyomás nehezedik majd, hogy 
kövesse. 

Matthaeus  Parisiensis szerint heves vita robbant ki közöttük. A gróf 
nekitámadt a nagymesternek, azzal vádolva, hogy nem elég bátor. A 
megfontoltabb . lovagok szintén csillapítani igyekeztek a gróf 
türelmetlenségét. A legrangosabb William Longspee, az angol volt, aki 
időben visszatért Akkóból, hogy csatlakozhasson az előrenyomuló 
keresztesekhez. Ám a gróf meggyőzésére tett kísérletek hiábavalónak 
bizonyultak: Róbert minden addiginál dühösebben újból nekirontott a 
templomosoknak, mindenféle galádsággal és árulással vádolva őket. 

Egy olyan férfiú, mint Guillaume de Sonnac, akinek vérébe ivódott a 
rendje védjegyét jelentő becsületkódex, nem hagyhatta szó nélkül a 
gúnyolódást. A gróf sértésein feldühödve, jobb meggyőződése ellenére 
odafordult zászlóvivőjéhez, és utasítást adott a templomosok harci 
lobogójának kibontására. Majd lovát a menekülő muzulmánok irányába 
fordította, és rohamra vezette embereit. Alighanem lélegzetelállító látványt 
nyújtottak, de egy később élt főtiszt mondásával élve, ,,cest magnifigue, 
mais ce nest pas la guerre" (,, ez csodálatos, de nem háború"). 

Végzetes döntés volt, jóllehet súlyos következményei nem mutatkoztak 
meg azonnal. Egyértelmű volt, hogy a hadsereg - legalábbis az előhad - 
egyre jobban függetleníti magát, s hogy Lajos haditerve komoly léket 
kapott. Az előhad teljesen figyelmen kívül hagyta a rábízott feladatot, 
vagyis a gázló őrzését. A csata hevében - amikor könnyen előfordulhat, 


hogy a következő lélegzetvétel egyben az utolsó lesz - sajnálatos módon 
csak keveseknek jutott eszébe, hogy hideg fejjel értékelje a helyzetet. A 
templomosok teljesen a körülöttük zajló események hatása alá kerültek. 

A keresztesek visszakergették a muzulmánokat a Mansurah falai alatti 
táborukba, ahol többek között az egyiptomi vezír, Fakhr ad-Din is 
tartózkodott. Éppen hennával festette a szakállát a fürdőben, amikor 
odakintről zűrzavar hangjai ütötték meg a fülét. Rosszat sejtve kiszaladt 
megnézni, mi történik, de előtte nem csatolta föl a vértjét. Egy csapat 
templomos közrefogta és lekaszabolta, élettelenül zuhant a földre. Drámai 
befejezése volt ez egy páratlan karriernek: egy olyan ember lelte halálát, 
akinek ambíciói Ibn Wasil szerint , egészen a trónig értek". 

A keresztesek támadásakor a tábor teljesen gyanútlan volt, az attak 
villámcsapásként érte a muzulmánokat. Mielőtt egyáltalán felmérhették 
volna a veszély nagyságát, a keresztények dühöngő tengerként elárasztották 
és letarolták a tábort. Azok az egyiptomiak, akiket nem kaszaboltak le, 
rémülten menekültek Mansurah nyitva álló kapui felé. 

Az Artois-i Róbert iránti méltányosságból el kell mondanunk, hogy bár 
meggondolatlan lépésre ragadtatta magát, a támadás eddig a pontig 
rendkívül sikeres volt. Egyiptom egyik vezető főnemeséből elfolyt az élet 
egy porig rombolt tábor romjai között. Artois-i Róbert látványos diadal 
küszöbén állt, és egy győzelmet már sikerült aratnia. Az örvendező, 
diadalittas keresztesek az egész hadjárat legfontosabb ütközetének 
meghatározó pillanatai előtt álltak. —— Következő döntésükkel 
megszilárdíthatták, — vagy katasztrofális  vereséggé változtathatták 
győzelmüket. 

A keresztesek látták, ahogy az ellenség a kavarodásban az erőd nyitott 
kapuin keresztül bemenekül Mansurahba. Minden addiginál aktuálisabb 
volt, hogy helyben maradjanak foglalásaik konszolidálására, és bevárják a 
haderő többi részét. A város kapui eközben félig még mindig nyitva álltak. 
Úgy tűnt, Mansurah csak az elfoglalásra vár, rémült védői teljesen meg 
voltak zavarodva. Ismét vita kerekedett, és sokan újból visszafogottságra 
intettek, ám ugyanannyi eredménnyel, mint korábban. Róbert - aki ekkorra 
teljesen meg volt győződve arról, hogy a sors akaratából lényegében 
egyedül vezeti diadalra a hadjáratot - nyersen csak annyit közölt a többi 
vezérrel, hogy egyedül is bemegy Mansurahba, akár követik, akár nem. 

Ezúttal is a gróf vakmerősége diadalmaskodott. Matthaeus Parisiensis nem 
késlekedik Artois-i Róbertet megnevezni felelősnek, de kissé túllő a célon. 


Számos más, nagy tapasztalattal rendelkező vezér is jelen volt, akik 
képesek lehettek önálló döntéseket hozni, ám fenntartásaik ellenére 
gyakorlatilag kivétel nélkül csatlakoztak a grófhoz. A fegyelem teljes 
felbomlásáért a dicsőség és a hírnév lehetőségétől megittasult emberek 
közös felelősséget viselnek. Az elsöprő, mindent eldöntő győzelem 
gondolatától megittasodott keresztesek Mansurah kapui felé vágtattak. 

Lajos seregének előhadai keresztülviharzottak a városkapukon, ám a 
keresztes lovagok ezzel kikerültek megszokott környezetükből, a tágas 
térségekből, — ahol kiválóan —kamatoztathatták  — mozgékonyságukat. 
Támadásuk lendülete a város keskeny utcáin és szűk helyein hamar 
megtorpant, a város védői pedig Fakhr ad-Din halála után sietve rendezték 
soraikat. 

Bár a kaotikus helyzetben nem volt idő formálisan új vezért választani, a 
mansurahi védelem sebtében való újjászervezése során egy férfiú 
kiemelkedett a többiek közül. Egy mameluk emberóriásról, bizonyos Rukn 
ad-Din Bajbarszról van szó, aki korábban már nagyon sok bosszúságot 
okozott a kereszteseknek. Akik nem vettek részt a katasztrofális La Forbie-i 
ütközetben, most megtudhatták, milyen halálos ellenségről van szó. 

Mialatt a keresztesek találomra végigvágtattak az utcákon, a muzulmánok 
a várost átszelő keskeny utcák melletti házak tetőin kerestek menedéket. A 
lovagok a város központja felé száguldottak, ahol azonban egy korábban 
felállított, erős alakulat feltartóztatta őket. E véderőt túlnyomórészt két, 
bahriták és jamdariták néven ismert mameluk ezred katonái alkották, 
, oroszlánok a háborúban és hatalmasak az ütközetben, egy emberként 
rohantak rá az ellenségre, támadásuk megtörte és visszavetette őket". 

A keresztesek elvesztették lendületüket, és rövid, elkeseredett közelharc 
után hátrálni kezdtek. Megkísérelték a visszavonulást, de amikor 
megfordultak, — könyörtelenül — szembesülniük kellett — szorongatott 
helyzetükkel. A lovagokat keskeny utcák sokasága választotta el a 
biztonságtól, a háztetőkön pedig hemzsegtek a védők. Ami befelé jövet 
diadalmenetnek. ígérkezett, most halálos futamnak tűnt. A keresztesek 
meggondolatlanul beleszaladtak egy mesterien felállított csapdába. 

Visszavonulás közben különféle tárgyakkal dobálták őket. A nemrégiben 
még vert seregnek látszó védők a kelepcébe csalt, szinte teljesen 
kilátástalan helyzetbe került ellenség vergődése láttán felbátorodtak, és a 
hajítófegyvereken kívül gerendákat és tégladarabokat dobáltak közéjük. A 
szervezett ellenállás rövid idő alatt széthullott, s a lovagok kézitusák 


sokaságára kényszerültek a túlélésért, amelyekből nagyrészt vesztesen 
kerültek ki. 

Matthaeus Parisiensis úgy tudja, Artois grófja igyekezett rábírni William 
Longspee-t, hogy mentsék az életüket és fogják menekülőre, de a Róbert 
gyávaságára tett utalásoknak nehéz hitelt adni. Lehet ugyan, hogy a gróf 
meggondolatlan volt, tettei azonban bátorságot tükröznek. Néhány lovagnak 
végül sikerült átevickélnie a vízen, a legtöbbjüket azonban elnyelte a 
folyó, miközben nehéz vértjükben igyekeztek biztonságos helyre jutni. 
Róbert az életével fizetett meggondolatlanságáért, ő is vízbe fúlt. 

William Longspee szintén elesett a harcban, akárcsak zászlóvivője, Robert 
de Vere, mi több, a Mansurah utcáin rendezett mészárlásban az angol 
kontingens nagy része is odaveszett. Matthaeus Parisiensis szerint William 
halálhíre nem mindenkit ért váratlanul: anyjának, Elának, Salisbury 
grófnéjának, Lalock apácafőnöknőjének egy nappal korábban egy látomás 
megjövendölte fia végzetét. Guillaume de Sonnac hősiesen küzdött és végül 
megmenekült, bár az öldöklő közelharcban az egyik szeme világát 
elveszítette. 

Templomos lovagtestvéreinek nagy része sajnálatos módon ennél is 
rosszabbul járt. Mansurah utcáin, a városon kívül található, lassú sodrású 
folyónál és a városba való betörést megelőző harcokban összesen 280 
templomos vesztette életét, akik a rend harci állományának jelentős 
hányadát tették ki: ez volt a keresztes hadjáratok történetének egyik 
legsúlyosabb vesztesége. Néhány évvel a La Forbie-nál elszenvedett 
borzalmas emberveszteség után a mansurahi vérfürdő is alaposan 
megtizedelte létszámukat. 

A templomosok az outremeri királyság rohamcsapata, a sereg legerősebb 
alakulata voltak. Az efféle csatavesztések katasztrofális következménnyel 
járhattak: nemcsak a keresztes hadjárat létét sodorhatták veszélybe, de 
fölmerül a kérdés, hogy az ekkoriban elszenvedett súlyos vereségekből a 
közel-keleti keresztes államalakulatok talpra tudtak-e valaha állni. Ami a 
harcosokat illeti, a templomosok közül mindössze hárman, az ispotályosok 
soraiból öten (egyikük azonban később belehalt sérüléseibe), a Német 
Lovagrend tagjai közül pedig szintén hárman élték túl a mészárlást. 
Matthaeus  Parisiensis szerint a keresztesek összesen 8000 harcost 
vesztettek. A vérfürdőből menekülő keresztesek egy részét annyira 
sokkolták az események, hogy elrejtőztek a folyóban, megvárták, míg 


leszáll az est, és csak ekkor merték megkísérelni a visszatérést a túlparton 
lévő baj társaikhoz. 

A folyón átkelő kereszteseknek eközben fogalmuk sem volt, milyen 
drámai események zajlanak az előhadnál, elég gondot okoztak nekik a helyi 
összecsapások is. A folyóparton karddal és buzogánnyal vívott, súlyos 
közelharc dúlt, éspedig akkora hevességgel, hogy a keresztesek egy része 
megpróbált visszajutni a biztonságos partra, ahonnét elindult, de legtöbbjük 
elmerült a habokban. 

Az események sűrűjében harcoló Joinville így emlékezik: , Láttam a 
felszínen sodródó pajzsokat és lándzsákat, mindenfelé emberek és lovak 
fuldokoltak a vízben." Azt is észrevette, hogy a király ott hadakozik, ahol a 
leghevesebb küzdelem dúl, és nem messze Lajostól egy folyón átívelő apró 
hídra is felfigyelt. Ha a muzulmánoknak sikerülne elfoglalniuk, oldalba 
támadhatnák Lajosékat, veszélyes szituációt teremtve. Joinville ezért saját 
kezébe vette a dolgokat, és személyesen intézkedett a híd védelméről. 

A helyzet rendkívül veszélyes volt. A csata után többen is beszámoltak 
arról, hogy voltak pillanatok, amikor Lajost majdnem foglyul ejtették, a 
muzulmánok közül sokan megkísérelték megragadni lova zabláját, hogy 
elvezessék a harcmezőről. A király csak vitézségének köszönhette, hogy 
elhárította a közvetlen veszélyt, hatalmas kardjával lekaszabolva azokat, 
akik igyekeztek elvonszolni a lovát. Példáján felbuzdulva sok ember, aki a 
király elleni támadások hevességét látva csüggedni kezdett, bátorságot 
merített és keményen visszavágott. A közvetlen veszély ezzel elmúlt. 

Joinville ekkor meglátott egy csapat keresztest, akik egyenesen az általa 
őrzött híd felé tartottak. Amikor közelebb értek, vezérük is tisztábban 
kivehetővé vált. Tiszteletet parancsoló, hatalmas csataménjén Bretagne-i 
Péter közeledett, akinek az arcán vastagon folyt a vér, bele a szájába. Egy 
kardcsapás telibe találta az arcát, de ez nem gátolta abban, hogy sötét 
átkokat szórjon az ellenségre, miközben a szó szoros értelmében vért 
köpködött szerteszét. A gróf nem tájékoztatta azonnal Joinville-t a 
mansurahi katasztrófáról. 

Szorosan a nyomukban újabb muzulmán egységek érkeztek, akik 
mindaddig nem vették észre Joinville-t és kis csapatát, de fenyegetően 
közeledtek a híd felé. Joinville sietve kisebb erősítést gyűjtött maga köré. 
Egyik embere, egy Pierre de Neuville nevű lovag ájultan rogyott a földre, 
amikor egy ellenséges harcos - aki kihasználva a zűrzavart átszaladt a hídon 
a folyó túloldalára, míg a keresztesek meg voltak zavarodva - hátulról 


megközelítette őt (Joinville-t ekkor az a veszély fenyegette, hogy bekerítik 
és lekaszabolják), és nagyot sújtott rá a buzogányával. 

Látva, hogy a keresztesek nem mozdulnak a hídtól, a muzulmánok 
igyekeztek megkerülni őket. Észlelve a fenyegetést, Joinville és emberei 
felkészültek az ellentámadásra, ám hamar kénytelenek voltak feladni 
tervüket, amikor a muszlimok nagy erőkkel rájuk támadtak. Az 
egyiptomiak jelentős gyalogságot vontak össze a hidat tartó nyugati 
lovagok elűzésére. 

Néhány muzulmán görögtűzzel is fel volt fegyverkezve, s egyikük a 
keresztesek közé hajította a halálos  folyadékelegyet tartalmazó 
cserépedényét, mely egy Guillaume de Boon nevű lovag pajzsát találta el. 
Az edény Guillaume hatalmas szerencséjére a pajzson csattant szét, 
különben a lovag elevenen elégett volna, ahogy Joinville a csatáról írott 
beszámolójában emlékeztet rá. 

Az egyiptomiak ezután íjászokat is csatarendbe állítottak a híd 
megszerzéséért. Ha elég közelről lőtték ki, a nyíl még a páncélos 
lovagoknak is súlyos sérülést okozhatott, ha pedig a vért egyik gyenge 
pontjánál csapódott be, halálos is lehetett. Az ütközet egyik szakaszában 
Joinville és bajtársai szinte sündisznókra emlékeztettek a páncéljukba 
beékelődött nyílvesszőktől. Hogy védje magát a halálos nyílzáportól, 
Joinville megragadta az egyik szaracén közelben fekvő, kipárnázott 
palástját, és rögtönzött pajzsként használta. A védőeszköz meglepően 
hatékonynak bizonyult, bár Joinville egyik megjegyzéséből képet 
alkothatunk a középkori hadviselés brutalitásáról: a krónikás azt írja, 
szerencsésnek mondhatja magát, hogy csak öt helyen sebesült meg a 
nyilaktól. 

Joinville csatajelenetekről szóló eleven beszámolója tovább gyarapítja a 
hadviselés erőszakosságára vonatkozó ismereteinket, és végigkíséri a 
végzetes nap óta eltelt évszázadokat. Egy Frederic de Loupey nevű lovagot 
lándzsatalálat ért, olyan mély sebet ejtve, hogy , úgy ömlött a vér a testéből, 
mint egy hordónyílásból", Erard de Sivery-t pedig az orrán érte kardcsapás, 
s orra , ott fityegett a szája fölött" Valóban heves ütközetről volt szó. 

A délután előrehaladtával csökkent a muzulmán ellentámadás intenzitása. 
Alkonyat táján Lajos fedezet gyanánt egy csapat íjpuskást sorakoztatott föl 
a keresztesek vonalai előtt. A számszeríj borzalmas fegyver volt, rendkívül 
súlyos sebet ejtett azon, aki elég balszerencsés volt ahhoz, hogy a nyíl 
útjába kerüljön: olyan borzalmas sérüléseket, hogy a pápaság egy ideig 


megpróbálta betiltatni a használatát. A Lajos erőit támadó muzulmánok 
látták a halál előhírnökeinek érkezését, s ez is elegendő volt: elvonultak a 
csata színhelyéről, ami az ellentámadás kudarcát jelentette. Ugyanakkor a 
keresztesekhez is nagyon vegyes hírek érkeztek. A katonák tömegével 
özönlöttek vissza a folyón, és némelyiküknek úszva kellett megkísérelnie, 
hogy biztonságba jusson, de sokan vízbe fúltak. 

Az egyiptomi tábor a keresztesek kezére jutott, ám kihasználva a csata 
zűrzavarát, a beduinok kifosztották. Noha a beduinok elvileg az 
egyiptomiak szövetségesei voltak, és az ütközetben is mellettük harcoltak, a 
dolgok ilyetén fordulata senkinek nem okozott különösebb meglepetést. 
Joinville tárgyilagos egyszerűséggel pusztán annyit közöl, , a beduinoknak 
az a szokásuk, hogy mindig a gyengébbikre csapnak le". Látva, hogy az 
egyiptomiak elveszítették a tábort, a beduinok nem haboztak maximálisan 
kiaknázni a kínálkozó lehetőséget. 

Nem tudva az előhad katasztrófájáról, a derékhad számára elsőre úgy 
tűnhetett, a keresztesek csodálatos győzelmet arattak. A haderő sikeresen 
átkelt a folyón, és Mansurah alatt volt. Előttük állt a Kairóba vezető, nem 
túl hosszú út. A nap elején mindezt bizonyára diadalként értékelték volna. 
A hadművelet elsődleges célja az volt, hogy a hadsereg átjusson a vízen, és 
ezt sikerült is elérni. Még nem tudták, hogy csak pirrhuszi győzelmet 
arattak. 

A csata végkimenetelét illetően egy ideig az egyiptomi oldalon is zavar 
uralkodott. A keresztes előhad kezdeti fényes sikerei után nagyon sok 
muzulmán menekült át Mansurahból Kairóba. Napnyugatkor érkeztek a 
városhoz, és a nekik nyitva hagyott Bab an-Nasr nevű kapun keresztül 
jutottak be Kairó biztonságot adó falai közé. Azt hitték, a győzelemtől 
feltüzelt, újabb sikerekre éhes keresztesek szorosan a nyomukban vannak. 

A mamelukok végső győzelméről szóló hírek másnap reggel, szerdai 
napon érkeztek meg Kairóba, mire a lakók eksztázisban törtek ki. , A város 
ünnepre készült, az örömteli hírt dobpergéssel tették közzé. A frankok fölött 
aratott diadal hatalmas boldogságot és lelkesedést váltott ki. Ez volt az első 
ütközet, ahol a török oroszlánok legyőzték a hitetlen kutyákat"? (a szerző 
nyilvánvalóan a jelenlegi hadjáratra utal, és nem veszi számításba a 
keresztesek ellen a korábbi években elért sikereket). 

Lajosnak is időbe került, mire teljesen átlátta, mi történt. A 
hadseregparancsnokoknak még a modern korban is nehéz átlátniuk a 
hadszíntér különböző pontjain zajló eseményeket. A középkori 


hadvezéreknek, akik nem rendelkeztek technikai eszközökkel a harctéri 
fejlemények értékelésére, sokkal nehezebb dolguk volt. Az információkért 
hírvivőkre kellett hagyatkozniuk, akik a csata hevében sokszor csak 
nehezen tudtak átvergődni a harcmezőn. 

A király aznap nem szerzett tudomást fivére sorsáról, bár korábban már 
nyilvánvalóan tájékoztatták, hogy a gróf csapdába került egy mansurahi 
házban, és segítségre szorul. Mindenfelé heves harcok jelei látszottak. 
Mansurah környékén mindenütt holttestek hevertek, a kísérteties 
naplementébe pedig - mely ezen a szélességi körön rendkívül rövid ideig 
tart - a súlyos sebesültek és a haldoklók jajkiáltásai hasítottak bele, akiknek 
a testét szörnyű sebek borították, melyek gyógyítására nem sok remény 
mutatkozott. 

Még a kevésbé súlyos sérülések ellátása is gyötrelmes kínokkal járt, a 
kisebb vágások esetén például a sebre öntött forró ólommal igyekeztek a 
vérzést elállítani. A harcosoknak borzalmas sebesüléseik voltak. Egy erős 
kard- vagy fejszecsapás nyomán a csont darabokra zúzódott, mások pedig, 
mint például a szerencsétlenül járt Guillaume de Sonnac, az arcra mért 
erőteljes ütés következtében elveszíthették a szemük világát. 

Hamarosan leszállt az est, amikor átgondolhatták és értékelhették az 
aznapi történéseket. A túlélők hálát adtak az Istennek, amiért megérhették a 
következő napfelkeltét. Ám gondolataikba negatív érzések is vegyültek: 
szomorúság a meghalt barátok miatt, aggodalom a sebesültekért és a 
fogságba esettekért, sőt olykor bűntudat is, amiért túlélték az ütközetet, 
mások pedig odavesztek. És természetesen félelem és bizonytalanság a 
közeljövő miatt. 

A Mansurahot körülvevő porban ezen az estén alighanem sokan tartottak 
önvizsgálatot. A keresztes sereg színe-java széttiporva hevert Mansurah 
utcáin. A haderő elit alakulata, a templomosok súlyos veszteségeket 
szenvedtek. 

A rend nagymesterét hatalmas testi és lelki kínok gyötörték, amikor a 
szétroncsolt szeméből sugárzó fájdalom átjárta egész testét, néhány 
pillanatra elterelve figyelmét a bajtársaival kapcsolatos szörnyű érzésekről, 
akikkel soha többé nem találkozhat a földi lét során. A kiváló harcosok 
alkotta angol kontingens, mely nagy hasznára lehetett volna az 
expedíciónak, lényegében megsemmisült, vezére holtan hevert a mansurahi 
utca porában. Ahogy egyre több részlet jutott a franciák tudomására a város 


falai közt történt katasztrófáról, úgy vált egyre nyilvánvalóbbá, hogy a 
, győzelemért" hatalmas árat kellett fizetni. 

Lajos katonái közül nagyon sokan odavesztek, és a király sokat gyötrődött, 
hogy nem kap híreket. Kétségbeesetten várta, hogy megtudja, mi történt 
Artois grófjával. Ekkorra már Joinville is újból a király társaságában 
tartózkodott, és akkor is jelen volt, amikor egy porlepte ispotályos lovag, 
Henri de Ronnay lovagtestvér, a rend prépostja belépett Lajos sátrába. 
Megcsókolta Lajos páncélba bújtatott kezét, és várta, hogy a király 
kérdéseket tegyen föl, mivel híreket hozott a mansurahi eseményekről. 
Lajos nem kertelt, rögtön afelől érdeklődött, tud-e valamit az artois-i 
grófról. 

A lovag komoran csak annyit mondott, biztosan tudja, hogy Lajos fivére, 
az artois-i gróf már a Paradicsomban van. A királynak könny szökött a 
szemébe, úgy érezte, menten megszakad a szíve: minden hibája ellenére 
nagyon szerette a grófot. Látva, hogy Lajost mennyire megrendítették a 
szavai, a lovag emlékeztette az uralkodót, milyen dicsőséges győzelmet 
aratott a fivére: az ellenség támadásai közepette átkelt a folyón, 
megütközött velük és megfutamította őket, elfoglalta sátraikat és 
megszerezte hadigépeiket. Csodálatra méltó tettet vitt véghez. 

A király tudta, hogy valóban így történt, ám úgy tűnt számára, hogy a 
győzelemért túl nagy árat kellett fizetni. Lajos valódi érzései nyilvánvalóak 
lehettek a jelenlévők számára. A lovaghoz fordult, és ezt mondta: 
, Dicsőség az Úrnak mindazért, amit nekem adott!?, s közben patakzott a 
könny az arcán. Lajos most már jól tudta, milyen hihetetlenül súlyos ára 
lehet a dicsőségnek és a hírnévnek. 


8. 


Mélyponton 


A mansurahi csata után a kereszteseknek adott haladék nem tartott sokáig. 
Immár egész Egyiptom tisztában volt vele, mekkora fenyegetést jelentenek. 
A keresztesek jelenléte a Kairó kapujának számító Mansurahnál tőr volt, 
mely Egyiptom szívének szegeződött. Az egyiptomiak nem hagyhatták, 
hogy a keresztesek megvessék a lábukat ott, ahová eddig eljutottak. 
Ellentámadáson törték a fejüket, hogy visszaszorítsák a nyugatiakat a folyó 
túlpartjára. Az akció nem is váratott sokat magára. 

A város mellett vívott ütközet alaposan kimerítette a kereszteseket, akik 
között sok volt a sebesült. Sokuk az egyiptomiaktól elfoglalt táborhelyen 
ütötte föl a sátrát. Joinville a tábor megszerzésekor zsákmányolt szaracén 
ostromgépek szomszédságában állította föl az övét, melyet a templomosok 
bocsátottak rendelkezésére. 

Nyugovóra tért és hamarosan mély álomba merült, ahogy a túlélés fölött 
érzett megkönnyebbülés és a fáradtság úrrá lett rajta. Almából azonban még 
napkelte előtt fölriadt. Arra ébredt, hogy a táborban káosz uralkodik. A 
pirkadat előtti órák sötétjének csendjét az őrszemek hangos , Fegyverbe! 
Fegyverbe!" kiáltásai törték meg. Nem lehetett kétséges: a muzulmánok 
rohamot indítottak a tábor ellen, megkezdődött az ellentámadás. 

Joinville felriasztotta fegyvernökét és kiküldte megnézni, mi zajlik 
odakinn. A megrémült szolga hamarosan visszatért. Nemcsak afféle kisebb 
rajtaütésről volt szó, a muzulmánok nagyszabású támadást indítottak, 
melyben lovas- és gyalogosegységek is részt vettek. Az őröket, akiket Lajos 
a — megszerzett  ostromgépek mellé állíttatott, legyilkolták — vagy 
meghátrálásra késztették. A tábor közepén ekkor már ádáz kézitusa folyt. 

Joinville akcióba akart lendülni, ám erősen akadályoztatva volt. A 
csatában olyan súlyos sérüléseket szenvedett, hogy nem tudta felcsatolni a 
teljes páncélzatot, meg kellett elégednie egy vastagon bélelt köpönyeggel és 
az acélsisakkal. A közvetlen közelében tartózkodó lovagokkal habozás 
nélkül nekirontottak a szaracénoknak, és visszaszorították őket az 
ostromgépek mögé, ahol azonban tekintélyes létszámú muzulmán lovasság 
várakozott fenyegetően. 


Mivel ráeszmélt, hogy nem tudja megfelelően ellátni a tábor rá eső 
részének védelmét (számos honfitársának szintén túl súlyos sérülései voltak 
ahhoz, hogy fölvehessék a teljes vértet), segítségért küldetett a királyhoz. 
Lajos az egyik lovagját, Gaucher de Chátillont küldte a megsegítésükre, 
akinek feltűnése eltántorította a muszlim lovasságot a támadástól. Kiélezett 
helyzet volt. 

Látva, hogy kezdeti támadásaikat visszaverték, az egyiptomiak 
változtattak taktikájukon: a környéken található kövekből sietve kisebb 
barikádot építettek és elsáncolták vele magukat, ami némi védelmet 
biztosított nekik a számszeríjak halált hozó nyilaival szemben. A 
muzulmánok ezután sorra lőtték ki nyilaikat a táborra, nem kis zűrzavart 
idézve elő. Hatékonyságukat nagyban növelte, hogy a célba vett harcosok 
egy része nem volt megfelelő állapotban ahhoz, hogy felcsatolhassa 
páncélját. 

A tábor védői közül sokan megsebesültek, és a lovak egy része is erre a 
sorsra jutott. A keresztesek egyetértettek abban, hogy a veszedelmes 
íjászokkal kezdeni kell valamit. Tanácskozást hívtak össze és úgy döntöttek, 
hogy éjszaka, a sötétség leple alatt odalopóznak a barikádhoz és 
szétbontják, megfosztva az ellenséget a fedezékétől. A megbeszélésen a 
Joinville környezetéhez tartozó papi személyek egyike, bizonyos Jean de 
Voisey is jelen volt. Keveset beszélt, de hamarosan bebizonyította, hogy a 
tettek sokkal többet érnek a szavaknál. 

A tanácskozást követően a pap teljesen egyedül kigyalogolt a táborból, és 
egyenest a muzulmán íjászok felé tartott, vértezet gyanánt egy acélsisakot 
és egy bélelt köpönyeget viselt. Látva a kíséret nélküli, látszólag 
fegyvertelen férfiút, a muzulmánok azt hitték, valamilyen holdkóros 
közeledik a keresztesek felől, és gúnyolódni kezdtek az elmeállapotán. 
Hamarosan eljött a keserves kijózanodás ideje. A pap egy lándzsát 
rejtegetett a köpönyege alatt, és amikor elég közel jutott a muzulmán 
barikádhoz, váratlanul közéjük hajította. A váratlan esemény készületlenül 
érte az egyiptomiakat, akik pánikba estek és menekülni kezdtek. 

Mindez csak az első felvonása volt a kibontakozó heves összecsapásnak. 

Amikor látták a pap sikeres akcióját, sok keresztes felbátorodott és 
kirohant a táborból, hogy a segítségére siessen. Ezzel egyidejűleg egy 
csapat egyiptomi lovas is a helyszínre vágtatott menekülő bajtársaik 
támogatására. Körülfogták a keresztény gyalogosokat, akik rést próbáltak 
találni a lovasok vonalán, de nem jártak sikerrel. 


Számos ilyen tapogatózó manőver után az egyik keresztes az egyik 
muzulmán lovas felé hajította a lándzsáját, mely akkora erővel fúródott bele 
annak testébe, hogy beékelődött a bordái közé. A súlyosan sérült lovas 
elvonult, nyomában a látványtól elbátortalanodott bajtársaival. Ezzel 
megnyílt az út a keresztesek számára, hogy szétbontsák a barikádot. A 
papot innentől kezdve vitézi erényeiről tartották számon, ami szokatlan 
elismerés lehetett Isten szolgájának. 

E muzulmán rajtaütések csak az előfutárai voltak egy sokkal nagyobb 
szabású támadásnak. Az egyiptomi hadvezetés közszemlére tétette a 
katonák előtt Artois-i Róbert fegyvereit, azt állítva, hogy azok Lajos 
királyéi. Vagyis azzal igyekezett nagyobb erőbedobásra késztetni a 
harcosokat, hogy megpróbálta meggyőzni őket, a keresztesek vezér nélkül 
maradtak. Lajos hiánya demoralizálhatja a keresztényeket, így egy 
ütközetben könnyen el lehet őket söpörni. 

A keresztesek szerencséjére a szaracénok táborába küldött kémeik alapos 
munkát végeztek. A keresztesek elleni koncentrált támadás tervéről a király 
és bárói is tudomást szereztek, így megtehették a szükséges ellenlépéseket. 
Sietve kihegyezett karókat ásattak le a tábor köré az egyiptomi lovasság 
távol tartására. Parancsba adták, hogy a harcosok teljes fegyverzetben 
gyűljenek össze éjféltájt a táborban, hogy megfelelően fogadhassák a 
közelinek tűnő támadást. 

Pirkadatkor a muzulmánok felkészültek az akcióra. Négyezer lovas 
alkotta, jelentős létszámú gyalogság támogatását is maga mellett tudó 
egység indult meg a tábor felé. A bevetett haderő elég nagy volt ahhoz, 
hogy bekerítse a kereszteseket. A muzulmánok körültekintően csatarendbe 
állították alakulataikat, ügyelve az emberállomány optimális kihasználására. 
Bretagne-i Péter gróf közeli táborhelyéhez egy csapat beduint irányítottak 
át. Az itteni akcióval azt próbálták elérni, hogy Lajos erősítést küldjön a 
grófnak, s ezzel megossza és meggyengítse erőit. 

A csapattestek elrendezése nem kis időt vett igénybe, így a muzulmánok 
csak dél körül álltak készen a támadásra. Az egyiptomi üstdobok által 
diktált viharos tempóra a csapatok megindultak és megrohamozták a tábort. 
Az első attak fő csapásiránya azt a területsávot érte, melynek védelmével 
Anjou Károlyt, Lajos király öccsét bízták meg. A muzulmánok vegyes 
harcrendben, a gyalogság és a lovasság akcióinak váltogatásával támadtak. 
A keresztes lovagok gyalogosan harcoltak, és ez az első, lendületes támadás 


sok gondot okozott nekik, mivel az egyiptomi gyalogosok görögtüzet 
tartalmazó agyagedényeket hajigáltak rájuk. 

Károlyt és embereit alaposan meglepte a támadás hevessége, és 
kétségbeesett segélykérő üzeneteket küldött fivérének, a királynak. Joinville 
szerint Lajos annyira megrendült, hogy megsarkantyúzta lovát és egyenesen 
belevetette magát a Károly körül örvénylő küzdelembe, személyesen 
vezetve a vad ellentámadást, mellyel sikerült is visszaszorítaniuk az 
egyiptomiakat. Egy alkalommal nagy veszélybe került - lova a görögtűz 
miatt égési sérüléseket szenvedett -, de sikerült elhárítania a közvetlen 
veszélyt. 

A két fivér, Guy és Baldwin d"Ibelin vezette outremeri csapatok - akik 
nagy számban érkeztek a Közel-Keletről Lajos hadjáratának támogatására - 
szintén szilárdan tartották magukat. Az ismétlődő támadások ellenére a 
vonal itt nem horpadt be. Más egységek ugyanakkor nem jártak ilyen 
sikerrel. Guillaume de Sonnac egy cölöpsor mögött sorakoztatta föl a 
templomosok mansurahi vérfürdőt túlélt, maroknyi csapatát (többen 
közülük nem vettek részt a városban lezajlott ütközetben). A szálfák 
azonban az erős napsütés és a száraz, forró éghajlat következtében 
kiszáradtak és rendkívül gyúlékonnyá váltak, így a rájuk hajított görögtűz 
hatására csakhamar máglyaként lobogtak. 

Mielőtt a lángok elhamvadtak volna, a muzulmánok rárontottak a 
templomosokra, és ádáz csata kezdődött. Néhány nappal korábban a rend 
nagymestere, de Sonnac megvakult az egyik szemére, és most a borzalmas 
ütközetben a másik szeme világát is elveszítette. El kellett szállítani a 
harcmezőről, és nem sokkal később, rövid haláltusa után visszaadta lelkét 
teremtőjének. A templomosok által védett területet és környékét olyan 
heves támadások érték, hogy a talaj eltűnt a vastag nyílvesszőszőnyeg alatt. 

Joinville és katonái egy másik francia lovag, Guy de Mauvoisin és Vilmos, 
Flandria grófja mellett hadakoztak. A krónikás a mansurahi csatában 
szerzett sebei miatt nem lehetett teljes értékű harcos. Guy emberei erősen ki 
voltak téve a görögtűznek, és beletelt egy kis időbe, mire úrrá tudtak lenni a 
fellobbanó lángokon. 

Az egyiptomiak ezután a flandriai grófra irányították figyelmüket, vad 
támadásokat intézve ellene. Amikor Joinville látta ezt, utasította 
számszeríjászait, hogy kapják oldalba az ellenséget. A muzulmán sereg 
ezúttal is nagyon megszenvedte az íjpuskák nyilait, és hátrálni kezdett, mire 
a keresztesek átkapaszkodtak a tábor körül felállított barikádokon és 


nekirontottak az ellenségnek. Számos egyiptomit lekaszaboltak, és sok 
hadizsákmányt szereztek. 

Miközben az említett egységek szilárdan tartották magukat, nem messze 
tőlük válságosra fordult a helyzet. Alfonz, Poitiers grófja az arcvonal egy 
másik szakaszának védelmét látta el; az összes embere gyalogosan küzdött, 
egyedül ő ült lóháton. Az egyiptomiak nagy erőkkel támadták őket, és rövid 
időre áttörték a védelmi vonalat. Alfonz a zűrzavar közepén találta magát, a 
lovát megragadták, és megpróbálták magukkal vonszolni. 

A gróf elfogása nagy sikert jelentett volna az egyiptomiak számára, a 
keresztesek harci moráljára viszont hatalmas csapást mért volna. Az 
arcvonal mögött jelentős létszámú tábori személyzet tartózkodott, amelynek 
nem a fegyverforgatás volt a reszortja, ugyanakkor fontos szerepet játszott a 
középkori hadsereg olajozott működtetésében. Amikor látták, hogy a gróf 
fogságba esik, belevetették magukat a küzdelembe. Az újonnan feltűnt, 
váratlan erősítés fellépése megfordította a csatározás kimenetelét. Az 
egyiptomiakat készületlenül érte az akció, Poitiers grófja pedig a 
mészárosok,  fegyverkovácsok, tábori szakácsok, sőt nők tarka 
egyvelegének köszönhetően megmenekült. Épp hogy sikerült elkerülni a 
katasztrófát. 

A muzulmánok az elhúzódó hadművelet során az arcvonal teljes 
hosszában heves támadásokat intéztek a keresztesek ellen, ezek intenzitása 
azonban változó volt. Például a védelmi vonal egyik szakaszát egy Joscelin 
de Brancion nevű francia lovag és emberei felügyelték. Joscelinnek húsz 
lovag állt az irányítása alatt (a keresztes hadjárat idején a legtöbb harcos 
saját hűbérura kötelékében teljesített szolgálatot, nem pedig a királyi sereg 
állományába tartozott), és a táborért vívott ádáz harcban tizenketten 
közülük elestek, s jó néhány gyalogosa is erre a sorsra jutott. 

Maga Joscelin is olyan súlyos sérüléseket szenvedett, hogy bár a csatát 
túlélte, nem épült fel, és hamarosan ő is távozott az élők sorából. Halálával 
beteljesült személyes vágya. A lovagot még franciaországi tartózkodása 
idején annyira felháborították a nyugat-európai keresztény hatalmak között 
zajló háborúk, hogy egy alkalommal letérdelt az oltár elé és buzgón 
fohászkodni kezdett az Istenhez, hogy , mentse ki a keresztények 
háborúiból, és adja meg neki, hogy az Ő szolgálatában érje a halál". Isten 
meghallgatta kérését. 

A nagyszabású támadást sikerült visszaverni, de a küzdelemben a 
keresztesek elérkeztek  teljesítőképességük határához. Ugyanakkor 


tekintettel az országukban kialakult hatalmi vákuumra, az egyiptomiak is 
elismerést érdemelnek, amiért ilyen intenzív támadásokat tudtak vezetni. A 
néhai Ajjúb szultán halálával Egyiptom kormányos nélkül maradt. Fia és 
utóda, Túránsáh apja halálakor több száz mérfölddel keletre, Szíria területén 
tartózkodott. Afféle átmeneti kormányzatot hoztak létre, ám Egyiptom 
stabilitása Fakhr adDin vezír Mansurahnál bekövetkezett halála után ismét 
megrendült. 

A hadsereg a mameluk Bajbarsz irányítása alatt állt, aki politikai és 
hadvezéri ambíciókat is táplált. 1250. február végén, alig pár héttel a 
mansurahi események után, Túránsáh végre megérkezett Egyiptomba, hogy 
jelentkezzen az örökségéért. Megjelenése nem sokat lendített a dolgokon, 
lévén hogy a hatalmi pozíciókat keletről érkezett, saját embereivel 
igyekezett betölteni, a néhai szultán régi támogatóit pedig mellőzte. És ami 
a legrosszabb, a mamelukok úgy látták, az új uralkodó hatalmuk 
csorbítására törekszik. Túránsáh nem is választhatott volna veszélyesebb 
ellenséget. 

A keresztesekre hatalmas nyomás nehezedett, alakulataik a közelmúltban 
lezajlott . összecsapásokban végzetesen kimerültek. A  mansurahi 
vérfürdő szörnyű csapást jelentett a harci állományra, és a tábor elleni 
muzulmán támadás is nagy emberáldozatokat követelt. A támadást sikerült 
ugyan elhárítani, de az emberveszteség mellett más súlyos problémák is 
felmerültek. Az emberek a sorozatos megpróbáltatásoktól elfáradtak. 
Sokuknak sebesüléseik voltak, márpedig a kezdetleges gyógymódok mellett 
ezek önmagukban is halálos ítélettel érhettek föl. 

A katonák harci moráljára is tekintettel kellett lenni. A Damietta egy évvel 
korábbi elfoglalása fölötti lelkesedésükben bocsánatos bűn volt azt 
hinniük, hogy Isten az ő oldalukon áll, és diadalra vezeti majd őket. A tény, 
hogy nem tudták bevenni Mansurahot és nem indulhattak meg Kairó ellen - 
főleg ha számításba vették, hogy az Ajjúb halála utáni interregnum idején 
Egyiptom sebezhető volt -, bizonyára alaposan megtépázta önbizalmukat. A 
harcosokat kétségek kezdték gyötörni, amit a bármikor esedékes muzulmán 
támadás miatti állandó készenlét okozta fáradtság és idegesség is táplált. 

Természetesen a másik félnek is voltak gondjai. A muzulmánok minden 
erőfeszítése ellenére - márpedig a fennmaradt források alapján joggal 
állíthatjuk, hogy igen nagy energiákat mozgósítottak - a keresztes had 
makacsul beásta magát, vészesen közel Kairóhoz. Az egyiptomiakat ez 


igencsak aggasztotta, különösen az adott szituációban, amikor az új szultán 
hatalomba lépése előtt meglehetősen képlékeny volt a politikai helyzet. 

A keresztesek bebizonyították, hogy vitézül tudnak küzdeni. Jól 
felfegyverzett, bátor harcosok voltak, és amikor a saját taktikájukat 
alkalmazhatták, félelmetes erőt képviseltek. Nemcsak a nehézlovasságuk 
volt eredményes, hanem Joinville gyakori utalásai szerint a számszeríj is 
hatékony fegyver volt a kezükben. A tábor védelmében a lovasság is részt 
vett, de nem ők vitték a prímet, hanem a gyalogság. Lajos gyalogosai 
bebizonyították, hogy nagyszerű, vitéz, kitartó és rettenthetetlen harcosok. 

Az erőviszonyok meglehetősen kiegyenlítettek voltak, és ebben a 
helyzetben már egy-két váratlan esemény is teljesen felboríthatta az 
egyensúlyt. Nem sokkal a borzalmas mansurahi harcok után a folyó kezdte 
felszínre vetni a holttesteket, márpedig ezekből akadt bőségesen. A 
folyóban hamarosan mindenfelé oszlásnak indult holttestek lebegtek, 
teljesen elszennyezve a vizet. Az izzó forrósággal és a könyörtelen nap 
perzselő sugaraival minden tényező együtt volt egy súlyos járvány 
kirobbanásához. 

A keresztesek tudták, milyen következményei lehetnek a testek 
rothadásának, és megpróbálták elejét venni a dolognak. A feladat pontos 
végrehajtást igényelt, amit ráadásul a holttestek visszataszító állapota is 
nehezített. Egy héttel a csata után az erősen oszló tetemek azonosítása 
sokszor gondot jelentett. Egyszerű, ugyanakkor hatékony módszert 
alkalmaztak: a körülmetélt testeket egyiptominak feltételezték, és a 
keresztesek által épített pontonhídon túl a folyóba dobták, ahol azok lefelé 
úsztak, és a tábortól biztos távolságban bomlottak el. A körül nem metélt 
holttesteket kereszténynek tekintették, és a külön erre a célra ásott 
tömegsírokba temették. 

A helyzet hamarosan rosszra fordult. Nem tudni, hogy a rothadó emberi 
testek vagy más miatt, de nemsokára járvány kezdett dühöngeni a 
keresztények táborában. A betegség tünetei egyértelműek voltak. A lábon a 
hús elhalt, és visszataszító fekélyek keletkeztek, a beteg ínye pedig 
sorvadásnak indult. A legsúlyosabb esetekben orrvérzés is fellépett, ami 
majdnem mindig a halál előjelének számított. 

Egyes vélemények szerint skorbutjárvány tört ki, így a betegség nem volt 
közvetlenül visszavezethető a tábor közelében található nagyszámú 
holttestre. Ez nagyon is elképzelhető. A hadsereg ellátására szolgáló élelem 
minősége sok kívánnivalót hagyott maga után: a táplálék nagy része a 


tartósítás érdekében alaposan meg volt sózva, és nehéz volt friss élelemhez 
jutni. A böjt időszaka alatt például a folyóban fogott angolna volt az 
egyedüli halféleség a keresztesek számára. 

Joinville ennek tulajdonította a járványt, mivel úgy gondolta, az angolnák 
a folyóban rothadó emberi tetemeken lakmároztak, következésképp ők 
okozták a ragályt. A sereg dolgát azonban egy másik probléma is 
nehezítette. Noha Damiettánál számos keresztény hajó állomásozott, 
melyek könnyűszerrel felhajózhattak volna a folyón, hogy élelmiszer- 
utánpótlást szállítsanak a Mansurah mellett táborozó katonáknak, jó néhány 
napja egyetlen hajó sem érkezett. 

Egy nap aztán a kora reggeli ködfátyolon át csodálatos látvány tárult a 
szemük elé: hajó közeledett feléjük. Amikor hallótávolságon belül ért, a 
fedélzeten tartózkodó emberek a tudtukra adták, hogy a jármű a flandriai 
grófhoz tartozik (aki a sereggel volt), ők pedig most érkeztek Damiettából. 
Megrázó híreket hoztak. 

A hajók tartós távolmaradására egyszerű volt a magyarázat. A 
muzulmánok számos gályát szállítottak át teveháton a folyó keresztes 
tábortól északra eső részéhez, a Damietta és a tábor közötti szakaszhoz. 
Ezeket elrejtették a Nílus Bahr al-Mahalla nevű holtágában, ahonnan 
támadásokat intéztek Lajos folyón felfelé tartó hajói ellen, majd blokádot 
állítottak föl, mely elképesztően hatékonynak bizonyult. A keresztesek 
eleddig nyolcvan hajót vesztettek, melyek mind át akartak törni, hogy 
eljussanak a Mansurahnál lévő táborhoz. Az elfogott legénységet a 
muzulmánok kivétel nélkül a partra szállították és kivégezték. A blokádon 
mindössze ez az egyetlen gálya tudta átverekedni magát. 

A flotta bevetésével az egyiptomiak olyan terepre merészkedtek, amely 
nem volt az erősségük. Lévén hogy az ország a Földközi-tenger partján 
fekszik, a hajózás tudománya nem volt ismeretlen számukra, ám a 
hadviselést illetően szinte kizárólag a szárazföldi haderőre építették 
stratégiájukat. A tengeri hadviselést nem tartották sokra, olyannyira, hogy a 
hadihajók legénysége nem kis részben a hadifoglyok közül került ki. 

A keresztesek elleni hadjárat kapcsán Ibn Abd al-Zahir krónikás magát 
Túránsáhot is megrója, amiért az egyik ütközetben hajóra szállt, és ,az 
események szemlélőjeként" vitorlázgatott, ahelyett hogy lova nyergében 
csatába vágtatott volna. A mamelukok összességében lebecsülték a 
hadviselés e válfaját, ám figyelemre méltó, hogy Bajbarsz trónra lépése 
után gyakorlatiasabban viszonyultak a hadiflottához, és az emberben 


óhatatlanul fölmerül, hogy az egyiptomi hajóknak a keresztesek elleni 
hadjáratban mutatott kiváló teljesítménye döntően befolyásolhatta a szultán 
jövőbeli stratégiáját. 

Ezek szörnyű hírek voltak a keresztesek számára. A Damiettából érkező 
élelmiszer-utánpótlás hiányában Mansurah ostromát nem lehetett sokáig 
folytatni. Az nem jöhetett szóba, hogy huzamosabb ideig a Mansurah 
szomszédságában elterülő vidékek nyújtotta sovány koszton éljenek, így 
erősen a magukkal hozott élelemre voltak utalva, mely azonban fogytán 
volt. A jól érzékelhető ellátási problémák hatására alaposan megdrágult az 
élet a táborban, az élelmiszerárak a csillagos égbe emelkedtek. 

Fönnállt a veszélye annak, hogy a hadjárat stratégiai célkitűzéseit teljesen 
föl kell adni. Nem sokkal korábban a sereg még azt tervezte, hogy 
elfoglalja Kairót és kiűzi onnan az ellenséget. Most pedig - anélkül, hogy 
ennek teljesen tudatában lettek volna - mintha új cél lebegett volna a 
szemük előtt: a túlélés. A járvány, éhínség, háború és pusztulás sújtotta 
tábor szörnyű körülményei között alighanem sok kereszténynek óhatatlanul 
eszébe jutott a tíz csapás, mellyel Mózes istene több évezreddel korábban e 
földet sújtotta. 

A rossz hírek a taktika felülvizsgálatára késztették Lajost. Amikor a 
haditanácsban megvitatták a helyzetet, egyetértettek abban, hogy át kell 
kelniük a folyó északi partjára a burgund herceg táborába, aki helyben 
maradt, mikor a sereg többi része átkelt a folyón. Amíg nem sikerül 
átjutniuk, az a veszély fenyeget, hogy ostromlóból ostromlottá válnak. 

A döntés jól tükrözi a stratégiai tervezésben bekövetkezett változásokat. 
Belátták, hogy a győzelem esélyei megcsappantak. Többé nem voltak abban 
a helyzetben, hogy elhúzódó hadjáratot folytassanak Mansurah ellen, 
harcképességük pedig napról napra fogyatkozott. A hangsúly 
megmásíthatatlanul egyre inkább a visszavonulás felé tolódott. A 
hadiszerencsében beállt drámai fordulat nem nagy mozgásteret engedett a 
kereszteseknek, föl kellett adniuk foglalásaik egy részét, melyért pedig nem 
kis árat fizettek. 

Az immár elkerülhetetlen visszavonulás fedezésére Lajos elrendelte egy 
palánk építését, mely hídfőerődként szolgált a harcosok számára. Az 
építmény el is készült, bár nem lett túl magas. A hadjárat ezzel új 
szakaszába lépett, mivel elérte a csúcspontját és túljutott rajta. Korábban 
csak a győzelem megszerzésére tudtak gondolni, most pedig egyedül a 
visszavonulásra. 


Elsőként a hadfelszerelést kellett átszállítani a túloldalra. A folyó déli 
partján jelentős létszámú fegyveres - köztük maga Lajos - maradt a málha 
őrzésére. A felszerelés gazdag zsákmány lehetett volna az egyiptomiaknak, 
ezért bármi áron meg kellett védeni. Amikor végre sikerült biztonságban 
átjuttatni a folyón, a király és bárói is átkeltek. Egyedül Walter de Chátillon 
és emberei maradtak utóvéd gyanánt. 

A hídfőerődben egy alakulat maradt, és az egyiptomiak - akik észrevették, 
hogy a keresztesek tömegével igyekeznek visszafelé a folyó túlpartjára - 
heves támadást intéztek a sebtében felállított sánc ellen. Több csapat lovas 
íjász körülvette az erődöt és nyílzáport zúdított rá, más egyiptomi egységek 
pedig kövekkel próbálkoztak. A védőknek nagyon nehéz dolguk volt, és 
gondjaikat tetézte, hogy a palánk nem volt elég magas. Az ostrom során 
Anjou Károly tanúbizonyságot tett vitézségéről és határozottságáról. 

Az átkelést mindazonáltal sikerült végrehajtani. A sereg berendezkedett az 
új táborban, és azt remélte, ismét fordulat áll be a hadjárat menetében. 
Sajnos azonban minden maradt a régiben. A keresztesek egészségi állapota 
a helyváltoztatás ellenére sem javult. Joinville különösen súlyos állapotban 
volt, mansurahi sebesülésektől legyengült szervezetét láz támadta meg. A 
krónikás ágyhoz volt kötve, és egy reggel történt valami, amin egészen 
meghatódott, egy olyan esemény, mely emlékeztet bennünket arra, hogy 
beszámolója időnként nagyon is személyes jellegű. 

Joinville az ágyában feküdt és a reggeli imádságot hallgatta, amikor 
észrevette, hogy a pap előbb megtántorodik, majd teste egyre jobban inogni 
kezd. Joinville kipattant az ágyból és sikerült megakadályoznia, hogy a 
földre zuhanjon. A pap magához tért és befejezte a szertartást, de 
egyértelmű volt, hogy ő is megkapta a táboron végigsöprő betegséget. 
Lakonikus tömörséggel Joinville azt írja, , többé nem celebrált misét". 

A tartós nélkülözés miatt a kereszteseknek sürgősen tárgyalásokat kellett 
kezdeményezniük az ellenséggel. — Lajos — indítványozta, — hogy 
visszaszolgáltatja Damiettát az egyiptomiaknak, amennyiben Jeruzsálem 
újból keresztény fennhatóság alá kerül. Az ajánlat lényegében teljesen 
egybevágott azzal, amit korábban állítólag Ajjúb szultán terjesztett elő. 
Mindez jól mutatja, mennyire kényessé vált ekkorra a helyzet. Lajos 
önbizalma alaposan megcsappant, ajánlata éles ellentétben áll korábbi 
magatartásával, amikor a hadjárat előző szakaszaiban kategorikusan 
elutasított mindenféle tárgyalási javaslatot. 


Békülékeny hozzáállása annak tudható be, hogy a keresztesek pozíciói 
hirtelen meggyengültek. Az egyiptomiak ezzel nagyon is tisztában voltak, 
így igen kemény feltételeket szabhattak. Az indítvány értelmében az 
egyiptomi szultánnak gondoskodnia kell a damiettai betegek ellátásáról, 
amíg vissza nem lehet őket küldeni a keresztesekhez, emellett az 
ostromgépekre és a sózott húsra is vigyáznia kell, míg vissza nem 
szolgáltatják őket. 

A szultán túszokat kért, mire a keresztesek növekvő elkeseredésük 
jeleként a király egyik fivérét ajánlották biztosítékul. Ám a muzulmán 
hadvezetés nem érte be ennyivel, és nem kevesebbet követelt, mint hogy 
magát Lajost adják túszul. E feltételt megfontolás tárgyává sem lehetett 
tenni, így a tárgyalások megfeneklettek. Egy tárgyalássorozat csak akkor 
vezethet eredményre, ha mindkét fél azonos tárgyalási pozícióban van. A 
keresztesek azonban gyenge pozíciót tudhattak magukénak, és a 
muzulmánok tudták ezt. Az egyiptomiak olyan szigorú követeléseket 
támaszthattak, amilyeneket akartak, mivel katonai megoldás esetén - ami a 
diplomáciai erőfeszítések kudarcba fulladása után szükségszerűen előtérbe 
szokott kerülni - övék lett volna a győzelem. 

A békés rendezés meghiúsulta miatt a keresztesek helyzetének romlása 
riasztó méreteket öltött. A harcosok irtózatos kínokat éltek át, amikor a 
tábori felcserek kivágták az elhalt fogínyt, hogy a katonák meg tudják rágni 
az ételt. Joinville azt írja, hogy miközben a sebészek a rettenetes 
beavatkozást végezték, a tábort betöltötte az emberek fájdalmas kiabálása, 
mely a krónikás szerint a vajúdó asszonyok sikoltására emlékeztetett. 

Lajos rettenetesen nehéz, ugyanakkor elkerülhetetlen döntés előtt állt. Ha 
maradnak, a sereg állapota csak tovább romlik, és könnyű préda lesz a 
muzulmánok számára. A támadás szóba sem jöhetett, mivel a haderő 
túlságosan legyengült ahhoz, hogy reális esélye nyíljon a győzelemre, az 
egyiptomiak ellenben Bajbarsz vezetése alatt félelmetes ellenfélnek 
számítottak. Így hát egyetlen választási lehetőség maradt. 

A Damiettába való visszavonulás keserű pirula lehetett a hadsereg 
számára. 

A Mansurahért vívott küzdelemben súlyos véráldozatokat hoztak, 
márpedig ha elállnak Kairó elfoglalásának tervétől, az emberveszteség 
hiábavalónak bizonyul. Ha azonban a sereg megmaradt része többé-kevésbé 
sértetlenül visszatér Damiettába, a keresztesek szilárd pozícióban 
maradnak. Ciprusról és az Outremerből feltölthetik készleteiket, jóllehet az 


Alexandriánál állomásozó egyiptomi hajók egyre komolyabb fenyegetést 
jelentettek a hajózási útvonalakra. 

A katonák Damiettában felépülhetnek sérüléseikből és feltöltődhetnek 
energiával. A városba erősítés is érkezhet, s a jövőben új hadműveletekbe 
kezdhetnek. Damietta birtoklása emellett erős ütőkártya lehetett a 
keresztesek kezében az esetleges tárgyalásokon, mivel az egyiptomiak 
bizonyára nem akarták, hogy ellenségeik az idők végezetéig az ellenőrzésük 
alatt tartsák a várost. Ha a keresztes had Damietta védelmet adó falai között 
lenne, sokkal jobb alkupozícióba kerülnének egy Damietta-Jeruzsálem 
csere tárgyában. Ez ugyan sokkal szerényebb eredmény volna, mint 
amilyenre az előző év mámoros napjaiban kilátás volt, de mégiscsak 
nyereség lenne. 

Ideje volt, hogy fontolóra vegyék azt, ami korábban elképzelhetetlennek 
tűnt. Lajos kiadta a parancsot a visszavonulásra. Alighanem élete egyik 
legborzalmasabb pillanatát élte át. A tengernyi megpróbáltatás, a dicsőség 
lehetősége és a nagy győzelmek ígérete után be kellett érniük annyival, 
hogy erőltetett menetben eljussanak egy biztonságos erődbe. Ráadásul ez is 
rosszul kezdődött. Damietta alig több mint egy hét járóföldre feküdt, és a 
menetelés során minden óra késedelemnek súlyos következményei lehettek. 
Amint elindulnak, a muzulmánok azonnal a nyomukba fognak eredni, ezért 
mindent el kellett követni haladásuk lelassítására. 

A muzulmánok késleltetésére mindjárt az elején nagyszerű alkalom 
kínálkozott. A folyó déli partjáról (ahol a muzulmánok tartózkodtak) az 
átkeléshez a keresztesek által épített pontonhidat kellett igénybe venni. A 
hidat viszonylag könnyű lett volna lerombolni, mindössze el kellett vágni a 
csónakokat összefogó köteleket, vagy föl kellett gyújtani az 
alkalmatosságot. A híd megsemmisítésével meg is bíztak egy egységet, ám 
valamilyen oknál fogva az nem hajtotta végre az utasítást. Vagyis a 
visszavonuló keresztesek sértetlenül hagyták a hidat az ellenség számára. A 
balfogás kitűnően példázza, milyen irányítási és ellenőrzési problémák 
merültek föl a hadjárat során. 

Előre megjósolható módon nem sokkal azután, hogy a keresztesek 
megkezdték demoralizáló visszavonulásukat, a muzulmánok támadni 
kezdték őket. A betegeket hajóra rakták, hogy viszonylagos kényelemben 
tehessék meg az utat, bár így is számolniuk kellett azzal a rémisztő 
perspektívával, hogy a Damiettába vezető hajóúton át kell törniük az 
egyiptomi blokádon. A keresztesek 1250. április 5-én, az ebéd elköltése 


után bontottak tábort. A hajók legénysége jelzőtüzeket gyújtott a fedélzeten, 
hogy a betegek odataláljanak. 

Még mielőtt befejezhették volna az evakuálás első szakaszát, muzulmánok 
rontottak a táborra, és lemészárolták a sebesülteket. Ekkoriban maga Lajos 
is súlyos beteg volt. Vérhasban szenvedett, emiatt ki kellett vágni a 
nadrágja ülepét, hogy szükség esetén azonnal engedelmeskedni tudjon a 
természet hívásának. Ennek ellenére visszautasította, hogy hajón tegye meg 
az utat, úgy döntött, osztozik embereivel a szenvedésekben. 

Megkezdődött hát a visszavonulás, mely azonban inkább pokoljárásra 
emlékeztetett. A győzelemtől megittasodott ellenség állandó támadásaitól, a 
betegségektől és az éhínségtől elgyötört katonák hangulata - szöges 
ellentétben a muzulmánok egyre javuló harci moráljával - mind 
siralmasabbá vált. Betegségével nem törődve Lajos az utóvéddel menetelt, 
ahol az események sűrűjében találhatta magát. Büszke tartással ült 
selyempalástjában lova nyergében, de a kellemetlen helyzet megalázó volt 
számára. 

Mivel súlyos állapota folytán nem tudta megvédeni magát, a király az 
egyik hűséges alattvalója, Geoffrey de Sargines vitézségére volt kénytelen 
hagyatkozni. Minden alkalommal, amikor egy üldöző muzulmán túl közel 
került, — Geoffrey  előreszegezett lándzsájával  fölnyársalta vagy 
megfutamította az illetőt. A visszavonulás fejvesztett menekülésbe csapott 
át, a biztonságba jutásért folytatott rendezetlen előrenyomulásba. 

A mamelukok bahrita ezrede ismét kitűnt a többi közül, , bátorságukkal és 
elszántságukkal szörnyű veszteségeket okoztak a frankoknak, hatalmas 
érdemeket szereztek a győzelem kivívásában. Rendkívüli erőbedobással 
küzdöttek: ők vetették bele magukat az ellenség üldözésébe, ők voltak az 
iszlám templomosai.?" Az alakulat más muzulmán egységekkel együtt 
folyamatosan támadta a frank utóvédet. A keresztesek egy pillanatra sem 
lankadhattak, nem állhattak meg pihenni, állandóan nyomukban volt az 
ellenség, mely vérszagot szimatolt. 

Lajos állapota útközben rosszabbra fordult, egyértelmű volt, hogy nem tud 
továbbhaladni. Egy kis faluban találtak egy szerény hajlékot, ahol a 
király megállhatott egy kis időre, hogy valamelyest összeszedje magát. 
Megkérdezték tőle, akarja-e, hogy követei felvegyék a kapcsolatot az 
ellenséggel a tárgyalások újrakezdése végett. Ez csakis egyet jelenthet: a 
sereg ekkorra veszedelmes helyzetbe került, és Damietta elérésére már nem 
sok esély mutatkozott. 


Lajos egyetértett a javaslattal, így egyik követe, Philip de Montfort útnak 
indult a szultánhoz a feltételek megvitatására. 

Lajos ekkorra már kritikus állapotba került. A betegség annyira levette a 
lábáról, hogy sokan azt gondolták, nem éri meg a másnapot. Mint tudjuk, a 
Franciaországból való indulás előtt is betegség kínozta, és a szörnyű 
háború megpróbáltatásai bizonyára nem használtak az egészségének. Philip 
tehát létfontosságú küldetést teljesített, ahol nemcsak a hadjárat sorsa, 
hanem a király élete is kockán forgott. A szultán a tudtára adta, hogy 
hajlandó tárgyalásokba bocsátkozni, és elkezdődtek a megbeszélések. 

Miközben folytak a tárgyalások, a hadjárat sorsa végképp 
megpecsételődött. A kereszteseknél szolgált egy Marcel nevű harcos, akit 
Joinville árulóként aposztrofál, de lehet, hogy csak egy egyszerű katona 
volt, akin úrrá lett a pánik. Bárhogy is, Marcel végigjárta a keresztesek 
táborát, azt kiabálva, hogy Lajos parancsot adott a katonáknak, adják meg 
magukat. Ez nem volt igaz, de a harcosok hittek neki, és a keresztesek 
egyre-másra adták át fegyvereiket az ellenségnek. 

Amint a megadás hírei eljutottak a szultánhoz, a tárgyalások 
megszakadtak, sőt a követeket is fogságba vetették. A sereg immár az 
ellenség könyörületére volt bízva. A betegségtől elgyötört Lajos maga is 
hadifogságba került, bár nagyon valószínűnek látszott, hogy az 
egyiptomiaknak másnap reggel már csak egy holttest lesz az őrizetükben. 
Rendkívül bizonytalan időszak volt. Az egyszerű katonáknak a túlélés 
maradt az egyetlen céljuk, a győzelemről szőtt ábrándok helyét jó ideje a 
kétségbeesés sötét árnyai vették át. Ami pedig az expedíciót illeti, egyedül 
az számított, hogy egy újabb napig folytathassák a harcot. Ügy tűnt, a 
hadjárat a csúcspont után elérkezett a mélypontra. 

Az —— egyiptomiak, különösen pedig  — Túránsáh, határtalanul 
megkönnyebbültek. A szultán lelkendező hangvételű levelet küldött 
Damaszkuszban , állomásozó parancsnokának, Jamal ad-Dinnak, hogy 
, tájékoztassa Öméltóságát, Jamal ad-Dint és az iszlám valamennyi 
gyermekét a hit ellenségei fölött Istennek köszönhetően aratott 
győzelemről". A fényes diadal annak köszönhető, hogy nagyon sokan 
felsorakoztak az ügy mellett, és hatalmas áldozatokat hoztak. A 
muzulmánok megalázó vereséget mértek a harmincezer halottat számláló 
frankokra, , ami pedig a hadifoglyokat illeti, megszámlálni sem lehet őket, 
olyan sokan vannak". Ha pedig bárkinek is kétségei lettek volna a győzelem 
nagyságával kapcsolatban, a szultán a dicshimnuszokat zengő levéllel 


együtt a francia király hermelinnel szegélyezett, skarlátvörös palástját is 
elküldte a címzetthez. 

A következő napok átmeneti időszakot jelentettek Lajos király életében. 
Szervezete ezúttal is leküzdötte a betegséget; a királynak vasakarata volt, 
egyedül ennek köszönhetően élte túl ezeket a rendszeresen visszatérő 
kríziseket. Élete új szakaszhoz érkezett. Lajos Európa egyik 
nagyhatalmának az uralkodója volt, hozzá volt szokva a fényűzéshez, 
körülötte alattvalók hada leste, hogy eleget tegyen minden szeszélyének. Ő 
építtette Párizsban a gazdagon felékszerezett Sainte-Chapelle-t, a francia 
király hatalmának e világi felmagasztalását a mennyország lelki 
gazdagságával ötvöző palotakápolnát. Az elkövetkező időkben rabságban 
tengeti majd életét, távol a fényűzéstől, bár általánosságban elmondható, 
hogy fogva tartásának körülményei összehasonlíthatatlanul jobbak voltak 
annál, mint amit katonái , élveztek". 

Istenfélő ember lévén Lajosnak szilárd volt a hite, amelyet most igencsak 
próbára tehetett, mivel a következő hónapokat fogságban töltötte, 
megfosztva méltóságától, miközben kínzással, sőt kivégzéssel fenyegették. 
Minden másodpercben úgy tűnt, közeleg a borzalmas vég, ám ennek 
ellenére Lajos példás bátorsággal és lelkierővel nézett szembe minden 
megpróbáltatással. Lajos király élete drámai fordulatot vett, születőfélben 
volt Szent Lajos legendája. 


9. 
Hadifogság 


Mialatt Lajost a szárazföldön foglyul ejtették, a vízi úton szállított betegek 
igyekeztek biztonságba jutni. A szabadság kivívásához nehéz út állt előttük, 
melynek kimenetele teljesen bizonytalan volt. A súlyosan beteg Joinville is 
az egyik hajó fedélzetén tartózkodott. Néhány lovag szintén a betegekkel 
tartott, hogy szükség esetén megvédhessék őket, bár a jelek szerint nem 
látták el megfelelően a feladatukat, ha ugyan megpróbálták egyáltalán. 

A Damiettába tartó hajók már nem sokkal az indulás után gondokkal 
küszködtek. Jóllehet folyásirányban haladtak, északi szelet kaptak, mely 
pontosan szembefújt, így csak fájdalmas lassúsággal juthattak előre. 
Joinville hajójának már az út legelején nehézségei támadtak. A szél hatására 
a hajó eltért az útiránytól, és egy kis öbölben találta magát, ahonnan alig 
tudott visszatérni a fősodorba. 

Ez azonban csak a kezdet volt. Röviddel pirkadat előtt a keresztes flotta 
belefutott a muzulmán blokádba, és azonnal súlyos harcok kezdődtek. Az 
egyiptomiak görögtűzbe mártották a nyilak hegyét, majd tűzzáport 
zúdítottak a keresztesek hajóira. Joinville poétikusan úgy fogalmaz, olybá 
tűnt, , mintha csillagok zuhognának alá az égből". 

A költői szóhasználat ellenére a látványosság félelmetes lehetett. A 
görögtűz minden környezetben halálos fegyver volt, fából ácsolt hajók 
esetén pedig különösen az, főleg ha a jármű legyengült betegeket szállított, 
akik jóformán semmit sem tudtak tenni a becsapódó nyilak okozta tüzek 
elfojtására. A hajókat a parton kísérő lovasegységek ugyanilyen 
tehetetlenek voltak. A keresztesek néhány kisebb vízi járművet is őrhajói 
feladattal bíztak meg, ám ezek megszegték kötelességüket és megpróbáltak 
átjutni a blokádon, hogy a többieket sorsukra hagyva legalább ők eljussanak 
Damiettába. 

A muzulmánok a keresztény hajók nagy részét könnyen a hatalmukba 
kerítették. Kivezették őket a partra, ahol horrorisztikus jelenetek játszódtak 
le: több száz, többségében beteg keresztest ott helyben lemészároltak, 
tetemeiket pedig bedobták a vízbe. A hajókon lévő, értékesnek tűnő holmit 
magukhoz vették. Joinville hajója a sodrás közepén maradt, úgy vélték, itt 


nagyobb biztonságban lesznek. A muzulmánok újabb nyilakat lőttek ki 
rájuk a partról, hogy kikényszerítsék a megadásukat. Joinville túlságosan 
beteg volt ahhoz, hogy részt vegyen a harcban, bajtársai egy lovagi 
tornákon használatos régi páncél alá fektették, hogy megvédjék a 
muzulmánok nyilaitól. 

A Joinville hajóján tartózkodó matrózok a parthoz akarták kormányozni a 
járművet, hogy mentsék az életüket. Bár Joinville nagyon le volt gyengülve, 
a kardjához nyúlt és megfenyegette őket, hogy leszúrja azt, aki megkísérli 
átadni a hajót a muzulmánoknak. Bár láz gyötörte, jól látta, mi történik a 
parton, és semmi kedve nem volt jámbor vágómarhaként a kés alá menni. 
Így hát leeresztették a horgonyt, hogy a hajó egy helyben maradjon. 

Röviddel ezután négy egyiptomi hajó indult meg Joinville-ék felé. A 
fedélzeten mindenki előtt világos volt, hogy bármiféle ellenállás a mintegy 
ezer emberrel szemben egyoldalú küzdelemhez és csak fölösleges 
vérfürdőhöz vezetne. Épp ezért úgy döntöttek, megadják magukat a 
gályákon lévő muzulmánoknak, remélve, hogy talán könyörületesebbek a 
folyópartiaknál, akik oly sok keresztényt kaszaboltak le. 

Elsőként azonban eleget kellett tenni néhány fájdalmas kötelességnek. 
Joinville elképzelhetetlennek tartotta, hogy a pogányok rátegyék kezüket 
a szent ereklyékből álló gyűjteményére, így azt az értéktárgyait tartalmazó 
ládikával együtt áthajította a hajó korlátján, egyenest a vízbe. A muzulmán 
gályák fenyegetően közeledtek a hajó felé, de amikor látták, hogy a 
keresztesek nem tanúsítanak ellenállást, kivetették a horgonyt és megálltak, 
legénységük pedig felkészült, hogy átszálljon Joinville-ék járművére. 

Joinville szerencséjére az elsőként hajóra lépő muzulmánok közül az egyik 
abból a térségből származott, mely Frigyes császár fennhatósága alatt állt. 
Attól félve, hogy társai azonnal legyilkolják a hajón tartózkodó nemesurat, 
odament Joinville-hoz és azt tanácsolta, mondja azt, hogy Lajos király 
rokona, így tekintélyes váltságdíjat fizethetnek érte. Valószínűnek látszott, 
hogy ez nagyban javítani fogja túlélési esélyeit. 

A jóindulatú muzulmán azt is figyelmébe ajánlotta, hogy amint lehet, 
menjen át vele az egyiptomi gályára. Azzal érvelt, hogy a muzulmán 
hajókon lévő harcosokat túlságosan csábítani fogja a zsákmányszerzés 
lehetősége ahhoz, hogy tekintettel legyenek Joinville-ra. A francia nemes 
megfogadta a tanácsot, bár annyira le volt gyengülve, hogy átszállás közben 
elvesztette az egyensúlyát és majdnem beleesett a folyóba, mely örökre 


elnyelte — volna. . Megmenekülését " egyedül —— védelmezője gyors 
beavatkozásának köszönhette, akinek időben sikerült őt megragadnia. 

A gályán háromszáz fegyveres muzulmán tartózkodott, akik kivont késsel 
közeledtek Joinville felé. Úgy tűnt, a segítőkész muzulmánnak a 
megmentésére irányuló erőfeszítései hiábavalóak voltak, de a férfiú a 
kritikus pillanatban ismét a segítségére sietett. Határozottan útját állta a 
vérszomjas harcosoknak, és azt állította, hogy Joinville a francia király 
unokatestvére, ezért meg kell hagyni az életét. Pártfogója ezúttal is sikerrel 
járt. 

Látva, hogy Joinville súlyos beteg, a muzulmánok igyekeztek könnyíteni 
szenvedésein. A krónikás azt írja, mindezt könyörületességből tették, de a 
cinikusabbak hajlamosak lehetnek feltételezni, hogy a magas váltságdíj 
lehetősége vezérelte őket, végtére is valamivel korábban még rögvest 
végezni akartak vele. 

Levették róla a vértet és takarót terítettek rá. A magas lázzal küszködő 
Joinville teste minden ízében remegett, bár nem kevés őszinteséggel azt is 
megemlíti, hogy a félelem ebben legalább annyira közrejátszott, mint a 
betegség. Innivalót is hoztak neki, de amikor lenyelte a vizet, annak nagy 
része visszajött az orrlyukain keresztül. 

Amikor bajtársai ezt látták, magukon kívül voltak a szomorúságtól, mivel 
meg voltak győződve arról, hogy ez a halál előjele. Egy szaracén lovag 
azonban, aki szintén látta a tüneteket, azt mondta, ne keseregjenek, mert 
ismeri a gyógymódot. Az egyiptomi valamilyen helyi orvossággal kezelte, 
és néhány nap múlva Joinville sokkal jobban érezte magát. 

A muzulmán flottaparancsnok hamarosan tudomást szerzett a nagynevű 
fogolyról, és magához hívatta Joinville-t, hogy kikérdezze. Elsőként azt 
akarta megtudakolni, valóban  unokatestvére-e Lajosnak. Joinville 
megmondta az igazat és azt is, miért kellett hazudnia. Eljárását a 
parancsnok is bölcs dolognak tartotta. Aztán azt kérdezte, nem rokona-e 
Frigyes császárnak. Ami azt illeti, Joinville távoli rokoni kapcsolatban állt 
vele, ami nagy örömére szolgált a flottaparancsnoknak (feltehetőleg azt 
gondolta, így magasabb váltságdíjat kaphatnak érte). 

Az emberek néhány napig a hajón maradtak, de ekkor úgy döntöttek, 
kikötnek. Lehetséges, hogy a jó ellátás miatt Joinville hamis 
biztonságérzetbe kezdte ringatni magát, de hamarosan emlékeztették rá, 
hogy ő és a bajtársai mennyire veszélyes helyzetben vannak, főleg azok, 
akikért fogvatartóik nem számíthattak elfogadható váltságdíjra. 


Néhány hónappal korábban papját, Jean de Voisey-t még hősként 
ünnepelték, amikor megfutamította a Mansurah melletti tábort megtámadó 
muzulmán íjászokat. A férfiú most földre rogyott a láztól, mire az egyik 
muzulmán minden teketória nélkül elvágta a torkát, és beledobta a holttestet 
a folyóba. Egy másik pap is összeesett: neki egy darab kővel 
kiloccsantották az agyvelejét, és az ő teteme is a folyóban végezte. Akik túl 
gyengék voltak a járáshoz, azokat a külön erre a célra melléjük beosztott 
őrök vették kezelésbe: úgy döfték át őket a kardjukkal, mint beteg állatokat 
szokás, megszabadítva őket szenvedéseiktől. 

A felháborodott Joinville kérdőre vonta fogvatartóit, leszidva őket, amiért 
bűnös cselekedetekre ragadtatták magukat, melyek teljesen ellentétesek a 
muzulmán vendéglátás előírásaival. A muzulmánok ételt adtak a hajón lévő 
kereszteseknek, akik ebből kifolyólag vendégstátust élveznek, és a 
szokásjog szerint a házigazdáknak meg kell óvniuk vendégeik életét. 

Különös okfejtés. A két sereg egy véres háború kellős közepén volt, és 
mindkét fél követett el kegyetlenkedéseket. A harmadik keresztes hadjárat 
idején, , Akkó ostroma után Oroszlánszívű Richárd hidegvérrel 
legyilkoltatott négyezer muzulmán hadifoglyot. A nyugatról érkezett 
kereszteseknek  - akiknek semmilyen tapasztalatuk nem volt a 
muzulmánokkal való hadviselésről - meglehetősen illuzórikus elképzeléseik 
voltak az ütközetek lovagi etikettjéről. Naivitásukkal azonban hamar 
szakítaniuk kellett. A borzalmas mészárlások közepette a becsületről és 
dicsőségről alkotott idealisztikus fogalmakat sehogy sem lehetett 
összeegyeztetni a valósággal. 

Joinville partra lépése idején a terror légköre uralkodott. Mielőtt távozott a 
hajóról, a muzulmán parancsnok újból kikérdezte, és gúnyosan a 
tudtára adta, hogy a hajón tartózkodó összes keresztény matróz megtagadta 
hitét. 

Joinville azzal vágott vissza, ne örüljenek túlzottan: ha valaki nem volt jó 
keresztény, alighanem jó muzulmán sem lesz. Méltó válasz egy 
megfélemlített, súlyosan beteg embertől. Ezután elbúcsúzott a 
parancsnoktól, majd kivitték a partra. 

A sors iróniája, hogy a foglyokat Mansurahba szállították, abba a városba, 
melyért oly keményen küzdöttek, és oly sokan áldozták az életüket. A 
kereszteseknek bizonyára szívszorító élmény lehetett viszontlátni a helyet, 
ahol annyi bajtársuk fizetett az életével, ráadásul hiába. 


Joinville még nem érezte magát elég jól, hogy segítség nélkül is tudjon 
gyalogolni, ezért egy poroszkáló lovon kelt át a városba vezető, 
csónakokból épült pontonhídon. Miután megérkezett, a szultán hivatalnokai 
feljegyezték a nevét. A muzulmán, aki oly derékul védelmezte őt, búcsút 
vett tőle, ám előtte különleges ajándékot adott neki: egy nyugati lovag 
Bertalan nevű, törvénytelen fiát. Joinville-t ezután elvezették a többi 
keresztény fogoly közé, akiknek a létszáma mintegy tízezer főre volt tehető. 
Bajtársai örültek, hogy viszontláthatják. Tudván, hogy Joinville mennyire 
beteg volt, és látva, milyen sorsra jutott a betegek tekintélyes része, sokan 
már a legrosszabbtól tartottak. 

A muzulmánok keresték a módját, hogyan aknázhatnák ki a temérdek 
hadifogolyban rejlő lehetőséget. Néhány vérszomjasabb katona egy 
részüket le akarta gyilkoni, de racionálisan mérlegelve a dolgokat 
beláthatták, hogy a nagyszámú hadifogoly kiváló alkupozíciót kínál 
számukra, amit egy tárgyalás alkalmával ki lehet használni arra, hogy harc 
nélkül visszaszerezzék Damiettát. Azzal érvelve, hogy a foglyok több 
hasznot hajtanak, ha életben hagyják őket, a pragmatikusoknak sikerült 
visszatartaniuk a vérengzésre készülőket. 

Matthaeus Parisiensis mindazonáltal úgy tudja, az egyiptomiak először 
fortéllyal próbálták visszavenni Damiettát. Igyekeztek megtéveszteni a 
város helyőrségét, ezért sokan közülük a meghalt vagy fogságba esett 
keresztesek páncélját öltötték magukra, sőt még arra is ügyeltek, hogy 
nagyjából ugyanannyian legyenek, mint ahány főből a Damiettát elhagyó 
keresztes haderő állt. Az álöltözetbe bújt muzulmánok Damietta felé 
közeledtek, és a helyőrség először nagyon megörült, amikor megpillantotta 
őket. 

Amikor azonban elég közel értek ahhoz, hogy jobban lehessen őket látni, 
az őrök gyanút fogtak. Először is, az érkezők kisebb csoportokat alkottak, 
míg a keresztény seregek többnyire zárt hadrendben haladtak. Emellett a 
fizikai megjelenésük is arról tanúskodott, csak színlelik, hogy nyugati 
lovagok: a szakáll és a sötét bőrszín elárulta, hogy a Közel-Keletről 
származnak, így nem engedték be őket. A helyőrségen szomorúság lett úrrá, 
mivel az ismerős páncélt viselő nagyszámú muzulmán megjelenése azt 
jelentette, hogy a keresztény sereget szörnyű szerencsétlenség érte. 

Különös történet, és mivel Joinville nem tesz róla említést, azt 
gondolhatjuk, mindössze Matthaeus élénk fantáziájának a szüleménye. 
Ugyanakkor egy esemény erősíteni látszik a történet hitelét, mivel nem 


egyedülálló esetről volt szó: néhány évvel később egy csapat muzulmán 
ugyanezzel a módszerrel próbált bejutni Akkóba, ám az az akció sem járt 
sikerrel. Az akkói alakulatot Bajbarsz szultán vezette. Lehetséges, hogy a 
nagy hadvezér a Damiettánál alkalmazott cselt igyekezett megismételni? 
Nem biztos, hogy a feltételezés alaptalan. 

Minthogy a trükk lelepleződött, mielőtt még eredményt hozhatott volna, az 
egyiptomiak más taktikához folyamodtak. Felkeresték a hadifoglyokat, 
és megkérdezték, ki lesz a szószólójuk. Mivel Lajos királyt elkülönítve 
őrizték a derékhadtól, melyet vályogfallal körülvett udvaron tartottak fogva, 
a keresztesek Bretagne-i Pétert választották képviselőjüknek. 

Az egyiptomiak mindenekelőtt arra voltak kíváncsiak, hajlandó-e 
felajánlani az  outremeri várakat a  muzulmánoknak a keresztény 
hadifoglyok szabadon engedése fejében. A gróf azt válaszolta, nem áll 
hatalmában ilyen ajánlatot tenni. Így is volt. Az outremeri területek 
hivatalosan Frigyes császár és Jolánta néhai jeruzsálemi királynő rövid életű 
házasságából született fiának, Konrádnak a fennhatósága alatt álltak, így 
bármiféle megállapodást vele kellett tető alá hozni. 

A muzulmánok ezután azt kérdezték, átengedik-e a templomosok és az 
ispotályosok outremeri várait. A gróf ismét nemleges választ adott. Amikor 
az erődítményeket átadták a lovagrendek egyik várnagyának, megeskették, 
hogy soha nem ruházza át azokat mások tulajdonába váltságdíj gyanánt. 
Ennélfogva sem Bretagne-i Péternek, de még magának Lajosnak sem volt 
semmi hatalma a rendek fölött. Épp ezért a muzulmánok minden ilyen 
kérése hiábavaló volt. 

A muszlim tárgyalók rendkívül feldühödtek az elutasító válaszokon, és 
úgy nyilatkoztak, hogy a hadifoglyok nem igazán törekszenek életük 
megmentésére. Vészjóslóan azzal fenyegetőztek, hogy ha a foglyok nem 
hallgatnak a józan eszükre, nem fogják tudni megvédeni őket a muzulmán 
sereg  vérmesebb  harcosaitól. A hadifoglyok alighanem alaposan 
megijedtek, amikor kisvártatva egy nagy csoport muzulmán harcos jelent 
meg kivont karddal a hevenyészve felállított tábornál. Szerencséjükre 
megelégedtek azzal, hogy gúnyolódni kezdtek a keresztényeken, akik így - 
legalábbis egy időre -megmenekültek. 

Röviddel ezután újabb delegáció jelent meg a  kereszteseknél. 
Megkérdezték, akarják-e a hadvezérek még egyszer látni a királyukat, mire 
azok felállítottak egy négyfős követséget. A küldöttségben Jean de Valery 


és Philip de Montfort, valamint az Outremer egyik legkiválóbb családjának 
két képviselője, Baldwin és Guy d"Ibelin kapott helyet. 

A küldöttség tagjai nagy örömet és megkönnyebbülést éreztek, hogy 
viszontláthatják Lajost. Mivel a királyt a hadifoglyoktól elkülönítve őrizték, 
ráadásul súlyos beteg volt, alighanem nagyon fájdalmas gondolatok is 
megfordultak a fejükben, amikor uralkodójuk sorsán merengtek. Matthaeus 
Parisiensis azt írja, a szultán egy ideig fontolgatta, hogy elküldi Lajost 
keletre a muzulmán világ szellemi vezetőjéhez, a kalifához, akinek az 
őrizetében megvetés és gúny tárgya lenne. Végül úgy döntött, értelmetlen 
pazarlás lenne elszalasztani egy kitűnő tárgyalási lehetőséget azzal, hogy 
lovagias gesztussal , túlad? a királyon. Így hát fogvatartói üzletelni kezdtek 
vele. 

Az első jelek azt mutatták, hogy Lajost nem lesz könnyű befolyásolni. Két 
napig visszautasított minden ételt, és nem volt hajlandó rábólintani a 
később Bretagne-i Péternek tett szerződési javaslatra sem. A király éppúgy 
elutasító választ adott, mint a bretagne-i gróf, részben azonos okokból, 
részben pedig mert ösztönösen tiltakozott az ellen, hogy ebben a helyzetben 
tárgyalásokba bocsátkozzon. Fogvatartói ekkor fenyegetéshez folyamodtak. 
Azt kiabálták, megkínozzák, ha nem hajlandó együttműködni. 

Lajost egy faprésnek nevezett kínzóeszközzel ijesztgették. A szerkezet két 
fahengerből állt, melyek peckekkel voltak egymáshoz fogatva. A kínzás 
egyszerű volt: az áldozat lábát a két henger közé tették, melyeket mindkét 
végén kötéllel fűztek össze. A kínzók ezután ráültek a fahengerre, míg a láb 
össze nem tört. Az eszköz úgy volt megszerkesztve, hogy a végtag 
lényegében teljes hosszában szilánkosra törjön. Majd három nappal később, 
amikor a láb megduzzadt, megismételték a , műveletet". Lajos azonban e 
szörnyű kínzási móddal való fenyegetés ellenére sem tört meg, újabb lépést 
téve a szentté avatás felé vezető úton. 

Lajos ezzel valóban elérkezett a mélypontra. A muzulmánok 
gúnyolódásaik céltáblájaként használták. Ibn Wasil egy kortárs szerzőt, 
bizonyos Jamal ad-Din ibn Yahya ibn Matruhot idéz, aki gúnyosan azt írja, 
a fogságban sínylődő Lajost a látogatóknak e szerint kell korholniuk: 

Keletre jöttél, hogy eldicsekedhess a meghódításával, azt gondolván, hogy 
harci dobjaink morajlása nem több lenge szellőnél. 

Ostobaságod miatt oda kerültél, ahol szemeid soha nem pillanthatják meg 
a menekülés útját. 


És katonáid sem, akiknek olyan jó parancsnoka voltál, hogy a sír ölelő 
karjaiba vezetted őket. 

Ötvenezerből egy sem akad, ki ne lenne halott, rab vagy sebesült. 

Isten segítsen hozzá hasonló kalandokhoz... 

A kínvallatással való fenyegetés nem érte el célját, ezért az egyiptomiak 
más módszerhez folyamodtak. Bár a sereg jelentős része fogságba esett, 
Lajos egy zsoldosokból álló helyőrséget hagyott Damiettában Oliver de 
Termes irányítása alatt, így a település visszahódítása kemény diónak 
ígérkezett. A városban több magas rangú személy is tartózkodott, például 
Margit királyné és Chateauroux-i Eudes pápai legátus. Nehezen volt 
elképzelhető, hogy a keresztesek harc nélkül átadják a várost a 
muzulmánoknak, hacsak nem születik valamilyen megállapodás. 

A szultán indítványozta, hogy Damietta visszaadásáért és jelentős 
váltságdíjért cserében szabadon engedi a királyt és seregét. Lajos kitérő 
választ adott. Azt állította, hogy távollétében a felesége felel a város 
védelméért, és az asszony dönt arról, kifizeti-e a váltságdíjat, vagy sem. 
Gyenge kifogás volt. Elképzelhetetlen, hogy egy ilyen fontos ügyben 
Margit szembeszállt volna férje akaratával. Lajos végül elfogadta, hogy a 
kért summa (500 000 livre, mely nagyjából a Lajos összes javaiból két év 
alatt befolyó jövedelemnek felelt meg) méltányosnak tekinthető. A szultán 
annyira megörült a pozitív válasznak, hogy 100 000 livre-rel leszállította a 
kialkudott összeget. 

A hadifogságban sínylődő többi francia kétségtelenül boldog volt, amikor 
a megállapodás híre eljutott hozzájuk. A betegek és gyengék 
lemészárlása mellett Joinville arról is említést tesz, hogy a sereg több 
katonáját is döntés elé állították: vagy áttér az iszlám hitre, vagy meg kell 
halnia, és azokat, akik az utóbbit választották, azonmód lefejezték. A 
lehetőség, hogy hamarosan  megszabadulhatnak  gyötrelmeiktől és 
megpróbáltatásaiktól, csodával határos változásnak tűnt. 

Röviddel az egyezmény megkötése után a keresztes hadvezérek egy részét 
egyiptomi gályákon útnak indították Damietta felé. Joinville egy sereg 
fontos ember - többek között Bretagne-i Péter gróf, valamint Guy és 
Baldwin dTbelin - társaságában szintén a hajón utazott. Kis idő elteltével 
megérkeztek a szultán táborához, melyet az egyiptomi uralkodó a folyó 
partján állíttatott fel. Lenyűgöző épületegyüttes volt, mely Joinville 
részletes leírása alapján nyilvánvalóan mély benyomást tett mindenkire. A 


tábor előtt fenyődeszkákból ácsolt torony magasodott, ez volt a bejárat a 
táborba. 

A főbejárat közelében egy sátor állt, ahol a szultán színe elé járuló 
látogatóknak le kellett adniuk a fegyvereiket: kétségkívül ésszerű 
óvintézkedés volt, mely ugyanakkor Túránsáh biztonságérzetének hiányát is 
jelzi - a táborban az elégedetlenség hangjai hallatszottak. Az érkezőnek egy 
másik sátron is keresztül kellett mennie, majd egy nagyobb következett: ez 
volt a szultán hajlékának , előcsarnoka". 

A szultán hálószobájába innen egy újabb tornyon keresztül vezetett az út. 
Végül egy tisztás mögött emelkedett a legmagasabb torony, ahová a 
szultán olyankor ment föl, amikor meg akarta szemlélni a tábort és a 
környező vidéket. Ha a szultánnak fürödni támadt kedve, csak végig kellett 
mennie egy folyóhoz vezető ösvényen. A táborhelyet magas cölöpkerítés 
övezte, melyet szövettel terítettek be, hogy kívülről ne lehessen belátni, s 
így semmi se háborgathassa a szultán nyugalmát. 

A gályák kikötöttek a tábornál, ahol Lajost a számára fenntartott sátorban 
szállásolták el. Úgy látszott, minden jól alakul. A király még a fényűzés 
néhány külsőségét is élvezhette, melyekről alighanem már örökre 
lemondott. A keresztesek úton voltak Damietta felé, a váltságdíj összegében 
is sikerült megállapodni, vagyis úgy tűnt, a hadifoglyok átadását semmi 
sem zavarhatja meg. A rendezés útjában azonban vaskos akadály tornyosult. 

Egyiptomba érkezése óta Túránsáh nem sok jelét adta, hogy érti a helyi 
viszonyokat. Továbbra is saját tanácsadóit favorizálta azokkal szemben, 
akik már érkezése előtt is Egyiptomban tartózkodtak. Ezzel alaposan 
felbőszítette a mamelukokat, különösen a bahritákat. A mamelukok vezetőit 
különösen az aggasztotta, hogy amennyiben a szultán szilárdan birtokba 
veszi Damiettát, ellenük fordul és börtönbe vetteti őket, márpedig nem 
voltak hajlandók jámboran megvárni, hogy erre sor kerüljön. Épp ezért 
titkos szervezkedésbe kezdtek, hogy elűzzék Túránsáhot a trónról. A 
táborra az intrika és a konspiráció árnyai vetültek. Mindenfelé elfojtott 
suttogás neszei hallatszottak, tapintható volt a feszültség. 

Az akcióra jó alkalom kínálkozott, amikor Túránsáh ebédre hívta 
testőrsége parancsnokát. Egy uralkodó számára egy áruló testőrgárda 
jelentheti a legsúlyosabb fenyegetést. A szultáni testőrség tagjai tisztában 
voltak az erőviszonyokkal, és különösebb lelkiismeret-furdalás nélkül 
csatlakoztak az összeesküvéshez. 


Ahogy véget ért az ebéd, ahol a testőrök meghívottként voltak jelen, a 
szultán elbúcsúzott az embereitől és elindult hálószobája felé. Az egyik 
testőr, aki a szultán kardját őrizte, hirtelen nekirontott és az uralkodó felé 
sújtott. A kardcsapás a kezén érte a szultánt, akinek az ujjaitól a karjáig 
felszakadt a bőre. A megrémült, szenvedő Túránsáh segítségért folyamodott 
a többi jelenlévőhöz, de rögtön kiderült, hogy ők is részesei az 
összeesküvésnek. Amikor segítséget kért tőlük, válaszuk világos és 
egyértelmű volt: 

Jobb, ha mi ölünk meg téged, mintha te ölnél meg minket! - felelték 
egyhangúlag. 

A fiatal szultánt meglepően nehezen tudták meggyilkolni. Joinville leírása 
szerint , az ifjú és eleven?" Túránsáh elfutott, és az egyik toronyban keresett 
menedéket. A mintegy ötszáz lovasból álló testőrség ezután teljesen 
megvadult (a sereg nagy részét előtte elővigyázatosságból útnak indították 
Damietta felé, azt állítva, hogy Túránsáh rendelkezett így). Földig 
rombolták a szultán sátrait és körülvették a tornyot, ahová menekült. 

Mindössze három muzulmán pap volt vele, hogy védelmezzék. A lázadók 
azt kiabálták, jöjjön le, és akkor megkímélik az életét. Természetesen 
naivitás lett volna feltételezni, hogy a kezükben biztonságban lesz, és 
Túránsáh tudta ezt, így a toronyban maradt. , Kinyitotta az ablakot és 
segítségért kiáltott, de senki nem felelt, és egyetlen egyiptomi emír sem 
sietett a segítségére, mivel ekkorra teljesen elvesztette a bizalmukat." 
Próbálkozásai csak késleltetni tudták az elkerülhetetlent. A testőrök 
görögtűzzel felgyújtották a fából készült, színes kelmébe öltöztetett tornyot, 
mely pillanatok alatt pokollá változott. 

Túránsáhot halálos csapda fenyegette, épp ezért kiugrott a toronyból és 
elfutott a folyó felé. Mivel a vízhez vezető ösvény mentén kerítés húzódott, 
néhány másodpercig biztonságban volt. A palánk azonban csak néhány 
pillanatig tarthatta távol az áruló testőröket, akik rövid idő alatt áttörték azt 
és a menekülő szultán nyomába eredtek. Amikor utolérték, egyikük a 
bordái közé döfte a lándzsáját, Túránsáh azonban tovább tántorgott és 
kijutott a folyóhoz. 

A túlélésért folytatott dacos, ám hiábavaló küzdelem itt véget ért. 
Haláltusája a Nílusban élénkvörösre festette a vizet. Mozdulatai egyre 
erőtlenebbé váltak, míg végül nem volt egyéb, mint egy élettelen test. 
Gyilkosainak egyike, bizonyos Faress-Eddin Octay kivágta a szívét, majd 
Joinville szerint igazi zsoldosi mentalitásról téve tanúbizonyságot elvitte azt 


Lajoshoz, és határozottan megkérdezte: , Mit adsz érte? Most öltem meg az 
ellenségedet, aki ha élne, meggyilkolt volna." 

Nem túl meglepő módon Lajos egyetlen szót sem szólt, bár nem tudjuk, 
hogy a félelemtől, a döbbenettől vagy egyszerűen csak a hirtelen jött 
hangulatváltozás miatt. Túránsáhot ott hagyták, ahol legyilkolták (ami egy 
muzulmán számára a végső megaláztatással ért föl), sakálok prédájául, míg 
néhány arra vetődő folyami hajós merő sajnálatból illő módon eltemette az 
oszlásnak indult holttestet, megadva neki a végtisztességet. 

Az események ilyetén fordulata azzal fenyegetett, hogy a keresztesek 
helyzete dc$ámaian megváltozik. A tárgyalásokat a szultánnal folytatták le, 
aki azonban halott volt. Fönnállt annak a veszélye, hogy kezdeni kell 
mindent elölről. A meggyilkolt Túránsáh felesége, Shajar ad-Durr igényt 
tartott a megüresedett trónra. Az asszony török rabszolganőként kezdte, 
ráadásul Egyiptomban korábban nem akadt példa arra, hogy nőt nevezzenek 
ki szultánná. Bár újító szellemű kezdeményezésként értékelhető, baljós 
előjele volt a későbbi történéseknek. 

Egy nő szultáni kinevezésének egyedül az lehetett a célja, hogy 
olyasvalakit juttassanak a trónra, akit a hatalom valódi birtokosai bábként 
mozgathatnak. A mamelukok részvétele férje meggyilkolásában kevés 
kétséget hagyott afelől, melyik oldalon állnak. Semmi garancia nem volt 
arra, hogy a keresztesek elengedéséről kötött megállapodás a tervek szerint 
életbe lép, vagy ha igen, a muzulmánok nem akarják-e felemelni az 
eredetileg kialkudott váltságdíj összegét. 

Nem lehetett tudni, hogy a lázadók miként viszonyulnak a legyőzött 
ellenséghez. Könnyen elképzelhető volt, hogy szabadon bocsátásuk helyett 
inkább ki akarják őket végezni. Nem sokkal a szultán meggyilkolása után 
egy nagy csoport lázadót láttak a hadifoglyokat szállító gályák felé 
közeledni, és viselkedésük minden volt, csak nem barátságos. Nyakukban 
hatalmas csatabárd lógott, és általában véve rendkívül ellenségesnek tűntek. 

Amikor megjelentek a gályákon, az összes keresztest lekényszerítették a 
fedélközbe. A hadifoglyok azt hitték, egyenként felvezetik őket a 
fedélzetre, és sorban kivégzik őket. A Joinville hajóján tartózkodó, pánikba 
esett keresztények ott tolongtak a velük lévő pap körül, és sorra egymás 
után meggyónták bűneiket. Feloldozás nélkül meghalni, anélkül hogy igaz 
szívvel számot adtak volna bűneikről Istennek egy papi személy 
közvetítésével, egyet jelentett a pokolra jutással. 


A keresztesek rettenetes időszakot éltek át, de félelmeik szerencséjükre 
alaptalannak bizonyultak. A lázadók éppúgy szerették a pénzt, mint a 
néhai szultán. A hadifoglyok egy véget nem érő, idegtépő éjszakát töltöttek 
a fedélközben, arra gondolva, hogy életük fonala bármely pillanatban 
megszakadhat. Ám másnap reggel, amikor a lázadók újból felkeresték őket, 
kiderült, hogy tartják magukat a megállapodáshoz. 

A felkelők azt állították, Túránsáh nem tett volna eleget a szerződésben 
foglaltaknak, s egész biztosan megölette volna Lajost és a többi foglyot is. 
Úgy tájékoztatták a keresztesek hadvezéreit, hogy a közkatonák nagy részét 
már vissza is vitték Kairóba, ami a Lajos és a szultán között létrejött 
egyezség súlyos megsértését jelentette. 

Az egyezmény pontjait nem módosították. A váltságdíj továbbra is 400 
000 livre maradt, ugyanannyi, amennyiről Túránsáhhal megállapodtak. Az 
összeg felét azelőtt kellett kifizetni, mielőtt a király elhagyja Egyiptomot, a 
második fele pedig akkor válik esedékessé, amikor megérkezik Akkóba 
(abba a kikötőbe, amelyet Lajos elsőként szándékozott útba ejteni). Az 
egyiptomiak viszonzásul ellátják a Damiettában lévő betegeket, valamint 
biztosítják a nagy hadigépek és a sózott hús őrzését, amíg Lajos nem lesz 
abban a helyzetben, hogy elszállíttassa őket. 

A muzulmánok ünnepélyes esküt tettek a szerződés betartására, mely a 
jogtudorok szerint is a lehető legnagyobb  kötőerővel bírt. 
Ellentételezésképp a szaracénok is rávették Lajost, hogy ugyanilyen 
kötelező érvényű, formális fogadalmat tegyen a megállapodás megtartására. 
A Lajost terhelő kikötések pontos szövegéről kisebb vita bontakozott ki, de 
ez mindkét fél megelégedésére nyugvópontra jutott, igaz, csak azután, hogy 
a jeruzsálemi pátriárkát - akit a muzulmánok akkor ejtettek fogságba, 
amikor követként a táborba érkezett - kínzással fenyegették meg. 

Végül megszületett az egyezség. A foglyok jó ideg halálos rettegésben 
éltek, napokon át azon gyötrődtek, megérik-e egyáltalán a másnapot. Most 
legalább felcsillant a remény, hogy szenvedéseik valamelyest enyhülni 
fognak. Damietta nem volt messze, és hamarosan megérkeznek. 

Ám a megmenekülés tényét leszámítva nem volt ok az ünneplésre. A 
hadsereg nagy reményekkel indult meg Kairó felé, és nem diadalmenetben, 
hanem megalázva tért vissza. Sőt Damietta is kikerül a fennhatóságuk alól, 
készségesen visszaadják az egyiptomiaknak, akiktől a közelmúltban 
foglalták el. A hosszú időt és rengeteg pénzt felemésztő, szörnyű 
emberveszteséggel járó keresztes hadjárat visszajutott oda, ahonnét elindult, 


és semmivel nem ért el többet, mint az évtizedekkel korábban Egyiptomba 
indított előző expedíció. 

A hadifogolysereg élén Damietta felé közeledő Lajosnak nehéz volt a 
szíve, azon tűnődött, milyen súlyos büntetést tud mérni Isten a bűnösökre. 
Mindez távol állt a Sainte-Chapelle pompájától. Egy érzés azonban ezekben 
a pillanatokban bizonyára erősebb volt az összes többinél: a keserű 
ráébredés arra, hogy a nagyok is hatalmasat bukhatnak. 


10. 


A kezdet vége 


Egy szégyenkező, megalázott francia király tért vissza Damiettába. 
Országa erőforrásainak tekintélyes hányadát fordította az expedícióra, ám 
semmilyen eredményt nem tudott felmutatni. Az e világi gazdagság és 
dicsőség múlandóságán elmélkedve zaklatott lelkiállapotban volt, a hetekig 
tartó hosszú hadifogság alatt pedig bizonyára sokat gondolkodott azon, mi 
legyen a következő lépés. 

Több választási lehetőség is kínálkozott. Visszamehetett Franciaországba, 
távol a sivatag porától és a perzselő hőségtől. Elfogatásának híre spontán 
érzelmi reakciókat váltott ki Franciaországban, még olyan körökben is, ahol 
erre nemigen lehetett számítani. Egyszerű származású emberekből jelentős 
létszámú sereg gyűlt össze, hogy keresztes hadjáratba vonuljon a király 
kiszabadítására. Vezetőjük egy magát Magyarországi Jakab mesternek 
nevező férfiú volt, a mozgalom pedig a pásztorok keresztes hadjárata néven 
vált ismertté. 

Jakab mester azt állította, a Szűz vezérli, aki egy levelet adott neki. 
Ostorozni kezdte a francia nemességet és a papságot, őket vádolva a 
bukásért. A sereg bevonult Párizsba, ahol a régensi funkciót betöltő Bianka 
királyné meleg fogadtatásban részesítette a vezetőket. Figyelembe véve a 
korábbi tapasztalatokat, nem egészen váratlan, hogy a jó szándékú, ám 
fegyelmezetlen emberekből álló tömeg csakhamar kontrollálhatatlanná vált. 
Megjelenésüket felfordulás és erőszak kísérte. Jakab testvért meggyilkolták, 
mozgalma pedig elhalt anélkül, hogy bármit is elért volna. 

Lajos nem akart felhagyni a hadjárattal. Eredménytelenül visszatérni egy 
expedícióból, melyre oly sokat készült, és mely mind pénzügyileg, mind 
emberáldozat tekintetében súlyosan megterhelte országa erőforrásait, nagy 
szégyen lett volna. Ha ekkora erőfeszítések árán csak gyászos bukást tud 
felmutatni, az könnyen alááshatja hatalmát a még mindig bizonytalan 
korban. Odahaza, nyugaton a zsákmányra éhes bárók ugrásra készen álltak 
a gyengeség legkisebb jelére. A visszatérés már pusztán emiatt is nehezen 
volt elképzelhető. 


De nem ez volt a legsúlyosabb ellenérv az azonnali hazatéréssel szemben, 
egy sokkal erősebb morális kényszer is a maradás mellett szólt. Keresztesi 
fogadalma személyes megállapodás volt Isten és ő közte. Hazamenekülni a 
Közel-Keletről úgy, hogy szégyent hozott a keresztesség eszméjére, 
teljességgel elfogadhatatlan volt az istenfélő király számára. Sokkal 
szívesebben maradt volna tovább a térségben, hogy visszaszerezze 
hitelességét és mégiscsak elérjen valamilyen eredményt akkor is, ha az 
életébe kerül. 

Az emberiességi szempontok is azt diktálták, hogy ne hagyjon föl 
vállalkozásával. Emberei jelentős része hadifogságban marad mindaddig, 
míg a király meg nem érkezik az outremeri királyságba, és ki nem fizeti a 
váltságdíj másik felét is. Nem térhetett vissza Franciaországba, miközben 
katonái fogságban sínylődnek: ezt szökésnek tartotta volna, márpedig a 
becsület bajnokaként ezt nem engedhette meg magának. Nagyon erős 
személyes felelősséget érzett katonái fogságba eséséért, így nem volt képes 
sorsukra hagyni őket. 

Hajlamosak lehetünk megfeledkezni arról, hogy a  Damiettában 
hátrahagyott helyőrség milyen rettenetes hónapokat élhetett át. Nem tudjuk, 
mikor szereztek tudomást a sereg vereségéről, de nyilván észrevették, hogy 
valami nagyon nincs rendben, amikor a Mansurahba tartó, utánpótlást 
szállító hajóik közül a muzulmánok sokat elfogtak. Nem sokkal ezután 
félreérthetetlen jelet kaptak arról, hogy rosszul alakulnak a dolgok: ekkor 
történt, hogy az egyiptomiak csellel megpróbáltak bejutni Damiettába. 

Valamivel később megtudták a borzalmas hírt, hogy a sereg fogságba 
esett, és szabadon engedéséért a muzulmánok hatalmas váltságdíjat 
követelnek. Mindezt egy egyiptomi küldöttség adta tudtukra, mely négy 
lovagot és különféle tárgyakat is magával hozott állításai alátámasztására. A 
keresztesek damiettai vezetőin kétségbeesés és zavar lett úrrá. Mivel 
kétkulacsosnak és szószegőnek tartották a muzulmánokat, Matthaeus 
Parisiensis szerint főleg az aggasztotta őket, hogy a váltságdíj kifizetése 
után a muzulmánok nem tartják majd be a szerződés rájuk vonatkozó részét 
és kivégzik a foglyokat. 

Ugyanakkor nem volt választási lehetőségük: ha élve akarták látni a 
sereget és királyukat, el kellett fogadniuk az egyiptomiak feltételeit. Margit 
királyné számára ezek különösen nehéz idők voltak. Több ezer mérföldre az 
udvar viszonylagos biztonságától és nyugalmától fönnállt a veszélye annak, 


hogy soha többé nem láthatja viszont Lajost. Tetézte a bajt, hogy gyermeket 
várt. 

Kapcsolatuk nem volt problémamentes. Határozott meggyőződései és 
makacs természete miatt bizonyára nem volt könnyű együtt élni Lajossal. 
Ráadásul anyósával, Kasztíliai Biankával sem volt felhőtlen a viszonya. 
Bianka zsarnokoskodó anya volt, aki azután is egészségtelenül nagy 
befolyást gyakorolt a fiára, hogy az felnőtt férfivá serdült. Joinville azt írja, 
Bianka nem bírta elviselni, ha fiát a menye társaságában látta, így Lajosnak 
és Margitnak szinte bohózatba illő módon titkos átjárókat kellett 
használniuk, hogy találkozhassanak. 

Amikor egyik gyermekük világrahozatala után Margit majdnem meghalt, 
különösen durva incidens történt. Bianka nyersen közölte fiával, hogy 
hagyja nyugton a feleségét - jóllehet az könyörgött, hogy maradjon -, 
mondván, hogy úgysem tud érte semmit tenni. Fia először jámboran 
engedelmeskedett, és anyjával együtt kifelé tartott a helyiségből. Ez már túl 
sok volt Margitnak, aki elájult. Megrémülve, hogy felesége meghalt, Lajos 
visszament a szobába, mialatt a királyné ápolói magához térítették az 
asszonyt. 

A Damiettában tartózkodó Margitnak más gondjai is voltak. A királyné 
ekkor előrehaladott terhes volt. Rettegéssel töltötte el a gondolat, hogy a 
város bármikor a muzulmánok kezére kerülhet, olyannyira, hogy emiatt 
visszatérő rémálmai is voltak, melyben az egyiptomiak már a szobájában 
vannak. Épp ezért megkért egy nyolcvanéves lovagot, hogy éjszakánként 
álljon őrt a hálószobájában. Feladata annyiból állt, hogy megnyugtassa a 
királynét, amikor hideg verejtékben úszva felébred, hogy biztonságban van 
a pogányoktól. 

Az odaadó lovag akkor is mellette volt, amikor az asszony életet adott egy 
kisfiúnak. Margit lelkiállapotát a névadás is hűen tükrözi. A fiúcskát 
TIristramnak hívták, melynek jelentése: szomorúság. Röviddel a szülés után 
magához kérette és megeskette a lovagot, hogy ha a szaracénok elfoglalják 
a várost, inkább megöli őt, mintsem hogy az ellenség kezére kerüljön. A 
lovag engedelmesen beleegyezett az asszony kérésébe, miután titkon már 
elhatározta, hogy az egyiptomiak soha nem fogják élve elfogni úrnőjét. 

A szülés napján a királyné újabb ijesztő híreket kapott. Damiettában a 
genovaiak és a pisaiak is jelentős kontingenssel képviseltették magukat, 
jelenlétük a város védelme szempontjából létfontosságú volt. A királyné azt 
a tájékoztatást kapta, hogy mind a pisaiak, mind a genovaiak távozni 


akarnak. Döntésüknek gyakorlati oka volt. Az élelmiszer-utánpótlás csak 
lassan csordogált nyugatról, és éhínség fenyegetett, márpedig az 
itáliaiaknak semmi kedvük nem volt éhen halni egy olyan ügy miatt, 
amelyhez a legtöbbjük nem morálisan, mint inkább az anyagi haszon 
reményében volt elkötelezve. Egyszóval távozni készültek. 

Margit maga elé hívatta az itáliaiak vezetőit és könyörgött, hogy 
maradjanak, azt állítva, hogy távozásuk a város elestéhez vezetne, ami 
valószínűleg a férje elvesztését is jelentené. Felajánlotta, hogy annyi 
élelmiszert vásárol nekik, amennyire csak szükségük van, és ellátja őket 
élelemmel. Ez lényegében megvesztegetésként is felfogható, de az asszony 
eszköztárában ez volt a kevés megmaradt fegyver egyike. Az itáliaiak 
engedtek a kérésnek, így a krízishelyzetet sikerült megoldani. 

A sors iróniája, hogy a szükséges összeg előteremtéséhez a királynénak 
alaposan meg kellett csapolnia a rendelkezésére álló anyagi erőforrásokat, 
ami még tovább nehezítette a váltságdíj összegyűjtését. Mindenesetre 
tiszteletre méltó teljesítmény volt egy életéért rettegő nőtől, aki ráadásul 
csak nemrég esett át a gyerekszülés lelki és fizikai megpróbáltatásain, 
miközben férje hadifogságban volt. Az asszony ezután ésszerű óvintézkedés 
gyanánt elhajózott Akkóba, hogy ott várja be hitvese érkezését, mielőtt 
visszaszolgáltatják Damiettát az egyiptomiaknak. A maradással csak azt 
érte volna el, hogy ő maga is egyiptomi fogságba kerül túsznak. 

Végül megszületett az egyezség a király szabadon bocsátásának és 
Damietta visszaadásának időpontjáról. A sereg hadvezéreit szállító gályák 
folytatták méltóságteljes vonulásukat észak felé, és 1250. május 5-én, 
éjszaka megérkeztek Damietta falai alá. Lehorgonyoztak a városba vezető 
híddal szemközt, a parton pedig felállítottak egy sátrat a királynak. 

A muzulmánok számára megnyílt az út Damietta visszafoglalására. A 
városkapukon Geoffrey de Sargines vezette át őket, és a város régi-új 
gazdái hamarosan azon szorgoskodtak, hogy Damietta összes fontosabb 
helyére kitűzzék saját zászlójukat. A sikertől megittasodott egyiptomiak 
hangulata a tetőfokára hágott, és kezdtek elszabadulni az indulatok. 

Joinville szerint a muzulmánok rábukkantak a keresztények által 
hátrahagyott borkészletekre, és hamarosan lerészegedtek. Elkezdték 
összetörni a keresztesek ostromgépeit, pedig a szerződés kifejezetten 
előírta, hogy ezeket meg kell őrizni. Emellett a városban lévő sózott húst is 
birtokba vették, ami szintén ellenkezett a megállapodással. S ami a 


legrosszabb, az egyiptomiak összefogdosták a beteg és sebesült katonákat, 
akiket meg kellett volna védeniük, és gyilkolni kezdték őket. 

Matthaeus Parisiensis másképp emlékszik a történtekre. Az ő verziója 
szerint Damietta védői fel voltak háborodva, amikor megtudták, hogy 
vissza kell adniuk a nehezen megszerzett várost, azt pedig végképp nem 
tudták elviselni, hogy a gondosan összegyűjtött élelmiszerkészletet is az 
egyiptomiak rendelkezésére bocsássák. Épp ezért ahelyett, hogy hagyták 
volna muzulmán kézre jutni, indulás előtt felgyújtották. Az egyiptomiak 
ezen úgy feldühödtek, hogy a város összes civiljét lefejezték, és csapatokat 
küldtek a keresztesek elfogására, akik a szárazföldön át az Outremer felé 
menekültek. Akiket sikerült utolérniük, azokat lemészárolták. Egyik 
beszámoló sem fest túl rózsás képet az eseményekről, Damiettát ekkoriban 
a halál szele lengte körül. 

Ami azt illeti, a lengedezés hamarosan konkrétabb formát is öltött: az 
egyiptomiak hatalmas máglyákat raktak az összetört ostromgépekből, a 
nagy mennyiségű zsákmányolt sertéshúsból és a legyilkoltak holttestéből, 
majd meggyújtották őket. A máglyák három teljes napig égtek, vastag, 
maró füstfelhőbe burkolva a várost. Mind a látvány, mind a szag 
visszataszító lehetett. 

A még mindig egyiptomi fogságban lévő több ezer ember alighanem 
nagyon megrémült a fejlemények láttán. Joggal gondolhatták, hogy életüket 
veszély fenyegeti. A keresztények között elterjedt a szóbeszéd, hogy sok 
egyiptomi úgy vélekedik, most, hogy sikerült Damiettát visszaszerezniük, 
végezni kell a hadifoglyokkal. Ügy vélték, ha meggyilkolják őket, országuk 
a következő húsz évben vagy még azon túl is biztonságban lesz az esetleges 
támadásokkal szemben. 

A muzulmán hadvezetésben is sokan belátták, hogy ez az álláspont 
morálisan védhetetlen, ugyanakkor gyakorlati szempontból csábító lehetett. 
Egy ideig úgy tűnt, a héják akarata érvényesül. Fegyveresek indultak meg a 
gályák felé, ahol a foglyok többségét őrizték. Majd a hajók felszedték a 
horgonyt, megfordultak és fedélzetükön a hadifoglyokkal visszaindultak 
Kairó irányába. Ügy tűnt, a muzulmánok figyelmen kívül hagyják a 
megállapodást, ami szörnyű gondolatokat ébresztett a rabokban. 

Végtelenül hosszú nap állt a keresztesek előtt. Ahogy délnek tartottak, 
egyre távolodva Damiettától, s vele a biztonság és a szabadulás ígéretétől, 
kétségbeesésük minden percben nőtt. A felfokozott várakozás reménysége 
után a kétségbeesés legmélyebb bugyraiban találták magukat. 


Sok egyiptominak azonban súlyos fenntartásai voltak a hadvezetés 
irányvonalával kapcsolatban. Nem világos, hogy ezek erkölcsi aggályok 
voltak-e, vagy pedig az esetleges megtorlástól való félelem szülte őket, de 
akár arra is hivatkozhattak, hogy a váltságdíj egy tekintélyes hányadát még 
nem fizették ki. Bármi volt is az ok - és nem valószínű, hogy kizárólag 
morális megfontolások -, a gályák újabb parancsot kaptak: vissza kell 
fordulni Damietta felé. 

A keresztény foglyok rémültek és zavarodottak voltak. Nem kétséges, 
megkönnyebbültek, amikor ismét Damietta felé vették az irányt, ám 
bizakodásukba ekkorra már jó adag cinizmus is vegyült. Végtére is az 
egyiptomiak — eddig — monoton rendszerességgel változtatgatták 
álláspontjukat, és semmi garancia nem volt arra, hogy nem gondolják-e 
meg újra magukat. Az egész szituáció borzalmas rémálomra emlékeztetett. 

Végül mégiscsak visszatértek  Damiettába, ahol az egyiptomiak 
felkészültek a foglyok elengedésére. Mielőtt azonban ez megtörtént volna, 
különleges ceremóniára került sor. Az egyiptomi hadvezetésre szégyent 
hozott volna, ha szabadon engedésük előtt nem lakatják jól a rabokat, így 
sietve rögtönzött , lakomát" rendeztek számukra. Alig néhány órával 
azután, hogy ki akarták végezni a hadifoglyokat, asztalhoz ültették őket, és 
végignézték, ahogy azok sajtot (amit Joinville szerint ,a nap úgy 
kiszikkasztott, hogy a férgek sem tudtak belemászni") és kemény tojást 
fogyasztanak. Még tarkára is festették a tojásokat a keresztesek tiszteletére. 

Bár nem tudhatták biztosan, a pillanat, melyre a zaklatott keresztesek 
olyannyira vártak, már majdnem elérkezett. Az egyiptomiak kihozatták 
Lajost a Damietta mellett felállított sátrából, és lekísérték a folyóhoz. Népes 
nézőközönség gyűlt össze, hogy szemtanúja legyen a nagy eseménynek; ha 
hihetünk Joinville számításának, húszezren lehettek, jóllehet a pontos 
becslés egyetlen középkori történetírónak sem volt az erőssége. A part 
mellett magányos genovai gálya horgonyzott, mely teljesen néptelennek 
tűnt, mindössze egy ember látszott a fedélzetén. 

Amikor a király és az egyiptomi kíséret odaért a hajóhoz, a férfiú sípot 
emelt a szájához, és éles füttyjelére a fedélzet hirtelen megelevenedett. 
Mintegy varázsütésre nyolcvan számszeríjász sorakozott föl a hajó oldala 
mentén, bekészített nyilaik a muzulmánokra szegeződtek. A Lajos 
védelméért felelős személyeknek még ekkor is súlyos kétségeik voltak a 
király biztonságát illetően. Az agresszív fellépéstől megriadva a Lajost 


kísérő muzulmánok nagy része sietve meghátrált, csak egy kisebb csoport 
maradt vele, mely odakísérte a hajó oldalához. 

Deszkapallót fektettek a part és a hajó közé, Lajos pedig óvatosan 
végigment rajta. Minden lépéssel közelebb került a szabaduláshoz, és 
távolabb a rabságtól, ám a büszke uralkodó így is keserédes pillanatokat élt 
át: nem hódítóként, hanem megalázott emberként kellett elhagynia 
Egyiptomot. Míg Franciaországból való távozásakor diadalmas harsonaszó 
és az összeütődő cintányérok zenéje búcsúztatta, amikor útnak indult 
Egyiptomból, tompa lehangoltság lett úrrá rajta. A hadjáratot nagy 
várakozás előzte meg, a Damiettából való távozáskor pedig a szégyen volt 
az egyetlen társa. 

Tovább súlyosbította a helyzetet, hogy még mindig nagyszámú hadifogoly 
maradt egyiptomi földön, akik csak azután szabadulhattak ki, hogy a 
váltságdíjat teljes egészében kifizetik. Bár egyik fivére, Anjou Károly 
szintén a hajón tartózkodott, a hadjáratot túlélt másik öccse, Poitiers-i 
Alfonz túszként a muzulmánok fogságában maradt a váltságdíj lerovásáig, 
így megpróbáltatásaik még korántsem értek véget. 

Az egyiptomiak természetesen egészen máshogy élték meg az 
eseményeket. Leigáztak egy hatalmas sereget, akkora vereséget mérve rá, 
amilyen csak isteni beavatkozás révén tűnt lehetségesnek, mivel a diadal 
már-már elsöprőnek volt nevezhető. Krónikásaik azt írják, a muzulmánok 
nagyobb győzelmet arattak, mint az előző egyiptomi hadjárat keresztesei 
ellen, , lévén hogy nagyszámú katonát öltek meg vagy ejtettek foglyul, 
Kairó börtönei megteltek frankokkal". 

A győzedelmes sereg felkészült arra, hogy visszatérjen Kairóba. Amikor 
megérkeztek, hatalmas ünneplés vette kezdetét, , több napon át dobpergés 
tudatta az örömteli híreket, a mozlimok győzelmét a frankok fölött és 
Damiettának, az iszlám  gyöngyszemének, Egyiptom kapujának a 
visszavételét". Érthető az eufória, hiszen , ez volt a második alkalom, hogy 
a hitetlenek elfoglalták [Damiettát], s aztán elvesztették, hogy legyőzve, 
fejvesztetten meneküljenek". Ezúttal minden okuk megvolt a bizakodásra, 
hogy a súlyos vereség örökre elveszi a nyugatiak kedvét az újabb 
támadásoktól. 

A szabadon engedésük utáni napon sok nemes búcsút vett királyától. 
Egyetlen  vágyvezérelte őket: a lehető leghamarabb visszajutni 
Franciaországba. Eleget láttak már a keresztes hadjáratból, hogy az élmény 
egész életükre megmaradjon. Ügy vélték, már megszerezték a részvételért 


ígért lelki hasznot, és semmi kedvet nem éreztek a borzalmas háború 
folytatásához. 

Az Akkóba készülő Lajossal ellentétben egy pillanatig sem akartak tovább 
a Közel-Keleten maradni. Túl sok kellemetlen emlékük volt az expedíciót 
ért szörnyűségről. Ügy gondolták, a maguk részéről túl is teljesítették 
keresztesi fogadalmukat. Senki sem várhatott tőlük több áldozatot annál, 
mint amit az elmúlt hónapokban hoztak. 

Lajos arra kérte őket, legalább addig maradjanak, amíg elintézi fivére, 
Alfonz szabadulását, de kérése süket fülekre talált. A bárók búcsút vettek 
uralkodójuktól, és elhajóztak nyugat felé. A legnagyobb nevek közül velük 
tartott Flandria és Soissons grófja, valamint Bretagne-i Péter is. Az utóbbi 
soha nem láthatta viszont Franciaországot: a hazaúton megbetegedett, és 
mielőtt megérkezett volna, meghalt. 

Alfonz kiszabadításához Lajosnak elő kellett teremtenie a váltságdíj első 
részletét, és természetesen minden tőle telhetőt meg is tett. Damietta 
visszaadása csak afféle foglaló volt. A király pénteken szabadult ki a 
fogságból, s rögtön az ez utáni hétvégén meg is szervezte a summa 
összegyűjtését. 

Vasárnap kora estére végeztek a pénz megszámolásával, de probléma 
adódott, mivel az összeg 30 000 livre-rel kevesebb volt a kialkudottnál. 
Szerencséjükre Damiettában egy rendkívül gazdag keresztény szervezet is 
képviseltette magát. XII. század eleji szerény indulása óta a templomos 
lovagrend hatalmas vagyonra tett szert, gyakran végzett banki 
tevékenységet a társadalom tehetősebb tagjai számára, így mindig jelentős 
készpénzállománnyal rendelkezett. Joinville javasolta Lajosnak, forduljon a 
templomosokhoz és kérje meg őket, hogy hitelezzék meg a hiányzó 
összeget. Így is tett, de a templomosok egyáltalán nem örültek a 
felvetésnek. A templomosok commandeure, Stephen d" Otricourt megszidta 
Joinville-t az ötletért. Emlékeztette arra, hogy a birtokukban lévő 
pénzeszközöknek a templomosok csak a kezelői, és amikor megbízók a 
kezelésükbe adnak egy bizonyos összeget, a templomosok ünnepélyes 
ígéretet tesznek arra, hogy kizárólag a jogos tulajdonos kezéhez 
teljesítenek. 

Heves vita robbant ki, Joinville és a templomos kemény sértéseket vágott 
egymás fejéhez, de végül kompromisszumos megoldás született. Ekkor 
újabb bizarr jelenetre került sor: Joinville csatabárddal a kezében megindult 
a lovagrend pénzesládája felé. Úgy tett, mintha bele akarná vágni, de a 


rend kincstárnoka megálljt parancsolt neki. Látva Joinville harciasságát 
felajánlotta, inkább kinyitja a ládát, mint hogy Joinville megrongálja. 

Mindez csak színjáték volt. Joinville-nak esze ágában sem volt összetörni 
a kincsesládát: már az erőszakos fellépés is elég volt ahhoz, hogy 
erkölcsileg felmentést adjon a templomosoknak a fogadalmuk alól. Az 
egész incidens elkerülhető lett volna: Lajosnak bőven megvolt a fedezete a 
templomosok felé fennálló adóssága kifizetésére, ha a rövid tengeri út 
végén megérkezik Akkóba. A közjáték ugyanakkor sokat elárul a rend 
autonómia iránti erős elkötelezettségéről. 

Végül együtt volt a váltságdíj, de ekkor ismét kisebb vita kerekedett: a 
muzulmánok nem akarták Alfonzt szabadon engedni mindaddig, amíg a 
pénz nem kerül átadásra. Lajos környezetéből sokan úgy vélték, Lajosnak 
nem lenne szabad engednie. A király azonban - nézőpont kérdése, hogy 
erős bizalomról vagy nagyfokú naivitásról téve tanúbizonyságot - azt 
mondta, eleget tesz az egyiptomi kérésnek. Az összeget rendben kifizették, 
a muzulmánok pedig elengedték Alfonzt. Mivel az egyiptomiakkal 
pillanatnyilag rendezték az ügyeiket, a keresztesek felszedték a horgonyt és 
vitorlát bontottak, hogy minél hamarabb maguk mögött tudhassák a keserű 
emlékek és széttört álmok földjét. 

A keletnek tartó gályán egy kiábrándult uralkodó rótta nyugtalanul lépteit 
a fedélzeten. Az indulás előtt semmit sem tettek, hogy Lajos rangjához 
méltó körülményeket teremtsenek. A derékalj piszkos volt. Nem volt tiszta 
ruhája, amelybe átöltözhetett volna, ugyanazt az öltözetet viselte, amelyet 
még a szultántól kapott a hadifogságban. Mindez távol állt a francia udvar 
elpuhult fényűzésétől, amelyhez olyannyira hozzá volt szokva. 

Az Akkóba vezető út hat napig tartott, ráadásul az átkelés nem volt 
zavartalan. A tenger háborgott, a hajó utasai közül sokan 
tengeribetegségben szenvedtek. A nyugodtabb pillanatokban Lajos és 
Joinville megosztották egymással a hadjárathoz kapcsolódó emlékeiket. A 
király elmondta, mennyire bánkódik néhai fivére, az artois-i gróf miatt, akit 
meggondolatlan természete ellenére a király őszintén szeretett. 

Az is nagyon elszomorította, hogy Poitiers grófja a jelek szerint semmi 
hálát nem mutatott a kiszabadítására tett erőfeszítésekért, és hogy másik 
fivére, Anjou grófja, aki szintén a hajón utazott, megterhelőnek érezte, ha 
Lajos társaságában kellett lennie. Egy alkalommal Lajos felfedezte, hogy 
Károly szerencsejátékot űz - márpedig ezt a bűnt szenvedélyesen gyűlölte 


ingerülten beviharzott a kockajáték színhelyére és a tengerbe dobta a 
kockákat. A király a balsors közepette is istenfélő ember maradt. 

A hadifogságban maradt katonák iránti felelősség súlya alatt meggörnyedt 
király, aki úgy érezte, hogy családja is cserbenhagyta, egész úton a 
gondolataiba mélyedt. Még mindig sok katonája sínylődött egyiptomi 
fogságban, akik csak akkor nyerhetik vissza szabadságukat, ha kifizetik 
értük a váltságdíjból fennmaradt 200 000 livre-t. Lajost ekkoriban az ő 
sorsuk aggasztotta a leginkább. Hatalmas szégyen volna, ha úgy kellene 
francia földre lépnie, hogy harcosai még hadifogságban vannak. 

Miközben igyekezett elhessegetni sötét gondolatait és leküzdeni a 
nyugtalan tenger okozta émelygést, döntésre jutott: nem tér vissza üres 
kézzel Franciaországba. Még nem teljesítette küldetését. A hadjárat első 
része lezárult, és a szíve mélyén bizonyára tudta, hogy katasztrofális 
bukással végződött. Most új szakasz kezdődhet, melynek lényegében a 
kármentés a célja. 

Nem megy haza addig, míg el nem éri, hogy minél több alattvalóját 
bocsássák szabadon. Sokan talán kételkedtek Lajos képességeiben, de 
morális tartását csak kevesen kérdőjelezhették meg. Az Egyiptomban átélt 
szörnyű megpróbáltatások hatására kezdte magára ölteni a mártíromság 
rekvizitumait. Fáradhatatlanul fog munkálkodni azon, hogy akik a hibái 
miatt annyit szenvedtek, visszanyerjék szabadságukat. Újabb fejezet volt 
születőben a földi halandó szentté válásáról szóló történetben. 


11. 


Lajos az Outremerben 


Az egyedülálló keresztes hadjárat új szakaszába lépett. Az ország, ahová 
Lajos igyekezett, merőben más volt, mint Egyiptom: az Outremer 
keresztény királyság volt, melyet keresztesek alapítottak és nyugati 
származású bárók igazgattak az európai értékrend talaján kiépült hatalmi 
berendezkedés keretei között. Ugyanakkor törékeny államalakulatról volt 
szó, melynek határait minden oldalról erős hatalmak fenyegették. 

Ám annak ellenére, hogy apró kiszögellésként rendkívül ki volt 
szolgáltatva a körülötte elterülő erős államoknak, az Outremernek másfél 
évszázadon át sikerült fennmaradnia. Az Outremer az 1187-es szörnyű 
hattíni vereség utáni napokban élte át fennállása legnehezebb időszakát. 
Amikor Lajos megérkezett, a körülmények nagyban emlékeztettek arra a 
korábbi helyzetre, mivel Jeruzsálem nem sokkal korábban elveszett, a La 
Forbie-i katasztrofális csatavesztéskor pedig az állandó haderő tekintélyes 
része megsemmisült. 

Két halvány reménysugár azonban némi derűlátásra adott okot. Az 
Outremert övező muzulmán államok rendkívül megosztottak voltak. Az 
Outremer rövid fennállása alatt ez visszatérő jelenségnek számított, többek 
között az első keresztes hadjárat is jórészt a megosztottságnak köszönhette 
Jeruzsálem elfoglalását. Lajos, a hadvezér nem érte el célját, és most arra 
készült, hogy mint diplomata kijátssza egyik felet a másik ellen, kiaknázva 
a helyzetben rejlő lehetőségeket. 

De más ok is volt a reménykedésre. Az iszlámot kelet felől nagy veszély 
fenyegette. A mongolok több évtizede folyamatosan terjeszkedtek nyugat 
felé, megalapítva a világ addigi legnagyobb birodalmát, és érdekszférájuk 
kiterjesztése közben összeütközésbe kerültek a közel-keleti muzulmán 
világgal. A konfliktus elkerülhetetlen volt. 

A két birodalom háborújában az erőszak és a kegyetlenség olyan 
méreteket öltött, amilyenre a történelem során csak ritkán akadt példa. A 
mongolok hadviselése népirtással ért fel, így a muzulmánok borzalmas 
időket éltek át. Néhány év leforgása alatt az iszlám kritikus ponthoz 
érkezett. Úgy látszott, a muzulmán világ a megsemmisülés szélére került, 


de egy Rukn ad-Din Bajbarsz nevű mameluk harcos személyében, aki 
hamarosan szultán lett, rábukkant megmentőjére. 

Olyan ellenséggel a hátában, mint a mongolok, az iszlám számára az 
outremeri apró keresztény állam szinte semmilyen jelentőséggel nem bírt, a 
súlyos mongol fenyegetéshez képest alig volt több zavaró körülménynél. 
Az Outremernek kapóra jött, hogy az említett okokból a muzulmán világ 
figyelme másfelé irányult, mivel helyzete ekkoriban veszélyessé vált. A 
haderő súlyos létszámhiánnyal küzdött, mivel a harcosok nagy részét a 
lovagrendek, vagyis a templomosok, az ispotályosok és egy sor kisebb 
szervezet adta, melyek alaposan megszenvedték a közelmúlt hadjáratait. 

A La Forbie-i csata jelentős embervesztesége hatalmas érvágást jelentett a 
lovagrendek számára, amit tovább súlyosbított, hogy Lajos egyiptomi 
hadjárata szintén nagyon sok lovag életébe került. A rendek ezt azzal 
kompenzálhatták volna, hogy a hiány pótlására újabb lovagokat irányítanak 
át Nyugat -Európából, ám ez a forrás nem volt kiapadhatatlan. Ráadásul a 
keresztes háborúk vonzereje az első hadjárat derűs napjainak elmúltával 
fokozatosan csökkent, ami megnehezítette a toborzást, és az egyiptomi 
kudarc aligha javított ezen a helyzeten. 

A lovagrendek erőforrásai vészesen megcsappantak. Az Outremer 
lényegében a jeruzsálemi király laza fennhatósága alatt álló városállamok 
konglomerátuma volt, melyek környékén nagy kiterjedésű, nehezen 
ellenőrizhető vidékek terültek el. Az államalakulat bizonytalan határait 
várak védték -épületóriások, mint például Krak des Chevaliers, talán a 
valaha épült legméltóságteljesebb erődítmény, vagy a komor külsejű, 
fenyegető Safed és még egy sor kisebb erősség -, védőhálót képezve a 
határövezetben. Jó néhány erőd helyőrségében a lovagrendek tagjai 
töltötték be a parancsnoki tisztséget, akik ily módon mind a védekezésben, 
mind a támadásban kulcsszerepet töltöttek be. A lovagrendek 
meggyengülése óhatatlanul együtt járt az Outremer hanyatlásával. 

Jeruzsálem elvesztése után Akkó lett az Outremer legnagyobb városa, 
mellyel egyedül az északabbra fekvő Antiochia vetekedhetett. Az Outremer 
életképessége szempontjából Akkó létfontosságúnak számított, mivel 
mélyvízi kikötővel rendelkezett; az ország Földközi-tengerrel határos 
peremén messze ez volt a legjobb és legfontosabb kikötő. A várost két 
rendkívül vastag, magas falból álló masszív erődítményrendszer védte. A 
falakon egymástól szabályos távolságban tornyok és bástyák magasodtak, 


melyek elnevezése utalást tartalmaz az építmény ijesztő voltára; a 
leghíresebbet Elátkozott Torony néven ismerték. 

Az impozáns falak mögött lüktető, kozmopolita város élte életét, mivel 
mind a keresztény, mind a muzulmán kereskedők számára Akkó jelentette 
a kaput a Nyugat és a Kelet piacaihoz (tévedés lenne azt gondolni, hogy az 
Outremer örökösen harcban állt a szomszédjaival: a túléléshez kereskedni 
kellett, és az árucsere sokszor igen jelentős méreteket öltött). 

A legnagyobb itáliai kereskedővárosok, Genova, Pisa és Velence, melyek 
hatalmas hasznot húztak a Földközi-tenger keleti medencéjének államaival 
létesített kereskedelemi kapcsolatokból, önálló városnegyedeket hoztak 
létre Akkóban. A gazdag város utcáin kereskedők és harcosok nyüzsögtek. 
Akkó gazdagságáról sokat elárul, hogy Matthaeus Parisiensis szerint 
Cornwalli Richárd, Anglia egyik legtekintélyesebb főnemese 1240-ben azt 
állította, Akkó jövedelme egyenértékű az angol korona egyévi teljes 
bevételével. 

Mialatt Lajos hajója a kikötő felé közeledett, a város lakói elé siettek a 
köszöntésére. Kétségtelen, hogy mostanra már értesültek az egyiptomi 
hadjáratot ért kudarcról, így joggal gondolhatjuk, hogy nem a nagy 
hódítóknak kijáró tisztelettel üdvözölték. A fogadására összesereglett 
tömegben különféle érzelmek kavarogtak. Akadt, akit a kíváncsiság vitt le a 
partra, mások azt remélték, hogy e nehéz időkben Lajos erős 
vezéregyéniségnek bizonyul, és talán olyanok is voltak, akik kárörömmel 
lesték az egykor oly büszke király csüggedését. 

A többség azonban kitörő örömmel fogadta, a városlakók és a papok 
egyaránt lementek a kikötőbe az üdvözlésére. Egy barátságos kéz lóra 
segítette Joinville-t, de a lovag még mindig rossz állapotban volt: a lóháton 
ülve összecsuklott, és tartani kellett, hogy le ne essen, míg oda nem ér a 
szálláshelyére. 

A hetekig tartó nélkülözés és idegfeszültség nagyon sokat kivett belőle, 
pedig Joinville nyugodtabb időkben sem örvendett túl jó egészségnek. 

A kereszteseket az akkói fellegvár hatalmas csarnokába vezették, ahol 
fejedelmi lakomával vendégelték meg őket. A fogadás majdhogynem 
koronázási szertartásra emlékeztetett, jóllehet egy pillanatra sem került 
szóba, hogy az összezsugorodott Jeruzsálemi Királyságnak Lajos legyen a 
törvényes uralkodója. Lajos túlságosan lojális volt Frigyes német-római 
császárhoz (akinek érdekszférájába az Outremer eredetileg tartozott) ahhoz, 
hogy egyáltalán fontolóra vegyen egy ilyen lépést. 


A helyzet azonban úgy állt, hogy a királyság törvényes uralkodója, 
Konrád, Frigyes fia még a közelében sem járt országának, és nem tűnt 
valószínűnek, hogy mulasztását a közeljövőben pótolni szándékozza. 
Ahogy általában lenni szokott, a határőrvidékek bárói külön csoportot 
alkottak. A bárók egy részének - például az Ibelineknek - rendkívül nagy 
hatalom összpontosult a kezében. Mivel azonban Egyiptomban és La 
Forbie-nál a lovagrendek igen nagy vérveszteséget szenvedtek, az 
Outremerben hatalmi vákuum jött létre. Lajos nemrég érkezett meg egy 
jelentős haderővel, így nem lehetett kétséges, hogy - legalábbis rövid távon 
- kik töltik ki a keletkezett űrt. 

A lakomára Joinville-t is meghívták. Miközben a lovagteremben ült, vörös 
tunikát viselő fegyvernök lépett hozzá és bemutatkozott. Érdeklődött 
Joinville-nál, megismeri-e, mire ő nemleges választ adott. A fegyvernök azt 
mondta, Guilleminnek hívják, és Joinville nagybátyjának a várából jött. A 
két férfiú elmélyült társalgásba kezdett, és alighanem rokonszenvesnek 
találták egymást, mivel a beszélgetés végén Joinville megkérdezte tőle, 
kinek a szolgálatában áll jelenleg, mire Guillemin azt felelte, hogy 
pillanatnyilag nincs gazdája. Joinville javasolta, álljon a szolgálatába, és az 
apród örömmel tett eleget a kérésnek. 

Úgy tűnt, a szolgálat nem lesz hosszú, mivel Joinville továbbra is nagyon 
rossz állapotban volt. Röviddel a lakoma után előkészítették neki a fürdőt, 
hogy lemoshassa magáról a hadifogságban rátapadt szennyet. A fürdőben 
aztán újból elvesztette az eszméletét. Gyorsan ágyba fektették, majd egy 
idős lovag, bizonyos Pierre de Bourbonne a gondjaiba vette a fiatal nemest 
és kitartóan ápolta, míg az valamelyest lábra kapott. Azt is elintézte, hogy 
Joinville új ruhákat kapjon, mivel azok, amelyeket hordott, szinte már 
lefoszlottak róla. 

Néhány nap alatt Joinville állapota elég sokat javult ahhoz, hogy ismét 
megjelenhessen Lajos király sebtében berendezett akkói udvarában. A 
király megrótta őt a többnapos távolmaradás miatt, ami arra enged 
következtetni, hogy vagy nem tájékoztatták megfelelően alattvalói sorsáról 
(így Joinville betegségéről sem), vagy csak nagyon nehezen lehetett a 
kedvére tenni. Megparancsolta Joinville-nak, hogy mostantól kezdve 
rendszeresen vegyen részt az udvar munkájában, míg a király nem dönt 
arról, hogy a haderő visszatér-e Franciaországba, vagy sem (Lajos 
ekkoriban semmit nem árult el a jövőre vonatkozó terveiről). 


Joinville beszámolt a királynak egy vitáról, melynek részese volt. A nemes 
bizonyos pénzösszeget helyezett letétbe a templomosoknál, de azok 
tagadták, hogy valaha is sor került volna a pénz átadására. Lajos 
nagylelkűen felajánlotta, hogy majd saját vagyonából visszafizeti az eltűnt 
összeget. A vita elmérgesedett, mivel a templomosok új nagymestere, 
Renaud de Vichiers dühbe gurult Joinville vádjain, melyek szerinte 
közönséges tolvajoknak festették le rendje tagjait. 

A nagymester bizonyára zavarban volt, amikor néhány nap múlva el 
kellett ismernie, hogy a nézeteltérést egy adminisztrációs hiba okozta. A 
férfiút, akinél Joinville letétbe helyezte az összeget, máshová helyezték át 
az Outremer-ben, a templomosok könyvelését pedig a távollétében hibásan 
vezették. Most azonban megtalálták az illetőt, aki megerősítette, hogy 
Joinville valóban átadta a pénzt, ahogy állította. 

A pénzügyi vita miatti stressz túl sok volt Joinville-nak, aki ismét súlyosan 
megbetegedett, és életben maradására nem sok remény mutatkozott. A 
krónikás beszámol egy megindító eseménysorozatról, mely nemcsak 
személyes vonatkozásai miatt érdemel figyelmet, de a harcosok egészségi 
állapotáról is sokat elárul. Joinville-t a pap házában szállásolták el, mely a 
templom szomszédságában állt, és a betegszobából egy ajtó vezetett a 
templom belsejébe. A nagybeteg nemesnek folyton eszébe juthatott halandó 
volta, mivel mindennap hallhatta a templomban tartott temetési 
szertartásokat, melyeket szegény bajtársai vagy mások búcsúztatására 
rendeztek. 

Őszintén leírja, hogy ez rendkívül megrémítette, és a pap kántálása 
állandóan arra sarkallta, hogy szívből jövő fohásszal imádkozzon Istenhez a 
gyógyulásért. Visszatérő élménye volt az ajtó túloldaláról hallatszó lassú 
léptek nesze, és ahogy a pap fájdalmasan méltóságteljes hangon belefog a 
, libera me, Domine" kezdetű gyászénekbe. 

A legnagyobb döbbenetet azonban a gyászmisék gyakorisága váltotta ki 
benne. Joinville azt írja, nem telt el úgy nap, hogy ne hallotta volna 
legalább hússzor a nyomasztó ceremóniát. Feltételezve, hogy a város más 
templomaiban is sor került hasonló szertartásokra, az Akkóban tartózkodók 
halálozási aránya kiugróan magas lehetett. Arról nincs tudomásunk, hogy 
mindezt valamilyen dühöngő járvány okozta, vagy pedig a kimerültségnek, 
az ínségnek és a sebesüléseknek tudható-e be (forró éghajlaton a különféle 
megbetegedések nagyon könnyen elfajulhattak). Mindamellett nyilvánvaló, 


hogy a nagy emberveszteség rossz hatással volt a közhangulatra, és tovább 
rontotta a sereg harcképességét. 

A saját és a történészek szerencséjére Joinville felépült, de amikor többé- 
kevésbé visszanyerte erejét, újabb csalódás érte. Megkérte újonnan 
felfogadott szolgálóját, Guillemint, készítsen kimutatást a rendelkezésére 
álló pénzeszközökről, és amikor áttanulmányozta az eredményt, észrevette, 
hogy valami nagyon nincs rendben: az összesítésben alacsonyabb összeg 
szerepelt annál, mint amit Joinville becsült. 

Amikor keresztkérdéseknek vetette alá Guillemint, a szolgáló bevallotta, 
hogy ő vett el a pénzből, de persze később vissza akarta tenni az elcsent 
összeget. Joinville kénytelen volt elbocsátani. Nem szívesen tette, mivel 
őszintén kedvelte a szolgálót és örömmel leírta volna a veszteséget, de nem 
lehetett biztos abban, hogy Guillemin a jövőben nem fog-e újból 
sikkasztani. 

Végül fény derült az igazságra. Guillemin afféle szeretetre méltó, jótét 
lélek volt. Ha valaki panaszkodott neki, hogy hiányt szenved valamiben, ő 
ment és lopott neki. A jelek szerint saját magának nem sokat tett félre, ám a 
pénzügyekben nyilvánvalóan nem lehetett benne megbízni. 

A királyi udvar élete kis idő elteltével visszazökkent a rendes 
kerékvágásba. Az uralkodó fivéreiről köztudott volt, hogy szeretik a 
hazárdjátékokat, Poitiers-i Alfonz pedig különösen kedvelte a kockát. 
Hamarosan az egész városban híre ment a kockacsatáknak. Rendkívül 
bőkezűen adakozott, és amikor nagyon sokat nyert, megnyittatta a 
helyiséget az idegenek előtt, s nagyon örült, ha megoszthatta velük 
nyereményét. E szokása nagyban növelte népszerűségét, bár Lajos - 
figyelembe véve a szerencsejátékok iránti ellenszenvét - aligha nézte ezt jó 
szemmel. 

Ám a nagyvilági életvitel jelezte normalitás csak átmeneti lehetett. A 
haderő nem állomásozhatott Akkóban a végtelenségig. Dönteni kellett, 
visszatér-e Franciaországba, vagy ha nem, miként lehet a legjobban 
felhasználni a még hadifogságban sínylődő nagyszámú harcos 
kiszabadítására. 

Lajos tanácskozni hívta a haderő parancsnokait a következő lépés 
megvitatására. A király nem volt abban a helyzetben, hogy diktálhasson. A 
keresztes hadjáratban való részvételre sem Lajos, sem más világi uralkodó 
nem kötelezhetett senkit. A részvétel lelkiismereti döntés volt, és amikor 
úgy látták, megfelelően eleget tettek a fogadalmuknak, s ezzel jogosulttá 


váltak a kilátásba helyezett lelki javak megszerzésére, az emberek a 
hazatérést választották. 

Azok után, amin keresztülmentek, méltánytalanság lett volna figyelmen 
kívül hagyni, hogy a legtöbbjük hatalmas áldozatot hozott. Túl azon, hogy 
részt vettek a pogányokkal vívott ütközetekben, sokan megsebesültek, 
életveszélyes betegségeket kaptak és fogságba kerültek a sivatag perzselő 
poklában. Az átélt szenvedések súlyos traumát okoztak a kereszteseknek, 
így nem érhette őket szemrehányás, ha sokan közülük visszavágytak 
Franciaország viszonylagos biztonságába. 

Nehézségeiket csak tetézte, hogy legtöbbjüknek gyakorlatilag az összes 
pénze elfogyott. A keresztes háború költséges vállalkozásnak számított, és 
még sikeres hadjárat esetén is csak kevesen tudtak nyereségre szert tenni. A 
hadjáratok legtöbb résztvevője súlyosan eladósodott, az egyiptomi akció 
esetében pedig tovább súlyosbította a helyzetet, hogy a muzulmánok az 
összes ingó vagyontárgyat elkobozták. Ha Lajos maradásra akarta bírni 
embereit, alighanem igen mélyen a zsebébe kellett nyúlnia. 

Lajosnak más okból is elhatározásra kellett jutnia. Anyjától, Kasztíliai 
Biankától, Franciaország régensétől olyan hírek érkeztek, hogy az angolok 
újra fenyegető lépéseket tettek. Megtámadni Franciaországot, miközben 
királya Istenért harcol, morálisan talán elítélendő tett volna, ami Ince pápa 
haragját is Henrik angol király fejére vonná, ez azonban nem csökkentette 
egy ilyen forgatókönyv kockázatát. 

A középkorban gyakran előfordult, hogy egy ország uralkodója igyekezett 
tőkét kovácsolni egy másik állam királyának tartós távollétéből (a 
harmadik hadjárat idején is ez történt, csak épp fordított szereposztásban: II. 
Fülöp Ágost akkor támadta meg Oroszlánszívű Richárd angol király 
területeit, amikor az éppen hadakozni volt, s aztán hazafelé menet fogságba 
esett). Mindig is nyilvánvaló volt, hogy Lajos keresztes hadjáratban való 
részvétele nem növeli Franciaország stabilitását, ezért Bianka híreinek 
tudatában legfőbb ideje volt újragondolni az expedíció jövőbeli stratégiáját. 

Lajos tanácskozásra hívta legbefolyásosabb embereit a hadjárat további 
stratégiájának kidolgozására. Amikor mind összegyűltek, Lajos közölte 
velük az otthonról kapott híreket, köztük a régens információit is, majd 
hozzátette, hogy , birodalmamat nagy veszély fenyegeti, mivel sem békét, 
sem fegyverszünetet nem kötöttem az angol királlyal". 

Ám a kereszteseknek azt is figyelembe kellett venniük, milyen hatással 
lehet távozásuk az Outremerre. Amennyiben Lajos útra kel, ,, Akkó összes 


lakója követni fog, mivel nem mernek ott maradni, ahol olyan kevés az 
ember". S ha ez megtörténik, ,,az ország biztosan elvész". 

A rövid helyzetértékelésen keresztül láthatjuk, milyen lelki gyötrelmeken 
ment át Lajos ekkoriban. Szakrális természetű kötelességtudatot érzett 
birodalma iránt, így mélyen aggasztották a Franciaországból érkező hírek. 
Az Outremer azonban nem akármilyen ország volt, hanem Isten földje: itt 
és a környező tájakon került sor azokra az eseményekre, melyek az általa 
nagy becsben tartott hit arculatát formálták. 

Lajos az Úr parancsára indított hadjáratot a Közel-Keletre, hogy 
visszaállítsa a régi határokat, ám akciója pontosan az ellenkező eredményt 
hozta. Nem elég, hogy csak minimális esély mutatkozott Jeruzsálem és a 
többi város visszaszerzésére, de a királyság megmaradt részeinek léte is 
kérdésessé vált. Lajos hadvezérként katasztrofális teljesítményt nyújtott, és 
a királyt nem igazán érdekelte, hogy a kudarc a rossz döntéseknek vagy 
egyszerűen a balszerencsének tudható-e be. Ismerve jellemét, feltehetőleg 
magát hibáztatta az Outremer szorult helyzetéért, így erős lelkiismeret- 
furdalást érzett volna, ha sorsára hagyja. 

A tanácskozás résztvevőinek nagy horderejű ügyeket kellett megvitatniuk. 
Mielőtt határozott véleményt formáltak volna, alaposan át kellett 
tekinteniük a helyzetet, ezért Lajos berekesztette a megbeszéléseket, hogy 
legyen idejük az elmélkedésre. Nyolc napot biztosított számukra, ennyi idő 
múlva kellett megjelenniük az ügy újbóli megvitatására. Lajos arra is 
utasította őket, hogy imádkozzanak; az pedig nem lehetett kérdéses, hogy ő 
maga is sokat fohászkodik majd. 

Körültekintően mérlegelniük kellett a különböző érveket és ellenérveket. 
Joinville is azok között volt, akik alaposan meghányták-vetették a dolgot. 

A gondolkodási idő alatt felkereste őt Chateauroux-i Eudes pápai követ, 
aki őszintén a tudtára adta, hogy Lajosnak szerinte vissza kell térnie 
Franciaországba. A legátus meg volt győződve arról, hogy a király a 
szükségesnél sokkal többet tett a keresztes mozgalomért. 

A követ azt tanácsolta Joinville-nak, menjen haza a királlyal, ő azonban 
nem volt meggyőződve arról, hogy ez lehetséges. Ennek mindenekelőtt 
gyakorlati okai voltak: egyiptomi tartózkodása idején az összes pénzét 
elvesztette, és a nyugatra vezető visszaút költséges lenne. Jelen állás szerint 
nem engedhette meg magának a hazatérést. 

Ám más érvek is felmerültek. Mielőtt elindult Franciaországból, egyik 
unokafivére részletesen beszélt a keresztes háborúban való részvételről, 


és nyersen közölte vele, hogy a hadjárat lemoshatatlan szégyenfoltot fog 
hagyni a becsületén, ha úgy lép ismét francia földre, hogy közben - az 
unokafivér szavaival élve - ,a mi Urunk egyszerűbb teremtményei"? közül 
sokan hadifogságban sínylődnek. Joinville-nak gyakran eszébe jutott ez a 
figyelmeztetés, mely az adott helyzetben nagyon is aktuális volt. Joinville 
sokat adott a tisztességre, ráadásul pénzzavarban volt, így a maradás mellett 
döntött. A legátus nem osztotta a véleményét, de nem állt módjában rávenni 
őt szándéka megmásítására. 

A gondolkodási idő leteltével a tanács újból összeült. Lajos megkérte a 
jelenlévőket, ismertessék álláspontjukat, mire a bárók közölték, hogy Guy 
de Mauvoisin személyében már választottak maguk közül szószólót. 
Mauvoisin rögtön előhozta a legfőbb érvet: a király 2800 lovaggal hagyta el 
Franciaországot, és itt, Akkóban már csak alig százan vannak mellette. 
Ilyen jelentéktelen haderővel a király nem maradhat a városban anélkül, 
hogy a becsülete csorbát ne szenvedne. Épp ezért Lajos térjen haza 
Franciaországba, toborozzon sereget, s aztán az új haderővel jöjjön vissza 
az Outremerbe. 

Bár első ránézésre ez logikus okfejtésnek tűnhet, Lajos tudta, hogy az új 
hadsereg felállítása évekbe fog telni, s mire végeznének a felkészüléssel és 
az ellátmány összegyűjtésével, talán már nem is lenne Outremer, ahová 
elindulhatna. És még ez a pesszimista forgatókönyv is túlságosan 
derűlátónak bizonyulhat, mivel korántsem biztos, hogy sikerül majd új 
sereget toboroznia. A mostani hadjárat katasztrófája után a keresztes 
mozgalom vonzereje gyengébb lesz, mint valaha, pedig az eszme már így 
sem volt olyan népszerű, mint például egy évszázaddal korábban. 
Bármilyen tettvágy fűtötte, és akármilyen jelentős pénzeszközökkel 
rendelkezett, az új outremeri expedíció még Lajos számára is 
megoldhatatlan feladatot jelenthetett. 

Lajos a jelek szerint más javaslatokat is várt, mivel úgy vélte, Guy de 
Mauvoisin indítványa nem tükrözi az összes jelenlevő véleményét, ezért 
fivéreihez, Anjou Károlyhoz és Poitiers-i Alfonzhoz fordult. Ők azonban 
Mauvoisin és az általa képviseltek tervét támogatták. Ezután Flandria 
grófját kérdezte, de tőle is ugyanezt a választ kapta. 

János jaffai gróf azonban más elképzeléssel hozakodott elő. Amikor a 
véleményéről kérdezték, először habozott a válaszadással. Őszintén 
bevallotta, hogy helyi nemesként érdekei feltétlenül azt diktálják, hogy a 
király az Outremerben maradjon, ezért nem tud tárgyilagosan nyilatkozni a 


témában. Lajos azonban ösztönözni kezdte, hogy fejtse ki álláspontját. A 
bátorításra a gróf elmondta, úgy véli, azzal, ha akár csak egy évig az 
Outremerben marad, Lajos nagy elismerést vívhat ki magának. Egy ideig 
úgy látszott, egyedül marad a véleményével. Miután ismertette álláspontját, 
mások véleményét is meghallgatták, és ők egyhangúlag azt a választ adták, 
hogy szeretnének visszatérni Franciaországba. 

Ekkor Joinville került sorra, aki elmondta, hogy Jaffa grófjával ért egyet. 
Ez sok vitát váltott ki. Azt mindenki sejtette, hogy a jaffai gróf Lajos 
outremeri maradása mellett fog érvelni, de Joinville (még a gróf saját 
bevallása szerint is) más körökhöz tartozott. Chateauroux-i Eudes nyersen 
megkérdezte tőle, milyen előnye származik Lajosnak abból, ha helyben 
marad, amikor olyan kevés embere van. 

Joinville őszintén leírja, mennyire felháborodott Eudes hozzáállásán. Azt 
felelte, hogy a szóbeszéd szerint a királynak még a váltságdíj lerovása után 
is maradt pénze, amivel kifizetheti a maradni szándékozó, illetve újonnan 
csatlakozó harcosokat. A király latin követeket küldhet görög földre 
erősítésért, és tisztes zsoldot ajánlhat azoknak, akik a szolgálatába akarnak 
szegődni, márpedig ez valószínűleg elég sok katonát vonz ahhoz, hogy 
legalább egy évvel meghosszabbítsa outremeri tartózkodását. 

Jelenlétüknek elégnek kell lenni ahhoz, hogy nyomást gyakoroljanak a 
muzulmánokra, s azok elengedjék a fogságukban sínylődő nagyszámú 
keresztény hadifoglyot. A tanácskozás résztvevői sok embert ismertek e 
sajnálatra méltó páriák közül, így Joinville szavai megrendítették őket. 
Joinville érveiben sok igazság volt. A tanácskozás résztvevői maguk elé 
idézhették azok arcát, akik még most is valamelyik mocskos egyiptomi 
börtönben várják a szabadulást. Joinville-nak senki sem tett szemrehányást 
véleményéért, sőt egyesek sírva fakadtak bánatukban, s talán szégyenükben. 

Joinville szavai másokat is arra buzdítottak, hogy az outremeri jelenlét 
meghosszabbítása mellett szólaljanak fel. Guillaume de Beaumont, 
Franciaország marsallja szerint kiváló felszólalást hallhattak, és épp rá akart 
térni, mire alapozza véleményét, amikor durván beléfojtották a szót. 
Nagybátyja, Jean de Beaumont heves dühkitöréssel fogadta a marsall 
támogató szavait, mivel meg volt győződve arról, hogy a seregnek haza kell 
térnie. Dühösen ráförmedt unokaöccsére: , Mit akarsz mondani, becstelen 
szavak gyermeke? Ülj le és maradj csendben!" 

A király az udvariatlan közbevágás ellenére megkérte a marsallt, hogy 
folytassa, amibe belekezdett, de ő nem állt kötélnek. Miután így letorkolták, 


már csak egy ember értett egyet Joinville érveivel, és úgy tűnt, a maradás 
támogatói alulmaradnak. A király köszönetet mondott az őszinte 
véleményekért, és közölte, hogy újabb nyolc napot szán arra, hogy 
megfontolja érveiket, és aztán tudatja velük döntését. 

A tanácskozás után Joinville visszament a szállására. Kétségkívül le volt 
törve az események alakulása miatt, és hogy olyan kevesen álltak mellé. 
Afféle páriává vált az ellentábor szemében. Amikor találkoztak, gúnyosan 
csak annyit mondtak, a király őrültséget követ el, ha a tanács egyhangú 
véleményét fogadja el, nem pedig Joinville-ét. Lajos arra kérte, étkezéskor a 
közelében foglaljon helyet, de alig szólt hozzá pár szót. Joinville úgy érezte, 
kissé fagyos a légkör, s azt gondolta, az uralkodó alighanem dühös rá, 
amiért vakmerőségében azt állította, hogy Lajos még nem költötte el a 
hadjáratra szánt összes pénzt. 

Lehangoltsága végül elviselhetetlenné vált. Miközben a király az asztali 
áldást hallgatta, Joinville csüggedten kioldalgott a teremből, és behúzódott 
egy rácsos ablaknál lévő sarokba. Vágyakozva bámult kifelé a rácson, és a 
jövőjén tűnődött. Ha Lajos visszatér Franciaországba, nem tart vele. Jó 
kapcsolatokat ápolt az antiochiai fejedelemmel, s úgy tervezte, inkább a 
szolgálatába áll az Egyiptomban őrzött hadifoglyok kiszabadulásáig, mint 
hogy szégyenkezve kelljen visszamennie hazájába. 

Ahogy ott állt komor gondolataiba mélyedve, egyszer csak szorításfélét 
érzett a vállán, és két tenyér takarta el hátulról az arcát, így nem láthatta, ki 
van mögötte. Mérgesen hátraszólt az illetőnek, hogy hagyja békén. Azt 
gondolta, Philip de Nemours, a tanács egyik tagja az, aki egész nap 
kíméletlenül zaklatta, amiért vette a bátorságot és mást javasolt a királynak, 
mint a többi tanácsadó. Ám amikor megfordult, észrevett egy nagy 
smaragdgyűrűt az egyik ujjon, s eszébe ötlött, hogy az udvarban mindössze 
egyetlen embernek van ilyen tüneményes ékszere: a királynak. 

Lajos lehalkította a hangját, hogy senki ne lehessen fültanúja a 
beszélgetésüknek. Megkérdezte Joinville-t, hogy egy ilyen ifjúnak honnan 
van bátorsága lényegében egyedül szembeszállni a nála sokkal 
tapasztaltabbak véleményével. Joinville amilyen szerényen csak tudta, azt 
válaszolta, úgy véli, amennyiben Lajos ilyen sok hadifoglyot hátrahagyva 
tér vissza, nagyon helytelenül cselekszik. 

Az uralkodó ezután afelől érdeklődött, ha nem távozik az Outremerből, 
Joinville hajlandó-e vele maradni, amire ő igenlő választ adott. A király 
azzal zárta a titkos megbeszélést, hogy megkérte Joinville-t, senkinek ne 


beszéljen erről a társalgásról, és a végleges döntést illetően várja meg a 
tanács következő ülését. Mindamellett elég egyértelműen értésére adta, 
mennyire örült az indítványának. Bár senkinek nem tett említést a 
párbeszédről, Joinville természetesen felfokozott lelkiállapotba került a 
biztató szavaktól, és sokkal magabiztosabban védelmezte álláspontját, 
amikor a többi nemes állandó szemrehányásait kellett hallgatnia a 
hajthatatlansága miatt. 

Következő vasárnap a tanács újból összeült, hogy fontos döntést hozzon. 
A király megköszönte a jelenlévőknek - mind a hazatérés 
támogatóinak, mind az ellenzőinek - a tanácsaikat. Természetesen alaposan 
átgondolta a különféle lehetőségeket. Súlyos döntések múltak a 
mérlegelésén, és nem engedhette meg, hogy rossz döntést hozzon. Tudta, 
hogy nyomós érvek szólnak a hazatérés mellett, de azt is pontosan látta, 
hogy az Outremernek ezekben a különösen veszélyes időkben rendkívül 
nagy szüksége van a jelenlétére. Mindkét alternatíva mellett erős érveket 
lehetett felvonultatni, de nem felelhetett meg egyszerre mindenki óhajának. 
El kellett döntenie, melyik régiónak van nagyobb szüksége a személyes 
jelenlétére. 

Miután biztosította hallgatóságát afelől, hogy körültekintően megfontolta a 
dolgokat, rögtön a lényegre tért. Úgy vélte, anyja, Kasztíliai Bianka 
irányítása alatt, aki teljes bizalmát élvezi, Franciaországot nem fenyegeti 
nagy veszély. Ha azonban távozik az Outremerből, annak sokkal súlyosabb 
következményei lehetnek, , mivel az ország bárói szerint amennyiben 
elmegyek innen, a Jeruzsálemi Királyság elvész" 

Következésképp nem igazán van választási lehetősége: az Outremerben 
marad, míg sikerül kellően stabilizálni a helyzetet ahhoz, hogy 
visszamehessen Franciaországba. Mint fogalmazott, azért jött, hogy 
visszaszerezze és megvédje a királyságot, és még épp csak a küldetés elején 
jár, közel sem jutott a végére. A jelenlegi állapotában magára hagyni az 
országot felérne egy árulással. Akik mellette maradnak, gazdag jutalomban 
fognak részesülni. Szüksége van egy haderőre, és minél többen maradnak 
az Outremerben, annál nagyobbak lesznek a keresztes mozgalom esélyei. 

A bárók néma csendben hallgatták szavait, néhányan a könnyekig 
meghatódtak. Sokan kétségkívül zavarba jöttek, mivel szívük legmélyén 
meg voltak győződve arról, hogy rossz döntés született. Mindazonáltal - bár 
a források erről hallgatnak - valószínűleg csak kevesen tiltakoztak Lajos 
elhatározása ellen. Jól ismerték királyukat, tudták, mennyire makacs, és ha 


egyszer elhatározásra jutott valamiben, nem változtatja meg egykönnyen 
véleményét. 

Lajos emberei saját jövőjükről ezúttal is szabadon dönthettek. Sokan még 
idejében ki akartak szállni a kalandból, és amilyen gyorsan csak lehet, 
elmenekülni a világ eme pokoli szegletéből. A tejjel-mézzel folyó 
Kánaánról szőtt ábránd dicsőséggel és jutalommal kecsegtető délibáb volt, 
mely azonban csak megszégyenülést és kiábrándulást hozott. A keresztes 
hadjárat számukra véget ért, és valószínűleg azt gondolták, bárcsak soha ne 
indultak volna útnak. Ám a király úgy vélte, újabb küldetés előtt áll. 


12. 
Lajos diplomáciai tevékenysége 


Annak ellenére, hogy Lajos az outremeri maradás mellett döntött, lovagjai 
közül sokan távozni akartak. A sereg harci morálja láthatóan rosszabb volt, 
mint a király feltételezte, a hadjárat addigi alakulása miatt erős 
kiábrándultság uralkodott. Amikor a kedélyek lecsillapodtak, és a hazatérni 
szándékozók útra keltek Franciaország felé, Lajosnak alig 1500 embere 
maradt, nem túl jelentős létszám az ellenség elrettentéséhez. Ennek 
fényében a hosszú, átfogóbb hadműveletek indítására kevesebb lehetősége 
nyílott, mint valaha. A Közel-Keleten maradt keresztesek számára 
bármiféle területszerzéshez elengedhetetlen volt a diplomáciai eszközök 
alkalmazása. 

A király fivérei szintén hazafelé készültek. Lajos 1250. július 25-én, Szent 
Jakab napján újabb tanácskozást hívott össze. Egy hónapja jelentette be 
maradási szándékát, és mindeddig egyetlen emberénél sem tapasztalta a 
legcsekélyebb jelét sem, hogy a sereg kötelékében kívánna maradni. A 
haditanácson olyan jelzéseket kapott, hogy sokan már epekedve várják az 
indulást. 

Felismerve benne a potenciális szövetségest, Lajos a színe elé kérette 
Joinville-t. A báró keresztülment a termen és letérdelt királya elé, aki 
megkérte, hogy álljon föl. Megkérdezte tőle, miért nem kötelezte el magát a 
maradás mellett. Joinville egyszerű választ adott, mely számos lovag 
véleményét is tükrözte: az összes magával hozott dolgot elvesztette 
Egyiptomban, és semmi pénze nem maradt. Amikor Lajos megkérdezte, mit 
kíván, azt felelte, 2000 livre fejében a következő húsvétig Lajos 
szolgálatába áll. 

Az uralkodó tudni akarta a kért összeg felhasználásának módját. Joinville 
elmondta, hogy már felkeresett három lovagot a maradás ötletével, és ők 
fejenként 400 livre-re tartanának igényt, ily módon ő maga összesen 800 
livre-ből gazdálkodna. Az összegből új páncélt és új lovat venne magának, 
továbbá ellátná élelemmel és egyéb szükségleti cikkekkel a vele szolgáló 
lovagokat. Megkérdezte Lajost, túlzásnak gondolja-e a kért summát. A 
király azt felelte, ellenkezőleg, nagyon is méltányosnak tartja, örömmel 


beleegyezik Joinville indítványába, és a szolgálatába fogadja őt. A lovag 
szívesebben maradt az Outremerben, mint hogy hazatérjen, ahol bizonyos, 
hogy nevére a becstelenség árnya vetülne. 

A távozók készülődni kezdtek az indulásra. Poitiers-i Alfonz ékszereket 
kért kölcsön néhány vele együtt távozó nagyúrtól, és ingyen szétosztotta a 
maradók között, hogy jobban tudjanak gondoskodni magukról. 

Mind Alfonz, mind Lajos másik öccse, Anjou Károly megkérte Joinville-t, 
hogy nagyon vigyázzon a királyra. A három fivér búcsúzkodása rendkívül 
szívszaggató volt. Amikor odalent a kikötőben még egyszer utoljára 
átölelték egymást, alig tudtak uralkodni az érzéseiken. A búcsú percei 
különösen Károlyt viselték meg, patakzott a könny az arcán, ahogy búcsút 
vett bátyjától. 

Lajos iránti nyilvánvaló szeretete ellenére azonban nem gondolta meg 
magát. Károly minden tőle telhetőt megtett a keresztes ügy előmozdítása 
érdekében, és semmi mást nem tudott felkínálni. Nehézkesen, mintha minél 
tovább akarna fivérei közelében lenni, az alkalom ünnepélyességétől 
meghatottan fölment a fedélzetre. A legénység kibontotta a vitorlákat, és a 
Franciaországba tartó nagyszámú hajó rövid idő múlva eltűnt a látóhatáron. 

Távozásukkal Akkó kihaltnak látszott. A mindennapi étkezés színhelyéül 
szolgáló terem sokkal csendesebbnek tűnt a fivérek nélkül. Lajos talán még 
a szerencsejátékot is hiányolta, mely bármily bűnös cselekedetnek számított 
is a szemében, egy csepp vigasságot és derűt csempészett az udvari élet 
egyhangúan formális világába. Minden emberi gyarlóságuk ellenére 
(ráadásul másokkal összehasonlítva igazából nem voltak bűnösök) öccsei 
egy vérből valók voltak Lajossal, aki nagyon szerette őket. A király 
egyszeriben szörnyen egyedül érezte magát. 

Nem sokkal ezután követeket fogadott Frigyes német-római császártól, 
akinek nagy volt a befolyása az Outremerben. A küldöttség túl későn 
érkezett ahhoz, hogy változtasson a dolgok menetén, lévén hogy Lajos 
király szabadon engedését sürgető leveleket vitt a korábbi szultánhoz. Ha 
más nem, ez kiválóan jelzi a kor közlekedési nehézségeit. Látván, hogy 
küldetésük okafogyottá vált, a követek udvarias eszmecserét folytattak 
Lajossal és kíséretével, majd távoztak. 

Hamarosan alkalom kínálkozott, hogy Lajos növelje a muzulmán világ 
megosztottságát. Követek érkeztek ugyanis Damaszkusz szultánjától, an- 
Naszir Juszuftól, hogy a keresztesek támogatását kérjék az egyiptomiak 
ellen, cserében pedig felajánlották Jeruzsálem visszaadását. Válaszul Lajos 


is követséget menesztett Damaszkuszba egy papi személy, Yves le Breton 
vezetésével, aki beszélte a helyi nyelvjárásokat. A küldöttek sok különös 
dolgot láttak az egzotikusnak talált városban, de a tervbe vett szövetséget 
illetően nem sokra haladtak. Lajos nem mélyíthette el a stratégiai 
kapcsolatokat a damaszkusziakkal és sorakozhatott föl mellettük, mert a 
nagyszámú keresztény hadifogoly miatt nem idegeníthette el az 
egyiptomiakat. 

A seregnyi hadifogoly túsz kiváló ütőkártya volt az egyiptomiak kezében. 
Lajos végső soron azt közölte a damaszkuszi szultánnal, hogy 
mindaddig nem tud vele együttműködni, míg nem tudja biztosan, betartják- 
e az egyiptomiak a szerződést: az egyiptomiak ezen a téren eddig nem 
mutattak túl , meggyőző" teljesítményt. Lajos biztosította an-Naszir 
Juszufot, hogy amennyiben az egyiptomiak megszegik a megállapodást, 
nem habozik a damaszkuszi szultán segítségére sietni, hogy 
megbosszulhassa Túránsáh meggyilkolását. 

E közjáték csak a nyitánya volt a rendkívüli módon megélénkülő 
diplomáciai kapcsolatoknak. Egy ideig olybá tűnt, a Közel-Kelet 
nagyhatalmainak képviselői úgy rajzanak az akkói udvarban, mint méhek a 
mézesbödönnél. A következő delegáció a térség egyik legrejtélyesebb 
népcsoportjától érkezett. Szíria hátsó régiójában, a Nuszajríja-hegyek közt 
volt az iszmaili muzulmánok elnevezésű, fanatikus iszlám csoport otthona. 
Az iszlám e sajátos irányzata vallási téren és politikailag is élesen szemben 
állt a Szíriában hatalmon lévő szunnita muzulmánokkal. 

A régi szállóige jegyében, mely szerint ,az ellenségem ellensége az én 
barátom", a népcsoport képviselői a múltban többször is felkeresték a 
kereszteseket, ajánlatot téve közös érdekeik előmozdítására. Egy sajátos 
hiedelmük mindenki mástól megkülönböztette őket. Az iszmailiták 
örömmel vették, ha a halál a vallásért vívott harcban éri őket, mivel úgy 
gondolták, a mártírhalállal a Kertekbe (az iszlám vallás Paradicsoma): a 
fényűzés és az érzéki gyönyörök birodalmába jutnak. 

A beduinokhoz hasonlóan úgy tartották, senki nem halhat meg azelőtt, 
mielőtt betöltené az Allah által számára kijelölt életkort. Nem viseltek 
páncélt, mivel azzal érvelve, hogy az ember halála úgyis Isten akaratán 
múlik, s így a vért úgysem számít, semmi jelentőséget nem tulajdonítottak 
neki. Messze földön híresek voltak vezetőjük, egy misztikus, kissé 
homályba vesző alak, a , Hegyek Öregje? néven ismert férfiú iránti 
hűségükről, aki bármit megparancsolhatott, ők engedelmeskedtek. 


Az utasítás rendszerint a politikai ellenfelek megölésére irányult, s ez 
általában öngyilkos küldetés volt azoknak, akiket kiszemeltek a feladatra. A 
később szárnyra kelt legendák szerint az akció végrehajtásához hasissal 
kábították el a kijelölt merénylőt, de hogy valóban így történt-e, kétséges. A 
feltételezett drogfogyasztásról érdemelték ki nevüket is. Olyan mély 
nyomot hagytak a történelmen, hogy nevük tovább él: a (politikai) 
gyilkosságok elkövetőit illetik ezzel a megjelöléssel, így a szó napjainkban 
is több nyelvben használatos. Hassis-hivinekként, vagyis asszaszinokként 
ismerték őket. 

Amikor tárgyalást folytattak valakivel, már a bemutatkozáskor igyekeztek 
mély benyomást tenni az illetőre. Mikor az asszaszinok követei 
megérkeztek Akkóba, Lajos - nem túl meglepő módon - éppen misén vett 
részt. Miután visszatért, színe elé vezették a küldöttséget. A háromtagú 
delegáció előtt egy jól öltözött, feltűnő megjelenésű emír foglalt helyet, 
kezében három késsel. Ha a király elutasítja ura valamelyik ajánlatát, a 
kihívás jeleként átnyújtja neki. 

Az emír mögött ülő egyik követ gyolcsot tartott magánál. Ez szintén akkor 
került volna átadásra, ha Lajos nem fogadja el a javaslatot, hogy hamar 
eltemethessék benne. Nem nevezhető ugyan finomkodó hozzáállásnak, de a 
kések és a halotti lepel legalább egyértelmű utalást jelentett az , átvevő" 
számára az asszaszinok álláspontjával kapcsolatban. 

Lajos megkérte a díszes öltözetű emírt, adja elő a mondandóját. A követ 
legelőször megkérdezte Lajostól, ismeri-e az ő urát. A király azt felelte, 
még soha nem találkozott vele, de ismeri a hírét, és tisztában van vele, 
milyen nagy tekintéllyel bír a térségben. Az emír meglepődött, hogy Lajos 
ismeri őt. Ha így van, miért nem küldött neki ajándékokat, hogy 
megvásárolja a jóindulatát? 

Sokan így tettek, köztük Frigyes császár, valamint a keresztény Magyar 
Királyság uralkodója és az egyiptomi szultán is. A követ szerint 
mindannyian tudták, hogy csak így maradhatnak életben. Mindenki, még a 
világ leghatalmasabb emberei is csak a Hegyek Öregje jóindulatából 
lehetnek az élők sorában. Ha Lajos nem kívánja pénzzel megajándékozni az 
Öreget, más módot is találhat a megnyerésére. Az asszaszinok minden 
évben adót fizetnek a templomosoknak és az ispotályosoknak, így uruk azt 
is méltányolni fogja, ha Lajos eléri e hozzájárulás eltörlését. 

A király szenvtelenül hallgatta az emírt. Egy olyan ember, mint ő, nem 
vette jó néven a követ szavaiban rejlő burkolt fenyegetést. Megkérte a 


küldötteket, hogy távozzanak, és a délután folyamán keressék föl újra. 
Amikor visszatértek, Lajost a két legnagyobb lovagrend nagymestereinek 
társaságában találták. A király arra kérte a követet, ismertesse újból a 
kérését. Az emír eleinte vonakodott, gőgösen elutasítva, hogy megismételje 
reggeli szavait, ám a kezdeti heves tiltakozás után végül engedett, és a 
nagymestereknek is előadta ura üzenetét. Azok azt felelték, hogy az emír 
másnap jelentkezzen a válaszért. 

Lehet, hogy Lajos sokat hallott az Öregről, de nyilvánvaló, hogy ő viszont 
nem nagyon ismerte a francia királyt. Bármit beszéltek is Lajosról, nem 
volt gyáva ember. Egyiptomi hadifogsága idején sokkal súlyosabb 
fenyegetéseket is kapott, de az azonnali, közvetlen életveszély ellenére sem 
hagyta magát megfélemlíteni. Emellett nagyon is átérezte pozíciója 
jelentőségét, ő volt az Úr fölkentje. 

Az emír arroganciája nemcsak személyében sértette, de az a Francia 
Királyság becsületébe is belegázolt. Így amikor a rendkívül magabiztos 
emír másnap eljött a válaszért, lényegesen többet kapott, mint amennyit 
kért. A lovagrendek nagymesterei olyan súlyos sértésekkel illették, 
amilyenek azelőtt legfeljebb ritkán érték, ha ugyan érték egyáltalán. A 
királlyal szembeni pökhendiségét nem lehetett megbocsátani. 

Közölték vele: egyedül az tántorította el Lajost, hogy Akkó partjainál a 
tengerbe dobassa, hogy követként érkezett a Hegyek Öregjétől. És lehet, 
hogy a Hegyek Öregje a barátai között akarja tudni Lajost, de a francia 
király akkor sem fog ezért védelmi pénzt fizetni. Ami pedig a követet illeti, 
térjen vissza urához, majd 15 nap elteltével keresse föl újra a kereszteseket, 
és ha azt akarja, hogy megbocsássák fennhéjázását, megbánása jeléül 
ajándékokkal jelenjen meg Lajos színe előtt. 

A porig alázott követ azzal az üzenettel tért vissza urához, hogy a bevett 
taktikai fogások Lajossal szemben nem alkalmazhatók sikerrel. A megjelölt 
időben a Hegyek Öregjétől érkezett küldöttség élén ismét megjelent a 
kereszteseknél. Ezúttal azonban egészen más hangot ütütt meg, mint 
korábbi látogatásakor. 

Azzal kezdte, hogy megajándékozta Lajost a Hegyek Öregjének 
felsőruhájával, ami kissé furcsa gesztusnak tűnhet, de mély szimbolikus 
jelentőséggel bírt, mivel kifejezte az iszmailita vezető szándékát, hogy azt 
adja Lajosnak, ami minden másnál közelebb van a testéhez. Joggal 
feltételezhetjük azonban, hogy a királyt jobban érdekelték a jóakaratnak a 


különös ajándékkal együtt érkezett kézzelfoghatóbb bizonyítékai. A 
Hegyek Öregje számos igen értékes tárgyat is küldött a követekkel. 

Voltak köztük kristályból készült elefántékszerek, és ugyancsak kristályból 
egy ,zsiráfnak nevezett állatot" ábrázoló tárgy, de sakk-készlet és más 
táblajátékok is. A Hegyek Öregjétől érkezett békeajándékok ámbrába 
csomagolva, finom aranycérnával összekötözve érkeztek. Amikor az 
ajándékokat tartalmazó, mívesen faragott ládikát felnyitották, finom 
parfümillat áradt szét a helyiségben. 

Ezt a hozzáállást már sokkal elfogadhatóbbnak találta Lajos. Nagy 
szüksége volt szövetségesekre, ezért jobbnak látta, ha megfeledkezik az 
asszaszinok első látogatása alkalmával mutatott ellenségességről és 
arroganciáról. Már értésükre adta, hogy nem könnyű eset, és hogy a nagy 
uralkodóknak kijáró tiszteletre tart igényt. Most, hogy az asszaszinok 
megtanulták a leckét, a kereszteseknek érdekükben állt, hogy túllépjenek az 
őket ért sérelmen, és baráti kapcsolatot építsenek ki velük, mivel rendkívül 
hasznos szövetségesnek bizonyulhattak. 

A delegáció vezetésével ismét a hűséges Yves barátot bízták meg, akinek 
ezúttal a Hegyek Öregjének főhadiszállását kellett fölkeresnie. A pap 
megbízható férfiú volt, és a bátorság sem hiányzott belőle. Miután 
megérkezett a Hegyek Öregjének kastélyába, ideje nagy részét azzal 
töltötte, hogy meggyőzze a vezért a vallásában rejlő, feltételezett hitbéli 
tévedésekről, de mindhiába. 

Az asszaszinok vezetője mély benyomást tett rájuk. Különösen az 
nyűgözte le őket, ahogyan a jöttét jelezték. Testőr haladt előtte, kezében 
hatalmas csatabárdot tartva, mellyel bárkinek a koponyáját könnyedén 
szétloccsanthatta, a nyeléből kiálló kések pedig csak még félelmetesebbé 
tették az egyébként is ijesztő fegyvert. A testőr fennhangon ezt kiabálta: ,, El 
az útjából annak, aki királyok halálát tartja a kezében!" 

Az asszaszinokkal létesítendő kapcsolat mellett a király növelni akarta a 
tétet az egyiptomiakkal. Mivel arra törekedett, hogy a fogságban lévő 
hadifoglyok minél előbb kiszabaduljanak, Jean de Valenciennes vezetésével 
küldöttséget menesztett Egyiptomba. A megbízott követelésekkel lépett föl: 
indítványozta, hogy az egyiptomiak fizessenek jóvátételt a szerződés 
megszegése miatt keletkezett károkért. Az egyiptomiak úgy nyilatkoztak, 
hogy hajlandóak eleget tenni a követelésnek, feltéve ha Lajos szövetségre 
lép velük a damaszkuszi szultán ellen. Jean azt felelte, nincs felhatalmazása 
Lajostól, hogy erre ígéretet tegyen, de nyilvánvalóan megkönnyítené a 


szövetség létrejöttét, ha az egyiptomiak elengednék az őrizetükben lévő 
hadifoglyokat. 

Jean de Valenciennes útja figyelemre méltó eredménnyel járt: 200 
lovaggal tért vissza Akkóba, akiket az egyiptomiak szabadon engedtek. A 
követeknek emellett egy méltóságteljesebb feladatuk is volt: magukkal 
hozták a hadjárat egyik legjelentősebb alakjának, az Egyiptomban elesett 
Walter de Brienne-nak a földi maradványait is, amelyeket a muzulmánok 
tiszteletük jeléül küldtek vissza. A hamvakat ünnepélyes szertartás 
keretében helyezték örök nyugalomra az akkói ispotályos templomban, ahol 
a csontok eltemetésekor magasztos csönd honolt. 

A Jean de Valenciennes-nel visszatért hadifoglyok között egy Champagne- 
ból származó, nagyjából negyvenfős lovagi kontingens is volt. Ugyanabból 
a régióból érkeztek, amelyből Joinville, így nem volt meglepő, hogy 
jelentkeztek a szolgálatába. Ebben nem volt köztük teljes egyetértés, mivel 
néhányuk úgy vélte, a király anyagi helyzete nem teszi lehetővé, hogy 
viselje a költségeiket, márpedig erre szükség lesz, Joinville-nak ugyanis 
nincs elég pénze, hogy fizetni tudja őket. 

Joinville haragra gerjedt, és emlékeztette a vonakodókat, hogy eddig 35 
champagne-i lovag vesztette életét a harcokban, így az újonnan érkezőkkel 
csak helyreáll az egyensúly. Ráadásul a királynak óriási szüksége van új 
harcosokra. Ez utóbbi hathatós érv lehetett. Minden keresztes haderőnek a 
nehézfegyverzetű lovasság alkotta a rohamcsapatát, és a mindenkori 
ellenség is tőlük tartott a leginkább. Ha Lajos helyre akarta hozni 
valamennyire a hadjárat kudarcát, az ilyen felszerelésű harcosok 
létfontosságúak voltak számára, és minél többre volt szüksége belőlük. 

Joinville csalódottságában sírva fakadt. Az érzelmi felindulástól és az 
okfejtés logikájától meghatva Lajos arra kérte, ne bánkódjon, mert 
szolgálatába fogadja a lovagokat. A király döntésén felvidulva Joinville 
felkészült, hogy felvegye őket az alakulatába, és ellátta őket zöld 
köpönyeggel. 

Az egyiptomiak jóindulatuk jeléül engedték szabadon ezeket a foglyokat, 
és továbbra is nyomást gyakoroltak a keresztesekre, hogy lépjenek velük 
szövetségre a damaszkuszi szultán, an-Naszir Juszuf ellen. Lajos számára a 
helyzet tökéletesen alakult, mivel az egyik muzulmán fél a keresztesek 
segítségét kérte a másikkal szemben. A jelek szerint a keresztes harcosok 
hírneve az egyiptomi megaláztatás ellenére sem szenvedett csorbát. 


Lajos megérezte, hogy többet is kihozhat a helyzetből. Nyilvánvalóan 
elégedett volt, hogy a mérleg nyelvének szerepét játszhatja. Visszaküldte 
Jean de Valenciennes-t Kairóba, hogy újabb engedményeket csikarjon ki. 
Egyik kérése kissé hátborzongató volt. A La Forbie-i diadallal zárult 
hadjárat óta az egyiptomiaknak az volt a szokásuk, hogy levágták a 
csatában megölt vagy aztán kivégzett keresztesek fejét, és kitűzték azokat 
Kairó falaira. Ez megalázó emlékeztető volt a kereszteseknek az előző évek 
szörnyű történéseiről, és a keresztény ügy mártírjainak tartott elhunytak 
emlékét is sértette. 

Lajos azt kérte, az egyiptomiak vegyék le a koponyákat a falakról, és 
juttassák el azokat az Outremerbe, hogy megadhassák halottaiknak a 
végtisztességet. A király a fogságba vetett és iszlám hitre térített összes 
keresztény gyerek visszaadását is követelte, emellett a váltságdíjból még ki 
nem fizetett 200 000 livre teljes elengedését is indítványozta. Lajos nagyon 
szigorú feltételeket szabott, melyek valószínűleg csak kiindulási alapként 
szolgáltak a várhatóan hosszú tárgyalássorozathoz, ugyanakkor a király 
növekvő magabiztosságát is jelezték. 

Nem sokkal ezután Lajos újabb tanújelét adta megnövekedett ambícióinak. 
Akkó és Jeruzsálem között, stratégiai fontosságú helyen feküdt Caesarea 
városa, amelyet azonban a muzulmánok korábban leromboltak. Lajos úgy 
gondolta, vissza kell foglalni és meg kell erősíteni: ezzel nyomást 
gyakorolhatna az ellenségre azáltal, hogy fenyegetést jelent a Jeruzsálembe 
vezető utakra. Joinville csodálatára - aki bámulattal tekintett a 
keresztesekre, amiért ilyen szorult helyzetben is vissza tudták verni a 
muzulmánok támadásait - a király egy alakulat élén elindult a város 
védműveinek megerősítésére. Itt-tartózkodása idején újabb küldöttség 
érkezett, és valamennyi delegáció közül ez jött a legtávolabbról. 

Úgy tűnt, egy egész emberöltő telt el azóta, hogy a király küldöttséget 
menesztett a mongolokhoz, pedig valójában alig néhány éve indított 
delegációt a nagykánhoz, mely egy gyönyörűen hímzett, sátor alakú 
kápolnát is vitt magával. A francia király élete az Egyiptom elleni támadás 
előtti ciprusi tartózkodás várakozással teli, mámorító napjai óta a feje 
tetejére állt. Az akkor kiküldött követek az Antiochiába vezető rövid tengeri 
út megtétele után keresztülvergődtek Ázsián, hogy meghallgatást kérjenek a 
nagykántól. 

A feladat nagyságát jól mutatja, hogy bár naponta 30 mérföldet tettek meg, 
egy egész év telt el, mire megérkeztek a végcéljukhoz. Az út során többször 


is borzasztó látványban volt részük. Több mongol kézre került település - 
pontosabban egykori virágzó városok maradványai - mellett is elhaladtak. 
A táj helyenként a senki földjére emlékeztetett, ahol az emberi csontokból 
rakott hatalmas halmok jelentették a legszembetűnőbb , látványosságot". 

Apokaliptikus vidék tárult a szemük elé. Ahogy erősödött bennük az 
undor, úgy kezdett derengeni előttük, mit jelenthet valójában a mongolokkal 
való szövetség. Amint egyre beljebb hatoltak Ázsia szívébe, mindinkább 
szembesülhettek a mongol fenyegetés valóságával. , A föld és az ég ura", a 
nagykán számára egyedül a teljes behódolás volt elfogadható. Hűbéri 
hatalmát mindenkinek - köztük Lajosnak is - el kell ismernie, különben az 
illető a pusztulás sorsára jut. 

Még most, évszázadok távlatából is csak csodálni lehet Lajos követeit. A 
perspektíva, hogy audiencián vesznek részt annál az embernél, akinek a 
katonái ilyen barbár tetteket követtek el, bizonyára rémülettel töltötte el 
őket, mégis rendületlenül kitartottak küldetésük mellett. Amikor végre 
megérkeztek a nagykán táborába, még inkább ráeszméltek, milyen szörnyű 
fenyegetést jelentenek a mongolok, mivel vitézségük és kegyetlenségük 
mellett arra is fény derült, hogy annyian vannak, mint égen a csillag. 

A nagykán tábora hatalmas területen feküdt. A követek különösen a 
, szekérre épített kápolnák?" nagy számán döbbentek meg. Összesen 
nyolcszáz volt belőlük, mivel a táborban lévő törzsek közül sok a 
nesztoriánus kereszténység követője volt. A mongol seregben nagyszámú 
muzulmán is szolgált. A mongol vezérek maximálisan kiaknázták a 
sokféleségben rejlő lehetőségeket: a muzulmánok elleni hadműveletekben 
keresztény harcosaikat vetették be, és fordítva. 

A mongolok különös hagyományai - nem utolsósorban az étkezési 
szokások - nagy hatással voltak a küldöttekre. A mongol harcos legfőbb 
értéke a lova volt. A ló adta a mozgékonyságukat: veszélyességüket főképp 
annak köszönhették, hogy nagyobb létszámú alakulatokban is gyorsan 
tudtak haladni, és elsöprő erővel csaptak le a gyanútlan ellenségre. 
Mindazonáltal nemcsak a szállításhoz használták a lovakat, hanem 
táplálékforrásként is szolgáltak. 

A mongolok kedvenc itala a mézzel ízesített kancatej volt, ételük pedig a 
lóhús, amelyet sós vízben pácoltak s aztán kiszárítottak, így leginkább 
fekete kenyérre emlékeztetett. A törzs férfijai (és a nők is, akik közül sokan 
a hadjáratba is elkísérték párjukat) úgy puhították a húst, hogy lovagláskor 
az ülepük és a nyereg közé tették. Nyersen fogyasztották, és ha nem lehetett 


azonnal hozzákezdeni, berakták az erszényükbe, és amikor eljött az evés 
ideje, elővették. 

Amikor a követek átadták az ajándékokat, és tolmácsolták uruk üdvözletét 
a nagykánnak - amelyeket szerencséjükre az kedvezően fogadott -, a 
mongol uralkodó számos látogatót rendelt a színe elé. Fölállíttatta a Lajos 
által ajándékba küldött sátrat, s hogy nyomást gyakoroljon a többiekre, 
megmutatta a még be nem hódolt nagyszámú királynak. Meglehetősen 
egyértelmű volt, hogyan értelmezte Lajos gesztusát. Odafordult azokhoz, 
akik nem akarták elismerni hatalmát, és fennhangon ezt mondta: ,, Urak! 
Franciaország királya kegyelmet kért tőlünk, behódolt, és íme a sarc, amit 
küldött." 

Nyilvánvalóan azt gondolta, a pazar ajándék több, mint a barátság jele: 
Lajos kegyelemért folyamodik élet és halál urához, egyúttal hűséget fogad 
neki. A nagykán arra használta a sátrat, hogy megfélemlítsen s ezzel uralma 
alá kényszeresen másokat. Joinville szerint e taktika nagyon eredményesen 
működött. 

Az ajándékozási aktusból a mongolok egészen mást olvastak ki, mint amit 
Lajos érzékeltetni akart. A nagykán Lajosnak szóló levelet adott át a 
követeknek, akik elhagyták a tábort, és visszaindultak az Outremer felé, 
arra törekedve, hogy amilyen gyorsan csak lehet, minél távolabb kerüljenek 
a szörnyű mongol hordáktól. Mikor visszaértek, átadták a levelet a 
királynak. A nagykán nem kertelt: kerek perec közölte Lajossal, hogy a 
békére egyetlen lehetőség kínálkozik, ha teljesen aláveti magát az 
uralmának. 

Arra is felszólította Lajost, hogy fizessen neki éves adót aranyban és 
ezüstben, mert csak ezzel őrizheti meg a barátságát. A levél 
figyelmeztetéssel zárult: ,Ha nem így cselekszel, elpusztítunk téged és 
népedet is." A király egyre nagyobb aggodalommal hallgatta az üzenet 
felolvasását, és a levél végére rádöbbent, hogy teljesen félreértette a 
nagykán a szándékait. Nem kevés eufemizmussal Joinville ezt írja: , A 
király nagyon megbánta, hogy valaha is követeket küldött a mongolok 
hatalmas királyához " 

Lajos szívesebben látott vendégeket is fogadott, mégpedig egy csapat 
norvég lovagot. Könnyen megfeledkezhetünk arról, hogy egész Európából 
érkeztek keresztesek, s hogy az idők folyamán Írországtól Magyarországig 
lényegében a kontinens összes katolikus országa indított kisebb-nagyobb 
expedíciókat. 


A skandinávok akkor érkeztek, amikor Lajos nem tartózkodott Akkóban, 
mivel Caesarea megerősítésével volt elfoglalva. Az alakulatot Senaingani 
Alenard vezette. Nehéz út állt mögöttük, s a tény, hogy egyáltalán 
vállalkozni mertek rá, jelezte, hogy a skandináv tengerészvér nem vált 
vízzé. Hajójukat még odahaza, Norvégiában - vagy ahogy Joinville 
fogalmaz: ,a világ végén" -ácsolták, majd elhaladtak a Pireneusi-félsziget 
mellett, átkeltek a Gibraltári-szoroson, és végighajóztak Afrika északi 
partjai mentén. 

Veszélyes utazás volt, és az expedíció résztvevői közül sokan alighanem 
már azt is csodának tartották, hogy egyáltalán túlélték. Alenard nagy 
népszerűségre tett szert, és néhány lovagjával együtt belépett Lajos 
seregébe. Rendkívül jól tudott mesélni (ami szintén régi viking sajátosság), 
mindenkit elkápráztatott hihetetlennek tűnő történeteivel, például azzal, 
hogy Norvégiában nyáron soha nem nyugszik le a nap. 

A norvégok vakmerőek voltak. Palesztina földjén ekkoriban sok oroszlán 
élt. Az ázsiaiak kisebb termetűek voltak ugyan az afrikaiaknál, ám 
veszélyességben semmivel sem maradtak el mögöttük. A keresztesek 
kedvtelésből vadászták ezeket a macskaféléket, a norvégok vadásztaktikája 
pedig finoman szólva is kockázatos volt: nyilakat lőttek ki az állatra, és 
amikor az dühödten rájuk akart ugrani (egyetlen nyíl soha nem volt elég, 
hogy halálos sebet ejtsen rajtuk), rongyot dobtak a lábai elé. A 
megzavarodott oroszlán erre rávetette magát és darabokra szaggatta, azt 
gondolva, hogy támadóját tépi az állkapcsa között. Ezalatt egy másik 
vadász hátulról megközelítette, és újabb nyilat lőtt ki rá. Az oroszlán ekkor 
a másik vadász ellen fordult, aki megismételte a cselt. A kegyetlen rítus 
addig folytatódott, míg a nyílvesszőktől átlyuggatott, erejét vesztett állat a 
földre rogyott és kilehelte páráját. 

Az eseménydús hadműveleti évad végén egy másik fontos látogató is 
érkezett Lajos király udvarába, akit nagyon meleg fogadtatásban 
részesítettek. Philip de Toucy volt az, Lajos unokafivére, akinek a testvére a 
Latin Császárság uralkodójához ment feleségül. A franciákat sajátos 
érzelmi kapcsolat fűzte ehhez az államhoz, amely mintegy negyven évvel 
korábban, a negyedik keresztes hadjárat nyomán jött létre, s amelyet 
lényegében a francia királyi udvar meghosszabbított karjának tartottak. 
Lajos örült unokatestvére jöttének, és kilenc lovagjával együtt besorozta a 
seregébe egy évre. A szolgálati idő leteltével Philip visszatért 
Konstantinápolyba. 


Az Akkóban töltött idő alatt Philip sokat beszélt Lajossal a 
konstantinápolyi fejleményekről. A Latin Császárság mindig is sebezhető 
volt, mivel születése pillanatától ellenségek vették körül, ekkoriban pedig 
súlyos fenyegetésnek volt kitéve egy rivális görög császár, III. Ióannész 
Vatatzész részéről. Amióta Konstantinápoly a keresztesek kezére került, 
legalább még két rivális görögbizánci utódállam létezett: a  Nikaiai 
Császárságnak a nevét adó ősi város volt a székhelye, a másik államalakulat 
pedig a görög anyaország északnyugati részén elterülő Epiruszi Despotátus 
volt. Vatatzész azonban átrajzolta a térképet: legyőzte Epirusz uralkodóját, 
és újraegyesítette a hajdani Bizánci Birodalom területeinek nagy részét. Ez 
azt jelentette, hogy a Konstantinápoly székhelyű Latin Császárságot 
körülvették, így az vészesen kiszolgáltatott helyzetbe került. 

Ebben a nehéz szituációban szembe kellett nézni a szikár valósággal. A 
Balkán-félszigeten és közvetlen környezetében számos barbár törzs élt, 
melyek a bizánci görögök hagyományos ellenségeinek számítottak. Az 
egyik ilyen népcsoport, a kunok különösen ismertek voltak harctéri 
kegyetlenségükről és általában véve a vadságukról. A török eredetű törzs 
harcosai nagyszerű lovas hírében álltak, így rendkívül hasznosnak 
bizonyulhattak mint könnyűlovas egység. Elsősorban lovas íjászként tettek 
szert hírnévre (ami a legtöbb török törzsnél hagyományosan erős 
fegyvernemnek számított), akik megrohamozzák az ellenséget, kilövik 
nyilaikat, majd mielőtt az ellenség rendezhetné sorait, elviharzanak. A 
görögök elleni harcokban rendkívül nagy hasznukat vehették, ám volt 
néhány szokásuk, melyek a nyugatiak számára rendkívül idegennek tűntek. 

Például amikor szövetséget kötöttek valakivel, a kunok ragaszkodtak 
ahhoz, hogy a barátságot külön erre az alkalomra szóló szertartással 
pecsételjék meg. A Latin Császárság uralkodója ellátogatott a 
szálláshelyükre, hogy részt vegyen a szokatlan ceremónián. A kunok 
vezetőjével együtt megvágták magukat egy késsel, a vért pedig egy 
ezüskehelyben fogták fel. Ezután a többiek következtek. A vért vízzel és 
borral keverték, mely rendkívül visszataszító elegyet alkotott, majd a két fél 
harcosai ittak belőle, és ettől fogva vértestvérnek tekintették egymást. 

A szertartásnak ezzel azonban még nem volt vége. Áthajtottak egy kutyát 
a két fél felsorakozott harcosai között, akik kardjukkal rásuhintottak a 
szerencsétlen jószágra, míg cafatokba nem aprították. E különösen barbár 
ceremónia azt jelképezte, hogy a megállapodás felrúgói ugyanilyen 
bánásmódra számíthatnak. 


Mialatt a császára kíséretéhez tartozó Philip a kunok táborában 
tartózkodott, egy másik különös szertartásnak is szemtanúja volt. Egy híres 
kun harcos épp ekkoriban halt meg, és a latinok részt vettek a temetésén. A 
gyászolók nagy sírt ástak, és egy székre ültették benne az elhunytat. Ezután 
aranyból és ezüstből szőtt kelmét terítettek egyik fegyvernöke nyakába, 
majd elővezették a halott harcos lovát. 

Ezután mind a fegyvernököt, mind a lovat beletették a sírba. Az előbbi egy 
levelet is vitt a kunok királyától, melyet a szellemeknek kell megmutatnia, 
akikkel később találkozni fog. A levélben az állt, hogy a fegyvernök 
becsületes életet élt, és hű volt urához. Majd a fegyverhordozót és a lovat is 
élve elföldelték, hogy a következő világban is szolgálják gazdájukat. Végül 
deszkákat fektettek a sír fölé, amelyekre magas földhant került. Ezt 
követően a gyászolók késő estig ittak a nagy harcos emlékére. Furcsa 
szövetségesek voltak a keresztény latinok számára, de hát nehéz időkben 
nem nagyon lehet válogatni. 

A diplomáciai manőverek jelzik, hogy a közel-keleti keresztes hadjáratok 
nem kizárólag a harctéri dicsőségről szóltak. A térségben állomásozó 
seregek létszáma közti különbség megkövetelte, hogy amennyiben a lehető 
legjobban ki akarták aknázni az általában nem túl kedvező helyzetet, 
többféle módszerhez folyamodjanak. Lajos bizonyára sokat tűnődött Philip 
de Toucy történetein: a Közel-Kelet valóban a világ egyik legkülönösebb 
szeglete volt. 

A nyugati uralkodók közül nem Lajos volt az első, aki felfedezte, hogy 
ahol katonai erővel nem lehet eredményt elérni, ott a diplomácia eszköztárát 
kell bevetni - a harmadik keresztes hadjárat idején nem kisebb személyiség, 
mint Oroszlánszívű Richárd is erre a következtetésre jutott. Amint Philip de 
Toucy történetei is tökéletesen mutatták, a különféle keresztes 
államalakulatok fennmaradása érdekében mindenféle szokatlan 
szövetségnek megvolt a létjogosultsága. A szörnyű egyiptomi kudarc után 
ez olyan lecke volt, amit Lajos nagyon jól megtanult. 

A helyzetet értékelve Lajos alighanem elégedett lehetett az Outremerbe 
való érkezése óta bekövetkezett pozitív változásokkal. Az Egyiptomban 
elszenvedett súlyos katonai vereség után a diplomáciai erőfeszítések sokkal 
szebb eredménnyel kecsegtettek. Ami a legfontosabb, mind a damaszkuszi, 
mind az egyiptomi szultán igyekezett őt megnyerni szövetségesnek. 
Ráadásul az egyiptomiak ebbéli törekvéseit kihasználva számos hadifogoly 


elengedését sikerült elérnie, és arra is ígéretet kapott, hogy újabb harcosok 
kiszabadulására is sor kerülhet. 

Jóllehet még mindig sok keresztes volt hadifogságban, immár az ő 
szabadulásukra is reális esély mutatkozott. Az események alakulásának 
köszönhetően Lajos ázsiója is emelkedett. Amikor Egyiptomból Akkóba 
érkezett, egy hitelét vesztett, legyőzött király szállt le a hajóról, most pedig 
- habár ő és serege aligha töltötte el félelemmel a muzulmán világot - 
legalább már tisztelettel tekintettek rá. Ez talán nem számított túl nagy 
előrelépésnek, de Lajos számára minden viszonylagos volt. Az egyiptomi 
katasztrófa negatív következményeinek tompítására tett kísérletei jól 
indultak. Arra kellett törekednie, hogy a lehető legjobban kiaknázza a 
szűkös mozgástér kínálta lehetőségeket. 


13. 
Konszolidáció és kiábrándulás 


Bár a keresztesek nem voltak elég erősek ahhoz, hogy Damaszkusz és 
Kairó vitájában komoly fenyegetést jelentsenek egyik vagy másik félre, ők 
játszhatták a mérleg nyelvének szerepét. Épp ezért az elhúzódó konfliktus 
idején mind Ajbak egyiptomi, mind an-Naszir Juszuf damaszkuszi szultán 
határozottan törekedett arra, hogy a maga oldalára állítsa őket. Ha 
célkitűzésének megfelelően javítani szeretett volna outremeri pozícióin, 
Lajosnak mindenféleképp maximálisan ki kellett használnia ezt a helyzetet. 

A keresztes haderő legtöbb közkatonája számára az outremeri tartózkodás 
egyszerre volt kaland és bizonytalanság forrása. Minden oldalról 
ellenségek vették őket körül, akik a muzulmán hatalmak közti feszültségek 
csökkenése esetén pillanatig sem haboznának, hogy visszaszorítsák a 
hitetleneket a tengerbe. A legtöbb harcost, akik nem vettek részt a 
folyamatban lévő, magas szintű tárgyalásokon, nem nagyon érdekelték a 
politikai játszmák. Sokkal jobban foglalkoztatta őket a túlélés és a távoli 
jövő gondolata (ami sokuknál a Franciaországba való reményteljes 
visszatérést jelentette). 

Az Outremerben maradt katonák közül csak kevésnek maradt pénze 
költségei fedezésére, így a legtöbben a király zsoldjában álltak. Joinville az 
előző évben kötött megállapodást a királlyal, melynek értelmében maradása 
fejében Lajos pénzzel támogatja őt. Ám gyorsan közeledett ez egyezség 
felülvizsgálatának ideje, mivel az uralkodó húsvétig vállalta át a költségeit, 
márpedig a feltámadás ünnepe már nem volt messze. 

A király tisztában volt ezzel, és megkérte Joinville-t, hogy ossza meg vele 
a jövőre vonatkozó terveit. Joinville azt felelte, nem akar még egyszer a 
korábbi feltételek mellett megállapodni vele, , mivel - mondta - bármit kér 
valaki, a király egyből dühbe gurul". Ez jól mutatja, milyen rendkívül 
felfokozott idegállapotban lehetett a király, akinek meg kellett találnia az 
egyensúlyt saját országa és az Outremer ügyeinek intézése között, és elő 
kellett . teremtenie a rendkívül költséges közel-keleti expedíció 
finanszírozásához szükséges összeget is. 


Joinville azt az ajánlatot tette Lajosnak, hogy a szolgálatában marad, 
amennyiben a király nem lesz dühös, ha a következő év folyamán Joinville 
bármikor segítséget kér. Lajos nevetett, és azt gondolva, hogy előnyös 
megállapodást kötött, készségesen rábólintott az ajánlatra. Ezután bevezette 
Joinville-t a tanácsterembe, ahol közölte, hogy megszületett az egyezség. A 
tanács és a pápai legátus örült a hírnek, mivel Joinville nem túl szerény 
önjellemzése szerint , a seregben én voltam a legkiválóbb és a legvitézebb". 

Ez afféle kedélyes eszmecserének tűnhet, ám rávilágít egy súlyosabb 
problémára. Lajos gazdag volt, de a hadjárat már eddig is nagyon sok pénzt 
emésztett föl, a számos outremeri harcos támogatása pedig még az ő 
jelentős pénzügyi forrásait is alaposan megterhelte. Lajos alighanem azért 
vált ingerlékennyé katonái folytonos követelései miatt, mert az ő forrásai is 
megcsappantak. Még Franciaország királyának az erszénye sem volt 
feneketlen. 

Anjou Károly és Poitiers-i Alfonz hazatérte után Joinville négy évet töltött 
az  Outremerben. Krónikájából sokat megtudhatunk az  outremeri 
mindennapokról, ugyanakkor hiba lenne túl regényesnek feltételeznünk az 
itteni életformát. Joinville a társadalmi hierarchia kiváltságokat élvező 
elitjéhez tartozott, és vele ellentétben a legtöbb ember számára az élet 
alighanem sokkal nehezebb volt. Ráadásul a tény, hogy több évvel az 
események után jegyezte le élményeit, aligha járult hozzá a nagyobb 
pontossághoz. 

Ami Joinville lehetőségeit illeti, kíséretében két káplán is helyet kapott, 
hogy a nemesúr a lelki szükségleteinek is eleget tehessen. Joinville napja 
azzal kezdődött, hogy egyikük hajnali imádságot mondott, a másik pedig 
megvárta, míg a kíséretből az összes lovag és közrendű felébred, s aztán 
közös imádságot tartottak. Az ájtatos napindítás után Joinville távozott a 
sátrából és felkereste Lajost. Gyakran előfordult, hogy kettesben 
kilovagoltak, és ilyenkor sokszor megtörtént, hogy hírnök érkezett, így a 
szenesál nagyon tájékozott volt a politikai élet történéseiről. 

Emellett azonban világiasabb időtöltésre is kínálkozott lehetőség. Mivel az 
emberek már hosszú ideje távol voltak feleségüktől, elkerülhetetlen volt, 
hogy kísértésbe essenek. Spirituális értelemben kulcsfontosságú volt, hogy 
a férfiak kerüljék a szerelmi kalandokat. Nem az jelentette a gondot, hogy a 
társadalom megbélyegezte az efféle affairs de  coeur-t (szerelmi 
kapcsolatokat), az ilyen félrelépések odahaza Franciaországban is 
mindennaposnak számítottak. Ha egy keresztes maradéktalanul meg akarta 


szerezni a részvételért megígért lelki javakat, a hadjárat során tartózkodnia 
kellett az érzéki örömöktől. Ha megszegi e fogadalmát, az összes 
erőfeszítése hiábavaló, mivel a bűnbocsánat így nem éri el a célzott hatást. 

Épp ezért Joinville úgy állíttatta föl a sátrát, hogy a belépők láthassák, 
egyedül van az ágyban, így , senki se gondolhasson rosszra a tisztaságát 
illetően". Nyilvánvalóan nemcsak az volt a fontos, hogy az ellenkező 
nemmel kapcsolatban feddhetetlen legyen, annak is kellett látszania. 

A Joinville-lal lévő népes kíséretnek előnyei és hátrányai is voltak. 
Egyfelől majdnem minden téren mások gondoskodtak róla, ami nagyban 
megkönnyítette az életét, szemben azokkal a keresztesekkel, akik nem 
voltak ilyen tehetősek. Másrészt viszont azzal járt, hogy nemcsak magát, 
hanem kísérete tagjait is el kellett tartania. Joinville alakulatában egy idő 
után már ötven lovag szolgált, akiket - csakúgy, mint fegyverhordozóikat - 
el kellett látni élelemmel. 

Az étkezés különleges helyet foglalt el a mindennapokban, részben azért, 
mert a harcosok ezt várták a leginkább. Ilyenkor nemcsak ettek, hanem 
lazíthattak, tréfálkozhattak, kidolgozhatták a taktikát és megbeszélhették 
terveiket, épp ezért nagy becsben tartották ezeket az alkalmakat. A lovagok 
gyékényfonaton foglaltak helyet Joinville körül. Az ételhez bort szolgáltak 
föl, és vizeskorsókat is körbeadtak, így a lovagok a saját ízlésük szerint 
hígíthatták a nedűt. Joinville kíséretének kevésbé fontos tagjai nem 
rendelkeztek ezzel a kiváltsággal, az ő borukba már előre belekeverték a 
vizet. 

Egy adott társadalmi csoport fontossága és a borba kerülő víz mennyisége 
között fordított arányosság állt fönn: minél alacsonyabb volt a bor 
fogyasztójának társadalmi státusa, annál több víz jutott a boroskupájába. A 
fontos ünnepi alkalmakkor Joinville ragaszkodott ahhoz, hogy pazar 
lakomát rendezzen, ahová az összes tekintélyes embert meghívta. 
Előfordult, hogy Lajosnak vendégeket kellett , kölcsönöznie?" Joinville-tól, 
mivel nem maradt elég tekintély a kíséretében. 

Az Outremer igen sebezhető volt, mivel magányos szigetet képezett az 
ellenséges államok tengerében. Nyugat-Európával és Itáliával fenntartott 
erős tengerentúli kapcsolatai nélkül nem lehetett volna életképes, 
fennmaradását részben e két földrajzi régiónak köszönhette, melyekkel 
hajózási útvonalak kötötték össze: ezeken érkezett az ellátmány és az 
emberanyag-utánpótlás. A nagy itáliai kereskedővárosok hadiflottáinak az 
Outremer tartós fennmaradásában játszott szerepét nem szabad 


alábecsülnünk. A nyugati gályák keresztül-kasul bejárták a Földközi- 
tengert, mely egy ideig döntően nyugati fennhatóság alatt állt (bár jó 
néhány kalózhajó is akadt, melyek a jól védett flották kivételével bárki 
számára veszélyessé tehették az átkelést). 

A tengeri útvonalak szezonális hajózhatósága szükségessé tette, hogy 
Joinville és a többi lovag még a tél beállta előtt készleteket halmozzon föl. 
Máskülönben kifogytak volna az ellátmányból, s bár az élelmiszert ezekben 
a hónapokban is be tudták volna szerezni, igen borsos árat kellett volna érte 
fizetni. Joinville lépéseket tett az ügyben: élő sertést, juhokat, lisztet és bort 
vásárolt. Az utóbbiból egyszerre száz hordóval hozatott. Oly sok önérzetes 
franciához hasonlóan ő is igazi borszakértőnek tűnik, mint írja, mindig a 
legjobb borokat itta. 

Akárcsak Franciaországban, Lajos az Outremerben is igyekezett szigorú 
fegyelmet tartani. Caesareában egy alkalommal számos ítéletet hozott, 
melyek nagyszerű bepillantást engednek az Outremerben felmerült 
problémák természetébe. A jogviták egy részét szokványosnak tekinthető 
ügyek képezték, például jó erkölcsbe ütköző cselekmények, kisebb 
garázdaságok, — tulajdonjogi viták. — Hétköznapiságuk arra enged 
következtetni, hogy az Outeremer ekkoriban bizonyos tekintetben Nyugat- 
Európa meghosszabbítása volt. Az Outremer területén élők kultúrájának és 
szokásainak részleges átvétele ellenére az itteni társadalom a nyugati 
értékek mentén szerveződött. 

Joinville például említést tesz egy lovagról, akit rajtacsíptek egy 
bordélyházban. A prostitúció az Outremerben is éppúgy jelen volt, mint 
bárhol másutt a világon. A kompromittáló helyzetben rajtakapott lovagra 
helyi szokás szerint kétféle büntetést lehetett kiszabni. Az egyik az volt, 
hogy a mindössze egyetlen inget viselő férfiút a vele talált szajha egy 
kötéllel keresztülvezeti a táboron, hogy a többi keresztes láthassa, milyen 
megvetésre méltó keresztény. 

Ez óriási szégyennek számított. Ha el akarta kerülni a nyilvánosság előtti 
megaláztatást, azt is választhatta, hogy átadja lovát és fegyvereit a 
királynak, és azonnal eltűnik. Az ügy kapcsán betekintést nyerhetünk a kor 
lovagjainak becsületkódexébe: a bűnös inkább lemondott fegyveréről és 
lováról, mint hogy el kelljen viselnie a másik büntetési nem gyalázatát. Az 
utóbbi túlságosan súlyos büntetés lett volna. 

Az eset azonban kisebb bonyodalmat szült. Az Outremerben a ló igencsak 
értékes jószág volt. Joinville hallott egy szegény lovagról, aki nem 


rendelkezett saját hátassal, ezért arra kérte a királyt (aki a törvény erejénél 
fogva a ló tulajdonosává vált), hogy adományozza az állatot a pénztelen 
harcosnak. Lajos hallani sem akart erről. A ló 80 livre-t ért, vagyis sokkal 
értékesebbnek tartotta annál, hogy csak úgy odaajándékozza valakinek. 

Joinville elég vakmerő volt, hogy emlékeztesse a királyt kettejük 
megállapodására, és volt olyan pimasz, hogy burkoltan az egyezség 
megszegésével vádolja Lajost, amiért az hangot adott nemtetszésének. 
Lajos azonban nevetve elhárította a panaszkodást, és biztosította Joinville-t, 
hogy egyáltalán nem haragszik rá. Mindazonáltal a ló nem került átadásra. 
Lajos nem mindig volt olyan igazságos, mint ahogy alattvalói szerették 
volna. A könnyedség, ahogy , túllépett?" a Joinville-lel kötött szerződésen, 
azt jelzi, a király teljességgel meg volt győződve arról, hogy Istentől 
ráruházott jogánál fogva teljhatalommal bír országa és alattvalói fölött. 

Más ügyekben is igazságot kellett szolgáltatni. A vadászati jogok jelentős 
értéket képviseltek, és egy alkalommal vita robbant ki néhány ispotályos 
lovag és a sereg egyik alakulata között. Joinville épp jelen volt, amikor a 
két fél konfliktusba keveredett. Néhány lovagja épp gazellavadászatot 
tartott, amikor egy csapat ispotályos rájuk támadt és elűzte őket. Sokan úgy 
vélték, hogy a lovagrendek túl nagy hatalommal bírnak, és gyakoriak voltak 
ellenük a panaszok. 

Joinville az ispotályosok nagymestere elé terjesztette az ügyet, aki a jelek 
szerint rendkívül elfogulatlanul kezelte a problémát. Miután úgy találta, 
hogy emberei túllépték hatáskörüket, elrendelte, hogy a vétkesek a 
palástjukon üljenek evés közben. Mai szemmel ez kissé furcsa büntetésnek 
tűnik, de az Outremerben amolyan megszégyenítésfélének számított. A 
bűnösnek talált lovagoknak mindaddig így kellett ülniük, amíg a sértettek 
föl nem állították őket a földről. 

Nem sokkal később Joinville látogatást tett az épp  vacsorázó 
nagymesternél, és látta, hogy a bűnösök még mindig a palástjukon ülnek 
evés közben. Úgy gondolta, már kellőképpen meglakoltak tettükért, ezért 
arra kérte a nagymestert, mondja meg lovagtestvéreinek, hogy most már 
felállhatnak, aki azonban kereken elutasította a kérését. Megítélése szerint 
emberei súlyos bűnt követtek el, ami elveheti a zarándokok kedvét az 
outremeri látogatástól, ezért még sokáig kell bűnhődniük. Joinville úgy 
vélte, már igazságot szolgáltattak, és a nagymester túl messzire ment. 
Nyíltan közölte vele, hogy ő maga is leül a vacsorájukat fogyasztó, bűnös 
lovagok közé, és ott marad, amíg föl nem állhatnak ők is. Érezve, hogy 


kényszerhelyzetbe került, a nagymester vonakodva bár, de megbocsátott a 
lovagoknak. 

Egy Joinville-t is érintő incidensnek sokkal súlyosabb kimenetele is 
lehetett volna. A király egyik testőre bántalmazta az ő egyik lovagját. Nem 
volt súlyos a dolog, csak némi lökdösődésről volt szó, Joinville azonban 
dühbe gurult, és egyenesen a király elé vitte az ügyet. Lajos úgy vélte, a 
szenesál túlreagálta a történteket, Ám Joinville elvi álláspontra 
helyezkedett, és szárazon csak annyit mondott Lajosnak, hogy amennyiben 
az emberei hatalmaskodva bárkit ide-oda taszigálhatnak, ő azonnal távozik 
a seregből. 

Talán abbéli aggodalmában, hogy elveszítheti egyik hűséges támogatóját, 
Lajos beleegyezett a lovag megbüntetésébe. A támadót egy szál ingben, 
mezítláb , áldozata? elé vezették: a bűnös karddal a kezében lassan odament 
a sértetthez, letérdelt elé, kardját a saját teste felé fordította és átnyújtotta 
neki. Ezután elismerte a támadás tényét, és bevallotta, hogy valóban kezet 
emelt Joinville emberére. A sérelmet szenvedett lovagnak voltaképpen 
jogában állt levágni a támadó kezét, ám szerencsére a józan ész 
diadalmaskodott. Joinville megkérte lovagját, hogy bocsásson meg a 
bűnösnek, és az eleget tett az óhajnak. 

Egy Joinville által leírt másik konfliktus lényegesen komolyabb politikai 
következményekkel járhatott volna. A lovagrendek közül a templomosok 
számítottak a legjelentősebbnek. Amellett azonban, hogy nagyon erősek 
voltak, széles körben azt tartották róluk, hogy arrogánsabbak a többieknél. 
Az Outremer történetében sűrűn találunk példát arra, hogy a templomosok 
vagy az ispotályosok a maguk feje után mentek. Időnként az is előfordult, 
hogy egymás ellen harcoltak, mivel egymással szemben álló muzulmán 
táborok mellett kötelezték el magukat. 

Egy alkalommal a templomosok nagymestere elküldte egyik lovagját, 
Hugo de Juoy-t, hogy elrendezzen egy területi vitát a damaszkuszi 
szultánnal. A templomosok szerint a föld teljes egészében őket illette, a 
szultán viszont igényt tartott egy részére. Végül olyan megállapodás 
született, hogy a vitatott területet kettéosztják, és az egyik fele a 
templomosok, a másik a damaszkusziak uralma alá kerül. Az egyezséget 
azonban még Lajosnak is jóvá kellett hagynia. 

Amikor ismertették vele a szerződés tartalmát, Lajos rendkívül 
feldühödött. 


Túl azon, hogy a megegyezés azt a látszatot keltette, jó kapcsolatok 
kiépítésére törekszik Damaszkusszal - márpedig ha el akarta nyerni az 
egyiptomiak jóindulatát, ezt mindenképpen kerülnie kellett -, Lajos azt is 
erősen sérelmezte, hogy a templomosok a tudta nélkül tárgyalásokat 
folytatnak. 

Hogy Lajosnak volt-e bármilyen fennhatósága a templomosok fölött, vita 
tárgyát képezte. Jogi értelemben a lovagrend önálló jogi személy volt, 
amely a pápán kívül egyetlen uralkodónak sem tartozott felelősséggel. A 
célszerűségi szempontok azonban azt diktálták, hogy amennyiben az 
Outremer magához akar térni a közelmúltban elszenvedett súlyos 
emberveszteségekből, egységes stratégiára van szükség. Még ha a 
templomosok semmilyen törvényt nem szegtek is meg azzal, hogy külön 
tárgyalásokat folytattak  Damaszkusszal, rövidlátóak voltak, amiért 
figyelmen kívül hagyták a hosszabb távú stratégiai megfontolásokat. 
Lépéseik veszélyeztethették Lajos azon törekvéseit, hogy kijátssza egyik 
felet a másikkal szemben. 

A király úgy döntött, tisztázza az ügyet a rend nagymesterével. Kereken 
megmondta neki, hogy többet engedett meg magának a kelleténél, amikor 
a vele való előzetes egyeztetés nélkül tárgyalt ilyen kényes kérdésekről. 
Lajos jóvátételt követelt. A lovagrend első embere meglepő módon 
egyetértett Lajos ítéletével, ami azt jelzi, hogy a nagymester - aki nem 
régóta töltötte be a tisztséget - nem volt túl magabiztos. Döntésében az is 
közrejátszhatott, hogy maga is francia ember lévén nem akarta összerúgni a 
port Lajossal. 

Az ítélet megalázó volt. A nagymesternek és lovagjainak az összes 
keresztes szeme láttára mezítláb végig kellett vonulniuk a táboron, mintha 
vezekelnének. Amikor áthaladtak a sátrak között, a király megparancsolta a 
nagymesternek, hogy üljön le vele és a damaszkuszi szultán mellette helyet 
foglaló küldöttjével szemben a földre. 

Lajos ezután a nagymesterhez fordult és utasította: mondja meg a 
követnek, hogy túllépte a hatáskörét, amikor egyezményt kötött a 
szultánnal, hogy a szultán a megállapodásban foglalt összes kötelezettsége 
alól mentesül, és az átadásra került esetleges szerződési biztosítékok is 
visszajárnak neki. A nagymester úgy tett, ahogy a király mondta, a követ 
pedig írásos összefoglalót kapott a jelenlétében lezajlott eseményekről, 
hogy adja át urának. A nagymestert és lovagjait ezután felállították, majd 
újból le kellett térdelniük, és könyörögniük kellett a király bocsánatáért. A 


rend vezetője Lajos kezébe adta a palástja végét, jelezve, hogy Lajos 
hatalma alá került. A büntetés azzal lett teljes, hogy a király örökre 
száműzte az Outremerből Hugo lovagtestvért, az egyezmény megkötőjét. 

Az ügynek volt egy aspektusa, mely az Outremer jövőjét illetően hatalmas 
veszélyeket vetített előre. Renaud de  Vichiers, a templomosok 
nagymestere francia volt, így a Lajos előtti kapitulációjában egy olyan 
ember tettét kell látnunk, aki nem akarta magára haragítani uralkodóját. 
Elképzelhetetlen, hogy bármely más nagymester beleegyezett volna ebbe a 
megaláztatásba. Azzal, hogy a templomosok a király fennhatósága alá 
helyezték magukat, gyökeresen megváltozott az erőegyensúly. 

Bár Lajos számára rövid távon ez előnyös volt, hosszú távon katasztrofális 
következményekkel járt. Lajos erős király volt, de csak átmenetileg 
tartózkodott a Közel-Keleten, és amikor távozott, senki sem tudta átvenni 
tőle az abszolút hatalmat az Outremerben. Bármilyen nehéz lehetett is 
Lajosnak megemésztenie a tényt, de az Outremer tartós fennmaradása 
szempontjából az erős lovagrendek sokkal fontosabbak voltak, mint az ő 
személye, mivel ők szolgáltatták a királyságot a megsemmisüléstől 
elválasztó harci állományt. A templomosok közül bizonyára sokan 
felháborodtak rendjük ilyen megalázása láttán. A történteknek rendkívüli 
jelentőségük volt az Outremer jövőjére nézve: az esemény következtében a 
templomosok harci morálja - s vele azon képességük, hogy meg tudják 
védelmezni a királyságot - meggyengült. 

Lajost azonban pillanatnyilag nem foglalkoztatták ilyen aggályok, mivel 
Egyiptomba küldött követei csodálatos hírekről számoltak be. 
Szerződési ajánlattal tértek vissza Kairóból, melynek értelmében Lajos 
ellátogat Jaffa kikötőjébe, az egyiptomiak pedig Gázába utaznak, ahol 
hivatalos külsőségek között átadják Lajos képviselőinek a Jeruzsálemi 
Királyság nagy részét, mely ekkoriban egyiptomi fennhatóság alatt állt. 
Lajos viszonzásképpen segítséget nyújt az egyiptomiaknak an-Naszir 
Juszuffal, Damaszkusz urával szemben a főhatalomért folytatott 
küzdelemben. Ez rendkívül örvendetes fejleménynek tűnt, mivel a keresztes 
hadjárat ily módon jelentős területnyereséget tudott volna felmutatni. A 
remények azonban délibábnak bizonyultak. 

A megállapodás híre Damaszkuszba is eljutott, és komoly aggodalmat 
keltett. Ha Lajos szövetségre lép az egyiptomiakkal, háborút indíthatnak 
Damaszkusz ellen, márpedig ennek elejét kellett venni. A muzulmán világ 
szellemi vezetője, a kalifa rendkívül sajnálatosnak tartotta, hogy az iszlám 


két irányzata egymás ellen harcol, miközben a keresztesek és még inkább a 
szörnyű mongol hordák súlyos fenyegetést jelentenek rájuk. Épp ezért 
megállapodást igyekezett tető alá hozni a két fél között, hogy rendezzék 
nézeteltéréseiket. 

Utólag lehetetlen megállapítani, hogy vajon Lajos tudott-e ezekről a 
megbeszélésekről, bár az ellenség táborában tartózkodó kémeik révén mind 
a keresztényeknek, mind a  muzulmánoknak voltak információik. 
Mindazonáltal Lajos és serege folytatta útját Jaffa felé. Amennyire csak 
lehetett, Jaffa grófja helyrehozatta a város falait, és minden oromzatra 
pajzsot függesztett, hogy azt a látszatot keltse, a város védelme erős. A 
haderő a városfal mentén, a tenger közvetlen szomszédságában épült vár 
mellett táborozott le. Lajos úgy gondolta, ittléte alatt sem fog tétlenkedni, és 
úgy döntött, megerősíti a város védműveit. Az uralkodó személyesen is 
részt vett az ásásban, hogy elnyerhesse a bűnbocsánat révén megszerezhető 
javakat. 

Ám hamarosan súlyos negatív fejlemények történtek. Ígéretükkel 
ellentétben az egyiptomiak nem jelentek meg Gázában, viszont a 
megállapodás többi pontjának eleget tettek. A Kairó falain elhelyezett 
fejeket visszaadták a keresztényeknek, hogy eltemethessék őket, és a 
muzulmán hitre áttérített gyerekek közül is sokat visszaküldtek az 
Outremerbe. Még egy szokatlan, egzotikus ajándékkal is kedveskedtek 
Lajosnak: egy elefánttal, melyet Lajos hajón elküldetett Franciaországba. 

Az egyiptomiak nem mondták föl a megállapodást. Haladékot kértek 
Lajostól, és fenntartották, hogy egy későbbi időpontban tiszteletüket teszik 
majd Gázában. Mivel azonkívül, hogy beleegyezik a nem sokat ígérő 
halasztásba, semmit sem tehetett, Lajos szinte tűkön ült Jaffában. A 
feszültség csak akkor enyhült valamelyest, amikor egy helyi emír túl közel 
merészkedett a városhoz. Lajos egy kisebb alakulatot küldött a 
feltartóztatására, és az összetűzésben az emírt lándzsatalálat érte. 

Jaffai tartózkodása idején Lajos látogatót fogadott Antiochia ifjú 
fejedelme, egy tizenhat éves fiatalember személyében. Az Antiochiai 
Fejedelemség a Je-ruzsálemi Királyságtól független állam volt. Rendes 
körülmények között fennállása óta önálló politikát folytatott, sokszor 
lényegében függetlenséget élvezve, különböző népekkel, főként a kis-ázsiai 
örményekkel lépve szövetségre. 

A Boemund nevű ifjú intelligens volt, szeretetre méltó és ambiciózus. 
Anyja, Lucienne a város régense volt, és hivatalosan az is maradt négy 


újabb évre. Az ifjú Lajos segítségét kérte, hogy mihamarabb hozzájuthasson 
jogos örökségéhez és hatalomra kerüljön. Boemund kedvező benyomást tett 
a királyra, aki megígérte, hogy segít neki, emellett lovaggá is ütötte, 
mégpedig személyesen. Boemund ezután visszatért Antiochiába, és 
követelte a jussát. Jaffai tartózkodása mindenesetre javított valamit a 
közhangulaton. A vele érkezett kis létszámú kíséretben néhány jeruzsálemi 
zarándokúton lévő örmény is helyet kapott. Sokoldalú komédiások voltak, 
zenészként és mutatványosként is órákon át el tudták bűvölni a 
kereszteseket. 

A várakozás rendkívül gyötrelmes volt Lajos számára. Az egyiptomiak 
késlekedése miatt a Szentföld visszaszerzésére irányuló tervei 
bizonytalanná váltak. Jól tudta, hogy az ország katonai erővel történő 
elfoglalásához egyszerűen nincs elég embere, és ha bármit el akar érni, a 
tárgyalókészségére kell hagyatkoznia. A cél szívfájdítóan közel került, de 
mégsem tudta elérni. 

An-Naszir Juszuf nem tétlenkedett. Először a fegyverek erejére akarta 
bízni a döntést. A sereg Gáza felé vette az irányt, majd megütközött az 
egyiptomiakkal, és az összecsapásból az utóbbiak kerültek ki győztesen. A 
harcban maga Juszuf is megsebesült a fején és a karjain. Végül visszatért 
Gázába, hogy visszanyerje az erejét. 

Ittléte idején delegáció érkezett az egyiptomiaktól, akik azt az egyszerű 
üzenetet hozták, hogy az állandó ellenségeskedés kizárólag az iszlám 
ellenségeinek érdekeit szolgálja. Sokkal jobban tennék, ha végre békét 
kötnének, és együtt lépnének föl a közös ellenséggel szemben. An-Nasir 
megalapozottnak találta az egyiptomiak érveit, különösen hogy a nemrég 
lezajlott ütközet után vesztesként hagyta el a harcmezőt. Damaszkusz és 
Egyiptom félretette nézeteltéréseit és fegyverszünetet kötött. Lajos és az 
egyiptomiak között nem jött létre a szövetség, és Jeruzsálem átadására sem 
került sor. 

Amikor erről tudomást szerzett, Lajosban alighanem egy világ omlott 
össze. Mindazt, amiért eddig dolgozott, az utolsó pillanatban kicsavarták a 
kezéből. Kedélyállapotán egy jelentős véráldozattal járó, értelmetlen 
összetűzésről érkezett hír sem javított. Egyik lovagja megtudta, hogy a 
mintegy tíz mérföldre fekvő Ramlehnél gazdag karaván halad keresztül. 
Anélkül, hogy egyeztetett volna a királlyal, nyeregbe pattant, és egy kisebb 
alakulattal elindult a kecsegtető fogás irányába. Jelentős mennyiségű 
zsákmányt szereztek, de nem állítottak megfelelő őrséget, így egy 


muzulmán alakulat rajtuk ütött és lekaszabolta őket. Mindössze négyen 
menekültek meg. 

A lovag is a túlélők között volt, és fejvesztve vágtatott vissza Lajoshoz. 
Fellármázta a tábort, és beszámolt a katonáknak a katasztrofális 
eredménnyel végződött összetűzésről. A király azonnal elrendelte, hogy egy 
egység menjen a helyszínre, és hozza helyre a dolgot, már amennyiben 
egyáltalán lehetséges. Az ellenakcióban egy csapat templomos és ispotályos 
mellett Joinville is részt vett. 

Megérkeztek a völgybe, ahol a csatározás lezajlott. Ezúttal az ellenség 
nem tanúsított kellő elővigyázatosságot: a keresztesek támadása idején a 
muzulmánok épp a halottak fosztogatásával voltak elfoglalva. Heves 
összecsapás bontakozott ki, amelyben elsősorban a keresztesek 
számszeríjászai súlyos emberveszteséget okoztak az ellenségnek. Miután 
számos harcost vesztettek, a muzulmánok elmenekültek a helyszínről. 

Harc közben egy keresztes és egy muzulmán lovag összecsapott, és 
mindketten leestek a lóról. Mialatt kábultan hevertek a földön, egy 
keresztény harcos odament hozzájuk és elvezette a lovaikat. Mivel el akarta 
őket lopni, végiglopózott a ramlehi városfal árnyékában. Mesterkedése 
alighanem titokban maradt volna, ha nem lép rá egy régi ciszterna 
födémére, mely beszakadt a súlya alatt, és a tolvaj vastag porfelhő 
közepette bezuhant a tetőn. A keresztesek meghallották a robajt, és kiásták 
a csapdába esett lovagot, aki szerencséjére sértetlen maradt. 

Az akció nem végződött olyan rosszul, mint ahogy végződhetett volna. A 
felmentő alakulat hiánytalanul visszatért a táborba. Ez azonban nem 
enyhíthette a keresztesek keserű csalódását. Minden tervezés és diplomáciai 
manőver hiábavalónak bizonyult. A Damaszkusz és Egyiptom között 
létrejött "megállapodással a létező legrosszabb forgatókönyv szerint 
alakultak a dolgok. A keresztesek az utolsó ütőkártyájukat is elveszítették, 
és minimálisra csökkent az esélye, hogy a hadjárat vissza tudja szerezni az 
elveszett outremeri területeket. 

A helyzet valójában ennél is súlyosabb volt. Azzal, hogy a két muzulmán 
nagyhatalom elásta a csatabárdot, semmi sem állíthatta meg őket abban, 
hogy akár egyedül, akár közösen az Outremer megtámadására vessék be 
erőforrásaikat. A magány és az elmélkedés perceiben Lajosnak szembe 
kellett néznie azzal, hogy törekvéseit nem fogja siker koronázni. Ez súlyos 
csapást jelentett a büszke királyra, aki ambíciói valóra váltása közben oly 
sok mindent elveszített. Emberei nem fognak örökre a szolgálatában 


maradni, országának pedig szüksége volt arra, hogy mihamarabb 
visszatérjen. Fogytán volt az idő. 


14. 


Az álom vége 


Kevéssel a damaszkuszi-egyiptomi szerződés létrejötte után a keresztesek 
ütközetbe bonyolódtak. A hangsúly aggasztó gyorsasággal került át a 
diplomácia mezejéről a fegyveres megoldáséra.  An-Naszir Juszuf 
elrendelte, hogy a haderő térjen vissza Gázából Damaszkuszba, mire a 
sereg elhagyta a tengerparton felütött tábort és visszaindult Szíria felé. 

Joinville elmondása szerint tekintélyes haderőről volt szó, melyet 20 000 
damaszkuszi harcos és 10 000 beduin alkotott. A sereg igen közel 
merészkedett Lajoséhoz, alig öt mérföld választotta el őket, de a 
muzulmánok semmi jelét nem adták, hogy támadásra készülnek. 
Mindazonáltal nyilvánvalóan nem hagyhatták őket ellenőrizetlenül, arra az 
esetre, ha ellenséges szándékaik lennének. A számszeríjász-alakulat 
parancsnoka magával vitte embereit, hogy figyelemmel kísérjék a 
mozgásukat. Az egység három napon keresztül piócaként tapadt az 
ellenségre. 

1253. május 6-án, Szent János napjának reggelén szokásának megfelelően 
Lajos misén vett részt. A király a prédikációt hallgatta, amikor hirtelen 
zavar támadt. Egy testőr lélekszakadva odaszaladt a királyhoz, letérdelt elé, 
és kétségbeesetten elmondta, miért kellett félbeszakítania az ájtatosságot. 
Egy jelentős létszámfölényben lévő muzulmán alakulat bekerítette a 
számszeríjászokat. A király társaságában tartózkodó Joinville azonnal 
engedélyt kért Lajostól egy felmentő egység útnak indítására, aki 
hozzájárulását adta, és alig néhány perc elteltével Joinville 500 ember élén 
már egyenest a helyszín felé tartott. A muzulmánok észrevették őket, és 
elvonultak egy közeli domb irányába. 

A muzulmánok megtámadták a számszeríjászokat, s ezzel kezdetét vette a 
harc. A keresztesek keményen visszacsaptak, és egy darabig úgy látszott, a 
muzulmánok alulmaradnak az ütközetben. Egy emír, aki közelről figyelte a 
csata fejleményeit, újabb egységeket vetett be a szorongatott muzulmán 
alakulatok megsegítésére. Az új erők kezdték visszaszorítani a 
kereszteseket, akik a maguk részéről szintén friss harcosokat mozgósítottak. 


Az ütközet a klasszikus felőrlő küzdelem összes ismérvét magán viselte, s 
mivel a keresztesek létszámhátrányban voltak, szinte bizonyosnak tűnt, 
hogy ők jönnek ki rosszul belőle. Ám szerencséjükre a táborban a vezetők 
közül sokan nagyon aggódtak, hogy társaik csatát vállaltak egy sokkal 
nagyobb létszámú haderő ellen, és rábeszélték Lajost, hogy az összes 
katonáját hívja vissza a táborba. Lajos elfogadta érveiket, és hírnököket 
indított a katonák visszarendelésére. 

Joinville és emberei a számszeríj ászokkal együtt visszatértek a táborba, 
így megúszták a kalandot. Sok keresztes azonban furcsának találta, hogy 
nem érte őket sokkal hevesebb támadás a muzulmánok részéről, amit csak 
azzal tudtak magyarázni, hogy az utóbbiak már jó ideje távol voltak 
Damaszkusztól, és a lovaik ki voltak fáradva. 

Az összecsapás azonban csak az előhírnöke volt a későbbi történéseknek. 
A szaracénok elhaladtak Jaffa mellett, ahol a keresztesek táboroztak, majd 
a part mentén észak felé vonultak Akkó felé. A muzulmánok bíztak 
magukban, hogy meg tudják félemlíteni a kereszteseket, és amikor Akkó 
közelébe értek, követeket küldtek a város lakóihoz, hogy pénzt kérjenek a 
város békén hagyása fejében. 

Azzal fenyegetőztek, hogy elpusztítják a város környékén található 
kerteket, aminek súlyos következményei lehettek, mivel ezek fontos 
szerepet játszottak a város élelmiszer-ellátásában. Mindez szükségessé tette 
a muzulmánok megfutamítását, akik nyíllövésnyi távolságra voltak 
Akkótól. A védők sietve ösz-szevonták erőiket a támadás elhárítására, és 
felsorakoztak a város közvetlen szomszédságában magasodó dombon. 
Amikor a muzulmánok lőtávolon belül kerültek, a keresztesek íjai és 
nyílpuskái működésbe léptek. 

A város védelméért felelős parancsnoknak, Türosz urának a figyelmét 
azonban hirtelen elvonta valami. Észrevette, hogy számos fegyvertelen civil 
kimerészkedett a városból, hogy közelről élvezhessék a látványosságot. Ám 
túl közel jöttek, s így veszélybe kerültek. Utasította egyik lovagját, a 
genovai születésű Jean le Grand-t, hogy menjen oda hozzájuk és kísérje 
őket vissza a városfalon belülre. Jean teljesítette a parancsot, ám miközben 
visszafelé vezette a városlakókat a biztonságot adó falak mögé, az 
események nem várt drámai fordulatot vettek. 

A közelben egy csapat muzulmán is tartózkodott, és egyikük gúnyolódni 
kezdett a keresztényeken, mondván hogy menekülőre fogták a dolgot, 
majd dárdaöklelésre hívta Jeant. Jean nem akarta elszalasztani az alkalmat, 


hogy hírnevet szerezzen. Előreszegezett dárdával a szemtelen muzulmán 
felé vágtatott, amikor észrevette, hogy tőle balra nyolcfős szaracén 
lovasegység várakozik. Szemmel láthatóan élvezték a küszöbönálló párbaj 
, felvezetését", ám végül jobban belekeveredtek az ügybe, mint amennyire 
szerettek volna. 

Jean ugyanis irányt változtatott és egyenesen feléjük tartott. Rátámadt az 
első muzulmán lovagra, aki annyira elővigyázatlan volt, hogy felocsúdni 
sem volt ideje, mire Jean a közelébe ért. A keresztes átdöfte rajta a dárdáját, 
a muzulmán pedig holtan zuhant a földre. Miközben Jean visszafelé 
lovagolt a gondjaira bízott városlakók irányába, a muzulmán egység többi 
katonája dühödten rárontott. Egyikük csapást próbált mérni buzogányával a 
fejére, de a lovag acélsisakja felfogta az ütést. Miután a buzogány 
félrecsúszott, Jean a kardjával a muzulmán felé csapott, és leütötte róla a 
turbánját. 

A lovag soron következő ellenfele teljes lendülettel, előreszegezett 
dárdával vágtatott feléje. Az utolsó pillanatban Jean ügyesen kitért a 
szúrófegyver útjából, és ahogy a harcos elhaladt mellette, a kardjával teljes 
erőből rácsapott a karjára, mire a dárda kirepült a muzulmán kezéből és a 
talajba fúródott. Az egység többi tagja jobbnak látta, ha nem húz ujjat a 
kolosszussal, és hagyták, hogy zavartalanul visszamenjen a civilekhez. A 
polgárok anélkül, hogy atrocitások érték volna őket, visszatértek Akkóba, 
ahol nem győztek áradozni Jean le Grand vitézségéről. 

E történések idején Lajos útnak indított egy alakulatot, hogy megerősítsék 
a fontos kikötőváros, Szidón védműveit. Eddig sem Jaffát, sem Akkót nem 
érte jelentősebb támadás, mivel mindkettőt jelentős számú keresztes védte. 
Szidón esetében azonban más volt a helyzet. A védművek állapota sok 
kívánnivalót hagyott maga után, és a védősereg létszáma sem volt kielégítő. 

Amikor tudomást szerzett arról, hogy muzulmán sereg közeledik, Szidón 
parancsnoka, Simon de Montbeliard úgy ítélte meg, nem rendelkezik elég 
erőforrással az ellenálláshoz. Épp ezért visszavonult a várba, mely igen jól 
védhető objektum volt, lévén hogy tengerbe nyúló földnyelven épült, és 
csak egy töltésen keresztül lehetett megközelíteni. Annyi civilt vitt 
magával, amennyit csak lehetett, de a vár egyszerűen nem volt elég nagy 
ahhoz, hogy a város összes lakóját el lehessen benne szállásolni. 

Szidón lakóit nagyrészt sorsukra hagyták, ami szörnyű eseményeket: 
fosztogatást és vérfürdőt tartogatott számukra. Amikor látták, hogy a város 
védtelen, a muzulmánok vad  pusztításba kezdtek.  Irgalmatlanul 


lemészárolták a polgárokat, tombolásuknak több mint kétezren estek 
áldozatul. . Végül minden mozdítható értéket magukkal vittek 
Damaszkuszba. 

Amikor Lajos megtudta, mi történt Szidónban, haragra gerjedt, ám nem 
sokat tehetett, hogy bosszút álljon a gyalázatért. Ugyanakkor a helyi 
báróknak sikerült tőkét kovácsolniuk a mészárlásból. Lajos egy régi vár 
megerősítését tervezte, mely 15 mérföldre feküdt a tengertől. A helyi 
hadurak azzal érvelve, hogy a vár élelmiszerrel való ellátása nehézségekbe 
ütközne, és az ellátmány szállítói ki lennének téve a rajtaütésszerű 
támadásoknak, ellenezték az ötletet. Amikor hírt kaptak  Szidón 
lerombolásáról, meggyőzték Lajost, hogy a régi (és számukra 
hasznavehetetlen) vár helyett a földdel egyenlővé tett várost építtesse újjá. 
A király megalapozottnak találta érveiket, és beleegyezett a javaslatba. 

Még jaffai tartózkodása idején Lajos megtudta, hogy an-Naszir Juszuf 
zavartalan áthaladást biztosítana az ő és kísérete számára, amennyiben 
szeretnének ellátogatni Jeruzsálembe. Módfelett istenfélő ember lévén 
Lajos igen vegyes érzésekkel fogadta az ajánlatot. Szívesen felkereste volna 
Jézus kereszthalálának helyszínét, hogy hódolattal adózzon a Királyok 
Királyának. 

Ám Lajos hús-vér ember volt, és mint mindenkinek, neki is voltak 
érzelmei. Mélyen megalázónak találta volna, ha csak egy muzulmán 
uralkodó kegyeiből mehetett volna el Jeruzsálembe. Lajos nem meghívott 
látogatóként kívánt megjelenni, hanem diadalmas hódítóként be akart 
vonulni a városba. Érzelmei maradásra ösztönözték, ugyanakkor menni is 
szeretett volna. 

A dilemma feloldására Lajos haditanácsot hívott össze. A hadvezérek egy 
híres precedensre hivatkoztak. Hatvan évvel korábban Oroszlánszívű 
Richárd angol és II. Fülöp Ágost francia király vezetésével keresztes 
hadjárat indult a Szentföldre (sorrendben a harmadik). Richárd bevallottan 
Jeruzsálem visszaszerzését tűzte ki célul, ám nyilvánvalóvá vált számára, 
hogy álmát minden próbálkozása ellenére sem sikerül valóra váltania. Egy 
alkalommal vadászat közben megiramodott lovával egy dombtető irányába. 
Amikor fölért, a távolban észrevette a Szent Város mecseteinek minaretjeit, 
mire azonnal elfordította tekintetét, és könnyes szemmel visszalovagolt az 
embereihez. Ha nem tudta elfoglalni Jeruzsálemet, inkább látni sem akarta. 

A tanácskozás résztvevői Richárd király példáját hozták föl, akit a jelek 


sorre 


szerint még a franciák is a keresztesi erények megtestesítőjének tartottak. 


Lajos emlékezetébe idézték Richárd kijelentését, miszerint ha a muzulmán 
uralkodó, Szaladdin meghívására pusztán zarándoki minőségben látogat 
Jeruzsálembe, az egész keresztény világ boldog lesz, ha követheti. Richárd 
azt állította, ha elfogadná az invitálást, nem teljesítené küldetését, 
nevezetesen azt, hogy másokat Jeruzsálem harccal való visszafoglalására 
ösztönözzön. Márpedig Lajos is ilyesféle meghívást kapott, vagyis 
zarándokként, nem pedig hódítóként látogathatna Jeruzsálembe. A 
hadvezérek úgy látták, Richárd megállapítása a jelenlegi helyzetre is 
irányadó, épp ezért indítványozták, hogy Richárd példáját követve Lajos 
utasítsa el az ajánlatot. A király megfogadta a javaslatot. 

A jeruzsálemi út helyett inkább Jaffára irányította figyelmét. A 
kikötőváros védművei megerősítésre szorultak, és a király hatalmas 
lendülettel látott hozzá a munkához. 1252 májusában érkezett és 1253 
júniusában távozott, vagyis több mint egy évet töltött a városban. 
Lenyűgöző tetterőről tett tanúbizonyságot. A városfalak mentén 24 tornyot 
emeltetett, és kimélyíttette a várost övező sáncárkokat: mindkettőből 
kiszedette a felhalmozódott törmeléket és sarat, hogy félelmetesebbnek 
tűnjenek. Hatalmas költséggel három új bejáratot is építtetett. 

A munkálatoknak köszönhetően számottevően nőtt az esélye annak, hogy 
a város vissza tudja verni a jövőbeli támadásokat. János, Jaffa grófja csak 
nagy nehézségek árán lett volna képes előteremteni a védekezéshez 
szükséges anyagiakat, és a következő pápáknak rendszeresen támogatáshoz 
kellett folyamodniuk, hogy finanszírozni tudják a város fenntartását. Az 
Outremer védelmi rendszerének legdélebbi láncszemeként Jaffa igen fontos 
stratégiai szerepet töltött be, számos akció - köztük az Outremerből való 
távozásakor Lajos által hátrahagyott, Geoffrey de Sargines vezette francia 
alakulat több hadművelete is - innen indult. Ugyanakkor a város nem túl 
szerencsés , módon Bajbarsz figyelmét is magára vonta, aki 
veszélyforrásként tekintett Jaffára, mely végül 1268-ban muzulmán kézre 
került. 

Jaffában elért eredményei jelentősen megnövelték Lajos étvágyát. Mivel 
jól emlékezett a helyi báróknak tett ígéretére, miszerint újból meg fogja 
erősíteni Szidónt, Lajos felkészült: az indulásra. A Szidónba vezető út 
elején Türosz vára előtt táboroztak le, és a király javasolta, hogy a sereg 
tegyen kitérőt Szamária ősi városának elfoglalására. Az összes kísérője, 
vagyis a templomosok, az ispotályosok és a helyi főurak is úgy vélték, a 


királynak nem szabad személyesen részt venni az ostromban, mivel 
esetleges halálának beláthatatlan következményei lehetnének. 

A bárók alighanem őszintén így is gondolkodtak, mivel Lajos valóban a 
keresztes ügy elszánt harcosának számított. Ugyanakkor azt is fölvetették, 
hogy az Outremer fennmaradása szempontjából a stratégiailag kedvező 
helyen, tengerparton fekvő erős Szidón lényegesen fontosabb Szamáriánál. 
Az utóbbi hosszú távon valószínűleg nem védhető, lévén hogy sokkal 
kiszolgáltatottabb helyzetben van. Mivel dicsőségről és megbecsülésről 
szőtt álmait ismét szertefoszlatták, Lajos beleegyezett, hogy visszatérjenek 
az eredeti tervhez, Szidón falainak újjáépítéséhez, ami lényegesen szürkébb 
feladatnak ígérkezett. 

A királyi sereg észak felé menetelt a part mentén, és még egyszer 
megálltak Akkónál. Itt-tartózkodásuk idején egy csapat Jeruzsálembe tartó 
örmény zarándok jelent meg a táborban. A jeruzsálemi muzulmán 
hatóságok általában szívesen látták a zarándokokat, mivel azok anyagi 
hasznot hajtottak a város kereskedőinek, és lehetséges, hogy a nemrégiben 
Lajosnak címzett meghívás mögött is ilyen megfontolások húzódtak meg. 

Az örmény zarándokoknak immár más céljuk is volt. Felkeresték 
Joinville-t, és afelől érdeklődtek, találkozhatnának-e a , szent?" Lajos 
királlyal. Joinville a saját szavaikkal tolmácsolta Lajosnak kérésüket. A 
király magánkívül volt a nevetéstől, amikor meghallotta, hogyan 
magasztalják őt, de beleegyezett a zarándokokkal való találkozásba. A 
történetnek kissé koholmányíze van. Az olvasónak érdemes emlékezetébe 
idéznie, hogy Joinville jó néhány évvel később, élete alkonyán jegyezte le 
krónikáját, és a szóban forgó eseménnyel kapcsolatban utólag visszavetít 
bizonyos tényeket (a történések rögzítésekor Lajos már szentté volt avatva). 
Mindamellett a történet utalást tartalmaz a király erényes jellemére, 
amelyről már életében is legendák keringtek. 

A sereg másnap továbbindult, és letáborozott egy rendkívül tiszta vizű 
folyónál, mely a vidék jellegzetességének számító cukornádmezők között 
kanyargott. Perpatvar támadt, hogy pontosan hol üssék föl a tábort, és 
néhány pillanat elteltével az öklöké lett a főszerep. Az összetűzésnek csak 
Joinville személyes közbeavatkozása vetett véget. Egyik lovagját, a 
verekedés kezdeményezőjét elbocsátották a szolgálatból. 

A király ismét kitérőt fontolgatott, és javasolta, hogy rohanják meg 
Caesarea Phillipi városát. Itt volt a Jordán folyó forrásvidéke, ahol az 
előbukkanó két ág a város közelében egybetorkollik. Jóllehet a haderővel 


tartó főurak láttak fantáziát az elképzelésben, most is úgy ítélték meg, hogy 
Lajosnak nem szabad személyesen részt vennie a veszélyes küldetésben. A 
vita folytatódott egy darabig, míg végül sikerült lebeszélniük az uralkodót 
abbéli szándékáról, hogy ő is ott legyen a város elleni akcióban. Noha 
Lajost végül eltántorították a részvételtől, a kiküldött egységben így is volt 
néhány rendkívül fontos személyiség, többek között Giles de Brun, 
Franciaország  connétable-ja, a templomosok és az ispotályosok 
nagymestere számos lovagtestvérével együtt, továbbá jó néhány nagy 
hatalmú helyi báró az Outremerből. 

Az alakulat röviddel napnyugta után hagyta el a tábort. Az éjszakát 
lovaglással töltötték, és pirkadat táján kijutottak a Caesarea Phillipi melletti 
síkságra. Úgy döntöttek, egyszerre több irányból támadnak, mivel ez 
kecsegtet a legtöbb eséllyel: várakozásaik szerint a helyőrség össze fog 
zavarodni, ha több egyidejű támadást kell visszavernie. A király emberei, 
köztük Joinville és a hűséges Geoffrey de Sargines, a Caesarea Phillipit 
védő erőd és a városfal közötti részen foglalták el helyüket. 

A helyi főurak a balszárnyon helyezkedtek el, az ispotályosok a jobb 
oldalra kerültek, a róluk kialakult , rettenthetetlen harcos? mítosznak 
megfelelően pedig a templomosoknak szemtől szemben kellett rohamot 
indítaniuk a város ellen. Nagyra törő terv volt, mely összehangolt 
hadmozdulatokat igényelt, különben a védők  tönkrezúzhatják a 
kereszteseket, akik egységeik megosztása miatt nyilvánvalóan nem 
képviseltek túl nagy erőt. 

Az ostrom nem indult jól. Joinville és emberei megindultak előre, ám 
előrenyomulásukat hamarosan feltartóztatták. Létfontosságú volt, hogy 
amilyen gyorsan csak lehet, katonái elfoglalják a kijelölt pozíciót, s ezzel 
megvédhessék a város irányában előretörő katonákat egy veszélyes 
ellentámadástól. 

Ezt azonban sokkal könnyebb volt eltervezni, mint megvalósítani. A 
köztük és az új hadállás, vagyis a palota között húzódó terep valóságos 
rémálom volt a lovasság számára. Az odáig vezető szakaszon legalább 
három kőfal zárta el az utat, a felszín pedig olyan meredek és göröngyös 
volt, hogy lovakkal csak nagyon óvatosan lehetett végigmenni rajta, ha 
egyáltalán sikerült, s ami a legrosszabb, előrehaladásukat jelentős számú 
ellenséges harcos nehezítette. 

Joinville alakulatának gyalogosai viharos gyorsasággal hozzáfogtak a 
habarcs nélkül épült kőfal puszta kézzel történő szétszedéséhez, de az 


egység így is csak nehezen jutott előre. Joinville látta, amint egyik embere 
megpróbál átjutni a terméskő törmeléken, de a lónak kicsúszott a talaj a 
lába alól, elesett és maga alá temette lovasát, aki súlyos zúzódásos 
sérüléseket szenvedett. Tanulva a balesetből Joinville leszállt a lóról, és 
inkább a zablájánál fogva óvatosan átvezette a veszélyes szakaszon, mint 
hogy megkockáztassa a lóháton való átkelést. 

A nehézségek ellenére az előretörő lovagok félelmetes látványt nyújtottak. 
A védőknek inukba szállt a bátorság, amikor látták, hogy a páncélt viselő, 
legyőzhetetlennek tűnő lovagok folytatják előrenyomulásukat fölfelé a 
dombon. A muzulmánok harci kedve elpárolgott, egy emberként hagyták ott 
kijelölt állásaikat, és amilyen gyorsan csak tudtak, elmenekültek. Joinville 
emberei tovább nyomultak a dombtető felé. Amikor fölértek, azt láthatták, 
hogy a túloldalon meredek lejtő vezet a város irányába. 

Joinville sikere egy időre demoralizálta az ellenséget. Azt gondolva, hogy 
a megvédésére tett minden további erőfeszítés hiábavaló lesz, sorsára 
hagyták a várost, és sietve bemenekültek a közeli fellegvárba, a Subeibe- 
erődbe. A meglehetősen újnak számító, 1220-ban elkészült és nem sokkal 
később négyszög alapú tornyokkal megerősített építmény egy hegytetőn 
állt. 

Nem volt kiemelkedően nagy erődítmény, de elhelyezkedése, nevezetesen 
az, hogy az egyik Caesarea Phillipi mögötti hegycsúcson magasodott, 
komoly, fenyegető megjelenést kölcsönzött neki. A felé vezető utakon 
szikladarabok hevertek, ami még félelmetesebbé tette az erődöt. A 
menekülő muzulmánokat kergető keresztesek a városból jövet fölkaptattak 
egy darabon a hegyoldalban, futó pillantást vetettek a fellegvárra, és úgy 
döntöttek, nem üldözik tovább az ellenséget. 

A muzulmánokat páni félelem kerítette a hatalmába: biztosak voltak 
abban, hogy üldözőik hamarosan utolérik őket. Amikor azonban 
észrevették, hogy a keresztesek már nincsenek a nyomukban, felbátorodtak: 
megfordultak és ellentámadásba lendültek. A sziklás, hepehupás 
hegyoldalon lefelé poroszkáló keresztes lovasok veszélyesen kiszolgáltatott 
helyzetbe kerültek. Nem tudtak gyorsan elmenekülni, a sziklákon átmászó 
mozgékony muzulmán gyalogosok pedig megtámadták őket, és 
buzogányaikkal ütlegelni kezdték a fejüket. A támadók a nyerget és a 
gyeplőt is megragadták a lovas lerántására. 

A keresztesek egyik pillanatról a másikra kizökkentek nyugalmukból. 
Lovasságuk egyre elkeseredettebben próbált menekülni. Joinville és 


emberei mögöttük helyezkedtek el. Úrrá lett rajtuk a rémület, és szintén 
menekülőre akarták fogni a dolgot. Látva, hogy a helyzet, mely néhány 
perccel korábban még fényes diadallal kecsegtetett, most felbomlással és 
katasztrófával fenyeget, Joinville nem volt hajlandó tágítani. 

Gyalogosai ezt méltánytalannak tartották. Joinville lóháton ült, így 
szükség esetén könnyűszerrel elmenekülhetett, míg ők gyalog voltak, így 
hamar utolérhették és legyilkolhatták őket. Joinville bátor és határozott 
választ adott. Elhajtotta a lovát, ezzel átvedlett gyalogossá, és közölte, hogy 
velük vagy nélkülük, de marad és harcolni fog. A helyzet veszélyességét jól 
mutatja, hogy másodpercekkel később nyílvessző fúródott egyik lovagja, 
Jean de Bussey torkába, aki holtan rogyott a lábai elé. 

A küszöbönálló katasztrófa híre eljutott a lent összesereglett keresztesek 
egy részéhez, akik nem láthatták, mi zajlik a hegyoldal magasabban fekvő 
részein. Amikor az egyik lovag, Jean de Valenciennes Joinville segítségére 
akart sietni, a többiek megpróbálták lebeszélni, mondván, hogy mostanra 
már biztosan megölték. Ennek ellenére egy egység mégiscsak útnak indult 
Joinville megmentésére, remélve, hogy még életben van. 

Felküzdötték magukat a meredek hegyoldalon, s miután felértek a 
hegytetőre, Oliver de  Iermes, a felmentő alakulat parancsnoka 
megkönnyebbülve látta, hogy Joinville él és virul. Ha azonban nem sikerül 
gyorsan visszavonulniuk, nem sokáig marad így. A lefelé vezető 
legrövidebb út máris veszélyessé vált, mivel a keresztények jól látható 
szorult helyzetén felbátorodva egyre több muzulmán indult meg feléjük: a 
hegy alant lévő lejtői csak úgy nyüzsögtek tőlük. 

Oliver de Termes kieszelt egy tervet. Végighaladnak a Damaszkusz felé 
vezető hegygerinc mentén, mintha hátulról készülnének támadást intézni a 
muzulmánok ellen, majd amikor az ellenség nincs erre felkészülve, 
hirtelen megiramodnak az ellenkező irányba, a síkság felé, hogy mentsék az 
életüket. A terv csak akkor sikerülhet, ha elég gyorsan végig tudnak haladni 
a városfal mentén vissza a saját vonalaik mögé. 

Az elgondolás nem sok méltóságot és dicsőséget tükrözött, de ilyen 
kritikus helyzetben ezzel senki sem törődött. Ment minden, mint a 
karikacsapás: a keresztesek fenyegetően nyomultak előre, majd váratlanul 
futásnak eredtek biztonságot jelentő állásaik felé. A kezdeti agresszív 
hadmozdulataik nyomán elbizakodottá vált muzulmánok nem tudtak időben 
reagálni, s mire mégis sikerült, a keresztesek már visszajutottak a síkságra. 


Megmenekülésüket azzal biztosították be, hogy összegyűjtöttek néhány 
kéve cukornádat és felgyújtották velük a maguk mögött hagyott területet, 
hogy az ellenség semmiképp ne tudja őket üldözni. Joinville és emberei 
elcsigázva és piszkosan ugyan, de visszavergődtek a keresztesek táborába. 
A végső megaláztatás az volt, amikor visszatérve azt kellett tapasztalniuk, 
hogy a legtöbb bajtársuk már lecsatolta fegyverét és pihen, azt sem tudva, 
hogy Joinville még mindig távol van. 

Figyelembe véve visszavonulásuk megalázó körülményeit és azt, hogy 
semmilyen eredményt nem értek el, az alakulat alighanem szégyenkezve 
tért vissza Szidónba, hogy ismét csatlakozzon Lajoshoz, aki időközben 
megérkezett. Első dolga volt, hogy eltakaríttassa a szanaszét fekvő, 
oszlásnak indult holttesteket, melyek dicstelenül hevertek ott, ahol 
lekaszabolták őket. 

Bár a halál és a rothadás szaga erősen megülte a levegőt, Lajos 
személyesen is közreműködött, amikor a holttesteket a kiásott 
tömegsírokhoz szállították. Noha a bűz annyira elviselhetetlen volt, hogy a 
szerencsétlen páriák elföldelői kénytelenek voltak befogni az orrukat, a 
holttestek állapota a jelek szerint nemigen sokkolta a királyt, aki a 
holtaknak kijáró tisztelettel végezte munkáját, és semmi jelét nem adta 
annak, hogy elborzasztaná a látvány. 

Miután végeztek a feladattal, Lajos pozitívabb dolgokkal kezdhetett 
foglalkozni. Munkásokat toborzott, amennyit csak talált, Szidónba rendelte 
őket és újjáépíttette velük a falakat. A király nem sajnálta a pénzt. Magas 
falakat emeltetett, melyeket szabályos távolságokban erős tornyok tagoltak. 
Lajos dicséretre méltó tettvággyal irányította a munkálatokat. Még a tábort 
is úgy állíttatta föl, hogy amikor a portyázó alakulat megérkezett, azt 
láthatták, hogy gondosan kijelölték számukra a helyet, ahol felüthetik 
sátraikat. 

A katonáknak jó volt a harci szelleme. Ám amikor történt valami 
rendkívüli, pánikba estek, ami azt jelzi, hogy tudat alatt nagyon feszültek 
voltak. Egyik hajnalban Joinville meglátogatta Lajost, aki épp misén 
tartózkodott, majd kilovagoltak a Szidón körüli mezőkre. Egy egyszerűnek 
látszó templomból mise hangfoszlányai ütötték meg a fülüket. A jelek 
szerint a király egyházi szertartások iránti szükséglete kielégíthetetlen volt. 
Égett a vágytól, hogy meg hallgathassa a misét, és közölte Joinville-lel, 
hogy be akar menni a templomba, és a nemes kötelességtudóan vele tartott. 


Amikor beléptek a szentélybe, Joinville-t azonnal elfogta az idegesség. 
Észrevette, hogy a pap munkáját segítő ministráns egy félelmetes tekintetű, 
, magas, sötét bőrű, sovány, bozontos hajú"? férfi. Rögtön gyanakodni 
kezdett, hogy a nem túl bizalomgerjesztő külsejű ember nem lehet igazi 
egyházfi, és amikor eljött az ideje, hogy Lajos az áldozás során részesüljön 
a szent ostyából, Joinville közbelépett. 

Joinville nem hagyta, hogy a ministráns Lajos nyelvére tegye a 
megszentelt ostyát, hanem elvette tőle. Meg volt győződve arról, hogy a 
ministráns valójában az asszaszinok közé tartozik, és azonnal belemártja a 
tőrét Lajosba, ahogy az a közelébe ér. A szertartás végén Lajos és kísérete 
elhagyta a templomot. A király dühös volt, amiért Joinville gyanakodott és 
nem bízott a ministráns-ban, jóllehet maga Joinville egyértelműen úgy 
gondolta, a király érdekében cselekedett. 

Szidóni tartózkodásuk idején egy alkalommal ismét előtérbe került a 
diplomácia. Ezúttal bizánci küldöttség jelent meg Lajosnál, mely az egykori 
Bizánci Birodalom területén létrejött enklávészerű, önálló kormányzattal 
bíró apró államból, a Fekete-tenger partján fekvő Irapezunti Császárságból 
érkezett (amely a hasonló nevű városról kapta a nevét). Arra törekedve, 
hogy minél több szövetségest szerezzen kis országa számára, a delegáció 
értékes ékszereket hozott Lajosnak ajándékba. 

A követek szívességet is kértek: hálásak volnának, ha Lajos feleséget 
ajánlana császáruknak. Ez akkoriban nem számított szokatlan felvetésnek, 
de Lajos azt válaszolta, nem tud alkalmas menyasszonyjelöltről. Javasolta 
egyúttal, hogy ez irányú kérésükkel inkább a konstantinápolyi Latin 
Császárság uralkodójához forduljanak. A király ezzel a lépéssel a gyenge 
bizánci latin állam számára igyekezett új, hasznavehető szövetségest találni. 

Nem sokkal ezután a francia királyné is megérkezett Szidónba. Az asszony 
nemrégiben adott életet kislányuknak, akinek az anyósa után 
diplomatikusan a Bianka nevet adta. A szülés után - vállalva a tengeri 
utazást - elindult, hogy csatlakozzon férjéhez. Margit királynét Joinville 
fogadta a kikötőben, az asszony az ő társaságában tette meg a várhoz vezető 
utat. Joinville ezután a királyhoz ment, hogy tájékoztassa őt felesége és 
lánya érkezéséről. Lajos a hogy-létük felől érdeklődött, mire a krónikás azt 
felelte, jól vannak. Joinville-ba ekkor hasított bele a tudat, hogy öt év alatt 
ez volt az első alkalom, amikor a király a legközelebbi hozzátartozóiról 
beszélt. Joinville minden korábbinál élesebb kritikai éllel a következő 


megjegyzést teszi: , Nem illő, hogy valaki ennyire idegen legyen a tulajdon 
feleségéhez és gyermekeihez." 

A Szentföldön nem Jeruzsálem volt a zarándokok egyetlen úti célja, és 
Joinville el akart látogatni TIortosába. A város jó néhány mérfölddel 
északabbra feküdt, és valamennyi keresztény előtt nagy tisztelet övezte: 
ezen a helyen emeltették az első ismert szentélyt Szűz Mária tiszteletére, és 
számos csodatételre került itt sor. 

Lajos engedélyt adott az útra, és megbízta a lovagot azzal, hogy vásároljon 
nagy mennyiségű teveszőr szövetet, a térség jellegzetes portékájának 
számító drága, könnyű kelmét, hogy Franciaországba visszatérve ilyet 
ajándékozhasson a ferences szerzeteseknek. A kérés rendkívül felvidította 
Joinville-t. A király most tett először említést a hazatérésről. 

Joinville buzgalma a keresztes hadjárat iránt már hosszú ideje 
alábbhagyott, a Közel-Keleten való maradás iránti kezdeti lelkesedése pedig 
teljesen kihunyt. A további maradásnak nem sok értelme látszott. Joinville 
rendben teljesítette a zarándoklatot, és a teveszőr szövetet is beszerezte. A 
problémamentes zarándoklatnak és a tortosai útján őt vendégül látó helyi 
bárók szívélyességének köszönhetően jó hangulatban érkezett vissza 
Szidónba. 

A szidóni tartózkodás hasznosnak bizonyult. Az erődítményeket 
újjáépítették, így a város újra védhetővé vált, és a sereg harci morálja is jó 
volt. Sok különleges dolog is fölkeltette érdeklődésüket. Egy alkalommal 
egy követ hoztak Lajosnak, és amikor kettétörték, egy compónak látszó hal 
tökéletes lenyomatát találták benne. 

Hamarosan azonban lesújtó hír érkezett. Egy nap komor arcú hírvivő járult 
Lajos színe elé, és alázatos meghajlás után átadott neki egy üzenetet. A 
királynak az összes vér kifutott az arcából. Fájdalomba hajló 
hitetlenkedéssel fogadta a szörnyű hírt: anyja meghalt. 

Amikor Lajos távozott Franciaországból, anyja, Bianka azt mondta neki, 
hogy soha többé nem látja majd ezen a világon, és jóslata tökéletesen 
helytállónak bizonyult. A megtört szívű uralkodó visszavonult magányába. 
Két napon át senkivel sem akart találkozni. Könnyben úszó szemmel, ám 
kifejezéstelen tekintettel nézett keresztül a mellette elhaladókon. Ezután egy 
szolgával Joinville-ért küldetett. Szívbe markoló mozdulattal kinyújtotta 
karjait a lovag felé, és mintha Joinville még nem értesült volna a hírről, 
elfúló hangon ezt mondta: , Szenesál, elvesztettem az anyámat!" 


Lajost szinte teljesen letaglózta anyja halálhíre. Egész életében Bianka 
befolyása alatt állt, és most az a személy, aki a legnagyobb hatást 
gyakorolta az életére, nem volt többé. Anyja halála fölött érzett bánata éles 
ellentétben áll a feleségével való törődés hiányával, ami kiváló 
esettanulmányul szolgálhatna napjaink pszichológusai számára. Hű 
alattvalója - és amennyiben egy alattvaló egyúttal barát is lehet: barátja -, 
Joinville összeszedte bátorságát, mivel úgy ítélte meg, elérkezett az őszinte 
beszéd ideje. 

Emlékeztette Lajost, hogy Bianka emberi lény volt, s minden ember arra 
ítéltetett, hogy egy nap meghaljon. Közölte vele, hogy meglepődött a 
reakcióján. Lajos a királyi cím birtokosa, hatalmas és bölcs férfiú, márpedig 
túlzásba vitt gyászával csak örömet szerez ellenségeinek, barátainak 
viszont szenvedést okoz. Viselkedése nem ildomos és nem is használ. Egy 
királynak kötelessége az uralkodói felelősséget a magánember vágyai elé 
helyezni. 

Kemény szavak voltak, de ki kellett őket mondani. Lajosnak a katonái, az 
országa és az Outremer érdekében össze kellett szednie magát. A király 
elgondolkodott a hallottakon, megfogadta Joinville figyelmeztetését, és 
mérlegelni kezdte az előtte álló lehetőségeket. Öt éve már, hogy elhagyta 
Franciaországot. Egy nagy, büszke flotta élén, magasan lobogó zászlók 
alatt, nagy reményekkel távozott Aigues-Mortes-ból; hatalmas hadsereget 
vezetve magával vitte a keresztény világ reménységét, ám hadjárata 
katasztrófába torkollott, mivel serege helyrehozhatatlan kudarcot szenvedett 
Egyiptom földjén. 

Az azóta eltelt időben Lajos fáradhatatlanul azon munkálkodott, hogy 
orvosolja valamelyest a reménytelen helyzetet. Hatalmas összegeket 
áldozott arra, hogy amennyire csak lehet, helyreállítsa az Outremer 
tönkretett infrastruktúráját. Céljai eléréséhez minden rendelkezésére álló 
fegyvert bevetett, mind diplomáciai, mind katonai téren. Kicsiny seregének 
azonban erősen behatároltak voltak a lehetőségei. Lajos minden tőle 
telhetőt megtett az Outremer érdekében és az ügyért, amelyben olyan 
szenvedélyesen hitt, de ennél többet nem adhatott. 

Arról sem feledkezhetett meg, hogy egy nagy ország királya, egy olyan 
államé, mely fél évtizeden keresztül nélküle volt kénytelen küzdeni a 
fennmaradásért, éspedig egy olyan időszakban, amikor sok ellenség 
fenyegette. Európában még mindig képlékeny volt a helyzet, bár amióta 
Lajos elhagyta Franciaországot, történt néhány figyelemre méltó változás. 


A Teremtő 1250-ben magához szólította II. Frigyes német-római császárt, 
, a Föld leghatalmasabb fejedelmét, a világ csodáját, a kiváló újítót" egy kis 
beszélgetésre, mely figyelembe véve élete nem túl szokványos történéseit, 
érdekes lehetett. Halála óta Európa talán nyugodtabb, bár kétségkívül 
kevésbé mozgalmas hely volt. 

Fia és utóda, IV. Konrád (Jeruzsálem címzetes királya) folytatva apja 
politikáját a Pápai Állam ellen szervezkedett, igaz, 1254-ben ő is távozott 
az élők sorából. III. Henrik angol király jobban sóvárgott a francia kézben 
lévő területek után, mint valaha, és valószínűnek látszott, hogy kihasználva 
a régens Kasztíliai Bianka halálával keletkezett hatalmi űrt, megpróbál 
tőkét kovácsolni Lajos tartós távollétéből. Lajos egyfolytában ezeken a 
dolgokon töprengett. A fáradt, kedveszegett, legyőzött, zaklatott király 
apránként eljutott az elkerülhetetlen felismeréshez. Végül szembe kellett 
nézni azzal, ami korábban elképzelhetetlennek tűnt: eljött az idő a 
hazatérésre. 


15. 


Hazafelé 


Bianka halála kényszerhelyzetet teremtett Lajos számára, akinek most már 
eltökélt szándéka volt, hogy hazatér. A Szentföldre vezetett utolsó nagy 
keresztes hadjárat a végéhez közeledett, és nem hozta meg a kívánt 
eredményt. Céljait nem sikerült megvalósítani, az álmok szertefoszlottak, a 
harcosok kiábrándultak. Oly sok erőfeszítés, annyi megszakadt élet, 
tengernyi kárba veszett pénz, és cserébe szinte semmi. A balsiker a 
keresztes mozgalom jövőjét illetően komoly negatív hatással járt. Az 
emberek kétszer is meggondolták, elkötelezzék-e magukat egy ilyen hősies, 
ám kockázatos vállalkozás mellett. 

Szidón megerősítésének munkálatai lassan a végükhez közeledtek. Lajos 
elrendelte, hogy  Chateauroux-i Eudes vezetésével tartsanak nagy 
körmenetet a keresztesek táborában. A felvonulás végeztével a legátusnak 
buzgó fohászban kellett kérlelnie Istent, hogy Lajost a helyes döntés útjára 
vezesse. A körmenet áhítatosan keresztülvonult a táboron, majd 
méltóságteljes imádságok hangzottak el az isteni útmutatásért. A király 
ezután visszavonult, hogy meghozza döntését. 

Lajos kisvártatva a színe elé kérette Joinville-t, aki abbahagyta a bárókkal 
folytatott társalgást és egy kísérő társaságában odament a királyhoz. Lajos 
környezetében csak kevés ember tartózkodott, de a pápai megbízottal 
nyilvánvalóan megvitatta tervét, mivel a döntést Eudes hozta Joinville 
tudomására. 

A tanácskozáson először a legátus fejtette ki véleményét. Lajos végül arra 
az elhatározásra jutott, hogy a sereg a következő húsvétkor indul vissza 
Franciaországba. Kasztíliai Bianka halála kétségkívül fontos szerepet 
játszott döntésében (egy kortárs történész szerint , Lajos csak azért 
tevékenykedhetett szabadon a Közel-Keleten, mert országát ezalatt az anyja 
kormányozta"), de más nyomós érvek is fölmerültek. 

A keresztes hadjárat egy vagyonba került, és még egy olyan gazdag 
uralkodó, mint amilyen Lajos volt, sem rendelkezett kiapadhatatlan 
forrásokkal. Figyelembe véve, hogy mekkora energiákat mozgósított a 
sereg megfelelő ellátására, megállapíthatjuk, hogy jó ideig sikerült 


megőriznie fizetőképességét, mostanra viszont már erősen az itáliai 
bankárok hiteleire volt utalva, hogy finanszírozni tudja költséges 
vállalkozását. A hadjárat egyre jobban megcsapolta jövedelmeit. Amellett, 
hogy jelentős összegeket fordított Jaffa és Szidón újbóli megerősítésére, 
számos katonájának a költségeit is ő állta. Törvényszerű volt, hogy ha egy 
évnél tovább marad az Outremerben, el fog fogyni a pénze. 

Joinville ezután elvonult egy külön helyiségbe, hogy további 
megbeszéléseket folytasson a témában a legátussal. Párbeszédüknek erős 
érzelmi töltete volt. Eudes magánkívül volt boldogságában, hogy Lajos a 
Franciaországba való hazatérés mellett döntött. Úgy vélte, a király minden 
tőle telhetőt megtett, sőt még annál többet is, így Lajos és a sereg tiszta 
lelkiismerettel térhet vissza. 

Ekkor azonban a legátus váratlanul elvesztette lelki nyugalmát. 
Zokogásban tört ki és azon kesergett, hogy vissza kell térnie Rómába a 
pápai udvarba. Ez valóban ijesztő perspektíva volt. Frigyes császár fia, 
Konrád az apja összes fogyatékosságát örökölte, erényeiből azonban 
semmit sem. Folytatta a harcot, amelyet még Frigyes indított a pápaság 
ellen. Itáliában nagyobb felfordulás uralkodott, mint valaha, és Eudes ennek 
a szörnyű helyzetnek a kellős közepébe csöppent volna. 

A pápai küldöttnek nem voltak túl szívderítők a kilátásai, de kiötlött egy 
tervet a probléma áthidalására. A sereg távozása után még egy évig 
Akkóban maradna, és a rendelkezésére bocsátott összes pénzt a város 
védelmének megerősítésére fordítaná. Azzal érvelt, hogy amennyiben 
szegényen térne vissza Rómába, ,az összes ottani álnok ember? (e 
kifejezést maga Eudes használta Joinville előtt) elvesztené az érdeklődést 
iránta és békén hagyná. 

Ezután elkalandoztak más témákra. A legátus azt mondta Joinville-nek, 
Akkó tele van elkárhozott lelkekkel. A város lakói nagyon sok bűnt 
követtek el, és Isten biztosan megbünteti őket ezért. Megosztotta 
aggodalmait Joinville-lel, azt állítva, hogy hamarosan eljön az apokalipszis 
napja, amikor számot kell adni tetteikről. Mint mondta, ,, Akkót a lakói 
vérével mossák majd tisztára, és aztán más emberek jönnek ide 
letelepedni". 

Mint kiderült, Eudes figyelemre méltó jóstehetséggel rendelkezett: néhány 
évtized múlva Akkó falai leomlottak, és vérzivatar mosta el azt, ami az 
Outremerből megmaradt. Ám lehetséges, hogy itt ismét Joinville utólagos 


éleslátásával van dolgunk, mivel krónikáját jóval Akkó eleste után jegyezte 
le. 

Röviddel ezután Lajos magához kérette Joinville-t, és megbízta egy utolsó 
feladattal: a part mentén el kellett kísérnie a király feleségét és 
gyermekeit Surba, ami veszélyes vállalkozásnak ígérkezett. Végtére is a 
keresztesek harcban álltak a damaszkuszi és az egyiptomi erőkkel, és a 
csapatnak muzulmán területen kellett áthaladnia. Joinville útközben 
folyamatosan fürkészte a vidéket, különösen olyankor, amikor megálltak 
enni, pihenni, és tüzet gyújtottak a hús elkészítéséhez. Szerencséjére 
félelmei alaptalannak bizonyultak, és útközben semmiféle incidens nem 
történt. 

Nem sokkal azután az outremeri bárók és Jeruzsálem pátriárkája 
meghallgatást kért Lajostól, hogy őszinte köszönetet mondjanak neki 
mindazért, amit az országért tett. Méltatták az elért eredményeket: Szidón 
és a jaffai védművek megerősítését, valamint az Akkóban elvégzett 
munkálatokat. Az eredmények tükrében egybehangzóan úgy fogalmaztak, 
hogy a király rengeteget tett az Outremer jövőjének biztosításáért. 

Javasolták, hogy a király térjen vissza Akkóba, és lásson hozzá a húsvéti 
hazautazás előkészületeihez. Jóleső érzéssel, hogy az áldásukkal távozhat a 
Közel-Keletről, Lajos megköszönte a kedves szavakat és Isten kegyelmébe 
ajánlotta a megjelenteket, fohászkodva, hogy az Úr vigyázzon rájuk és 
oltalmazza meg őket. Kevéssel ezután maga Lajos is leutazott Surba, ahol 
újra találkozott feleségével és gyermekeivel, s aztán együtt tették meg az 
Akkóba vezető utat a part mentén. 

Most már valóban hozzáfogtak a hazatérés előkészületeihez. Míg az 
Outremerbe jövet Lajos hatalmas hajóhadat tudhatott maga mögött, a 
visszaútra mindössze 13 vitorlás és gálya készülődött. A királyra és 
flottájára azonban továbbra is veszélyek leselkedtek. A tenger veszedelmes 
ellenség lehetett. A matrózok türelmesen kivárták, hogy a szél a megfelelő 
irányból fújjon a hazautazáshoz, míg végül 1254. április 24-én a széljárás is 
kedvezően alakult. Elérkezett az idő az Outremerből való távozásra. 

A kicsiny flotta kihajózott az akkói kikötő biztonságos menedékéből a 
Földközi-tenger végtelen vizeire. Sajnos arról nem maradtak fönn 
feljegyzések, mi járhatott Lajos fejében az indulás pillanataiban, de nem 
nehéz kitalálni. 

Bizonyos, hogy mindenekelőtt hatalmas csalódást érzett, amiért majdnem 
ugyanolyan sebezhető állapotban kénytelen maga mögött hagyni az 


Outremert, mint amilyenben az a hadjárat kezdetén volt. 

Bár a Lajos által finanszírozott építkezéseknek köszönhetően a térség 
városai megerősödtek, az ország állandó hadseregének számító lovagrendek 
az egyiptomi expedíció során hatalmas veszteségeket szenvedtek. Ami azt 
illeti, a király öt évet szentelt életéből az Outremernek, és időnként 
emberfeletti erőfeszítéséket tett az országért. Még ekkor, a távozás idején is 
gondolt a jövőre, és hátrahagyott egy száz lovagból álló kisebb egységet az 
akkói helyőrségnek, mely mindaddig itt is maradt, míg maga az Outremer 
az elmúlás sorsára nem jutott. 

A városok egy részének megerősítése mellett ez az úgynevezett , francia 
század" jelentette Lajos maradandó örökségét. Az alakulat vezetésével 
Geoffrey de Sargines-t bízta meg, aki hosszú itt-tartózkodása idején az 
ország irányításában is fontos tisztséget töltött be. Az egység teljes értékű 
harci alakulatként funkcionált, és alig néhány évvel Lajos távozása után 
segített visszaverni a muzulmánok Jaffa elleni támadását. 1263-ban egy 
rajtaütés során Geoffrey megsebesült, de sérülése nem volt súlyos; 1269- 
ben halt meg az Outremerben. 

A század azonban maradt és rendkívül hasznos szerepet játszott, ám 
figyelembe véve az Outremer küszöbönálló elestét, nem bírt nagy 
jelentőséggel. Az egységet rendszeresen foglalkoztatták. Akkó végső 
ostromakor az alakulat a város délkeleti kiszögellésénél épült Legátus 
Tornyának a védelmét kapta feladatul. Heroikus küzdelmet folytattak, de 
erőfeszítésük hiábavalónak bizonyult. Néhányan megmenekültek ugyan, de 
sokan közülük hősies, ám felesleges ellenállás után az életükkel fizettek. 

Joinville mind önmaga, mind a király miatt megkönnyebbülést érzett, 
hogy háta mögött hagyhatja a , veszélyes földet". Úgy tervezték, a flotta 
először Cipruson köt ki, mely viszonylag közel feküdt az Outremerhez, de 
mielőtt elérték volna a szigetet, a hajórajnak nehézségei támadtak. Ahogy 
az éjszakai órákban közeledtek a szigetállam felé, sűrű köd telepedett a 
tengerre. A navigációs eszközök ekkoriban még igen kezdetlegesek voltak, 
ami rossz látási viszonyok között különösen súlyos gondot okozott. A hajók 
fedélzetén tartózkodó matrózok nem tudták, hol járnak, ám sokkal közelebb 
voltak a parthoz, mint feltételezték. Azt gondolták, messze kinn vannak a 
nyílt vízen, így nem voltak elég elővigyázatosak. 

A hajó, melyen a király és Joinville is tartózkodott, hirtelen megfeneklett. 
Hangos morajlással, mely egész a gerendázatáig megrázta a járművet, a 
jármű megállt. Szerencséjükre nem ütközött sziklazátonynak, csak egy 


homokpadra futott föl, mivel az előbbi alighanem végzetes 
következményekkel járt volna. A helyzet azonban így is súlyos volt. 

A hajón lévők először azt hitték, életveszélyben vannak. Mindenfelől 
kétségbeesett kiáltozás hallatszott, az emberek biztosak voltak abban, hogy 
el fognak süllyedni. Joinville, aki a hajó megfeneklésekor épp lefekvéshez 
készülődött, felszaladt az előfedélzetre, hogy megnézze, mi történt. A 
fedélzeten egy templomos, bizonyos Raymond testvér is jelen volt, aki 
utasította az egyik matrózt, hogy eresszen le kötelet a hajó oldalánál a 
vízmélység lemérésére. Nyilvánvalóvá vált, hogy a hajó homokzátonyra 
futott. A hír nagy aggodalommal töltötte el a lovagtestvért. 

A közelükben négy gálya is tartózkodott, és az uralkodó hajójának az 
utasai kiáltozni kezdtek nekik, hogy jöjjenek és mentsék meg a királyt. Ám 
a gályák nem moccantak, legénységük valószínűleg attól tartott, hogy a 
király hajóján lévő tömeg (Joinville szerint mintegy 800 fő) a király 
átszállása közben megrohamozná a sokkal kisebb evezőshajókat. 

Lajos igencsak meghökkentő módon reagált az eseményekre. Széttett 
karokkal, kereszt alakot formázva lefeküdt a fedélzeten az árboccal 
szemközt, és némán így maradt, mintha könyörögne a Mindenhatónak, 
hogy mentse meg őt. Ám kiderült, hogy nincs ok pánikra. Amikor nem 
sokkal később ismét leengedték a kötelet, nyilvánvalóvá vált, hogy a hajó 
kiszabadult és újra mélyebb vizekre került. 

Ugyanakkor senki sem tudhatta, hogy a hajó tengerbiztos állapotban vane 
az ütközés után. Amikor feljött a nap, leküldtek négy matrózt a vízbe, hogy 
ússzanak a hajó alá és mérjék föl az esetleges sérüléseket. A reggeli 
szürkületben láthatták az éles sziklaszirteket, melyeknek óhatatlanul 
nekiütköztek volna, ha nem feneklenek meg a homokpadon. 

Amikor a négy tengerész visszatért a fedélzetre, egyenként kérdezték ki 
őket, hogy ne befolyásolják egymás véleményét. Mindegyikük ugyanazt 
mondta: az ütközés elmozdította a hajógerincet egy kb. 6 m-es szakaszon. 
Lajos magához kérette a legtapasztaltabb tengerészeket, hogy értékeljék a 
helyzetet, és ők egyhangúlag azt javasolták, hogy Lajos szálljon át egy 
másik hajóra és ott folytassa útját hazafelé, mivel a hajó súlyosan 
megrongálódott. 

Úgy vélték, a Földközi-tengeren való átkelés ideális esetben is kockázatos 
vállalkozásnak számít, márpedig ha a hajó a jelenlegi állapotában viharba 
kerül, szinte bizonyos, hogy elsüllyed. Állításuk alátámasztására 
felelevenítettek egy esetet, amikor az Outremertől nyugatra egy hajó 


hasonló sérüléseket szenvedett, de amikor folytatta útját, vihar kerekedett. 
Az erős hullámverésben a hajó kettétört, az emberek közül pedig mindössze 
egy nő és a gyermeke menekült meg. 

Lajos ezután kormányzati tanácsadóihoz fordult, hogy megtudakolja a 
véleményüket. A franciaországi indulás óta létszámuk természetesen 
alaposan megfogyatkozott, de a jelenlévők - köztük Giles de Brun 
connétable - egybehangzóan úgy nyilatkoztak, hogy Lajosnak meg kell 
fogadnia a tengerészek javaslatát, végtére is az egész hajón ők értenek a 
legjobban a műszaki dolgokhoz. A király szemlátomást nem volt 
megelégedve ezekkel a válaszokkal. Ismét a tengerészekhez fordult, és 
megkérdezte tőlük, elhagynák-e a hajót, ha a saját tulajdonukban lenne. Azt 
felelték, akkor nem, mivel inkább megkockáztatnák a vízbefúlást a sérült 
hajó miatt, mint hogy kisebb vagyont gyűjtsenek a hajó kicserélésére. 

Lajos ezután azt kérdezte, hogy amennyiben így áll a helyzet, miért 
javasolták neki, hogy hagyja ott a hajót és egy másikon térjen haza. Azt 
válaszolták, a király élete sokkal értékesebb, mint az övék, és sem 
aranyban, sem ezüstben nem lehet kifejezni. Logikus érv volt. Lajos nem 
csak önmagáért tartozott felelősséggel, és elsősorban országa érdekeire 
kellett tekintettel lennie. Ha nem sokkal anyja, a régens halála után ő is 
meghalna, az katasztrofális következményekkel járhatna Franciaország 
számára. 

A bátorságot vékony határmezsgye választja el az értelmetlen 
vakmerőségtől, és Lajos épp ennek az átlépésére készült. Azzal, hogy 
tudatta végső döntését tanácsadóival, a király ellentmondást nem tűrően 
berekesztette a vitát. A hajón rajta kívül még több száz lélek tartózkodott. 
Amennyiben ő maga elhagyja a hajót, majdnem bizonyos, hogy a többiek is 
így tesznek. 

Mindazonáltal lehetetlen lett volna valamennyiüket elhelyezni a kicsiny 
flotta többi hajóján - egyszerűen nem volt elég hely számukra. Így egyetlen 
lehetőségük maradt volna: kikötni Ciprus szigetén. Ebben az esetben 
viszont hónapokba, sőt talán évekbe telne, mire szereznének egy hajót, 
amely visszaviszi őket francia földre. Vagyis ha a hajó elhagyása mellett 
dönt, azzal — nyomorúságra ítéli őket, távol az otthonuktól, 
számkivetettségben. 

Lajos arra a következtetésre jutott, hogy inkább kockáztatja a saját, a 
felesége és a gyermekei életét, mint hogy ennyi embert ilyen bizonytalan 
sorsra ítéljen. Lajos bátorságát és moralitását nem lehetett megkérdőjelezni. 


A döntés mindenesetre igen sok kockázatot hordozott. Sokaknak tűnt úgy, 
az esélyek túlságosan kedvezőtlenek ahhoz, hogy érdemes lenne 
reszkírozni. 

A döntés csak abban az esetben tűnik megmagyarázhatónak, ha 
figyelembe vesszük, mennyire erős volt Lajos hite. Úgy gondolkodott, élete 
Isten kezében van, és ha az Úr azt akarja, hogy ép bőrrel hazajusson 
Franciaországba, akkor az isteni pártfogás révén így is lesz. XXI. századi 
ésszel nehéz ezt megérteni, de az attitűd tökéletesen példázza azt, amikor 
valaki aláveti magát a sors (illetve Isten) rendelésének, márpedig ez a 
keresztes , hitvallás?" egyik sarokpillére volt. Lehetséges, hogy egy olyan 
ember lelkiállapotát is tükrözi, aki mártírsorsot szánt magának. 

Akadt, aki szembehelyezkedett a király döntésével. Oliver de Termes, aki 
szintén a megsérült hajón utazott, nem akarta vállalni a veszélyes utat, és 
inkább Cipruson maradt. Csak 18 hónap múlva lépett ismét francia 
földre. Joinville helyesen mutat rá arra, hogy igen gazdag nemes lévén nem 
a pénzhiány késleltette a hazatérését. Pusztán arról lehetett szó, hogy nehéz 
volt olyan hajót találni, mely alkalmas lett volna a Franciaországba vezető 
hosszú tengeri út megtételére. A krónikás pontos helyzetelemzéssel szolgál, 
amikor felveti, hogy amennyiben a tehetős Oliver-nek ilyen sok problémája 
volt, mennyivel nehezebb dolga lehetett azoknak, akik semmilyen 
vagyonnal nem rendelkeztek. 

Csak kevés kísérlet történt arra, hogy rávegyék a királyt elhatározása 
megmásítására - a múltbéli tapasztalatok alapján ha valaki elég bátor volt is 
ahhoz, hogy így tegyen, Lajos makacssága miatt e próbálkozások majdnem 
biztosan bukásra voltak ítélve. Ennek megfelelően készülődni kezdtek az út 
folytatására. 

A baleset azonban csak az első volt a nehézségek sorában. Nem sokkal 
ezután erős szél támadt, és fennállt a veszélye annak, hogy odacsapja a 
hajókat a csipkézett ciprusi partokhoz. A király hajóján kivetették a nagy 
horgonyokat, hogy a víz ne sodorja a járművet a sziklák felé, de a szél és a 
hullámzás ereje miatt öt is kellett a hajó megállításához. 

Lajos egy sátrat állíttatott fel a fedélzeten kajütnek, de akkora szél fújt, 
hogy le kellett bontani. Margit királyné feljött a fedélzetre, hogy beszéljen a 
férjével, de sehol sem találta, így helyette Joinville-lel és Giles de Brunnel 
osztotta meg aggályait. Az asszony halálra volt rémülve. Fültanúja volt 
néhány matróz beszélgetésének, akik azt mondták, hogy az egyre erősödő 
viharban a hajó ösz-szes utasa pusztulásra van ítélve. 


Joinville azt ajánlotta, kövesse hitvese példáját és fohászkodjon isteni 
beavatkozásért. Azt javasolta, tegyen fogadalmat, hogy amennyiben 
biztonságban hazaérnek, ezüsthajót építtet és megajándékozza vele a 
tengerészek védőszentjének, Szent Miklósnak a varangeville-i szentélyét. A 
királyné jónak találta az ötletet és megkérte Joinville-t, hogy legyen tanúja a 
szent fogadalomtételkor, mely óhajnak Joinville örömmel eleget is tett. 

Nem sokkal ezután csökkent a szél és a hullámzás erőssége, miként a hajó 
hánykolódása is érezhetően alábbhagyott. A királyné hálaimát rebegett 
és később beváltotta ígéretét: fogadalmának megfelelően ezüsthajót 
ajándékozott a szentélynek, illetve hogy pontosak legyünk, Joinville-en 
keresztül eljuttatta Varangeville-be. Figyelemre méltó kézművesalkotás 
volt: a királyt, a királynét és három gyermeküket ábrázoló ezüstfigurák is 
tartoztak hozzá, vitorlái pedig ezüstfonalból készültek. 

Szerencsére ez volt az utolsó riadalom, amit a flottának Ciprus partjainál 
át kellett élnie. A hajók ivóvizet vettek föl és ismét kifutottak a nyílt 
tengerre. Néhány nap múlva egy kis szigethez értek, és kikötöttek, hogy 
valamilyen táplálékot szerezzenek. A szigeten számos nyulat találtak, 
melyek közül jó néhányat csapdába ejtettek és felvittek a hajóra. Tengeri 
utazások alkalmával a friss hús ritka kincsnek számított. 

A szigeten remetelakra is bukkantak. A kunyhó egy kertben állt, mely 
nagyban emlékeztetett a bibliai Édenkertre. A kertben olaj- és fügefákat, 
szőlőt és egyéb gyümölcsféléket találtak, sőt még üde vizet adó, gyöngyöző 
patak is keresztülfolyt rajta. A kert túlsó végében kis meszelt kápolna állt, 
mely egy barlang részét képezte. Padlóján vörös színű földből kereszt alakú 
rajzolat. 

Egy másik barlang is volt a közelben, az itt talált dolog azonban némileg 
nyugtalanította őket. Két emberi test feküdt benne, arccal kelet felé 
fordulva. A hús már régen lerothadt róluk, de kezük gondosan össze volt 
kulcsolva a mellkasuk előtt. E kísérteties felfedezéstől eltekintve a sziget 
csodálatos helynek látszott, annyira, hogy egy matróz teljesen a hatása alá 
került. Amikor létszámellenőrzést tartottak a legénységnél, kiderült, hogy 
egy ember hiányzik. A legtöbben úgy vélték, az illető a szigeten akar 
maradni, és remeteéletet kíván élni. Három csomag kétszersültet hagytak 
neki a parton, hogy segítsék a boldogulását. 

Ezután muzulmánok lakta szigethez értek. A királyné nagyon szerette 
volna, ha gyermekei friss gyümölcshöz jutnak, és megkérdezte, nem 
gyűjthetnének-e egy keveset. Meggondolatlan kérés volt. Azzal, hogy 


embereket küld a szigetre gyümölcsöt szedni, a király nagy veszélynek teszi 
ki őket. A helyiek könnyen kikémlelhetik a jelenlétüket. 

A király mindenesetre beleegyezett a kérésbe. Három gályát küldtek ki a 
partra, melyek egy hegyek által határolt kis horgonyzóhelyen eltűntek a 
szemük elől. Hosszú idő telt el, de a gályák csak nem akartak felbukkanni. 
A hajó utasai nem akartak tovább várakozni, mivel a jármű jelenlegi 
tartózkodási helyén ki lehettek téve a muzulmán kalózok támadásainak. 
Lajos azonban nem akart mozdulni. A királyné vigasztalhatatlan volt, magát 
okolta a bonyodalom miatt. Ám épp amikor a hajók megindultak volna a 
part felé, feltűntek a gályák, melyek feléjük tartottak. 

Amikor melléjük értek, a király megkérdezte a parancsnokokat, miért 
maradtak távol olyan sokáig. Azt felelték, a késés nem az ő hibájukból 
történt. A gályákon néhány fiatalember is helyet kapott, gazdag párizsi 
kereskedők gyermekei, akiknek annyira ízlett a kertekben talált gyümölcs, 
hogy nem lehetett őket rávenni a hajóra való gyors visszatérésre. Ehelyett 
teleették magukat a csodálatos ízű friss gyümölcsökkel. 

Rendkívül felelőtlenül viselkedtek. Már a partra lépés is kockázatos volt, 
az indokolatlan ott-tartózkodás pedig kifejezetten ostobaságnak számított. 
Mindamellett nem származott belőle semmi galiba. A késlekedés néhány 
unatkozó, éretlen, ugyanakkor módfelett emelkedett hangulatú ifjú műve 
volt: aligha egyedülálló eset a történelem folyamán. 

A legtöbben egyszerű dorgálással intézték volna el az ügyet, Lajos 
azonban nem tartozott közéjük: elhatározta, hogy móresre tanítja az ifjakat. 
A nagyobb hajók akkoriban egy kisebb bárkát vontattak maguk után, mely 
több célt is szolgált. Egyebek között arra használták, hogy a hajóút során itt 
őrizték biztonságosan elkülönítve a tolvajokat és az elfogott kalózokat. 

Lajos közölte a sihederekkel, hogy a Franciaországba vezető út hátralévő 
részét a bárkában fogják tölteni. Az ifjak magukon kívül voltak bánatukban. 
Egy olyan korban, amikor a becsületnek hatalmas értéke volt, a velük való 
bánásmód óriási szégyennek, a legsúlyosabb büntetésnek számított. De más 
miatt is aggódtak. Ha a tengeri átkelés a nagy hajókon is igen kockázatos 
volt, egy kis bárka fedélzetén kétszer annyira veszélyes lehet. Az út 
rendkívül kényelmetlennek, sőt időnként egyenesen borzalmasnak 
ígérkezett. 

A csüggedt fiatalok láttán lényegében mindenki, még a királyné is kérlelni 
kezdte Lajost, hogy változtassa meg döntését. A király azonban 
hajthatatlan maradt. Ha egyszer döntött, nem gondolta meg magát. A 


fiatalokat átvitték a bárkára, ahol az út hátralévő részében megjárták a 
poklot. Amikor a tenger nyugtalanabb volt, a hullámok átcsaptak az 
alkalmatosságon, amitől csuromvizesek lettek. Még fölállni sem mertek, 
mivel attól féltek, hogy a szél lesodorja őket a lábukról és belezuhannak a 
vízbe. 

Hogy őszinték legyünk, Lajos alaposan túlreagálta a dolgot. A 
nemtörődöm fiatalok életének veszélyeztetése rávilágít jelleme egy nem túl 
rokonszenves oldalára. A szigorú fegyelem hívét és a zsarnokot egy világ 
választja el egymástól, és Lajos nem aratott nagy elismerést ezzel az 
értelmetlen erőfitogtatással. Az intézkedés valószínűleg a lelkiállapota 
számlájára volt írható. Végtére is, ha Isten ilyen keményen bünteti őt, akkor 
ő maga miért ne lehetne szigorú bíró? 

Egy másik incidens sem járult hozzá a kedélyek lecsillapodásához. Az eset 
egy éjszaka történt, miután a királynét ágyba fektették a szolgálólányai. 
Az egyik fáradt vagy csak figyelmetlen cselédlány meggondolatlanul a 
kályhára tette Margit sálkendőjét. A tűzhelynél még mindig égett egy el 
nem oltott gyertya, a szolgálólányok pedig nyugovóra tértek a királyné 
szálláshelye alatti kajütben. Miközben az utasok békésen aludtak, a 
gyertyaláng belekapott a sálba, mely másodpercek alatt lángra kapott, és a 
tűz a királyné ágyneműjére is átterjedt. 

A füstszag szerencsére felébresztette az asszonyt, mielőtt még túl késő lett 
volna. Ezeken a kezdetleges hajókon a tűzvédelmi eszközök gyakorlatilag 
teljesen hiányoztak, így akár az egész jármű lángba borulhatott volna. Az 
épp idejében ébredő királyné meztelenül kirohant hálóhelyiségéből, kidobta 
a sálat a hajó oldalán, majd visszasietett a kabinjába és eloltotta a tüzet, 
amely már majdnem teljesen lángra lobbantotta az ágyneműt. 

A sors iróniája, hogy a királynén kívül a veszélyt egyedül a bárkában ülő 
bűnösök észlelték, , Tűz van! Tűz van!" kiáltásaik azonban nem voltak elég 
hangosak ahhoz, hogy felébresszék a hajó utasait (a cinikusabbaknak 
megfordulhat a fejükben, hogy a bárka viszonylagos biztonságát élvező 
ifjak úgy gondolhatták, a király meg is érdemli, hogy tűz üssön ki a 
hajóján). 

A felbolydulás végül felébresztette a hajót. Joinville magára kapott egy- 
két ruhadarabot és hátrapillantott a hajó oldalánál, így még láthatta, hogy a 
bajt okozó kendő, amelyet már messze maguk mögött hagytak, még mindig 
ott ég a vízen. Időközben Lajos keresni kezdte Joinville-t, hogy megtudja a 
lárma okát. Miután nem találta, a feleségéhez indult. 


A tűznek nem lettek komolyabb következményei, de az eset megrázta a 
királyt. Másnap Lajos megbízta Joinville-t, hogy éjszakánként, amikor már 
mindenki lefeküdt, járja végig a hajót és ellenőrizze, hogy minden tüzet 
eloltottak-e. Lajos közölte vele, addig nem fog elaludni, míg Joinville 
éjszakánként föl nem keresi a kabinjában, hogy jelentést tegyen a dologról. 

A Franciaországba vezető út egyhangúságát ezután már csak egy különös 
közjáték törte meg. A flotta egy másik hajóján utazó lovag elaludt, és 
amikor felébredt, a felkelő nap pontosan az arcába sütött. A lovag 
mogorván megparancsolta fegyvernökének, hogy takarja el a nyílást, 
amelyen keresztül a nap bevilágít. Az apródnak a feladat végrehajtásához 
nyújtózkodnia kellett, de közben elvesztette a talajt a lába alól és beleesett a 
vízbe. 

Az ilyesfajta baleset a legtöbb esetben halállal végződött. Sokan nem 
tudtak úszni, és nagyon sok idő is eltelhetett volna, mire az apród hiányát 
felfedezik. Még ha látták volna is, amint átbukik a hajó oldalán, beletelt 
volna egy kis időbe, mire a hajó visszamanőverezi magát, hogy 
kihalászhassák a tengerből. A fegyvernöknek hihetetlen szerencséje volt, 
hogy a közelben más hajók is tartózkodtak, és a király hajóját kísérő egyik 
gálya fölvette a fedélzetre. 

Megmentői nagyon kíváncsiak voltak, miért nem kiáltott, amikor 
belezuhant a tengerbe. Az apród azt felelte, élete egyetlen pillanatig sem 
forgott veszélyben. Amikor beleesett a vízbe, megpillantotta maga mellett 
Szűz Máriát, aki a vállainál fogva fenntartotta őt a vízen, míg ki nem 
mentették. Cinikus modern észjárással azt gondolhatjuk, a fejet ért ütés 
következtében fellépő hallucináció klasszikus esetével vagy a fulladás 
közeli állapot tüneteivel állunk szemben. A középkori emberek lelkivilága 
azonban egészen más volt. Az apród megmenekülése sokuk számára igazi 
csodának számított. Joinville-re akkora hatást gyakorolt a történet, hogy 
emlékére egy ablakot vágatott joinville-i kastélya kápolnájának falába. 

A keresztes hadjárat az utolsó felvonásához érkezett. A flotta hamarosan a 
francia partok közelébe ért. Lajos Aigues-Mortes kikötőjébe akart befutni, 
melyet lényegében a keresztes hadjáratra építtetett, ám ez néhány nappal 
meghosszabbította volna a tengeri utat. A földközi-tengeri utazás azonban 
igen sok ember idegzetét megviselte, lévén hogy többször is ki voltak téve a 
vízbefúlás és a tűzhalál veszélyének, ráadásul a kalózok feltételezett 
támadásaitól is állandóan rettegniük kellett. 


Most már elegük volt. A lehető leghamarabb szilárd, mégpedig lehetőleg 
francia talajt akartak érezni a talpuk alatt. A király két napon keresztül 
vitatkozott tanácsadóival a témáról, de azok ragaszkodtak elképzelésükhöz. 
Akármennyire csökönyös volt, Lajos végül beleegyezett, hogy a fivére, 
Anjou Károly birtokaihoz tartozó közeli Hyeres kikötőjében szálljanak 
partra. 

Joinville lakonikus tömörséggel úgy fogalmaz, hogy , a király elfogadta a 
tanácsunkat, és a királyné ennek nagyon örült?" Margit, akit Joinville 
krónikája csendes, szoborszerű asszonyként mutat be, végtére is nő volt, aki 
sokat szenvedett férje sajátos szellemi beállítottságától. 

Kis idő elteltével a hajók bevitorláztak a kikötőbe, és a matrózok kidobták 
a kötelet a parton lévőknek, hogy kikössenek. Ezután deszkapallókat 
fektettek a hajópárkány és a part közé. A rossz súlyelosztású hajók állandó 
imbolygásától még mindig szédülő utasok óvatos léptekkel végigmentek 
rajtuk, és ismét francia földre léptek. 

Szó sem volt azonban diadalmas hazatérésről. Lajos keresztes hadjárata - 
melyet nem kis részben a saját népére kivetett adókból finanszírozott - a 
hatalmas erőfeszítések ellenére is csak igen kevés kézzelfogható eredményt 
hozott. Mégis, bár Lajos nem nevezhető világhódítónak, volt benne valami 
a hősből. Már ekkor is körülvette őt a mártír aurája, aki sokat szenvedett 
azért, amiben hitt, és többször is nagyon közel került ahhoz, hogy életével 
fizessen érte. 

A király végül visszajutott országába, hazatért, hogy újból felkészítse 
hadait, ezúttal egy közelebbi ellenség, III. Henrik angol király ellen. 
Emberei nyugodtan pihenhettek annak tudatában, hogy a keresztes hadjárat 
lezárult. Az Egyiptomban elszenvedett hatalmas vereség után a józan ész 
szerint elképzelhetetlen volt, hogy a király valaha is újabb keresztes 
hadjáratot indítson. 

A józan ész azonban nem sokat jelentett Lajos számára. Álmatlan óráiban 
sohasem hagyta nyugodni egy gondolat. Azért indult útnak, hogy 
visszahódítsa Jeruzsálemet, de csúfosan elbukott. Nem  nyugodhat 
mindaddig, amíg a kudarc bélyegét le nem törli magáról. Mielőtt Lajos, a 
keresztes története lezárulna, az élet még tartogatott egy fordulatot. 

Ekkoriban csak kevesen tudták, hogy a keresztes ügy iránti 
megszállottsága erősebb, mint valaha. Bukása csak növelte buzgalmát. Ám 
közvetlenül a hyeres-i hazaérkezés után senkinek nem volt alkalma erről 
beszélni vele. Lehetetlen volt a közelébe kerülni, mivel épp ekkor 


találkozott egy a városban tartózkodó híres szent emberrel, és 
nagyjelentőségű hitelvi kérdéseket kívánt vele megvitatni. A jelek szerint 
Lajosnál bizonyos dolgok sohasem változtak. 


16. 


Az utolsó keresztes hadjárat 


Lajos hadjárata tehát lezárult: bukással és keserű csalódással végződött. 
Már csak annyi volt hátra, hogy a sereg szétszéledjen, és a résztvevők - 
mind a nemesek, mind a közrendűek - hazatérjenek otthonaikba 
szeretteikhez. 

Joinville a király társaságában Párizs felé vette az irányt. Útjuk először a 
gyönyörű Provence tartomány termékeny tájain vezetett keresztül. Nem túl 
meglepő módon Lajos ismert egy helyi szentélyt Aix városában, ahol 
állítólag Mária Magdolna nyugossza örök álmát. A király természetesen 
nem akarta elszalasztani az alkalmat, hogy felkeresse a helyet, mely a 
keresztény panteon ilyen tiszteletre méltó alakjához kötődik. Fönn a hegyek 
között egy barlang is volt, a legenda szerint Mária Magdolna 17 évig élt itt. 

A kitérő kellemes kikapcsolódást jelentett Lajos számára, de a nézelődés 
nem tarthatott örökké. A társaság végül megérkezett a királyság 
szívében fekvő Beaucaire-be, ahol Joinville elbúcsúzott királyától. A 
krónikás nem részletezi, milyen érzelemnyilvánításokra került sor, amikor 
istenhozzádot kellett mondaniuk. 

Alighanem rendkívül megrendítő pillanatok lehettek. A két férfiú a 
keresztes hadjárat első napjainak eufóriájától az egyiptomi hadifogság 
poklán át a nehéz outremeri napokig sok közös élményt tudhatott maga 
mögött. Lajos úgy érezte, szoros kötelékek fűzik Joinville-hez, aki egyike 
volt azon kevés főúrnak, akik hosszú tengerentúli küldetése alatt mindvégig 
kitartottak mellette. A krónikás ura iránti ragaszkodásáról pedig képet 
alkothatunk, ha megfigyeljük, milyen hangnemben ír róla. 

Végül eljött az idő, hogy Joinville is hazatérjen feleségéhez és 
gyermekeihez, akiket olyannyira szeretett, és akik miatt sok évvel korábbi 
távozásakor oly szörnyű ürességet érzett. Az ő életükről nem születtek 
feljegyzések, és ekkora időtávlatból nehéz megmondani, hogy Joinville 
évekig tartó távolléte alatt milyen érzelmi hullámzáson mehettek keresztül. 
Bizonyos, hogy megkönnyebbülést éreztek, amiért a családfő biztonságban 
hazatért, fájdalmat, amiért olyan sok embernek kellett meghalnia, és 
sajnálkozást az elvesztett évekért. Mivel az információk csak több hónapos 


késéssel jutottak el hozzájuk, és nagyon sok rossz hírt kaptak, Joinville 
családja alighanem borzasztó nehéz időkön ment keresztül. 

Joinville hazatérésekor bizonyára mindenki nagyon meg volt hatódva. 
Hatalmas ünnepi lakomákat rendeztek a tiszteletére, és sok-sok órát töltött a 
kandalló mellett, hogy elmesélje hallgatóságának, mi mindent látott. A 
szellemi dolgokról sem feledkeztek meg. Mélyen átérzett, őszinte hálaadó 
imádságokkal emlékeztek a család csodás újraegyesüléséről. 

Röviddel Lajos outremeri távozása után nagy horderejű események 
történtek keleten. A mongol és a muzulmán világ konfliktusa elérte a 
tetőpontját. 1256-ban hatalmas mongol sereg közeledett Szíria felé, hogy 
kiéhezett farkashordaként rávesse magát áldozatára és darabokra tépje. 
Céljuk egyértelmű volt: a muzulmán világ jelentős akadályt képezett a 
mongolok további terjeszkedése előtt, ezért föl kellett számolni, ahogy a 
nagy részével már korábban megtették. Közeledett a döntő összecsapás 
ideje. A Szíriába útnak indított haderőnek egyetlen célkitűzése lehetett: 
kimondhatatlanul erőszakos cselekményeket véghezvinni, hogy uralmuk alá 
hajtsák a muzulmánokat. 

Szörnyű terror vette kezdetét. 1258-ban az iszlám világ megrázkódott 
egészen az alapjaiig, s felrémlett előtte a sötét, mély szakadék réme. A 
mongolok ostrom alá vették a legnagyobb muzulmán várost, az iszlám 
szellemi központját, Bagdadot, és néhány hét alatt be is vették. A város 
lakói között rendezett vérfürdő még a borzalmas mongol mércével mérve is 
megdöbbentő volt. A város elfoglalását követő mészárlásokban becslések 
szerint 80 000 ember, zömmel védtelen civil vesztette életét. 

A nőket megerőszakolták az utcákon, és elképesztő mennyiségű értéket 
zsákmányoltak. A mongolok kegyetlenkedéseiben számos keresztény 
szövetségesük segédcsapatai is részt vettek. A muzulmán vallás első 
emberének, a kalifának különlegesen súlyos büntetés jutott osztályrészül: 
belekötözték egy nemezből készült zsákba, s aztán több ezer muzulmán 
lovas vágtatott végig rajta. A Mohamed alapította iszlám vallás addigi 600 
éves története során ez volt a mélypont. Úgy tűnt, a muzulmán világ a 
megsemmisülés határán tántorog. 

A mongolok folytatták előrenyomulásukat Szíria felé. Hogy mentse 
magát, an-Naszir Juszuf fölajánlotta nekik Damaszkusz átadását, de 
indítványát figyelmen kívül hagyták. Rövid ostrom után ezt a várost is 
elfoglalták, lakóit pedig kardélre hányták. A mongolok egyes kínzási 
módszerei minden mértéken túlmentek. Mayyafaragin városának uralkodója 


megfulladt a saját hányadékától, miután arra kényszerítették, hogy a saját 
testéből kivágott húsdarabokat egyen. A kegyetlenkedésekről érkező hírek 
alighanem emlékeztették Lajost, milyen oktalanság volt feltételezni, hogy 
egyenlő félként léphet szövetségre a mongolokkal. Mindazonáltal a mongol 
követeket egész hátralévő életében fogadta. 

Elérkezett az iszlám legsötétebb órája. Úgy látszott, az egész muzulmán 
világ elhamvad a tűzben. A lángnyelvek a Közel-Keletet nyaldosták, de 
amikor a támadók már-már megindultak Egyiptom, az iszlám egyik utolsó 
védőbástyája ellen, a sors közbeszólt. A kritikus pillanatokban a mongol 
sereg vezére, Hulagu azt a hírt kapta, hogy fivére, Mönke nagykán több 
ezer mérföld távolságban elhalálozott. Ilyenkor  elkerülhetetlenül 
trónutódlási harcok kezdődnek, és Hulagu, aki valószínűleg az uralkodói 
cím első számú várományosának számított, nem engedhette meg magának, 
hogy ezekben a fontos időkben távol legyen: serege nagy részével együtt 
hazaviharzott Közép-Ázsiába. 

Mindez csodával határos szabadulásnak hatott. A hithű muzulmánok Allah 
közbelépését vélték felfedezni a háttérben, az azonban elképzelhetetlennek 
tűnt, hogy a mongol fenyegetésnek örökre vége, csak mert az 
egyiptomiakkal való végső összecsapás későbbre halasztódott. A következő 
évben, 1260-ban a magabiztos mongolok követeket küldtek Kutúz 
egyiptomi szultánhoz, kérve, hogy adja át nekik országukat. A szultán 
válasza nélkülözte a cizelláltságot, Kutúz egyértelműen a mongolok 
értésére adta, mit gondol az ultimátumról: a követeket azonnal 
kettéhasították. 

Kutúz tudta, mit tesz. A szultán maga mellett tudhatott egy katonai 
géniuszt. Amikor az egyiptomiak és a mongolok hamarosan összecsaptak 
az Ain Jalut-i csatában - a világtörténelem egyik legsorsdöntőbb 
ütközetében -, hadvezére jobban manőverezett a mongol parancsnokoknál 
és vereséget mért rájuk. Rukn ad-Din Bajbarsz ismét tanúbizonyságát adta 
kivételes hadvezéri képességeinek, így a mongol fenyegetésnek sikerült 
egyszer s mindenkorra véget vetni. 

Nem sokkal ezután Bajbarsz megunta a másodhegedűsi szerepet a szultán 
mellett és meggyilkolta. Miután trónra került, Bajbarsz az outremeri 
keresztesek esküdt ellenségévé vált, talán a legveszélyesebbé, akivel valaha 
is szembe kellett nézniük. Többször is benyomult az Outremerbe, sőt 
egyszer Akkó falai alá is eljutott. 


Ám ezek a portyázó hadjáratok pusztán az előfutárát jelentették annak az 
Outremert ért csapásnak, mely a legsúlyosabb volt azóta, hogy csaknem 
száz évvel korábban Szaladdin elfoglalta Jeruzsálemet. Miután már jó ideje 
elvesztették Jeruzsálemet, a kereszteseknek a távoli északon fekvő 
Antiochia volt a legnagyobb városa. 1269. május 18-án Bajbarsz serege 
rohamot intézett ellene, és a teljes lakosságot lemészárolta vagy rabságba 
hurcolta. A szörnyű vereségről érkezett hírek sokkot váltottak ki nyugaton. 
Megindult a szóbeszéd, hogy küszöbön áll egy újabb keresztes hadjárat. 

A találgatásoknak óhatatlanul Lajos király udvara került a középpontjába. 
Az uralkodó már vezetett egy keresztes hadjáratot a Közel-Keletre, és 
tudott dolog volt, hogy rajong a kiemelkedő fontosságú vallási 
kegyhelyeknek otthont adó Szentföldért. Hadjáratának sikertelensége nem 
csökkentette a Szentföld iránti érdeklődését. A francia kincstár évente 4000 
tours-i livre-t utalt ki közel-keleti ügyekre, jórészt az akkói francia század 
fenntartására. Az új hadjáratról szóló mendemondák már Antiochia eleste 
előtt szárnyra kaptak, így a város elvesztéséről érkező hírek csak olajat 
öntöttek a már egyébként is magasan lobogó tűzre. 

1267-ben, nagyböjt idején Lajos Párizsba kérette összes báróját. Joinville 
is azok között volt, akiket megkértek, hogy álljanak a király szolgálatára, de 
ő magas lázra hivatkozva kimentette magát. Lajos azonban nem tágított. 
Azt üzente, hogy feltétlenül számít a megjelenésére, és megígérte, hogy a 
legjobb orvosokat bocsátja a rendelkezésére. Nem akarván megsérteni 
uralkodóját, Joinville elutazott Párizsba. Nem volt tudomása a király 
terveiről, míg látomása nem támadt, melyben Lajos skarlátvörös miseruhát 
öltött magára. Mikor beszámolt egyik papjának az álmáról, az úgy 
értelmezte a jelenést, hogy Lajos hamarosan újra felveszi a keresztet. 

Másnap Joinville részt vett a hajnali imádságon, majd Lajoshoz indult. A 
király szokásához híven a kápolnában tartózkodott. Tekintélyes 
ereklyegyűjteményét nézegette, mely az Igaz Kereszt egyik szilánkját is 
magában foglalta: egy kis fadarabot, mely állítólag arról a keresztről 
származott, amelyen Jézust megfeszítették. 

Az ereklyenézegetés híre hallatán sok lovagja már tudta, mit forgat a 
király a fejében. A szent relikviák fontos helyet foglaltak el a keresztesek 
gondolatvilágában, közel egy évszázaddal korábban az Igaz Kereszt egy 
darabját vitték magukkal a katasztrofális vereséggel végződött hattíni 
ütközetbe. Az ereklyék felhasználása a keresztesi buzgalom élénkítésére 
magától értetődő taktikai fogás volt. A lovagoknak kétségük sem volt, hogy 


Lajos újabb hadjárat megindítását fontolgatja, de nem voltak elragadtatva 
az ötlettől. Másnap reggel Lajos elhatározta, hogy véget vet a 
találgatásoknak. Valóban ilyen vállalkozást tervezett. 

Az első reakciók nem voltak biztatóak. Az utóbbi évtizedekben 
elszenvedett szentföldi vereségek hatására a keresztes mozgalom iránti 
lelkesedés jócskán alábbhagyott. Joinville kereken megtagadta, hogy 
elkísérje Lajost, és nyersen csak annyit mondott neki, hogy , mindazok, akik 
a hadjárat megindítását javasolják a királynak, halálos bűnt követnek el". 
Az országban béke honolt, de ha Lajos újból távozna, azzal veszélyeztetné a 
biztonságát. A király egészségi állapotára is tekintettel kellett lenni. Nem 
volt túl jól, és amikor Joinville elkísérte őt egy közeli ferences apátságba, 
kis idő elteltével úgy kellett őt támogatnia. 

De Lajos jól tudta, hogy egy hadjáratot nem lehet egyik napról a másikra 
megindítani. Intenzív előkészületek kezdődtek. A hadjárat prédikálásával 
Simon de Brie-t bízták meg, de 1268-ban Albano püspökére, Raoul 
Grosparmira ruházták át a feladatot. Minden valószínűség szerint Lajos 
titokban már hónapokkal a hadjárat kihirdetése előtt egyeztetett a Pápai 
Állammal a terveiről. A kor lovagi eszményével összhangban a regösök 
balladákkal igyekeztek rávenni hallgatóikat a kereszt felvételére. 

A hadjárathoz szövetségeseket is igyekezett találni. Meglepetésre Edward 
angol herceget, III. Henrik fiát, az ambiciózus ifjút is a támogatói közt 
tudhatta, aki égett a vágytól, hogy kardját muzulmán vérbe márthassa. Lajos 
Skóciából és Németalföldről is várt kontingenseket. 

Intézkedéseket tettek a hadjárat anyagi hátterének megteremtésére, és 
hajókat is szereztek, mégpedig elsősorban a genovaiaktól és a marseille- 
iektől. A francia egyház a jövedelme egytizedével járult hozzá a 
költségekhez, és a Franciaországgal határos egyházmegyék is ígéretet tettek 
adóbevételük huszadának átengedésére. Lajos öccse, Poitiers-i Alfonz 100 
000 tours-i livre-rel támogatta az expedíciót. 

A szervezés Lajos második keresztes hadjáratánál is kiváló volt. 
Megállapodott néhány vezető főnemessel, hogy a háború idejére 
meghatározott , számú — harcost bocsátanak a rendelkezésére. E 
, kontingensparancsnok?" megnevezéssel illetett főuraknak, név szerint 
Poitiers-i Alfonznak, Guy de Flanders-nak, Artois-i Róbertnek és Edward 
angol hercegnek gondoskodniuk kellett a szerződésben szereplő harci 
állomány ellátásáról. Hogy kötelezettségüknek eleget tudjanak tenni, egyes 
esetekben , alvállalkozókat? is be kellett vonniuk. 


Aragóniából is jelentős segítség ígérkezett. I. Jakab király 1269. 
szeptember 1-jén hajózott ki Barcelonából, de akciója nem is indulhatott 
volna rosszabbul. A mostoha időjárás olyan súlyos károkat okozott a 
hajókban, hogy a király sok emberével együtt visszatért Hispániába, és nem 
is indult el újra. 

Az aragóniai kontingens többi része sem járt nagyobb sikerrel. Jakab két 
fia, Fernando Sanchez és Pedro Fernandez elhajózott Akkóba. Amikor nem 
sokkal később Bajbarsz szultán jelentős haderő élén megjelent a város alatt, 
nem tehettek mást, mint hogy a falak mögött várakoztak, miközben az 
egyiptomiak odakinn seregszemlét tartottak és gúnyolták a keresztényeket 
gyengeségük miatt. Látva, hogy semmilyen hasznosat és maradandót nem 
tudnak alkotni, a két spanyol herceg hazatért, anélkül hogy bármit is elértek 
volna. 

Amikor végeztek a felkészüléssel, Lajos bejelentette a hadjárat célpontját. 
Az Outremerben uralkodó kaotikus helyzet miatt teljesen bizonyosnak 
tűnt, hogy a király választása Egyiptomra vagy a Szentföldre esik. 
Antiochia elvesztése hatalmas csapást jelentett, és félő volt, hogy a 
jeruzsálemi keresztes királyság hanyatlásának nyitányát jelenti. Épp ezért 
hatalmas volt a megdöbbenés, amikor Lajos nyilvánosságra hozta 
szándékát, miszerint Tunisz meghódítását tűzte ki célul. 

Igen meglepő döntés volt. Tunisz a muzulmán világ perifériáján feküdt, és 
elfoglalása aligha segíthetett bármit is az outremeri kereszteseknek. 
Ráadásul a város emírje pozitívan viszonyult a Nyugathoz, és a 
kereszténységgel is évek óta jó kapcsolatokat ápolt. Lajos úgy gondolta, 
eljött az ideje, hogy az emír elkötelezze magát a keresztény ügy mellett, és 
a város alá érkező keresztes sereg látványa megadhatja neki a végső lökést 
a kereszténységre való áttéréshez. 

Még a Lajos irányában alapvetően jóindulatú kommentátorok is 
egyetértenek abban, hogy különös döntés született. Richard - aki általában 
véve nagyon pozitívan viszonyul Lajoshoz - , stratégiai tévedésként" 
aposztrofálja a dolgot. A történészek között az elhatározás indokairól 
kialakult vita jól példázza a Iunisz mellett szóló döntés furcsaságát. 
Egyesek Anjou Károly kezét látják a háttérben, aki ekkoriban rendszeres 
kapcsolatban állt Bajbarsszal. Az elmélet hívei azt állítják, Károly nem 
akarta, hogy egy Egyiptomba induló keresztes hadjárat veszélyeztesse a 
Bajbarsszal fennálló jó kapcsolatait. 


Richard azonban úgy véli, a király a tuniszi emír keresztény hitre térítése 
miatt indult útnak. A fennmaradt források nem elégségesek ahhoz, hogy 
bármely teóriát is megerősítsék. Lehetséges ugyan, hogy Tunisz 
bevételének stratégiai szempontból lett volna némi hozadéka (a térség 
korábban élelmiszert és emberanyagot biztosított az egyiptomiaknak), a 
város elfoglalásából származó haszon azonban így is messze alatta maradt 
volna az ostrommal járó erőfeszítések és kockázatok pénzbeli és 
szimbolikus ráfordításainak. 

Lajos 1270. július 15-én hajózott ki flottájával a Szardínia déli partján 
fekvő Cagliari kikötőjéből. Kedvező szél fújt, és az átkelés mindössze két 
napot vett igénybe. Az élelemkészlet felhalmozására ezúttal is nagy 
figyelmet fordítottak, a felkészülés során annyi élelmiszert gyűjtöttek, hogy 
Szicíliát - mely a térség egyik legjelentősebb gabonatermő vidékének 
számított - teljesen , letarolták", és Európa más részein is jelentős 
gabonahiány lépett föl. A hadjárat tehát nagyszerűen indult, de jószerével 
ez volt az utolsó pozitívum, amit el lehet róla mondani. 

Lajos az ókori Karthágó területén ütötte föl táborát - mely mint utóbb 
kiderült, jelzésértékű volt a keresztesek számára -, és ostrom alá vette 
Tuniszt. Nagyjából két héttel a megérkezés után azonban a király 
megbetegedett. A tünetek arra utalnak, hogy Lajost ismét vérhas gyötörte. 
Az uralkodó több héten át küzdött a betegség ellen. A tábor szörnyen 
megszenvedte a vérhas pusztítását. Lajos legfiatalabb fia, a Damiettában 
született Jean Tristan is odaveszett a járványban. Az észak-afrikai keresztes 
hadjáratok mintegy keretbe foglalták az ifjú életét: akkor született, amikor 
az első zátonyra futott, és akkor halt meg, amikor egy másik az összeomlás 
szélére került. 

Lajos állapota rosszabbodott, egyértelmű volt, hogy ismét életveszélyben 
van. Legidősebb fia, Fülöp mellette maradt, és Lajos gyakran beszélt neki 
arról, mik az elvárások a mindenkori francia királlyal szemben. Arra intette 
Fülöpöt, legyen az egyház oltalmazója és védje meg a jogait mindenkivel 
szemben, aki ártani próbál neki. A népét is védelmeznie kell az ellenségtől, 
mind fizikai, mind erkölcsi értelemben, s figyelmeztette őt, győződjön meg 
arról, hogy , alattvalói békében és igazságosságban élnek az uralma alatt?" 
Méltányosnak kell lennie, de határozottságot kell mutatnia, emellett , meg 
kell tartanod birodalmad jó szokásait, és eltörölnöd a rosszakat" Lajosnak a 
keresztes "mozgalom iránti elhivatottságára figyelemmel különösen 
fontosnak tűnik az intelem, mely szerint , óvakodj attól, hogy alapos 


mérlegelés nélkül háborút indíts valamilyen keresztény fejedelem ellen", 
mivel szerinte ez Isten elleni támadással ér föl. 

Ahogy múlt az idő, és Lajos állapota nem javult, nyilvánvalóvá vált, hogy 
a csodával határos felépülés ezúttal elmarad. A király ideje ezen a világon 
lejárt. Lajos haldoklott, és ennek nagyon is tudatában volt. A lélek örök 
boldogsága szempontjából a haldoklás és a halál módja a középkori 
keresztény ember számára éppoly fontos volt, mint az, hogy hogyan élte le 
az életét. 

Mivel a király állapota egyre rosszabbra fordult, behívatták a papokat a 
sátorba. Feladták az utolsó kenetet, amit Lajos legyengült állapotában is a 
lehető legnagyobb méltósággal igyekezett fogadni. Erőtlensége ellenére 
eszméleténél volt, s jóllehet egy időre elvesztette a beszédkészségét, jól 
tudta, mi történik körülötte. Ez lényeges volt, mivel ha valaki az utolsó 
szentség kiszolgáltatásakor (amikor a haldoklónak lehetőleg aktívan részt 
kellett vennie a szertartásban) értette, mi zajlik a környezetében, az növelte 
a szép halál esélyét. Lajos testét bedörzsölték olajjal; az ilyenkor szokásos 
megkenetés többek között azt a célt szolgálta, hogy az ördög ne 
használhassa a holttestet bűnös dolgokra. A papok ezután részleteket 
olvastak föl a Bibliából. 

A király ekkor már élet és halál határmezsgyéjén járt. A papok az utolsó 
szertartásokkal is végeztek, így Lajos nyugodtan távozhatott az élők 
sorából. Maga a király is jól tudta, hogy közeleg a vég. Többször is 
felkiáltott, a szentek, például Szent Jakab és Szent Genovéva segítségét és 
védelmét kérve. 

Az utolsó percek áhítatos csendjében a király mintha mondott volna 
valamit. Az ágya mellett állók szerint a , Jeruzsálem! Jeruzsálem!" szavakat 
suttogta. Élete legvégén is a Szent Város volt a legkedvesebb számára. 

Nem sokkal ezután a király azt kérte, hogy fektessék át egy daróccal 
leterített derékaljra, amire ezt megelőzően kereszt alakban hamut szórtak. A 
keresztények holttestét az alázat és a vezeklés jeleként a hagyományoknak 
megfelelően ezen a módon ravatalozták föl. A keresztény világ egyik 
leghatalmasabb uralkodója számára ez az Istennek való abszolút 
engedelmességet, a Mindenható akaratának való teljes alávetettséget 
jelképezte. Összekulcsolta kezét a mellkasán és felkészült arra, hogy maga 
mögött hagyja az árnyékvilágot. 

Joinville megindító egyszerűséggel számol be a király haláláról. Szimplán 
annyit közöl, hogy ,a Szent Bertalan apostol ünnepét követő napon (1270. 


augusztus 25-én) a jó Lajos király távozott ebből a világból". A király 
gyónásakor jelen lévő papok határozottan állították, hogy ezek voltak az 
utolsó szavai: ,a te kezeidbe teszem le az én lelkemet", vagyis Jézus 
keresztfán mondott szavait ismételte meg. A krónikás szerint a király 
délután három órakor adta vissza lelkét teremtőjének, ugyanakkor, amikor a 
Megváltó. 

A jelenlévők egy példaként állítható keresztény király példaként állítható 
keresztényi elmúlásának lehettek tanúi. Ugyanezen a napon megérkezett 
Anjou Károly, a király öccse. Jelentős késéssel indult útnak, és amikor 
megtudta, hogy fivére meghalt, vigasztalhatatlan volt. Amikor ellátogatott 
bátyja sátorban fekvő  holttestéhez, bőgött, mint egy kisgyerek. 
Mindazonáltal férfi volt, és Lajoshoz hasonlóan tudatában volt 
felelősségének. Mielőtt kilépett volna a sátorból, összeszedte magát, mivel 
nem akarta aláásni a sereg törékeny harci morálját. Lajos halálával ő maradt 
a hadjárat legtapasztaltabb katonai parancsnoka, és várhatóan ő lép az 
örökébe a hadvezéri poszton, így példát kellett mutatnia. 

Lajos fia, Fülöp, aki szintén megkapta a betegséget, ám felépült belőle, 
magának követelte a trónt. Hírnököket indítottak útnak Franciaországba, 
hogy közzétegyék a király halálhírét és végakaratát (ebben a korban 
általában csak akkor került sor a végrendelet megírására, amikor az 
örökhagyó már haldoklott). 

Lajos halálától függetlenül a keresztes hadjáratnak folytatódnia kellett. A 
tábort már a király betegsége idején is ádáz támadások érték. Nem sokkal 
Lajos halála után egy heves ellentámadással sikerült visszaverni a 
muzulmánokat, és a táborukat is elfoglalták, de már senkinek sem volt 
igazán kedve harcolni. A harci cselekmények egyre ritkultak, végül teljesen 
megszűntek. Hamarosan tárgyalások kezdődtek. Az emír beleegyezett egy 
jelentős összegű hadisarc kifizetésébe, cserében pedig a keresztesek 
távoznak Tunisz alól. A pénz tekintélyes részét Anjou Károly kapta, akit 
bírálatok értek, amiért a keresztes hadjáratban való részvételét anyagi 
haszonra váltotta. 

Edward angol herceg későn, 1270 novemberében érkezett Észak-Afrikába, 
és dühbe gurult, amiért a hadjárat már befejeződött, és ő nem részesült a 
hadisarcból. Ingerült hangulatban hajóra szállt, és a Közel-Kelet felé vette 
az irányt. Amikor megérkezett az Outremerbe, alaposan megdöbbent a 
királyságban uralkodó morális állapotokon és az országot mételyként 
pusztító elkeseredett belharcokon, amelyeket a velenceiek a genovaiak, 


illetve az ispotályosok a templomosok ellen folytattak. A herceg serege 
azonban olyan kicsi volt, hogy nem változtathatta meg a katonai 
erőegyensúlyt. 

Edward hadjárata rövid életű volt és semmilyen eredménnyel nem járt, bár 
jelenlétük arra ösztönözte Bajbarszt, hogy fegyverszünetet kössön a 
keresztesekkel, így az Outremer egy kis időt nyert. Edward megjelenése és 
fellépése mindamellett szemmel láthatóan zavarta Bajbarszt, aki felbérelte 
az asszaszinokat a meggyilkolására. Egy mérgezett tőrrel merényletet 
kíséreltek meg ellene, de túlélte a támadást. A keresztes mozgalomból 
kiábrándult Edward hazatért Angliába, ahol I. Edward király néven 
nagyobb ismertségre fog szert tenni: ő lesz az, aki végleg angol uralom alá 
hajtja Walest, és annyira ádáz ellenségévé válik a skótoknak, hogy a 
, skótok pörölye?" nevet kapja. 

Edward több okból is szerencsésnek mondhatta magát. Nem sokkal 
azután, hogy távozott Tuniszból, és útban kelet felé a szicíliai Palermo felé 
vette az irányt, tomboló vihar csapott le a keresztes flottára. Az ítéletidő 
nem is jöhetett volna rosszabbkor, mivel a harcosok már a hajókon 
tartózkodtak, hogy visszainduljanak Európába. Szerencsére Fülöp, az új 
király feleségével együtt visszament a partra, mint hogy a hajón maradjon 
és a tenger jóindulatára bízza magát. Voltak, akiknek nem volt ilyen 
szerencséjük. 

A vihar súlyos károkat okozott: negyven hajó és több száz ember veszett 
oda. Korábban szó volt egy következő tavasszal indítandó újabb hadjáratról, 
de az orkán véget vetett mindenféle tervezgetésnek. A királyi dinasztiának 
Lajos halála után számos csapást kellett elszenvednie. A Franciaországba 
vezető hazaúton Fülöp király feleségét, Izabellát halálos baleset érte. A 
következő évben Poitiersi-i Alfonz bejelentette szándékát, hogy keresztes 
hadjáratot indít, de Anjou Károlynak - legalábbis egy időre - sikerült 
lebeszélnie erről. Alfonz azonban nem mondott le tervéről, csak 
elhalasztotta. Genovába indult, hogy hajókat szerezzen, útban az itáliai 
város felé azonban 1271. augusztus 21-én, egy nappal a felesége után 
meghalt. Anjou Károly tízegynéhány év múlva távozott az élők sorából, 
élete hátralévő része egyre inkább a cselszövések, összeesküvések és 
ellenfondorlatok jegyében telt. 

Lajos — földi —— maradványait —— érckoporsóba helyezték, hajóval 
visszaszállították Franciaországba, és óhajának megfelelően a Saint-Denis- 
székesegyházban temették el. Lajos története azonban ezzel nem ért véget. 


Halála mély szomorúságot váltott ki, és számos legenda kapott szárnyra 
élete szent voltáról. 

Lajos régi barátja és bizalmasa, Chateauroux-i Eudes a néhai király 
vejének, II. Thibaut navarrai királynak a leveléből értesült a gyászhírről, aki 
ezt írta: , Lajos szent módon, áhítatban távozott" Már ekkor történetek 
keringtek a hamvai jelenlétében megtörtént csodákról, porhüvelyét szent 
ereklyeként kezdték tisztelni. A hazatérő keresztesek nem akartak 
elszakadni Lajos mellől, vele tartottak, amikor a holttestet a partraszállás 
helyétől, Itáliából Franciaországba szállították. A koporsót a Párizsba 
vezető úton mindvégig tömegek kísérték. 

X. Gergely pápa 1272-ben bizottságot állított föl Simon de Brie 
vezetésével a Lajosnak tulajdonított csodák kivizsgálására. A következő 
húsz évben több pápai adatgyűjtést is végeztek, de különböző okok miatt 
ezek nem vezettek el a néhai király szent voltának megállapításához. Ám 
1297-ben VIII. Bonifác pápa hivatalos vizsgálatot indított annak 
kiderítésére, hogy a király méltó-e a szentté avatásra. 

Az eljáráshoz számos információ állt rendelkezésre, lényegében minden 
mérvadó személyiségnek volt valamilyen története a király alázatosságával 
és áhítatosságával kapcsolatban. A bizottság számos tanút citált a színe elé, 
köztük Joinville-t is, és az összes összegyűjtött bizonyíték értékelése után 
indítványozta Lajos szentté avatását. A pápa jóváhagyta az előterjesztést, 
úgy ítélve meg, hogy megcáfolhatatlan bizonyítékok igazolják Lajos 
kivételes jámborságát. Amikor a döntés híre elterjedt, egész Franciaország 
ujjongott. 

A formális kanonizáció alkalmával megindító szertartásra került sor, 
amikor a király földi maradványait kihantolták, és a templomban emelt 
pódiumra helyezték. A király jelenlétében utoljára prédikáció hangzott el 
Szent Lajos, Franciaország királya, a keresztes harcos és Isten embere 
méltatására, melyen Franciaország összes kiválósága jelen volt. 

A szertartás végén a koporsót méltóságteljesen visszavitték az üres sírba, 
hogy a szent királyt végső nyugalomra helyezzék. Ám a jelek szerint Lajos 
- legalábbis ami a jelenéseket illeti - nem távozott végképp az élők 
birodalmából. Egyik este egy idősödő férfiút hálószobája nyugalmában, 
alvás közben ismerős személy látogatott meg, aki már régen elbúcsúzott a 
földi világtól. 

A múlt ködén át Lajos elmondta barátjának, Joinville-nek, mennyire örül, 
hogy újra látja. 


Amikor Jean de Joinville, Lajos király barátja, tanácsadója és krónikása 
másnap reggel felébredt, eltűnődött az álmon, és elhatározta, hogy joinville- 
i kápolnájában szentélyt építtet uralkodója tiszteletére. Miután megjelent 
előtte, Lajos nem juthatott a feledés sorsára. Joinville egész hátralevő 
életében emlékezett királyára. A nagy emberek és fontos események tanúja, 
a nyolcvanas éveiben járó krónikás szellemi  frissességének és 
erőfeszítéseinek hála az utókor is tudomást szerezhetett arról, milyen 
figyelemre méltó személyiség volt IX. Lajos, Franciaország királya. 
Írásművének köszönhetően azt is megtudhatjuk, milyen fontos 
következményei voltak az Outremerbe vezetett utolsó nagy keresztes 
hadjáratnak. 


17. 


Utószó 


Lajos volt az utolsó uralkodó, aki keresztes hadjáratot indított az 
Outremerbe. Edward herceg expedíciója nem volt számottevő, serege nem 
vett részt jelentősebb ütközetben, és csak igen szerény eredményt tudott 
felmutatni. Lajos lelkesedése a keresztes mozgalom mint a lelki javak 
megszerzésének forrása iránt bizonyos mértékben idejétmúlt volt. Bár a 
vallási mozgatórugó sok nyugati gondolkodásában előkelő helyen szerepelt, 
más motivációs tényezők is egyre nagyobb jelentőségre tettek szert. A 
lovagi eszmény térhódításával a nyugateurópai főnemesség köreiben a 
dicsőség elérése is fontossá vált, és a túlvilági mellett legalább akkora 
jelentőséget tulajdonítottak az e világi elismerésnek is. 

Ekkoriban már könnyebben lehetett bűnbocsánatot nyerni, így a lelki 
javak az előző évszázadokhoz képest sokkal veszélytelenebb módon és 
kevesebb anyagi ráfordítással is megszerezhetőek voltak, ami a keresztes 
háború leértékelődéséhez vezetett. A , spirituális infláció" néven ismert 
jelenség jelentősen csökkentette a hadjáratokban való részvétel vonzerejét. 

Maga a keresztes hadjárat kifejezés is tágabb értelmet kapott. A fogalom 
egykor a Szentföldre irányuló zarándoklatra vonatkozott, ekkoriban viszont 
már a Balti-tengerrel határos területeken élő pogányok, a hispániai mórok, 
sőt a nyugat-európai eretnekek elleni hadjáratokra is alkalmazták. Sőt a 
pápaság hatalmi riválisai ellen is egyre gyakrabban került sor keresztes 
háborúkra. 

A Közel-Keletről érkező állandó rossz hírek hatására fokozatosan 
csökkent, végül teljesen megszűnt az Outremer vonzereje. Az emberek úgy 
gondolkodtak, ha az Outremerben Szent Lajos, minden nyugat-európai 
uralkodó messze legkiválóbbika is kudarcot vallott, akkor Isten nem kívánja 
tovább a közel-keleti királyság fennmaradását. 

Az alig több mint húsz évvel élte túl Lajost. 1291-ben egy újonnan 
érkezett, gyülevész itáliai keresztes had (gyengén felfegyverzett, észak- 
itáliai városi szegények, akik csak hajszállal voltak jobbak a csőcseléknél) 
lemészárolt egy csapat muzulmán kereskedőt Akkóban. A legyilkoltak 
családjai a muzulmán világ legerősebb hatalmi központjától, az egyiptomi 


udvartól reméltek bosszúállást: lehajították szeretteik vérfoltos felsőruháit a 
kairói mecset padlójára, és megtorlást követeltek. 

Ugyanebben az évben április 5-én az Akkó környéki mezők üstdobok 
zajától és feltüzelt harcosok csatakiáltásától voltak hangosak. Egy hatalmas 
muzulmán sereg vad ostromot indított a város ellen. A védők elkeseredetten 
küzdöttek, de helyzetük kilátástalan volt. Hat héttel később az egyiptomi 
haderőnek sikerült rést ütnie a hatalmas város Lajos király által 
megerősített védművein. 

Az ostromban a templomos és ispotályos lovagok - akik a múltban 
többször is engesztelhetetlen ellenfelek voltak - egymás oldalán küzdöttek 
és estek el. Hősiesen küzdöttek, ám erőfeszítésük hiábavalónak bizonyult. 
Létszámhátrányuk miatt nem tudtak gátat szabni a feltartóztathatatlan 
muzulmán. áradatnak, s az könyörtelenül elnyelte őket. Az Outremert 
vérzivatar mosta el, több ezer lakóját kardélre hányták. Egyedül a 
genovaiak és a velenceiek kereskedelmi flottáinak sikerült elmenekülniük, 
melyek Akkó gazdag polgáraival együtt - akikkel hatalmas összegeket 
fizettettek ki, hogy otthagyhassák a poklot - elvitorláztak biztonságosabb 
helyekre. 

Hamarosan az Outremerből megmaradt jelentéktelen földdarab is 
elveszett, az utolsó erődök némi ellenállás színlelése után kerültek 
muzulmán kézre, vagy védőik egyszerűen harc nélkül otthagyták őket. 
Ezzel valóra vált Bajbarsz álma, bár a nagy harcos mindezt már nem érhette 
meg, mivel több mint tíz évvel korábban meghalt (állítólag mérgezés 
áldozata lett). Aktív szerepet játszott a Túránsáh és más vezetők elleni 
összeesküvésben, így valóban igaz volt rá a mondás, miszerint aki kardot 
ragad, maga is kard által vész el. 

Miután a keresztesek iránti gyűlölet parazsából a mongol népirtás 
hatalmas tüzet szított, a keresztes állam nem maradhatott fönn sokáig. Az 
Outremer több mint száz évvel túlélte a hattíni katasztrófát, mégpedig sok 
esetben a környékbeli muzulmán hadurak elnéző , jóindulatának" 
köszönhetően, akik túlságosan belebonyolódtak az egymás elleni 
testvérháborúkba ahhoz, hogy különösebb figyelmet fordítsanak a keresztes 
államra. A muzulmánok talán úgy vélték, többé nem jelent fenyegetést 
számukra. Bajbarsz azonban látta, milyen nagyszabású hadjáratot indított 
Lajos, és tanult a történtekből. Miután a mongol veszélyt sikerült 
elhárítania, a királyság fennmaradása sem volt többé megengedhető. 


A szánalomra méltó outremeri túlélők visszatértek nyugatra, és soha többé 
nem indult keresztes hadjárat a Szentföldre. Hatalmát demonstrálandó a 
hadjáratokat mindig a pápa hirdette meg, és a felhívás amolyan erőfitogtatás 
volt a pápaságnak a világi uralkodókkal folytatott küzdelmében. A IV. Ince 
és mások által a német-római császár és a világ többi uralkodója ellen 
régóta viselt harcban azonban a pápaság húzta a rövidebbet. 

Alig néhány évvel Akkó eleste után, amikor a templomosok nagy része 
már visszatért Franciaországba, a rendet brutális támadás érte a kétes 
morális alapokon álló francia király, IV. (Szép) Fülöp részéről, aki 
Párizsban máglyahalálra ítélte és kivégeztette a rend nagymesterét. A pápa, 
aki lényegében a francia király marionettfigurája volt, az eljárás során 
szinte végig engedelmesen úgy tett, ahogy parancsolták neki. Ez volt a 
legnyilvánvalóbb jele annak, hogy a pápaság beismerte a hatalomért vívott 
harc elvesztését. Olybá tűnt, mintha a hatékonyan kormányzó, erősen 
vallásos beállítottságú, ugyanakkor kissé könyörtelen Fülöp személyében 
Lajos kevésbé rokonszenves vonásai öltöttek volna testet, mégpedig 
eltúlzott formában. 

Többé nem indultak harcosok a Közel-Keletre, lévén hogy más 
hadszíntéren kerültek bevetésre: fél évszázadon belül Franciaország és 
Anglia között véres küzdelem vette kezdetét, melyet százéves háborúként 
ismerünk. Tekintettel arra, hogy milyen konfliktusai voltak III. Henrikkel, 
Lajos király talán nem lepődött volna meg az események ilyetén alakulásán, 
bár bizonyára kétségbe lett volna esve, amiért egy keresztény hatalom 
háborút visel egy másik keresztény állam ellen. 

Keleten Európa egyre inkább defenzívába szorult, mivel a Bizánci 
Birodalom hanyatlásával létrejött hatalmi vákuumba a muzulmán vallású 
oszmántörökök nyomultak be: mindenkit leigáztak, aki szembe mert szállni 
velük. 1396-ban egy francia haderő indult útnak az utolsó és nagyságrendjét 
tekintve talán legjelentősebb keresztes hadjáratra. A sereg nem az 
Outremerben, hanem bolgár földön ütközött meg az ellenséggel, amiből jól 
látható, hogy a keresztes háborúk színtere az idők során egyre nyugatabbra 
helyeződött. 

A francia lovagság  színe-virága mindenféle haditerv nélkül, 
fegyelmezetlenül rohamra indult, és katasztrofális vereséget szenvedett 
Nikápoly mezején, miután belerohant a törökök áthatolhatatlan védőfalába. 
A keresztes haderő azon parancsnokai között, akik az ellenség legyőzéséhez 
és megfutamításához a mindent elsöprő támadást látták célravezetőnek, 


Artois grófját is ott találjuk, igaz, őt nem Róbertnek, hanem Fülöpnek 
hívták. Kevesen érezhették át annyira a vereség vigasztalanságát, mint 
Lajos tette volna, aki annak idején minden tőle telhetőt megtett a 
szívügyének tekintett cél érdekében, de csak nagyon kevés eredményt ért el. 

Többé egyetlen keresztény uralkodó sem vágott neki hatalmas hadiflotta 
és hadsereg élén a Szentföldre vezető útnak. Jeruzsálem örökre elveszett, és 
egészen az I. világháborúig kellett várni, hogy ismét keresztény haderő 
fennhatósága alá kerüljön. Nem sokkal Jeruzsálem 1917-ben történt eleste 
után ünnepélyes szertartásra került sor a londoni Temple Church-ben azok 
tiszteletére, akik számára a Szent Város évszázadokkal korábban inspirációt 
jelentett. Megindító, ugyanakkor anakronisztikus megemlékezés volt. A 
világ felismerhetetlenül megváltozott. Jeruzsálem birtoklása már nem 
jelentett többé dicsőséget, csak vért, fáradságot, verejtéket és könnyeket. Az 
utolsó keresztes hadjárat ekkorra már régen a megfakult emlékezet 
homályába veszett, egy olyan világba, melyet középkori, régen elfeledett 
hősök népesítenek be. 

